Split (3)

train · 79.3k rows

text stringlengths 31 26.1k	summary stringlengths 11 1.19k
ការចង់ទៅរស់នៅអាម៉េរិក ជារឿងដែលពិបាកក្នុងការទទួលបានប័ណ្ណស្នាក់នៅអចិន្ត្រៃយ៍ ដោយសារមានប្រជាជនមកពីបណ្តាប្រទេសជាច្រើនចង់ទៅរស់នៅទីនោះ។ យ៉ាងណាមិញ លោក ដូណាល់ ត្រាំ បានលើកឡើងពីគំនិតផ្តល់កាតបៃតងដល់និស្សិតបរទេសបញ្ចប់ការសិក្សានៅអាម៉េរិក ដើម្បីចូលរួមអភិវឌ្ឍប្រទេសនេះ មុនការបោះឆ្នោតប្រធានាធិបតី នៅខែវិច្ឆិកា។ «នៅពេលអ្នកបញ្ចប់ការសិក្សាពីមហាវិទ្យាល័យ ខ្ញុំគិតថាអ្នកគួរតែទទួលបានកាតបៃតងជាមួយនឹងសញ្ញាបត្ររបស់អ្នក ដូច្នេះអ្នកអាចស្នាក់នៅក្នុងប្រទេសនេះបាន»។ លោក ត្រាំ បានបញ្ជាក់បែបនេះនៅក្នុងកម្មវិធី podcast «All-In» រៀបចំដោយវិនិយោគិនបច្ចេកវិទ្យាមកពី Silicon Valley នៅថ្ងៃទី២០ ខែមិថុនា។ ប័ណ្ណបៃតង ឬប័ណ្ណស្នាក់នៅអចិន្ត្រៃយ៍ អនុញ្ញាតឱ្យអ្នកប្រើប្រាស់មានសិទ្ធិរស់នៅ និងធ្វើការជាអចិន្ត្រៃយ៍នៅក្នុងអាម៉េរិក ហើយក៏ជាផ្លូវសម្រាប់ជ្រើសសញ្ជាតិអាម៉េរិក។ លោក ត្រាំ បានបញ្ជាក់ថា ៖«មិនថាអ្នកណាដែលបញ្ចប់ការសិក្សាបន្ទាប់ពីរៀនបាន ២ ឬ ៤ឆ្នាំនៅអាម៉េរិក ឬទទួលបានបណ្ឌិតនៅសាកលវិទ្យាល័យនៅទីនេះ អ្នកអាចស្នាក់នៅក្នុងប្រទេសនេះបាន»។ យ៉ាងណាមិញ មិនច្បាស់ទេថាតើលោក ត្រាំ សំដៅលើជនបរទេសទាំងអស់នៅអាម៉េរិក រួមទាំងអ្នកដែលមកអាម៉េរិកដោយខុសច្បាប់ ឬស្នាក់នៅហួសទិដ្ឋាការ ឬគ្រាន់តែជាអ្នកដែលទទួលទិដ្ឋាការនិស្សិតនៅក្នុងប្រទេសនេះ។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ការលើកគំនិតបែបនេះ ជាបរិបទមួយនៃការផ្លាស់ប្តូរជំហររបស់លោក ត្រាំ កន្លងមកដែលតឹងរ៉ឹងលើជនអន្តោប្រវេសន៍រស់នៅអាម៉េរិក។ អំឡុងពេលកាន់តំណែងនៅសេតវិមាន លោក ត្រាំ បានព្យាយាមសាងសង់ជញ្ជាំងនៅតាមព្រំដែនភាគខាងត្បូងជាមួយម៉ិកស៊ិក ដើម្បីការពារជនអន្តោប្រវេសន៍មិនឱ្យចូលអាម៉េរិក។ លើសពីនេះ លោក ត្រាំ និងក្រុមជំនួយការបានពិភាក្សាច្រើនអំពីការធ្វើគោលនយោបាយនាពេលអនាគត ប្រសិនបើជាប់ឆ្នោតឡើងវិញ។ កន្លងមក បេក្ខជនប្រធានាធិបតីមកពីបក្សសាធាររដ្ឋរូបនេះ បានពិចារណាលើសំណើជាច្រើន ដូចជាការស្ដារឡើងវិញនូវការហាមឃាត់ការចូលសញ្ជាតិពីប្រទេសមូស្លីម និងការបង្ក្រាបជនអន្តោប្រវេសន៍ដែលគ្មានឯកសារព្រមទាំងបង្កើតការឃុំខ្លួនជនភៀសខ្លួនធំ នៅជំរំជិតព្រំដែនភាគខាងត្បូង។ បន្ថែមពីនេះ លោកក៏បានពិចារណាផងដែរអំពីការបញ្ចប់គោលនយោបាយផ្តល់សញ្ជាតិដល់មនុស្សដែលកើតនៅអាម៉េរិក៕	អតីតប្រធានាធិបតីអាម៉េរិក លោក ដូណាល់ ត្រាំ បានលើកឡើងថា និស្សិតបរទេសដែលបានបញ្ចប់ការសិក្សាពីសាកលវិទ្យាល័យនៅអាម៉េរិក គួរតែត្រូវបានផ្តល់កាតបៃតងដោយស្វ័យប្រវត្តិ ដោយបង្កើតលក្ខខណ្ឌសម្រាប់ការស្នាក់នៅក្នុងប្រទេសនេះ។
ការជ្រើសរើសជំនាញ ឲ្យត្រូវនឹងចំណង់ចំណូលចិត្ត គឺពិតជាសំខាន់ណាស់ សម្រាប់មនុស្សម្នាក់ៗ ពិសេសសិស្ស ដែលទើបបញ្ចប់ការសិក្សាកម្រិតមធ្យមសិក្សា។ នេះបើតាមកញ្ញា ប្រសើរ ម៉ូលីកា សាស្ត្រាចារ្យភាសាអង់គ្លេសសម្រាប់ជំនាញច្បាប់ នៅសាកលវិទ្យាល័យភូមិន្ទនីតិសាស្ត្រ និងវិទ្យាសាស្ត្រសេដ្ឋកិច្ច និងជាសហស្ថានិកនៃអង្គការបណ្តុះបណ្តាលវិជ្ជាជីវៈ និងអភិវឌ្ឍអាជីព។ សម្រាប់សាស្ត្រាចារ្យវ័យក្មេងរូបនេះ និស្សិតអាចពិចារណាផ្លាស់ប្តូរជំនាញភ្លាមៗ ក្នុងករណីមានធនធាន និងពេលវេលាសមស្រប និងប្រសិនបើពួកគេ រកឃើញថា ពួកគេកំពុងរៀនជំនាញមួយដែលខុសពីចំណង់ចំណូលចិត្តរបស់ខ្លួន។ កញ្ញា ប្រសើរ ម៉ូលីកា បញ្ជាក់ដូច្នេះថា៖«និស្សិតអាចប្តូរជំនាញ បើនិស្សិតស្គាល់ខ្លួនឯង រកឃើញចំណង់ចំណូលចិត្តរបស់ខ្លួន និងដឹងថាជំនាញដែលកំពុងសិក្សា មិនអាចឲ្យនិស្សិតយកមកប្រើប្រាស់បាន។ ប៉ុន្តែបើមិនទាន់ស្គាល់ខ្លួនឯងច្បាស់ ពួកគេគួរតែបន្តសិក្សា និងស្វែងយល់ពីគុណសម្បត្តិរបស់ជំនាញ ដែលគាត់កំពុងសិក្សា រួចចាប់ផ្តើមរៀនស្រឡាញ់ និងឲ្យតម្លៃ ក៏ដូចជាសិក្សាពីឱកាស ដើម្បីផ្សារភ្ជាប់ចំណង់ចំណូលចិត្ត ទៅនឹងជំនាញដែលខ្លួនកំពុងសិក្សា»។ កញ្ញាបានគូសបញ្ជាក់ទៀតថា ជំនាញអ្វី ក៏អាចផ្តល់ផលប្រយោជន៍ដែរ ឲ្យតែនិស្សិតយកចិត្តទុកដាក់សិក្សា និងស្វែងរកឱកាសដើម្បីអភិវឌ្ឍខ្លួន។ សាស្ត្រាចារ្យ រូបនេះ បានណែនាំនិស្សិតរើសជំនាញខុសចំណូលចិត្ត ឲ្យពួកគេចាប់ផ្តើមស្វែងយល់ពីខ្លួនឯងឲ្យបានច្រើន តាមរយៈការសាកល្បងធ្វើការ ប្រមូលព័ត៌មានពីមជ្ឈដ្ឋានជុំវិញ សុំជំនួយ និងការប្រឹក្សាយោបល់ពីអ្នកជំនាញ ឬអ្នកដែលមានបទពិសោធន៍ច្រើន ដើម្បីជួយឲ្យពួកគេសម្រេចចិត្តជ្រើសរើសជំនាញ និងអាជីពមួយដ៏ត្រឹមត្រូវនាអនាគត។ សហស្ថានិក នៃអង្គការបណ្តុះបណ្តាលវិជ្ជាជីវៈ និងអភិវឌ្ឍអាជីព បន្តទៀតថា មុននឹងជ្រើសរើសជំនាញសិក្សានៅមហាវិទ្យាល័យ សិស្សត្រូវស្វែងយល់ពីទេពកោសល្យ និងឧបនិស្ស័យពីកំណើត អ្វីដែលពួកគេ ចូលចិត្ត និងអ្វីដែលជាក្តីស្រមៃរបស់និស្សិតផ្ទាល់ គួបផ្សំនឹងតម្រូវទីផ្សារ និងឱកាសការងារ។ ការរើសជំនាញ គឺសំខាន់ណាស់សម្រាប់ជីវិត។ ក៏បានគូសបញ្ជាក់ពីកញ្ញា អៀង លីនដា អ្នកបង្វឹកជំនាញជជែកពិភាក្សាដែលបន្តថា អ្វីដែលខាតបង់ធំជាងគេដោយសារការរើសជំនាញខុសនេះ គឺពេលវេលា និងអាចប៉ះពាល់ដល់សុខភាពផ្លូវចិត្តដែរ។ កញ្ញា អៀង លីនដា ពន្យល់ថា៖«យើងនឹងប្រកបអាជីពនោះ ក្នុងឆាកជីវិតនេះ បើរើសខុស គឺយើងខាតពេលវេលាធំជាងគេ ហើយក៏អាចប៉ះពាល់ដល់សុខភាពផ្លូវចិត្តដែរ ដោយសារយើងមិនចូលចិត្តវា ឬធុញថប់នឹងវា»។ ទោះជាយ៉ាងណាក៏ដោយ ជម្រើសនៅតែមានសម្រាប់និស្សិតដែលរៀនខុសចំណូលចិត្ត ព្រោះពួកគេបានដឹងថាពួកគេកំពុងធ្វើអ្វីខុស ហើយស្វែងរកអ្វីដែលត្រូវនឹងចំណូលចិត្ត និងក្តីសុបិនរបស់ពួកគេ ព្រមទាំងមិនភ័យខ្លាចក្នុងការផ្លាស់ប្តូរជំនាញទាំងនោះដែរ។ កញ្ញា លីនដា បញ្ជាក់បន្ថែមទៀតថា៖«បើដឹងថារើសជំនាញខុសហើយ សូមស្វែងរកអ្វីដែលត្រូវ។ ពេលវេលាដែលហួសហើយ មិនអាចយកមកវិញបានមែន តែយើងអាចគ្រប់គ្រងពេលវេលាដែរនៅសល់ ដូច្នេះមិនហួសពេលទេ ក្នុងការសម្រេចសុបិន នឹងបំណងក្នុងជីវិតយើង»។ ចំណែក លោក ហេង សុវណ្ណ អ្នកនិពន្ធវ័យក្មេង ក៏បានលើកឡើងដូចគ្នានឹងកញ្ញា ម៉ូលីកា និងលីនដារដែរ។ លោក ហេង សុវណ្ណ បានលើកឡើងដូច្នេះថា និស្សិតគួរតែប្តូរជំនាញ ប្រសិនជំនាញដែលរៀននោះ ខុសចំណង់ចំណូលចិត្ត និងទេពកោសល្យខ្លួន ប្រសិនបើពួកគេមានលទ្ធភាព និងពេលវេលាគ្រប់គ្រាន់។ ប៉ុន្តែខ្វះលទ្ធភាព គួរតែរៀនឲ្យចប់សិន បន្ទាប់មកធ្វើការសន្សំលុយ ទៅរៀនជំនាញដែលខ្លួនស្រលាញ់ ស្របតាមទេពកោសល្យខ្លួនឯង។ ជារួមមក ការបន្តសិក្សា ឬប្តូរជំនាញ នៅពេលដែលនិស្សិតដឹងថាខ្លួនកំពុងរៀនជំនាញមួយខុសពីចំណង់ចំណូលចិត្តរបស់ខ្លួន គឺអាស្រ័យលើស្ថានភាពជាក់ស្តែង និងលក្ខខណ្ឌផ្ទាល់ខ្លួនរបស់ពួកគេ។ ពួកគេអាចប្តូរជំនាញសិក្សា ក្នុងករណីមានធនធាន និងពេលវេលាអំណោយផល។ ប៉ុន្តែបើពួកគេ មិនទាន់ស្គាល់ច្បាស់ខ្លួនឯង និងគ្មានលទ្ធភាពសិក្សាជំនាញថ្មីទេ គួរតែបន្តសិក្សា និងស្វែងយល់ពីគុណសម្បត្តិរបស់ជំនាញដែលខ្លួនកំពុងសិក្សា និងផ្តើមឲ្យតម្លៃជំនាញនោះ។ ក្នុងករណីនេះ ពួកគេ ក៏អាចរៀនជំនាញដែលគេស្រឡាញ់ថែមមួយទៀតប្រសិនបើមានធនធាន និងពេលវេលា៕	បច្ចុប្បន្នមាននិស្សិតមួយចំនួនបានជ្រើសរើសជំនាញសិក្សា ខុសចំណង់ចំណូលចិត្ត។ ពួកគេជ្រើសរើសដោយផ្អែកការសម្រេចចិត្តរបស់ឪពុកម្តាយ ទីផ្សារការងារ រៀនតាមគ្នា ខ្វះព័ត៌មាន និងមិនទាន់ស្គាល់ខ្លួនឯង។ ក្រៅតែខាតពេលវេលា ការជ្រើសរើសខុសជំនាញ អាចធ្វើឲ្យពួកគេប្រឈមនឹងការបាក់ទឹកចិត្ត ក្នុងការបំពេញការងារ ដែលនាំឲ្យការងារមិនសូវទទួលបានផលល្អ និងមិនបានត្រៀមខ្លួនសម្រាប់អាជីពនាថ្ងៃអនាគត។ តើនិស្សិត គួរសម្រេចចិត្តបែបណា ប្រសិនបើគេបានដឹងថា ជំនាញដែលពួកគេរៀន មិនត្រូវនឹងចំណូលចិត្តរបស់ពួកគេ?
ដូច្នេះរឿងដែឡល្អបំផុតដែលអ្នកអាចធ្វើបាន គឺច្រោះជាតិពុលនេះចេញពីក្នុងខ្លួន។ តើគួរធ្វើបែបណាទើបល្អទៅ? ញ៉ាំទឹកធម្មតាឲ្យបានច្រើន គ្រឿងស្រវឹងអាចធ្វើឲ្យរាងកាយខ្សោះជាតិដោយសារតែ វាមានមុខងារជាសារធាតុជម្រុញដល់ការនោម។ នេះគឺជាមូលហេតុដែលអ្នកគួរតែញ៉ាំទឹកឲ្យបានច្រើនដើម្បីជំនួសជាតិទឹកដែលបានបាត់បង់។ ក្រៅពីជួយឲ្យរាងកាយបង្គ្រប់ជាតិទឹក វាក៏ជួយច្រោះជាតិពុលដែលធ្វើឲ្យអ្នកស្រវឹងចេញពីក្នុងខ្លួនបានដែរ។ ញ៉ាំយ៉ាអួរ សរីរាង្គមួយក្នុងរាងកាយអាចងាយនឹងរងគ្រោះក្រោយពីញ៉ាំគ្រឿងស្រវឹងច្រើនពេក គឺក្រពះ។ អ្នកអាចស្តាបញ្ហារបស់ក្រពះឡើងវិញបានតាមរយៈការបញ្ចូលបាក់តេរីល្អៗទៅក្នុងខ្លួន ជាពិសេសការញ៉ាំយ៉ាអួរតែម្តង។ វានឹងមិនត្រូវការពេលច្រើនឡើងមុនពេលដែលប្រព័ន្ធរំលាយអាហារអ្នកត្រូវការធ្វើការម្តងទៀត។ ត្រូវមានសកម្មភាពរាងកាយ ខណៈពេលដែលការស្រវឹងអាចធ្វើឲ្យអ្នកគេងច្រើន តែយកល្អគួរតែព្យាយាមធ្វើសកម្មភាពរាងកាយឲ្យបានច្រើនផង។ បើសិនជាអាច ការហាត់ប្រាណក្នុងកម្រិតមធ្យមតាមរយៈការដើរ ឬជិះកង់ គួរតែជារឿងល្អដែលគួរធ្វើ។ ការហាត់ប្រាណពិតជាការច្រោះជាតិពុលដ៏ល្អមួយដោយសារតែវាជួយសម្រួលដល់ការបញ្ចេញជាតិពុលដែលអ្នកមានក្រោយពីញ៉ាំគ្រឿងស្រវឹងច្រើនៗរួច។ ចៀសវាងការលេបថ្នាំបំបាត់ការឈឺចាប់ ចូរចាំថា ថ្លើមរបស់អ្នកនៅតែរវល់ក្នុងការរំលាយគ្រឿងស្រវឹងដែលអ្នកផឹកកាលពីយប់មិញ ហើយវាមិនមែជារឿងល្អឡើយក្នុងការប្រើថ្នាំបំបាត់ការឈឺចាប់ ព្រោះថ្លើមត្រូវការចំណាយពេលវេលារំលាយថ្នាំនេះបន្ថែមទៀត។ ដូច្នេះ ចូរចៀសវាងការលេបថ្នាំបំបាត់ការឈឺចាប់បើសិនជាអ្នកមិនចង់ឲ្យថ្លើមខូចកាន់តែខ្លាំងទៀត។ គេងឲ្យបានច្រើនបន្តិច បើសិនជា វាគឺជាថ្ងៃចុងសប្តាហ៍ ហើយអ្នកមិនមានគម្រោងជាមួយមិត្តភក្តិ និងក្រុមគ្រួសារ ចូរពិចារណាលើការគេងបន្ថែមច្រើនជាងមុនពីរបីម៉ោងទៀតទៅ។ ការចំណាយពេលវេលាគ្រប់គ្រាន់ក្នុងការគេង នឹងធ្វើឲ្យរាងកាយមានពេលវេលាជាសះស្បើយពីការខូចខាតក្រោយពីញ៉ាំគ្រឿងស្រវឹងរួចបាន។ ជាមួយគ្នានេះដែរ ការគេងអាចជួយបង្កើនថាមពលមកវិញផងដែរក្រោយពីជាតិពុលបានច្រោះរួច៕ ត្រួតពិនិត្យដោយ www.health.com.kh	មនុស្សប្រុសភាគច្រើន ឲ្យតែមានការជួបជុំតែងតែចៀសមិនសូវផុតទេពីការញ៉ាំគ្រឿងស្រវឹងដើម្បីបង្កើនបរិយាកាសនៃការជជែកគ្នាកាន់តែសប្បាយរីករាយ។ យ៉ាងណាមិញ នៅពេលដែលអ្នកឈានដល់ការញ៉ាំគ្រឿងស្រវឹងច្រើនពេកនោះ អ្នកអាចនឹងមានការឈឺក្បាល និងមិនស្រួលក្នុងក្រពះដែរ ដោយសារតែជាតិពុលកំពុងតែចាលក្នុងខ្លួនច្រើន។
ក្រោយពីជប៉ុនបញ្ចេញទឹកប្រព្រឹត្តកម្មពីរោងចក្រនុយក្លេអ៊ែរ Fukushima ទៅសមុទ្រ ប្រទេសជិតខាងដូចជាចិន និងកូរ៉េខាងត្បូងបានហាមឃាត់ការនាំចូលអាហារសមុទ្រពីតំបន់នេះ ដោយបារម្ភខ្លាចមានសារធាតុពុលប៉ះពាល់ដល់សុខភាពប្រជាជន។ នៅខែសីហាការនាំចូលអាហារសមុទ្ររបស់ចិនពីជប៉ុនធ្លាក់ចុះ ៦៧,៦ភាគរយធៀបគ្រាដូចគ្នាឆ្នាំមុន។ សន្ទុះនៃការថមថយនេះបានចាប់ផ្តើមតាំងពីខែកក្កដា ពេលនោះអត្រានៃការធ្លាក់ចុះមានតែ២៨,៥ភាគរយ ដោយសារចិនទើបតែចាប់ផ្តើមបិទការហាមឃាត់អាហារសមុទ្ររបស់ជប៉ុន ជាការឆ្លើយតបទៅនឹងការបង្ហូរចេញនូវទឹកវិទ្យុសកម្មចម្រោះចេញពីរោងចក្រថាមពលនុយក្លេអ៊ែរ Fukushima ។ ជប៉ុនចាប់ផ្តើមបង្ហូរចូលសមុទ្រកាលពីថ្ងៃទី ២៤ ខែសីហា។ ទិន្នន័យខាងលើបង្ហាញថា នៅខែសីហាចិនបាននាំចូលអាហារសមុទ្រពីជប៉ុនមានតម្លៃ ១៤៩,០២លានយ័ន (២០,៤៣លានដុល្លារ)។ កាលពីចុងខែសីហា ចិនបានជូនដំណឹងដល់អង្គការពាណិជ្ជកម្មពិភពលោក (WTO) ឲ្យត្រួតពិនិត្យច្បាប់ពាណិជ្ជកម្មអន្តរជាតិអំពីការហាមឃាត់ការនាំចូលរបស់ខ្លួនជាបន្ទាន់ ដែលជំរុញឱ្យជប៉ុនដាក់ការតវ៉ាយ៉ាងខ្លាំង។ ទីក្រុងតូក្យូមានការមិនពេញចិត្តជាខ្លាំងហើយថាការផ្អាកការនាំចូលរបស់ទីក្រុងប៉េកាំងគឺមិនអាចទទួលយកបានទាំងស្រុង។ ទីភ្នាក់ងារថាមពលអាតូមិកអន្តរជាតិបានបញ្ចប់វាយតម្លៃក្នុងរបាយការណ៍មួយកាលពីខែកក្កដាថា ផែនការបញ្ចេញទឹក Fukushima គឺស្របតាមស្តង់ដារសុវត្ថិភាពសកល ហើយនឹងមានផលប៉ះពាល់តិចតួចលើមនុស្ស និងបរិស្ថាន៕	ការនាំចូលអាហារសមុទ្ររបស់ចិនពីជប៉ុនបានធ្លាក់ចុះ ៦៧,៦ភាគរយនៅខែសីហាបើធៀបនឹងគ្រាដូចគ្នាឆ្នាំមុន ស្របពេលទីក្រុងប៉េកាំងបានហាមឃាត់លើផលិតផលសមុទ្រពីជប៉ុនកាលពីចុងខែសីហា។ នេះបើតាមទិន្នន័យពីគយចិននៅថ្ងៃទី១៨ ខែកញ្ញា។
ក្នុងនាមជាម្ចាស់ឧបត្ថម្ភកម្រិតមាស ក្រុមហ៊ុន AirAsia នឹងផ្ដល់ជូនការដឹកមន្ត្រីគណៈកម្មការរៀបចំព្រឹត្តិការណ៍កីឡានៅប្រទេសម៉ាឡេស៊ី (MASOC) ដែលស្ថិតក្នុងបណ្ដាញហោះហើររបស់ខ្លួនពីបណ្ដាប្រទេសតំបន់អាស៊ាន ក្នុងគោលបំណងរៀបចំដំណើរការការប្រកួតកីឡាទាំងនោះ។ នាយកប្រតិបត្តិក្រុមហ៊ុន AirAsia Group លោក Tony Fernandesថ្លែងថា « AirAsia មានមោទនភាពក្នុងការបម្រើការហោះហើរសម្រាប់ព្រឹត្តិការណ៍ កីឡាស៊ីហ្គេម និងកីឡាអាស៊ាន ប៉ារ៉ាហ្គេម។ ក្នុងនាមអាកាសចរណ៍ចេញពីអាស៊ាន យើងខ្ញុំគាំទ្រទាំងស្រុង អស់ពីចិត្ត ចំពោះព្រឹត្តិការណ៍ជួបជុំប្រជែងសមត្ថភាពដ៏ធំបំផុតរបស់កំពូលអត្តពលិក និងអត្តពលិកពិកា ប្រចាំតំបន់មួយនេះ។ ការប្រកួតកីឡាជាឧទាហរណ៍ដ៏ល្អមួយនូវអ្វីដែលតំបន់នេះសម្រេចបាន ហើយយើងខ្ញុំមានចិត្តរំភើបរីករាយដោយមានឱកាសនេះ ដើម្បីជំរុញការផ្សព្វផ្សាយនូវចក្ខុវិស័យតែមួយដូចគ្នាតាមរយៈការបង្កើនទំនាក់ទំនងកាន់តែធំឡើងៗ។ នេះក៏ជាសញ្ញានៃការចាប់ផ្ដើមដ៏ជ្រាលជ្រៅមួយ ការផ្សារភ្ជាប់គ្នាកាន់តែមានអត្ថន័យធំធេងនៅក្នុងសហគមន៍កីឡាតាមរយៈទស្សនៈរបស់យើងគឺ ហ៊ានប្រែសុបិនទៅជាការពិត ដែល AirAsia នឹងជួយដល់ដល់អត្តពលិកដែលមានសក្ដានុពលមកពីតំបន់អាស៊ាននិងឆ្ងាយជាងនេះដើម្បីធ្វើឱ្យវាក្លាយជាការពិតចំពោះសក្ដានុពលរបស់ពួកគេ។ លោក YB Brig Gen Khairy Jamaluddin ប្រធានគណៈកម្មការរៀបចំព្រឹត្តិការណ៍កីឡាប្រទេសម៉ាឡេស៊ីមានប្រសាសន៍ថា «ខ្ញុំពិតជាមានមោទនភាពណាស់ចំពោះការប្ដេជ្ញាបន្តរបស់ AirAsia និងឆន្ទៈក្នុងការជួយដល់ការរៀបចំព្រឹត្តិការណ៍កីឡាជាតិនិងថ្នាក់តំបន់។ នេះបង្ហាញឱ្យឃើញថា AirAsia បានសម្រេចចិត្តនិងប្ដេជ្ញាក្នុងការផ្ដល់ជូនសហគមន៍តាមរយៈកីឡា ហើយខ្ញុំពិតជាអបអរសាទរខ្លាំងណាស់ចំពោះសកម្មភាពនេះ។ ស៊ីហ្គេម និងអាស៊ាន ប៉ារ៉ាហ្គេម ជាព្រឹត្តិការណ៍កីឡាដ៏ធំបំផុតក្នុងតំបន់អាស៊ាន ក្នុងបំណង ជំរុញការផ្សព្វផ្សាយ ការស្វែងយល់គ្នានិងកិច្ចសហការក្នុងចំណោមបណ្ដាប្រទេសក្នុងតំបន់តាមរយៈការប្រកួតប្រជែងមិត្តភាព។ កីឡាប្រមាណ ៣៨ ប្រភេទនិងចំនួនសរុប ៤០៥ វិញ្ញាសា នឹងត្រូវប្រកួតសម្រាប់ស៊ីហ្គេមឆ្នាំនេះ ដោយមានការចូលរួមពីអត្តពលិកទាំង ១០ ប្រទេសតំបន់អាស៊ាន ចាប់ប្រព្រឹត្តទៅចាប់ពីថ្ងៃទី១៩ ដល់ថ្ងៃទី ៣១ខែសីហា ឆ្នាំ ២០១៧ ហើយពិធីបញ្ចប់បិទការប្រកួតត្រូវហ្នឹងថ្ងៃបុណ្យឯករាជ្យជាតិលើកទី ៦០ របស់ប្រទេសម៉ាឡេស៊ីផងដែរ។ ចំណែកការប្រកួតកីឡាអាស៊ាន ប៉ារ៉ាហ្គេម នឹងចាប់ផ្ដើមពីថ្ងៃទី ១៧ ដល់ថ្ងៃទី ២៣ ខែកញ្ញា ឆ្នាំ ២០១៧ នឹងនាំមកនូវអត្តពលិកពិកាច្រើនផ្នែកដូចជា ពិការផ្នែកខួរក្បាល ពិការភាពផ្នែកពិបាកធ្វើដំណើរ ពិការភាពដោយភ្នែកពិបាកមើលនិងអត្តពលិកដែលបាត់បង់អវយវៈជាដើម។ ពួកគេមកពីបណ្ដា ១១ ប្រទេស ប្រកួតនៅលើទីលានទំហំតូចៗដើម្បីស្វែងរកមេដាយសម្រាប់កីឡាប៉ារ៉ា ទាំង ១៦ ប្រភេទ។ គួរបញ្ជាក់ថា ព្រឹត្តិការណ៍ស៊ីហ្គេមនេះជាលើកទី ៦ សម្រាប់ម៉ាឡេស៊ីក្នុងការរៀបចំកីឡាក្នុងឋានៈជាម្ចាស់ផ្ទះ ហើយវាក៏ជាលើកទី ៣ ផងដែរសម្រាប់កីឡាអាស៊ាន ប៉ារ៉ាហ្គេម។ សម្រាប់ឆ្នាំ២០១៧ ក្រុងកូឡាឡាំពួរ ជាលើកដំបូងក្នុងការរៀបចំការប្រកួតកីឡាស៊ីហ្គេម បន្ទាប់ពីការលេចជារូបរាងនូវសហគមន៍អាស៊ានពីឆ្នាំ ២០១៥ បន្ទាប់ពីការពិចារណាដ៏វែងឆ្ងាយក្នុងការអនុវត្តន៍ទស្សនៈ «រីកចម្រើនជាមួយគ្នា» អំពី AirAsia AirAsia ក្រុមហ៊ុនអាកាសចរណ៍នាំមុខ និងតម្លៃទាបបំផុតប្រចាំអាស៊ី ដោយផ្ដល់ ការធ្វើដំណើរជូនអតិថិជន សេវាកម្មបណ្ដាញគ្របដណ្ដប់ទូលំទូលាយបំផុតមានប្រមាណចំណតគោលដៅជាង ១២០ ព្រលាន។ ចាប់តាំងចាប់ផ្ដើមបើកដំណើរការក្នុងឆ្នាំ២០០១ ក្រុមហ៊ុន AirAsia បានដឹកអ្នកដំណើរជាង ៣៣០ លាននាក់ ហើយបានបង្កើនយន្តហោះពីពីរគ្រឿងដំបូងរហូតដល់ជាង ២០០គ្រឿង។ ផ្លូវអាកាសនេះពិតជាមានមោទនភាពសម្រាប់ក្រុមហ៊ុនអាកាសចរណ៍អាស៊ាន(សមាគមន៍ប្រជាជាតិអាស៊ីអាគ្នេយ៍) ដោយប្រតិបត្តិការនៅក្នុងប្រទេស ម៉ាឡេស៊ី ឥណ្ឌូណេស៊ី ថៃ ហ្វីលីពីន និងឥណ្ឌាផងដែរ បម្រើសេវាកម្មបណ្ដាញឆ្លងតំបន់ អាស៊ី អូស្ត្រាលី និងនូវែលហ្សេឡង់ និងតំបន់មជ្ឈិមបូព៌ា ។ AirAsia ត្រូវបានជាប់ឈ្មោះជាអាកាសចរណ៍តម្លៃទាបល្អបំផុតក្នុងពិភពលោក ដែលផ្ដល់ដោយ Skytrax នូវពានរង្វាន់ប្រចាំឆ្នាំ World Airline Awards ក្នុងរយៈពេល៨ ឆ្នាំជាប់ៗគ្នាចាប់តាំងពីឆ្នាំ២០០៩រហូតដល់ឆ្នាំ២០១៦។ AirAsia បានឈ្នះរង្វាន់ពានរង្វាន់អាកាសចរណ៍តម្លៃទាបនាំមុខគេក្នុងពិភពលោក ដែលជាពានរង្វាន់ឈ្នះ៤ ឆ្នាំជាប់ៗគ្នា ក្នុងឆ្នាំ២០១៦ ពីកម្មវិធីពានរង្វាន់ទេសចរណ៍ពិភពលោក (World Travel Awards) ហើយបានឈ្នះពានរង្វាន់ផ្នែកបម្រើសេវាកម្មពេញលេញ ហើយវាជាពានរង្វាន់លើកទី ១ សម្រាប់ក្រុមហ៊ុនអាកាសចរណ៍តម្លៃទាបដែលឈ្នះពានរង្វាន់សេវាកម្មហោះហើរនាំមុខគេលើពិភពលោក (Worlds Leading Inflight Service)។ ( អត្ថបទពាណិជ្ជកម្ម )	ក្រុមហ៊ុនអាកាសចរណ៍ AirAsia បានចុះហត្ថលេខាជាផ្លូវការក្នុងនាមជាដៃគូផ្លូវការសម្រាប់ការប្រកួត កីឡាស៊ីហ្គេមលើកទី ២៩ និងកីឡាអាស៊ាន ប៉ារ៉ាហ្គេមលើកទី ៩ ដែលជាម្ចាស់ឧបត្ថម្ភនាំមុខក្នុងព្រឹត្តិការណ៍នេះ។
កំពង់ស្ពឺ៖ ក្រោយបញ្ចប់ការសិក្សាថ្នាក់បរិញ្ញបត្រលើជំនាញវិទ្យាសាស្ត្រកសិកម្ម យុវជន ស៊ឺន សិលា បានសម្រេចចិត្តចូលរួមអភិវឌ្ឍផ្នែកដាំដុះបន្លែសុវត្ថិភាពនៅសហគមន៍ ក្នុងទឹកដីខេត្តកំពង់ស្ពឺ ជាស្រុកកំណើតរបស់ខ្លួន។ យុវជនវ័យ២៣ឆ្នាំរូបនេះ បានជួយបង្ហាត់បង្រៀនបច្ចេកទេសនៃការដាំដុះបន្លែដល់ប្រជាសហគមន៍តាមរយៈគម្រោង ASPIRE ដែលជាកម្មវិធីផ្សព្វផ្សាយបច្ចេកទេសកសិកម្មថ្មីដែលធន់នឹងការប្រែប្រួលអាកាសធាតុ។ រយៈពេលជិត២ឆ្នាំមកហើយ ដែលយុវជន ស៊ឺន សិលា បានចូលប្រឡូកដោយផ្ទាល់ក្នុងការដាំដុះបន្លែ និងជាអ្នកផ្តល់បច្ចេកទេសដាំដុះបន្លែដល់ប្រជាសហគមន៍នៅតាមតំបន់នានា ក្នុងខេត្តកំពង់ស្ពឺ។ សិលា ដែលជាភ្នាក់ងារផ្សព្វផ្សាយឃុំនៃគម្រោង ASPIRE បានលើកឡើងថា៖«ខ្ញុំជួយបង្ហាត់បង្រៀន [កសិករ] ទាក់ទងទៅនឹងបច្ចេកទេសក្នុងការដាំដុះ ជួយដោះស្រាយទៅលើបញ្ហាដែលកើតឡើងក្នុងពេលដាំ ដូចជាដំណាំមានជំងឺ និង ជួយរកទីផ្សារឱ្យពួកគាត់»។ តាមរយៈកិច្ចការងារនេះ លោក ស៊ឺន សិលា បានរៀនសូត្រ និងទទួលបានចំណេះបន្ថែមជាច្រើន ដែលពាក់ព័ន្ធនឹងបច្ចេកទេសថ្មីៗ ក្នុងការដាំដុះបន្លែដែលអាចធន់នឹងការប្រែប្រួលអាកាសធាតុសម្រាប់ផ្តល់ឱ្យកសិករ។ លើសនេះទៅទៀត សិលា ក៏បានមើលឃើញពីសក្តានុពលរបស់ខេត្តកំពង់ស្ពឺ ក្នុងការផលិតបន្លែសម្រាប់នាំទៅទីផ្សារ ក៏មានមិនចាញ់ខេត្តផ្សេងៗប៉ុន្មានឡើយ។ ដើម្បីជ្រាបច្បាស់សូមអញ្ជើញលោក-អ្នកទស្សនាវីដេអូខាងក្រោមនេះដូចតទៅ៖ យុវជនដែលមានស្រុកកំណើតស្ថិតនៅក្នុងភូមិត្រាញ់វែង ឃុំប្រាំបីមុម ស្រុកថ្ពង ខេត្តកំពង់ស្ពឺ បានរៀបរាប់ថា៖ «នៅទីនេះ ដំបូងគឺដាំ [បន្លែ] អត់កើតទេ។ អ៊ីចឹង គឺពិសោធនិងកែច្នៃ។ ដូច្នេះ ចំណេះដឹងរបស់យើងកើនរហូត ហើយពេលជួបពួកគាត់ [កសិករ] ឬពេលហូបបន្លែ គឺយើងឱ្យតម្លៃទៅលើពួកគាត់ ព្រោះអ្វីដែលយើងធ្វើជាមួយពួកគាត់គឺពិបាកធ្វើមែនទែន។ [ខ្ញុំ] សប្បាយពេលដែលឃើញពួកគាត់ដាំបានទិន្នផលល្អ ដូចជាឃើញរូបភាពស្អាត គឺអរ ប៉ុន្តែបើដាំមិនបានល្អ ក៏មិនបន្ទោសគាត់ដែរ គឺនៅតែលើកទឹកចិត្តគាត់ឱ្យបន្ត និងដូរយុទ្ធសាស្ត្រថ្មី»៕	ដោយ៖ សឿន លក្ខិណា
ទោះជាយ៉ាងណាក៏ដោយ សាស្ត្រាចារ្យផ្នែកបរិស្ថានលោក Aliou Guissé ចង្អុលបង្ហាញពីភាពជោគជ័យជាក់ស្តែងមួយចំនួននៃគម្រោងនេះ។ នៅក្នុងតំបន់សាហ៊ែល (Sahel) នៃប្រទេសសេណាហ្គាល់ ដែលជាប្រទេសកំណើតរបស់លោក មានការកើនឡើងនៃតំបន់ដាំដុះដើមឈើឡើងវិញ។ លោក Guissé មានប្រសាសន៍ថា៖ «តំបន់ទាំងនោះគឺជាជម្រកសម្រាប់ហ្វូងសត្វ បក្សី និងសត្វល្អិតដ៏ធំនិងចម្រុះ ជាងតំបន់ផ្សេងៗទៀត ដែលមិនទាន់មានការដាំដើមឈើ។ ក្រុមអ្នកវិទ្យាសាស្រ្តកំពុងស្រាវជ្រាវពីអត្ថប្រយោជន៍ផ្នែកសុខភាព និងអត្ថប្រយោជន៍ផ្សេងៗទៀតរបស់រុក្ខជាតិក្នុងស្រុក ដូចជាផ្លែល្មើរ ដែលសហគមន៍នានាចាត់ទុកថាមានប្រយោជន៍ច្រើន ហើយអាចយកធ្វើពាណិជ្ជកម្ម និងបង្កើតប្រាក់ចំណូលបានផងដែរ។ លោក Guissé ជាសហនាយកនៃមជ្ឈមណ្ឌលអង្កេត Tessekere (Tessekere Observatory) នៅភាគខាងជើងនៃប្រទេសសេណាហ្គាល់ ដែលស្វែងរកវិធីសាស្រ្តរួមមួយសម្រាប់ការអភិវឌ្ឍមហាកំពែងបៃតង ដែលពាក់ព័ន្ធនឹងវិស័យសុខាភិបាល កសិកម្ម សេដ្ឋកិច្ច និងបរិស្ថាន។ ពេទ្យកំពុងពិនិត្យសុខភាពកុមារម្នាក់នៅក្នុងក្រុង Widou Thiengoly ប្រទេសសេណេហ្គាល់ លោកនិងអ្នកជំនាញដទៃទៀតបានជួបពិភាក្សាគ្នាកាលពីដើមខែកក្កដា នៅក្នុងទីក្រុង Poitiers ភាគខាងលិចនៃប្រទេសបារាំង ដើម្បីពង្រីកកិច្ចសហប្រតិបត្តិការរបស់ពួកគេ ដែលបច្ចុប្បន្នកំពុងធ្វើឡើងនៅប្រទេសបួរគីណា ហ្វាសូ និងប្រទេសសេណាហ្គាល់ ដើម្បីរួមបញ្ចូលអ្នកស្រាវជ្រាវមកពីប្រទេសផ្សេងៗទៀត នៅក្នុងតំបន់សាហ៊ែល ដូចជាប្រទេស Niger ប្រទេស Chad និងប្រហែលជាប្រទេសម៉ាលីផង ឲ្យធ្វើការងាររួមគ្នា។ ទោះបីជាប្រទេសទាំងនោះមានភាពចលាចលក្តី ក៏ក្រុមអ្នកស្រាវជ្រាវនិយាយថា វឌ្ឍនភាពដូចជាការប្រមូលផ្តុំទិន្នន័យមូលដ្ឋាន អាចធ្វើទៅបាន។ សហនាយកម្នាក់ទៀតរបស់មជ្ឈមណ្ឌលអង្កេត Tessekere គឺនរវិទូជនជាតិបារាំងលោក Gilles Boëtsch មានប្រសាសន៍ថា៖ «គោលដៅមួយទៀត គឺការកសាងភាពជាដៃគូររវាងអ្នកស្រាវជ្រាវនិងស្ថាប័នរដ្ឋាភិបាលផ្សេងៗ ដែលគ្រប់គ្រងការអភិវឌ្ឍគម្រោងមហាកំពែងបៃតង។ ក្រុមស្រាវជ្រាវនេះ កំពុងស្វែងយល់ពីគំនិតថ្មីៗ ដូចជាការស្រាវជ្រាវពីផលប៉ះពាល់នៃជំងឺឆ្លងពីសត្វមកមនុស្ស ដូចជាជំងឺអ៊ីបូឡា (Ebola) និង ជំងឺកូវីដ១៩ ជាដើម។ លោក Boëtsch បានបន្ថែមថា ការសិក្សាស្រាវជ្រាវរបស់ពួកគេ មិនត្រឹមតែផ្តល់ផលប្រយោជន៍ដល់តំបន់សាហ៊ែលនៃទ្វីបអាហ្រិ្វកប៉ុណ្ណោះទេ តែថែមទាំងផ្តល់ផលប្រយោជន៍ដល់ប្រទេសផ្សេងៗទៀត ដូចជាប្រទេសបារាំងដែលកំពុងតែប្រឈមនឹងការកើនឡើងនៃកម្តៅ និងការប្រែប្រួលអាកាសធាតុផងដែរ៕ ប្រែសម្រួលដោយកញ្ញា អ៊ូ ចរិយា	ទីក្រុងប៉ារីស ប្រទេសបារាំង - មហាកំពែងបៃតងនៃដើមឈើនិងគុម្ពោតព្រៃរបស់អាហ្រិ្វក កំពុងកកើតឡើងបន្តិចម្តងៗ។ ជាគោលដៅ គម្រោងនេះលាតសន្ធឹងក្នុងចម្ងាយ ៨.០០០ គីឡូម៉ែត្រ ពីប្រទេស Mauritania នៅភាគខាងលិច និងទៅកាន់ផ្នែកតូចមួយនៃប្រទេស Djibouti នៅភាគខាងកើតនៃទ្វីបអាហ្វ្រិក។ ក្នុងរយៈពេល ១៥ ឆ្នាំនៃការអនុវត្តគម្រោងដែលនឹងត្រូវបញ្ចប់ត្រឹមឆ្នាំ ២០៣០ គម្រោងស្តារដើមឈើឡើងវិញនេះ បានសម្រេចគោលដៅត្រឹមតែមួយផ្នែកតូចប៉ុណ្ណោះ។ ប្រទេសចំនួន ៨ ក្នុងចំណោមប្រទេស ១១ ដែលចូលរួមក្នុងគម្រោងនេះ កំពុងប្រឈមនឹងភាពចលាចលក្នុងប្រទេស។ ហើយការផ្តល់ជំនួយមូលនិធិ ក៏មិនទាន់ត្រូវនឹងកម្រិតនៃគោលដៅអភិវឌ្ឍផងដែរ។
Nadal សម្រេចបញ្ចប់ការប្រកួតនៅឆ្នាំ២០២១នេះ ដោយសាររូបគេមានបញ្ហាជើងខាងស្ដាំ ដែលត្រូវការសម្រាកព្យាបាលឱ្យបានល្អ។ រូបគេមានបញ្ហាជើងនេះ នៅអំឡុងពេលប្រកួតវគ្គពាក់កណ្ដាលផ្ដាច់ព្រ័ត្រ នៃព្រឹត្តិការណ៍ France Open កាលពីខែមិថុនាកន្លងមក។ តាមរយៈបណ្តាញអ៊ីស្ត្រាក្រាម កាលពីថ្ងៃសុក្រ កីឡាករលំដាប់៤ នៅលើពិភពលោករូបនេះ បាននិយាយថា«ខ្ញុំប្រាប់អ្នកទាំងអស់គ្នា វាពិតជារឿងអាក្រក់ណាស់សម្រាប់ខ្ញុំ ដែលត្រូវបញ្ចប់ការប្រកួតនៅរដូវកាល២០២១នេះ។ និយាយដោយស្មោះត្រង់ ខ្ញុំពិតជារងការឈឺចាប់យ៉ាងខ្លាំងលើសពីអ្វីដែលខ្ញុំគួរធ្វើជាមួយជើងរបស់ខ្ញុំ។ខ្ញុំត្រូវការពេលវេលាដោះស្រាយបញ្ហា(ព្យាបាលរបួសឱ្យជាសះស្បើយ) ឬយ៉ាងហោចណាស់ ត្រូវរៀបចំវាឱ្យល្អប្រសើរឡើងវិញ»។ View this post on Instagram A post shared by Rafa Nadal (@rafaelnadal) កីឡាករសញ្ជាតិអេស្ប៉ាញ ដែលបំបែកឯកទគ្គកម្មដណ្តើមពានរង្វាន់ធំ ៗ ចំនួន ២០ លើករូបនេះ ក៏បានប្រកាសមិនចូលរួមព្រឹត្តិការណ៍ Wimbledon និងអូឡាំពិកតូក្យូ ដែលទើបតែបញ្ចប់កាលពីពេលថ្មីនេះ ក្រោមហេតុផលថា មានបញ្ហារបួសនេះ។ ការប្រកាសរបស់ Rafael Nadal កើតឡើងតែប៉ុន្មានថ្ងៃបន្ទាប់ពី Roger Federer ប្រកាសថា ខ្លួនមិនអាចចូលរួមប្រកួត ព្រឹត្តិការណ៍ US Open នោះទេ ដើម្បីទទួលការវះកាត់ជង្គង់ ដែលនឹងធ្វើឱ្យគាត់ត្រូវការសម្រាកព្យាបាលជាច្រើនខែ។ ចំណែកម្ចាស់ការពារតំណែងជើងឯក Dominic Thiem ក៏បានដកខ្លួនចេញពី Flushing Meadows ហើយនឹងខកខានការប្រកួតដែលនៅសល់ដែរ ដោយសាររបួសកដៃ៕	កីឡាករវាយកូនបាល់លំដាប់ពិភពលោក Rafael Nadal បានប្រកាសដកខ្លួនចេញពីការប្រកួត US Open ដោយសារបញ្ហារបួស។ ការប្រកួតវាយកូនបាល់នៃព្រឹត្តិការណ៍ US Open ប្រព្រឹត្តិទៅចាប់ពីថ្ងៃ៣០ សីហា ដល់១២ កញ្ញា ២០២១។
ក្នុងកិច្ចប្រជុំ កាលពីថ្ងៃទី៤ ខែឧសភា លោក ទិត ចន្ថា រដ្ឋលេខាធិការក្រសួងទេសចរណ៍ និងអភិបាលខេត្តកែប បានអះអាងរួមគ្នាថា ដើម្បីជំរុញឲ្យខេត្តកែប ប្រែជាតំបន់ទេសចរណ៍ធម្មជាតិ ក្រសួងទេសចរណ៍ នឹងគិតគូរជាមួយគណៈកម្មការអន្តរក្រសួង ដែលមានក្រសួងរៀបចំដែនដី ក្រសួងបរិស្ថាន ក្រសួងប្រៃសណីយ៍ និង ក្រសួងកសិកម្ម ដោយមានការចូលរួមពីរដ្ឋបាលខេត្តផងដែរ។ ផែនការនេះ ផ្តោតលើការបង្កើនគុណភាពផលិតផលទេសចរណ៍ដែលមានស្រាប់ និងបង្កើតផលិតផលថ្មីៗ ដើម្បីទាក់ទាញឲ្យភ្ញៀវទេសចរ ឲ្យពន្យារការស្នាក់នៅរបស់ទេសចរ ក្នុងប្រទេសកម្ពុជាកាន់តែយូរ។ លើសពីនេះ ក្រសួងទេសចរណ៍ នឹងរៀបចំធនធានធម្មជាតិ និងគ្រប់គ្រងហានិភ័យលើផ្នែកបរិស្ថាន ផ្លូវថ្នល់ ប្រព័ន្ធទឹកស្អាតដើម្បីធានាដល់កំណើនសេដ្ឋកិច្ចមូលដ្ឋាន និងអាចឲ្យភ្ញៀវទេសចរ ចងចាំតំបន់ទេសចរណ៍ខេត្តកែប។ ពីក្រសួងទេសចរណ៍ ទន្ទឹមនឹងនេះ ក្រសួងទេសចរណ៍ បានស្នើឲ្យអភិបាលខេត្តកែប បង្កើតក្រុមការងារជំនាញ គាំទ្រ និងចូលរួមក្នុងការសិក្សាស្រាវជ្រាវជាមួយក្រុមការងារអន្តរក្រសួង ដើម្បីឲ្យការរៀបចំផែនការមេអភិវឌ្ឍន៍ទេសចរណ៍ខេត្តនេះ សម្រេចបានសមភាព តម្លាភាព និងធានាបាននិរន្តរភាព។ ក្រៅពីអនុវត្តផែនការនេះ លោក កែន សត្ថា អភិបាលខេត្តកែប ក៏បានស្នើឲ្យក្រសួងទេសចរណ៍ អភិវឌ្ឍឆ្នេរខ្សាច់ថ្មី (ចាប់ពីស្ថានីយចម្រោះទឹកកខ្វក់ រហូតដល់ព្រៃកោងកាង) ឆ្នេរខ្សាច់អង្កោល ស្ថិតក្នុងឃុំអង្កោល ស្រុកដំណាក់ចង្អើរ បង្កើតកំពង់ផែទេសចរណ៍ខ្នាតតូចនៅកោះទន្សាយ និងរៀបចំកន្ត្រកខ្សែរ៉តសម្រាប់ឲ្យទេសចរជិះកម្សាន្តលេងផងដែរ។ បើតាមក្រសួងទេសចរណ៍ សេចក្តីព្រាងផែនការអភិវឌ្ឍទេសចរខេត្តកែបនេះ ត្រូវបានក្រុមការងារសិក្សារួចមកហើយ និងកំពុងប្រមូលទិន្នន័យ ដើម្បីបញ្ជូនទៅរាជរដ្ឋាភិបាលជាអ្នកសម្រេច។ ក្រោយការសម្រេចពីរាជរដ្ឋាភិបាល ក្រសួងនឹងចាប់ផ្តើមអភិវឌ្ឍខេត្តកែបចាប់ពីឆ្នាំ២០២១ ដល់ឆ្នាំ២០៣៥។ កន្លងមកក្រសួងទេសចរណ៍ ក៏បានកំណត់ដាក់ឈ្មោះវិថីដូហ្វីនដែលស្ថិតនៅក្នុងកែប សម្រាប់រៀបចំដាក់លក់ម្ហូបអាហារ (Food Street Standard) ផងដែរ៕ ពីក្រសួងទេសចរណ៍	ភ្នំពេញ៖ ក្រសួងទេសចរណ៍ នឹងបង្កើនគុណភាពផលិតផលក្នុងស្រុក និងបង្កើតផលិតផលថ្មី ក្នុងខេត្តកែប ឲ្យកាន់តែមានគុណភាព ហើយរៀបចំផែនការមួយចំនួន ដើម្បីអភិវឌ្ឍខេត្តកែបឲ្យក្លាយជាតំបន់ទេសចរណ៍ធម្មជាតិ ដែលអាចប្រកួតប្រជែងនៅក្នុងស្រុក និងក្រៅស្រុក។
បើតាមសារព័ត៌មាន BNO Tracking News អ៊ីតាលីមានករណីឆ្លងCOVID-19 ថ្មី ចំនួន ៣៤៩៧ករណី និងអ្នកស្លាប់ ១៧៥ករណី។ អត្រានេះ បានធ្វើឲ្យចំនួនតួលេខ COVID-19 សរុប នៅអ៊ីតាលីកើនដល់ចំនួន ២១១៥៧ករណី និងអ្នកស្លាប់សរុប ១៤៤១ករណី។ ចំណែកអ្នកជាសះស្បើយវិញ មានចំនួនជិតពីរពាន់ករណី។ ពាក់ព័ន្ធនឹងបញ្ហានេះ អ៊ីតាលី គឺជាប្រទេសរងគ្រោះខ្លាំងជាងគេបំផុតនៅតំបន់អឺរ៉ុប។ បើទោះបីជារដ្ឋាភិបាលអ៊ីតាលី បានចេញវិធានការរឹតត្បិតការធ្វើដំណើរនៅទូទាំងប្រទេស ហាមឃាត់ការជួបជុំគ្នា បិទសាលារៀនជាដើម ក៏តួលេខអ្នកឆ្លងនៅតែមិនឃើញថមថយដែរ ប៉ុន្តែបែបជាកើនខ្ពស់ជាងមុន។ សូមបញ្ជាក់ ដើម្បីជួយដោះស្រាយបញ្ហានៅអ៊ីតាលី ចិនបានបញ្ជូនក្រុមគ្រូពេទ្យ និងអ្នកជំនាញជំងឺឆ្លងមួយចំនួន បន្ទាប់ពីអត្រាឆ្លងនៅប្រទេសអឺរ៉ុបមួយនេះ មានចំនួនច្រើនលើសលុបពេក៕	អ៊ីតាលី នៅតែបន្តរកឃើញអ្នកឆ្លង ជំងឺរលាកសួតដែលបង្កដោយកូរ៉ូណាវីរុស (COVID-19) ជាច្រើនករណី និងជាប្រទេសរងគ្រោះខ្លាំងជាងគេបំផុតនៅតំបន់អឺរ៉ុប។ គ្រាន់តែថ្ងៃទី១៤ ខែមីនា អ៊ីតាលីបានរកឃើញអ្នកឆ្លងថ្មីចំនួនលើសពី ៣ពាន់នាក់ ខណៈនាក់ស្លាប់មានជាង ១០០នាក់បន្ថែម។
នាការប្រកួតកន្លងមក ជុក សូម៉ាលី ប្រកួតជាឈ្នះកីឡាការិនីថៃ លើប្រភេទទម្ងន់៦៥គីឡូក្រាម ៥-១ ឡើងទៅវគ្គផ្ដាច់ព្រ័ត្រ ខណៈ កីឡាការិនីវៀតណាម ឈ្នះ ឡាវ ក្នុងលទ្ធផល ០-១០ លើទម្ងន់ ៦៥គីឡូក្រាម។ ជាមួយគ្នានេះដែរ កីឡាករ អេ អាំម៉ារីនភូថង បានយកឈ្នះ ហ្វីលីពីន ៩-១ លើប្រភេទទម្ងន់៦០គីឡូក្រាម។ កីឡាករកម្ពុជារូបនេះ ប្រកួតចាញ់ ឡាវ នៅវគ្គពាក់កណ្ដាលផ្ដាច់ព្រ័ត្រ ដោយក្នុងលទ្ធផល ៨-៧ បានមេដាយសំរិទ្ធ។ សម្រាប់វិញ្ញាសាសម្តែងគុនដាវនារីជាគូ កីឡាការិនី ពៅ សុខា និង សឿ ច័ន្ទលក្ខិណា សម្រេចបាន២៥៩ពិន្ទុ ដោយទទួលបានមេដាយសំរឹទ្ធ៕	កីឡាការិនីវូវីណាម ជុក សូម៉ាលី ទទួលបានមេដាយប្រាក់លើប្រភេទទម្ងន់៦៥គីឡូក្រាម ក្រោយចាញ់កីឡាការិនីវៀតណាមនៅវគ្គផ្តាច់ព្រ័ត្រនារសៀលថ្ងៃទី១៩ ខែឧសភា នៅ Soc Son Gymnasium។
«បុគ្គលិករបស់អង្គការសហប្រជាជាតិ នៅប្រទេសកម្ពុជា ត្រូវធ្វើតាមតួនាទីរបស់ខ្លួន ក្នុងការប្រយុទ្ធនឹងជំងឺកូវីដ១៩ ហើយនេះរាប់បញ្ចូលទាំងការចាក់វ៉ាក់សាំង ដើម្បីការពារខ្លួនរបស់យើង ក្រុមគ្រួសាររបស់យើង សហគមន៍របស់យើង និងសហគមន៍ដែលយើងធ្វើការជាមួយ»។ នេះជាការលើកឡើងរបស់លោកស្រី Pauline Tamesis។ តាមរយៈសារដែលបង្ហោះនៅលើបណ្តាញសង្គមរបស់អង្គការសហប្រជាជាតិប្រចាំកម្ពុជា អ្នកសម្របសម្រួល UN រូបនេះ បានបន្ថែមថា៖ «យើងអាចចាប់ផ្ដើមកសាងឡើងវិញឲ្យកាន់តែប្រសើរ លុះត្រាតែយើងអាចគ្រប់គ្រងជំងឺរាតត្បាតជាសាកលនេះបាន។ យើងចូលរួមចាក់វ៉ាក់សាំងការពារ ដើម្បីឲ្យយើងអាចបន្តកិច្ចការងាររបស់យើងបាន»។ ក្រៅពីការពង្រីកយុទ្ធនាការចាក់វ៉ាក់សាំងកូវីដ-១៩ សម្រាប់ពលរដ្ឋខ្មែរ សម្តេចនាយករដ្ឋមន្ត្រី ហ៊ុន សែន ក៏បានផ្តល់អាទិភាពដល់បុគ្គលិកអង្គការអន្តរជាតិទទួលបានវ៉ាក់សាំងកូវីដ-១៩ដោយឥតគិតថ្លៃនៅកម្ពុជាផងដែរ។ តាមសេចក្តីជូនព័ត៌មានរបស់គណៈកម្មការចំពោះកិច្ចចាក់វ៉ាក់សាំងកូវីដ-១៩ក្នុងក្របខណ្ឌទូទាំងប្រទេស (គ.វ.ក-១៩) ក្រៅពីមនុស្សវ័យ៦០ឆ្នាំនៅកម្ពុជា បុគ្គលិកស្ថានទូត និងអង្គការអន្តរជាតិ ទទួលបានវ៉ាក់សាំងកូវីសែល (COVISHIELD) ជាបន្តបន្ទាប់ផងដែរ។ គិតត្រឹមថ្ងៃទី២៦ ខែមីនា បុគ្គលិក៧៤១នាក់ពីស្ថានទូតចំនួន១៨ បានចាក់រួចរាល់នៅមន្ទីរពេទ្យកុមារជាតិ។ ពីថ្ងៃទី២៦ ដល់ថ្ងៃទី៣១ ខែមីនា បុគ្គលិក១៦៧១នាក់ពីអង្គការអន្តរជាតិចំនួន៤៤អង្គការក្រោមឆ័ត្ររបស់អង្គការសហប្រជាជាតិ ត្រូវទទួលបានវ៉ាក់សាំងជាបន្តបន្ទាប់នៅមន្ទីរពេទ្យកាល់ម៉ែត។ ជាមួយគ្នានេះ បុគ្គលិក៤៤៣នាក់ពីអង្គការអន្តរជាតិពហុភាគី និងទ្វេភាគីមួយចំនួនទៀត ដែលត្រូវបានជូនដំណឹងដោយក្រសួងការបរទេស និងសហប្រតិបត្តិការអន្តរជាតិ នឹងត្រូវទទួលបានវ៉ាក់សាំងចាប់ពីថ្ងៃទី៣០ ខែមីនា នៅមន្ទីរពេទ្យព្រះអង្គឌួង។ គិតត្រឹមថ្ងៃទី៣០ ខែមីនានេះ កម្ពុជាមានអ្នកឆ្លងកូវីដ-១៩សរុប២៣៧៧នាក់ ក្នុងនោះ១៨៥១នាក់ពាក់ព័ន្ធករណីសហគមន៍២០កុម្ភៈ។ អ្នកសះស្បើយសរុបមាន១១៧៦នាក់ ស្លាប់១១នាក់ និង៤នាក់ទៀតស្លាប់ដោយជំងឺផ្សេងនាអំឡុងពេលព្យាបាលកូវីដ-១៩។ លោកស្រីវេជ្ជបណ្ឌិត Li Ailan តំណាងអង្គការសុខភាពពិភពលោកប្រចាំកម្ពុជា បានបន្តអំពាវនាវឲ្យមានការអនុវត្តឲ្យម៉ឺងម៉ាត់នូវវិធានការនានា។ «យើងមានការព្រួយបារម្ភខ្លាំងណាស់។ ស្ថានភាពជំងឺកូវីដ-១៩ នៅប្រទេសកម្ពុជា មិនធូរស្បើយឡើយ []។ សូមធ្វើអ្វីដែលត្រឹមត្រូវ! ជម្រើសមិនត្រឹមត្រូវ គឺការមិនគោរពច្បាប់ ឬវិធានការ ដែលនាំឲ្យមានការស្លាប់កាន់តែច្រើនឡើង»៕	លោកស្រី Pauline Tamesis អ្នកសម្របសម្រួលអង្គការសហប្រជាជាតិប្រចាំកម្ពុជា (UN) បានសម្តែងការដឹងគុណចំពោះរដ្ឋាភិបាលកម្ពុជា ដែលបានបញ្ចូលបុគ្គលិកអង្គការសហប្រជាជាតិ នៅក្នុងផែនការចាក់វ៉ាក់សាំងកូវីដ-១៩ តាមការស្នើសុំរបស់អគ្គលេខាធិការអង្គការសហប្រជាជាតិ។
ការផ្ដល់ជូនពិសេសនេះគឺ ចាប់ពីថ្ងៃទី៨ ដលទី១៦ ខែសីហា ឆ្នាំ ២០២០ ជាមួយនឹងផលិតផលជាច្រើន របស់ក្រុមហ៊ុន Xiaomi ប្រចាំនៅប្រទេសកម្ពុជា។ នេះគឺការផ្ដល់ជូនដ៏ធំមួយ ដែរមិនឲ្យអតិថិជនខកបំណងឡើយ។ សូមរួសរាន់ណា៎! ផលិតផលក្នុងស្ដុកមានចំនួនកំណត់! លោកអ្នកអាចរកជាវ ផលិតផល Xiaomi នៅបណ្ដាសាខាដៃគូសហការដូចជា Mi Authorized Store, Tech Zone, Smile Shop,La Rue, E-Gets, Dola Mall និង តាមបណ្ដាចែកចាយរបស់ Xiaomi ទូទាំងប្រទេសកម្ពុជា។ *លក្ខខណ្ឌត្រូវបានអនុវត្ត អំពីក្រុមហ៊ុន Xiaomi ក្រុមហ៊ុន Xiaomi បង្កើតឡើងនៅក្នុងខែមេសា ឆ្នាំ ២០១០ហើយវាក៏ស្ថិតនៅក្នុងបញ្ជីនៃក្រុមប្រឹក្សាភិបាលភាគហ៊ុន របស់ហុងកុងផងដែ នៅថ្ងៃទី៩ ខែកក្កដា ឆ្នាំ២០១៨ (1810.HK) ។ ក្រុមហ៊ុន Xiaomi គឺជាក្រុមហ៊ុនអ៊ីនធឺណិត ដែលមានស្មាតហ្វូន និង Hardware ឆ្លាតវៃ ដែលអាចតភ្ជាប់ជាមួយនឹងឧបករណ៍ IoT ជាស្នូលរបស់ខ្លួន។ ជាមួយនឹងចក្ខុវិស័យ នៃការក្លាយជាមិត្តភក្តិជាមួយនឹងអ្នកប្រើប្រាស់របស់ខ្លួន និងការក្លាយខ្លួន ជាក្រុមហ៊ុនមួយដែលស្ថិតនៅក្នុងបេះដូងរបស់អ្នកប្រើប្រាស់ជាច្រើនោះ ក្រុមហ៊ុន Xiaomi ប្តេជ្ញាចិត្ត នៅក្នុងការផ្តល់នូវភាពច្នៃប្រឌិតកាន់តែអស្ចារ្យបន្ថែមទៀត ជាមួយនឹងការផ្តោតទៅលើគុណភាព និងប្រសិទ្ធភាពនៃការប្រើប្រាស់។ ក្រុមហ៊ុននេះ ខិតខំប្រឹងប្រែងក្នុងការបង្កើតនូវផលិតផលជាច្រើន ដ៏អស្ចារ្យ ជាមួយនឹងតម្លៃដ៏ល្អបំផុត ដែលអនុញ្ញាតឲ្យអ្នកគ្រប់គ្នា រីករាយជាមួយនឹងជីវិតកាន់តែប្រសើរជាងមុន តាមរយៈនូវបច្ចេកវិទ្យាច្នៃប្រឌិតដ៏អស្ចារ្យទាំងនេះ។ Xiaomi បច្ចុប្បន្ននេះ គឺជាក្រុមហ៊ុនម៉ាកយីហោស្មាតហ្វូនធំបំផុត ចំណាត់ថ្នាក់ទី៤ របស់ពិភពលោក និងជាក្រុមហ៊ុនដែលនាំមុខគេ ទៅលើឧបករណ៍ IoT របស់ពិភពលោកថែមទៀត ជាមួយនឹងឧបករណ៍ឆ្លាតវៃច្រើនជាង ២១៣ លាន (មិនរាប់បញ្ចូលនូវស្មាតហ្វូន និងកុំព្យូទ័រយួរដៃ) ដែលធ្វើការតភ្ជាប់គ្នានោះ។ ពេលនេះ ផលិតផលជាច្រើនរបស់ក្រុមហ៊ុន បច្ចេកវិទ្យា Xiaomi គឺមានវត្តមាននៅក្នុងប្រទេសជាង៩០ និងតំបន់ជាច្រើនទៀតនៅជុំវិញពិភពលោក និងកំពុងតែនាំមុខគេថែមទៀតនៅលើទីផ្សារ។ នៅក្នុងខែកក្កដា ឆ្នាំ២០១៩កន្លងទៅ ក្រុមហ៊ុននេះ ក៏ស្ថិតនៅក្នុងបញ្ជីរបស់ Fortune Global ៥០០ ជាលើកដំបូងបំផុត នៅក្នុងចំណាត់ថ្នាក់ទី ៤៦៨ និងជាប់ចំណាត់ថ្នាក់ទី៧ នៃក្រុមហ៊ុនអ៊ីនធឺណិតថែមទៀតផង។ ក្រុមហ៊ុន Xiaomi គឺជាក្រុមហ៊ុនវ័យក្មេងជាងគេបំផុត នៅក្នុងចំណោមបញ្ជី Fortune Global 500 នៅក្នុងឆ្នាំ ២០១៩៕ (អត្ថពាណិជ្ជកម្ម)	អបអរសាទរគម្រប់ខួប ១0 ឆ្នាំរបស់ Xiaomi ក្នុងគម្រប់ខួប ១0 ឆ្នាំនេះ ក្រុមហ៊ុន Xiaomi ប្រចាំប្រទេសកម្ពុជា ផ្ដល់ជូនប្រូម៉ូសិនពិសេសដសរហូតដល់ 50% ទៅលើទូរស័ព្ទលំដាប់កំពូល Mi10 , POCOF2Pro, RedmiS2 ព្រមទាំងផលិតផលឆ្លាតវៃជាច្រើនមុខទៀត។
ទឹកដូង ១. បញ្ចុះសម្ពាធឈាម ទឹកដូងជាប្រភពដ៏ប្រសើរនៃជាតិប៉ូតាស្យូមដែលមានប្រសិទ្ធភាពជួយរក្សាគ្រប់គ្រងនិងបញ្ចុះសម្ពាធឈាម។ ២. សុខភាពប្រព័ន្ធរំលាយអាហារ ទឹកដូងមានផ្ទុកសម្បូរទៅដោយជាតិសសៃ។ លើសពីនេះទៅទៀតឥទ្ធិពលអេឡិចត្រូលីត្រនៃទឹកដូង ក៏ជួយសម្រួលរាងកាយក្នុងការស្រូបយកនូវជាតិប្រូតេអ៊ីនពីអាហារបានពេញលេញផងដែរ។ ទឹកដូងក៏ល្អសម្រាប់បំបាត់អាការៈកន្ត្រាក់សាច់ដុំ និងការឈឺចាប់ពោះវៀនដែលបណ្ដាលមកពីបញ្ហាពិបាករំលាយអាហារ។ ៣. រក្សាជាតិទឹកក្នុងរាងកាយ នោះក៏ព្រោះតែទឹកដូងមានផ្ទុកសម្បូរទៅដោយសារធាតុ isotonic ជាតិអេឡិចត្រូលីត្រ ម៉ាញ៉េស្យូម ផូស្វ័រ ប៉ូតាស្យូម និងកាល់ស្យូមដែលជួយរក្សាជាតិទឹកគ្រប់គ្រាន់ក្នុងរាងកាយ ព្រមទាំងទប់ស្កាត់បញ្ហាខ្សោះជាតិទឹកបានយ៉ាងប្រសើរ។ ៤. សុខភាពតម្រងនោម ទឹកដូង គឺជាថ្នាំបញ្ចុះទឹកនោមបែបធម្មជាតិដែលមានប្រសិទ្ធិភាពយ៉ាងប្រសើរក្នុងការទប់ស្កាត់ជំងឺតម្រងនោម។ វាក៏ជួយសម្អាតផ្លូវទឹកនោម ផ្លោកនោម និងថែមទាំងអាចបំបែកក្រួសក្នុងតម្រងនោមផងដែរ។ ៥. សុខភាពខួរក្បាលនិងសាច់ដុំ ទឹកដូងជាប្រភពដ៏ល្អបំផុតមួយនៃប៉ូតាស្យូមដែលចាំបាច់បំផុតសម្រាប់គ្រប់គ្រងអត្រាចង្វាក់បេះដូងនិងធ្វើអោយមុខងារសាច់ដុំកាន់តែមានភាពប្រសើរឡើង។ ប៉ូតាស្យូមក៏ដើរតួជាអេឡិចត្រូលីត្រធម្មជាតិដែលជួយសម្រួលប្រព័ន្ធសសៃប្រសាទបង្កើនការចងចាំ រួមទាំងបង្កើនមុខងារប្រព័ន្ធសសៃប្រសាទផងដែរ។ ៦. ពង្រឹងប្រព័ន្ធភាពស៊ាំនៃរាងកាយ ទឹកដូងមានផ្ទុកអាស៊ីត lauric ដែលជួយប្រយុទ្ធប្រឆាំងបាក់តេរីនិងពពួកវីរុស។ ភេសជ្ជៈធម្មជាតិនេះមានប្រសិទ្ធិភាពកម្ចាត់រាល់បាក់តេរីមិនល្អក្នុងរាងកាយដែលបង្កជំងឺអញ្ចាញ និងមេរោគឆ្លងក្នុងផ្លូវទឹកនោម។ ទឹកដូងក៏ជួយទប់ស្កាត់វីរុសដែលបង្កជំងឺផ្ដាសាយ និងមេរោគឆ្លងផ្សេងៗផងដែរ។ ៧. ជួយឱ្យស្រកទម្ងន់ ទឹកដូងមានផ្ទុកបរិមាណជាតិខ្លាញ់ទាបបំផុត ដូច្នេះទើបវាជាជម្រើសនៃភេសជ្ជៈដ៏ប្រសើរសម្រាប់អ្នកចង់ស្រកទម្ងន់។ វាក៏ជួយកាត់បន្ថយចំណង់អាហារ និងធ្វើឱ្យអ្នកមានអារម្មណ៍ឆ្អែតបានយូរផងដែរ។ ៨. បង្កើនកោសិកាគ្រាប់ឈាមក្រហម នោះក៏ព្រោះតែបរិមាណនៃជាតិប៉ូតាស្យូមក្នុងទឹកដូងមានប្រសិទ្ធិភាពអាចជួយបង្កើនការផលិតកោសិកាគ្រាប់ឈាមក្រហមបានយ៉ាងប្រសើរ។ ទឹកខ្ទិះដូង ១. ប្រឆាំងការរលាកក្នុងរាងកាយ ការសិក្សាស្រាវជ្រាវជាច្រើនបានបង្ហាញថា ខ្ទិះដូងមានផ្ទុកលក្ខណៈសម្បត្តិប្រឆាំងមេរោគបាក់តេរីនិងការរលាកក្នុងរាងកាយ។ ការទទួលទានទឹកខ្ទិះដូងអាចជួយកាត់បន្ថយការរលាកនិងហើមនៃរបួសផ្សេងៗ។ វាក៏ជួយទប់ទល់អាការៈនៃជំងឺរលាកសន្លាក់រ៉ាំរ៉ៃផងដែរបានយ៉ាងប្រសើរផងដែរ។ ២. ទប់ស្កាត់ហានិភ័យនៃជំងឺបេះដូង ខ្ទិះដូងអាចជួយកាត់បន្ថយកម្រិតនៃកូឡេស្តេរ៉ូលមិនល្អក្នុងរាងកាយ ប្រសិនបើទទួលទានក្នុងបរិមាណតិចជាប្រចាំ។ ឧទាហរណ៍អ្នកបន្ថែមវាក្នុងអាហារណាមួយ។ ជាតិខ្លាញ់ក្នុងខ្ទិះដូងអាចមានឥទ្ធិពលវិជ្ជមានលើកម្រិតនៃកូឡេស្តេរ៉ូលដែលជួយទប់ស្កាត់ជំងឺបេះដូង ដាច់សសៃឈាមខួរក្បាល និងសម្ពាធឈាមឡើងខ្ពស់។ ៣. បំបាត់សញ្ញានៃភាពចាស់តាមវ័យ ស្នាមខ្សែនិងស្នាមជ្រីវជ្រួញនៅលើផ្ទៃមុខជាសញ្ញាទូទៅបំផុតនៃភាពចាស់តាមវ័យនៃស្បែក។ ប៉ុន្តែកុំបារម្ភ! បញ្ហានេះអាចត្រូវបានដោះស្រាយនិងទប់ស្កាត់បានដោយគ្រាន់តែអ្នកប្រើប្រាស់ខ្ទិះដូងលាបលើផ្ទៃមុខដូចធម្មតា។ ខ្ទិះដូងមានផ្ទុកសម្បូរទៅដោយវីតាមីន C និង E ដែលជួយកម្ចាត់រូបរាងនៃស្នាមខ្សែ ឬស្នាមជ្រីវជ្រួញបានយ៉ាងប្រសើរ។ ៤. កម្ចាត់ស្នាមអ៊ុចខ្មៅនិងស្នាមជាំលើស្បែក អ្វីដែលអ្នកត្រូវធ្វើ គឺគ្រាន់តែលាយខ្ទិះដូង ២ ស្លាបព្រាបាយ ជាមួយម្ស៉ៅរមៀត ១ ស្លាបព្រាកាហ្វេនិងទឹកឃ្មុំ ១ ស្លាបព្រាកាហ្វេ ចូលគ្នាឱ្យសព្វ។ លាបល្បាយលើស្បែកដែលទទួលរងផលប៉ះពាល់និងទុកចោលសម្រាប់រយៈពេលប្រហែល ១៥ នាទីសឹមលាងសម្អាតចេញជាមួយទឹកធម្មតា។ អនុវត្តជាប្រចាំរហូតទទួលបានលទ្ធផលគាប់ចិត្ត។ ៥. កាត់បន្ថយហានិភ័យនៃជំងឺខ្វះគ្រាប់ឈាមក្រហមដោយសារកង្វះជាតិដែក ខ្ទិះដូងជាប្រភពដ៏ប្រសើរបំផុតមួយនៃជាតិដែក! ត្រឹម ១ពែងនៃខ្ទិះដូងអាចផ្ដល់ឱ្យរាងកាយនូវបរិមាណជាតិដែកដល់ទៅជិតមួយភាគបួននៃតម្រូវការជាតិដែកប្រចាំថ្ងៃ។ ៦. ពង្រឹងប្រព័ន្ធភាពស៊ាំនិងផ្ដល់ថាមពល នេះក៏ព្រោះតែអាស៊ីត lauric ដែលខ្ទិះដូងមានផ្ទុក គឺល្អណាស់សម្រាប់ពង្រឹងប្រព័ន្ធភាពស៊ាំរាងកាយដោយវាមានលក្ខណៈសម្បត្តិប្រឆាំងពពួកបាក់តេរី វីរុស និងរោគផ្សិត៕ ត្រួតពិនិត្យដោយ www.health.com.kh	ទោះជាភាគច្រើននៃពួកយើងស្គាល់និងឧស្សាហ៍ទទួលទានទឹកដូង ព្រមទាំងខ្ទិះដូង ប៉ុន្តែប្រហែលជាមិនធ្លាប់ចាប់អារម្មណ៍អំពីអត្ថប្រយោជន៍ដ៏ប្រសើររបស់វាចំពោះសុខភាពនិងសម្រស់ឡើយ។ កុំបារម្ភ! ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីអត្ថប្រយោជន៍ដែលអ្នកអាចទទួលបានពីការទទួលទានទឹកដូង ឬខ្ទិះដូងយ៉ាងហោចណាស់ពី ២ ទៅ ៣ដងក្នុងមួយខែ ៖
បុរសខ្មែរទាំង២នាក់ខាងលើ ដែលស្លាប់ដោយសារជំងឺកូវីដ-១៩ គឺម្នាក់អាយុ៤០ឆ្នាំ នៅខេត្តតាកែវ និងម្នាក់ទៀតអាយុ៥៦ឆ្នាំ នៅខេត្តស្វាយរៀង។ បុរសដែលរស់នៅខេត្តតាកែវ បានចូលព្យាបាលជំងឺកូវីដ-១៩ នៅមន្ទីរពេទ្យ កាលពីថ្ងៃទី១៥ ខែមេសា ហើយបុរសនៅខេត្តស្វាយរៀង បានចូលទៅព្យាបាលជំងឺកូវីដ-១៩ នៅថ្ងៃទី១ ខែមេសា។ សេចក្តីប្រកាសព័ត៌មាន បញ្ជាក់ថា បុរសខ្មែរជាអ្នកជំងឺកូវីដ-១៩ទាំង២នាក់នោះ គឺទទួលមរណភាពនៅថ្ងៃទី២២ ខែមេសាដូចគ្នា។ ករណីបុរសខ្មែរទាំង២នាក់ ស្លាប់ដោយសារជំងឺកូវិដ-១៩ គឺជាករណីស្លាប់ទី៦០ និងទី៦១ ដែលត្រូវក្រសួងសុខាភិបាល ប្រកាសម្តងរួចមកហើយ កាលពីព្រឹកមិញ តែមិនបានបង្ហាញព័ត៌មានលម្អិតអំពីពួកគាត់។ គិតត្រឹមថ្ងៃទី២៣ ខែមេសា ឆ្នាំ២០២១ អ្នកជំងឺកូវីដ-១៩ ជាង៥៦០០នាក់ នៅកម្ពុជា កំពុងសម្រាកព្យាបាល ខណៈអ្នកជំងឺកូវីដ-១៩ ជាង៣១០០នាក់ បានជាសះស្បើយវិញ៕	បុរសខ្មែរ២នាក់ទៀត បានស្លាប់ដោយសារជំងឺកូវីដ-១៩។ នេះបើតាមសេចក្តីប្រកាសព័ត៌មាន ដែលចេញដោយអ្នកស្រីវេជ្ជបណ្ឌិត ឱ វណ្ណឌីន អ្នកនាំពាក្យក្រសួងសុខាភិបាល នៅយប់ថ្ងៃទី២៣ ខែមេសា ឆ្នាំ២០២១។
កិច្ចពិភាក្សាទាក់ទងនឹង ទីក្រុងវៃឆ្លាត និងអនាគត នៃការអភិវឌ្ឍទីក្រុង ត្រូវបានរៀបចំឡើងនៅភ្នំពេញ ដែលជាកិច្ចសហការរៀបចំដោយក្រុមហ៊ុនគ្រប់គ្រងអចលនទ្រព្យ CBRE ក្រុមហ៊ុនប្រឹក្សាវិនិយោគ DFDL និងក្រុមហ៊ុនផ្នែកសំណង់ Archetype។ លោក Guillaume Massin សហអគ្គនាយកក្រុមហ៊ុន DFDL Cambodia បានលើកឡើងនៅក្នុងកិច្ចពិភាក្សាថាទីក្រុងភ្នំពេញ គឺជាទីក្រុងដែលមានការអភិវឌ្ឍលឿនរហ័ស និងត្រូវបានផ្លាស់ប្តូរ ជាមជ្ឈមណ្ឌលសេដ្ឋកិច្ចដ៏រស់រវើកមួយ។ លោកលើកឡើងថា៖«កាលពី១០ ឆ្នាំមុន យើងស្ទើរតែមិនដែលស្រមៃផងថា សំណង់ផ្សារទំនើបធំៗ និងអគាខ្ពស់ៗ នឹងលេចរូបរាងដូចពេលនេះ»។ លោកបន្តថា ការអភិវឌ្ឍគម្រោងថ្មី និងការសាងសង់អាកាសយាន្ដដ្ឋានអន្តរជាតិថ្មីជាដើម សុទ្ធសឹងធ្វើតាមគោលគំនិតទីក្រុងឆ្លាតវៃ។ លោក បន្ថែមថា៖«វានឹងមានគម្រោងច្រើនទៀតចូលមក ប៉ុន្តែកម្ពុជា ត្រូវតែខិតខំដើម្បីធ្វើឲ្យប្រដំត្រសងនឹងប្រទេសផ្សេង។ ខ្ញុំគិតថា កម្ពុជាមានភាពប្រកួតប្រជែងទាក់ទងនឹងការរៀបចំទីក្រុង»។ ទីក្រុងឆ្លាតវៃ គឺជាការអភិវឌ្ឍទីក្រុងដែលប្រើប្រាស់បច្ចេកវិទ្យា ដើម្បីកត់សម្គាល់ពីបញ្ហាដូចជាកង្វះខាតផ្ទះ ការស្ទះចរាចរណ៍ និងការប៉ះពាល់បរិស្ថាន។ ទីក្រុងភ្នំពេញ បាត់ដំបង និងសៀមរាម ត្រូវបានជ្រើសរើសជាទីក្រុង សម្រាប់បណ្តាញទីក្រុងឆ្លាតវៃអាស៊ាន។ ទីក្រុងទាំងបីនេះ បានទទួលជំនួញពីរដ្ឋាភិបាលជប៉ុន ដើម្បីអភិវឌ្ឍគម្រោងរៀបចំទីក្រុង។ ក្រៅពីគម្រោងថ្នាក់ជាតិ គម្រោងអភិវឌ្ឍន៍ឯកជនមួយចំនួន ក៏កំពុងតម្រង់ទិសការអភិវឌ្ឍស្របតាមគោលការណ៍បណ្តាញទីក្រុងឆ្លាតវៃអាស៊ានដែរ។ ទីក្រុងទាំងនោះ មានដូចជា៖ ទីក្រុងរណបជ្រោយចង្វារ របស់ក្រុមហ៊ុន អូស៊ីអាយស៊ី និងទីក្រុងរណប អ៊ីង ស៊ីធី ដែលអភិវឌ្ឍន៍ដោយក្រុមហ៊ុន អ៊ីង គ្រុប។ លោក សេង វណ្ណៈ នាយករដ្ឋបាលសាលារាជធានីភ្នំពេញ បានឲ្យដឹង នៅក្នុងកិច្ចពិភាក្សាថា ការលើកតម្លើងគុណតម្លៃទីក្រុងវៃឆ្លាតគឺជាការល្អ ប៉ុន្តែវាមានបញ្ហាច្រើនណាស់ដែលត្រូវប្រឈម។ ក្នុងចំណោមបញ្ហាប្រឈមធំៗ លោក វណ្ណៈ លើកឡើងថាការលើកកម្ពស់ចំណេះដឹង ក្នុងចំណោមប្រជាជនកម្ពុជា និងជួយឲ្យពួកគេយល់ពីការផ្លាស់ប្តូរ និងរបៀបនៃរស់នៅក្នុងទីក្រុងវៃឆ្លាត គឺជាបញ្ហាប្រឈមចម្បង។ លោកថ្លែងថា៖«បញ្ហាប្រឈមចម្បងជាងគេ គឺធ្វើម៉េចជួយប្រជាជន ឲ្យបានយល់ពីអ្វីដែលពួកគេត្រូវចូលរួមសហការ នៅក្នុងទីក្រុង និងថាតើពួកគេត្រូវធ្វើដូចម្តេច ដើម្បីក្លាយជាចំណែកមួយនៃការអភិវឌ្ឍនោះ»។ (ប្រភព៖https://www.realestate.com.kh/km/news/phnom-penh-developing-as-smart-city/) (អត្ថបទពាណិជ្ជកម្ម)	កម្ពុជាកំពុងស្ថិតក្នុងដំណាក់កាលដ៏សំខាន់មួយក្នុងការអភិវឌ្ឍទីក្រុង ហើយស្ថិតក្នុងដំ ណាក់កាលចាំបាច់ ក្នុងការផ្លាស់ទៅជាទីក្រុងឆ្លាតវៃ។ នេះបើយោងតាមអ្នកជំនាញ ដែលបានលើកឡើង ក្នុងកិច្ចពិភាក្សាមួយកាលពីថ្ងៃអង្គារ។
ក្រៅពីសេវាឯកទេសថែទាំ និងព្យាបាលជំងឺជាច្រើន ក្នុងនោះផ្នែកជំងឺមហារីកកុមារ ក៏មានសកម្មភាពមមាញឹកដែរក្នុងមន្ទីរពេទ្យកុមារអង្គរ និងក្លាយជាគោលដៅតែមួយគត់សម្រាប់មាតាបិតាដែលមានកូនកើតជំងឺមហារីក។ ជាមន្ទីរពេទ្យដែលផ្ដល់សេវាព្យាបាលជំងឺមហារីកកុមារដំបូងគេ និងបានជួយសង្រ្គោះជីវិតកុមារជាច្រើនពីជំងឺមហារីក ដែលជាជំងឺដ៏កាចសាហាវ។ ការព្យាបាលជំងឺមហារីកកុមារនៅមន្ទីរពេទ្យកុមារអង្គរ។ រូបភាពពីមន្ទីរពេទ្យកុមារអង្គរ វេជ្ជបណ្ឌិត សំ លីវណ្ណៈ ឯកទេសជំងឺមហារីកកុមារ នៃមន្ទីរពេទ្យកុមារអង្គរបានលើកឡើងថា គេធ្លាប់បានឮតែជំងឺមហារីកកើតលើមនុស្សចាស់ តែក៏មានមហារីកលើកុមារដែរ។ លោកពន្យល់ថា មហារីកកុមារគឺកើតឡើងចាប់ពីពួកគេនៅតូចៗ ភាគច្រើននៅអាយុក្រោម៥ឆ្នាំ ដែលមានកោសិកាខុសប្រក្រតី ហើយក្លាយជាកោសិកាមហារីកតែម្ដង។ សម្រាប់កុមារដែលកើតច្រើនជាងគេ គឺមហារីកគ្រាប់ឈាម មហារីកកូនកណ្ដុរ និងមហារីកបាតភ្នែកជាដើម។ នៅកម្ពុជាចំនួនអ្នកកើតមហារីកមានការកើនឡើង។ តាមទិន្នន័យប្រទេសជិតខាងក្នុងតំបន់ ជារៀងរាល់ឆ្នាំមានមនុស្សប្រមាណ ១៥,០០០ទៅ ១៨,០០០នាក់ត្រូវបានធ្វើរោគវិនិច្ឆ័យអំពីជំងឺមហារីក ក្នុងនោះជាង ៥៥០នាក់ គឺជាកុមារ។ នេះបើតាមការបញ្ជាក់របស់លោកវេជ្ជបណ្ឌិត សំ លីវណ្ណៈ។ លោកវេជ្ជបណ្ឌិតបន្ថែមថា មន្ទីរពេទ្យកុមារអង្គរបានបើកដំណើរការផ្នែកជំងឺមហារីកកុមារនៅឆ្នាំ២០១២ និងបើកអាគារដាច់ដោយឡែកផ្នែកជំងឺមហារីកនៅឆ្នាំ២០២១ ដោយពិនិត្យ ព្យាបាល និងថែទាំកុមារមហារីកចំនួន ៥០៩ករណី ក្នុងនោះ ៣ភាគ៤ បានជាសះស្បើយ និងកំពុងបន្តទទួលការព្យាបាល។ នាយកមន្ទីរពេទ្យកុមារអង្គរ លោកវេជ្ជបណ្ឌិត ងួន ច័ន្ទភក្រ្ដា បានឱ្យដឹងថា ជារៀងរាល់ឆ្នាំមន្ទីរពេទ្យត្រូវការថវិកាចន្លោះពី ៣៥ម៉ឺន ទៅ៤៥ម៉ឺនដុល្លារសហរដ្ឋអាមេរិក ដើម្បីដំណើការផ្ដល់សេវាពិនិត្យ ព្យាបាល និងថែទាំជំងឺមហារីកកុមារ។ លោកវេជ្ជបណ្ឌិតបន្តថា៖« ប្រសិនបើគ្មានមូលនិធិគ្រប់គ្រាន់នោះទេ ការពិនិត្យ ព្យាបាល និងថែទាំជំងឺមហារីកអាចនឹងត្រូវកាត់បន្ថយ រីប្រឈមនឹងការបិទបញ្ឈប់»។ នាយកមន្ទីរពេទ្យកុមារអង្គរ រំពឹងថានឹងអាចប្រមូលថវិកាមាន១០ម៉ឺនដុល្លារពីយុទ្ធនការខាងលើនេះ ដោយមានការចូលរួមជ្រោមជ្រែងពីតារាសម្ដែង ឬចម្រៀងល្បីៗអ្នកគាំទ្រ ក្រុមហ៊ុនអាជីវកម្ម សប្បុរសជនទាំងក្នុង និងក្រៅប្រទេសផង។ លោកវេជ្ជបណ្ឌិត ងួន ច័ន្ទភក្រ្តា បានអំពាវនាវឱ្យមានការគាំទ្រកម្មវិធីខាងលើ និងផ្តល់ជំនួយជាការបរិច្ចាគប្រចាំខែ ឬប្រចាំឆ្នាំ ដើម្បីសង្រ្គោះជីវិតកុមារនាពេលបច្ចុប្បន្ន និងទៅអនាគត។ ក្នុងសន្និសីទសារព័ត៌មាននៅថ្ងៃទី២៤ តុលា ដើម្បីបើកយុទ្ធនាការរកជំនួយដើម្បីព្យាបាលជំងឺមហារីកកុមារ លោកវេជ្ជបណ្ឌិត ងួន ច័ន្ទភក្រ្ដា បានលើកឡើងពីការស្វែងរកជំនួយសម្រាប់ទ្រទ្រង់ការចំណាយក្នុងមន្ទីរពេទ្យផងដែរ។ ដ្បិតជំងឺកូវីដ១៩រៀងថមថយ និងប្រជាពលរដ្ឋជាច្រើនបានចូលរួមបរិច្ចាគក្ដី តែការរៃអង្គាសទាំងក្នុងនិងក្រៅ នៅមានកម្រិត ហើយសម្រាប់ការចំណាយក្នុងឆ្នាំ២០២២នេះ មន្ទីរពេទ្យនៅខ្វះខាតថវិកាប្រមាណ ៨០ម៉ឺនដុល្លារអាមេរិកទៀត ដើម្បីប្រតិបត្តិការការថែទាំ និងព្យាបាលជំងឺកុមារ ដែលភាគច្រើនក្រីក្រ និងមានជីវភាពខ្វះខាតខ្លាំង។ សូមបញ្ជាក់ថា យុទ្ធនាការរកជំនួយលើកដំបូង ក្នុងការជួយសង្រ្គោះជីវិតកុមារកម្ពុជាពីជំងឺមហារីករបស់មន្ទីរពេទ្យកុមារ ចាប់ផ្តើមពីថ្ងៃទី២៤ តុលា រហូតដល់ថ្ងៃទី១២ ធ្នូ ដោយរំពឹងថាអាចប្រមូលថវិកាបានប្រមាណ១០ម៉ឺនដុល្លារអាមេរិក ដើម្បីប្រតិបត្តិការថែទាំ និងព្យាបាលជំងឺមហារីកកុមារ៕	សៀមរាប៖ មន្ទីរពេទ្យកុមារអង្គរ បានប្រកាសពីយុទ្ធការ រកជំនួយជាលើកដំបូងដើម្បីជួយសង្រ្គោះជីវិតកុមារពីជំងឺមហារីក ខណៈដែលមន្ទីរពេទ្យកំពុងខ្វះថវិកាសម្រាប់ប្រតិបត្តិការព្យាបាលនៅក្នុងឆ្នាំនេះ។
សម្តេចព្រះសង្ឃរាជ ជួន ណាត បានបញ្ជាក់ពាក្យ «ឆ្មា និងឆ្មារ» មានការបញ្ចេញសំលេងដូចគ្នា តែអត្ថន័យខុសគ្នាស្រឡះ។ ពាក្យ«ឆ្មារ» សម្រាប់ប្រើជាមួយពាក្យដទៃមានន័យថា ក្រូចឆ្មារ, សរសៃអំបោះឆ្មារ, សំឡេងឆ្មារ។ ចំណែកឯ «ឆ្មា» វិញ ជាសត្វម្យ៉ាង គូសត្រូវនឹងសត្វកណ្តុរ៕	បើស្មេរប្រើពាក្យ «ក្រូចឆ្មារ» មិនគួរណា ភ្លេច ព្យព្ជានៈ «រ» នោះទេ តែការមិនដាក់ «រ» នោះ សម្រាប់សម្គាល់លើឈ្មោះ«ឆ្មា» តែប៉ុណ្ណោះ។ ស្មេរមួយចំនួន នៅតែសរសេរពាក្យ «ក្រូចឆ្មារ និងឆ្មា» មិនដាច់ស្រេចគ្នានៅឡើយទេ សង្កេតឃើញអ្នកខ្លះសរសេរ «ឆ្មា» មាន «រ» ហើយ«ក្រូចឆ្មារ» អត់ «រ» ទៅវិញ។
សម្តេច នាយករដ្ឋមន្ត្រី ហ៊ុន សែន នឹងជួបសំណះសំណាលជាមួយសិស្សនិទ្ទេសA ទាំង៤២៤នាក់ នៅថ្ងៃទី១៤ ខែតុលា ខាងមុខ។ នេះយោងតាមទំព័រហ្វេសប៊ុកផ្លូវការរបស់ក្រសួងអប់រំ យុវជន និងកីឡា ដែលបញ្ជាក់បន្តថាអាណាព្យាបាលសិស្សនិទ្ទេសA ទាំងអស់ ក៏នឹងអញ្ញាតឲ្យចូលជួបនាយករដ្ឋមន្ត្រីកម្ពុជាដែរ។ សូមបញ្ជាក់ថា ការប្រឡងសញ្ញាបត្រមធ្យមសិក្សាទុតិយភូមិនៅឆ្នាំ២០១៧នេះ មានបេក្ខជនជាប់ប្រឡងជាប់ចំនួន ៦៣,៦៦៨នាក់ ស្មើនឹង ៦៣,៨៤ភាគរយ។ ក្នុងចំណោមសិស្សដែលប្រឡងជាប់មាន និទ្ទេសA សរុប ៤២៤នាក់ និទ្ទេសB ចំនួន២,៤៦៤នាក់ និទ្ទេសC ចំនួន៥ពាន់នាក់ និទ្ទេសD ចំនួន៩,១២៣នាក់ និងនិទ្ទេសE ៤៦,៦៥៧នាក់៕	ភ្នំពេញ៖ ក្រសួងអប់រំ យុវជន និងកីឡា បានប្រកាសនៅថ្ងៃទី២៧ ខែកញ្ញា ថា សម្តេចនាយករដ្ឋមន្ត្រី ហ៊ុន សែន នឹងជួបសិស្សជាប់និទ្ទេសA កាលពីប្រឡងបាក់ឌុបឆ្នាំនេះ នៅថ្ងៃទី១៤ ខែតុលា ខាងមុខ នាវិមានសន្តិភាព។
ដើម្បីជ្រាបកាន់តែច្បាស់សូមអញ្ជើញលោក អ្នកនាង ទស្សនាបទសម្ភាស រវាងសហការីសារព័ត៌មានThmeyThmey25 និង អាជីវករលក់ផ្កាអង្គាសីល ដូចតទៅ៖ អាជីវកម្មលក់ផ្កាអង្គាសីលប្រៀបដូចជាការផ្សងព្រេង ដែលត្រូវចំណាយកម្លាំងច្រើន ប៉ុន្តែអាជីវករមិនអាចជឿជាក់ថាការលក់ផ្កាអង្គាសីលនេះទទួលបានប្រាក់ចំណេញច្រើនឬយ៉ាងណានោះទេ ថែមទាំងអាចប្រឈម នឹងការខាតដើមទៀតផង។ អ្នកស្រី សៅ នី ជាអ្នកប្រកបរបរលក់ផ្កាអង្គាសីលជាង១០ឆ្នាំមកហើយ បានរៀបរាប់ប្រាប់សារព័ត៌មាន ThmeyThmey25 ទាំងការព្រួយបារម្ភថា ៖«តម្លៃផ្កាមិនសូវបានថ្លៃទេបានល្មមៗ រាងថោកដែរ ព្រោះអីអត់សូវមានភ្ញៀវចុះមកទិញ។ អ្នកទិញមានតិចជាងរាល់ឆ្នាំ។ ខ្ញុំព្រួយខ្លាចខាតដើមដែរ ណាមួយខ្លាចលក់អត់អស់ ខ្លាចលក់អត់រួចដើម។ ព្រួយបារម្ភច្រើនណាស់ ព្រោះឥឡូវនៅសល់ផ្កាច្រើនដែរ »។ អ្នកស្រី សៅ នី អាជីវករលក់ដើមផ្កាអង្គាសីល បណ្ដោយផ្លូវហាណូយ អ្នកស្រី សៅ នី បានបន្ថែមថា ក្នុងឆ្នាំ២០២១ នេះ អ្នកស្រីបានកាត់បន្ថយដើមទុនអស់ពាក់កណ្ដាល ហើយ ដោយធ្លាប់យកផ្កាមក១០០ដើម ឆ្នាំនេះយកមកតែ៥០ដើមទេ ព្រោះអ្នកស្រីធ្លាប់ខាតច្រើន ដូចកាលពីឆ្នាំមុន។ ចំណែកតម្លៃវិញ អ្នកស្រី សៅ នី លើកឡើងថា ផ្កាអាចមានតម្លៃចាប់ពី២ម៉ឺនរៀល ដល់១០ម៉ឺនរៀល ឬអាចថ្លៃជាងនេះ អាស្រ័យលើដើមធំ និងមានផ្កាច្រើន។ ដោយឡែកអ្នកស្រី មាន គីម មានវ័យ ៦០ឆ្នាំ ប្រកបរបរលក់ផ្កាអង្គាសីលជាង២០ឆ្នាំហើយ បានរៀបរាប់ប្រាប់សារព័ត៌មានThmeyThmey25 ថា៖ « ឆ្នាំទៅចាប់ផ្ដើមសម្បូរកូវីដ យើងខាតម្ដងហើយ តែយើងខំរកឆ្នាំនេះទៀតទៅក្រែងលបានទប់ទល់ខាតកាលពីឆ្នាំមុន តែបើសិនខាត ទៀតក៏ខាតទៅ មិនដឹងធ្វើមិច នេះជារបររកស៊ី បើចំណេញក៏យកទៅ »។ អ្នកស្រី មាន គីម បានបន្ថែមថា ឆ្នាំនេះ មិនត្រឹមតែមិនអាចឡើងថ្លៃនោះទេ ថែមទាំងត្រូវចុះថ្លៃ ទៀតផង។ សម្រាប់អ្នកស្រីឆ្នាំនេះ បានកាត់បន្ថយដើមទុនអស់ពាក់កណ្ដាលផងដែរ។ អ្នកស្រី មាន គីម អាជីវករលក់ដើមផ្កាអង្គាសីល បណ្ដោយផ្លូវហាណូយ ទោះមានឆ្នាំខ្លះខាត ឆ្នាំខ្លះចំណេញតិចតួច ក៏ស្ត្រីវ័យ ៦០ឆ្នាំរូបនេះ មិនបោះបង់របរលក់ផ្កាអង្គាសីលមួយនេះដែរ។ « របរយើងធ្លាប់រកស៊ី ដល់ពេលរដូវចូលឆ្នាំចិន ចេះតែចង់លក់។ របរនេះហត់ណាស់ ខ្ញុំឡើងទៅទិញផ្កានេះដោយខ្លួនឯងនៅភ្នំឱរ៉ាល់ ត្រូវចូលព្រៃ ដេកចាំអ្នកកាប់ គេកាប់យកមកលក់ឱ្យ។ ទៅទិញម្ដងៗ គឺចំណាយពេលយ៉ាងតិច ៦ថ្ងៃ ទោះទិញបាន ឬមិនបានក៏ត្រូវត្រលប់មកវិញដែរ»។ នេះជាការលើកឡើងរបស់អ្នកស្រី មាន គីម។ ចំណែកអ្នកស្រី ថា វី ជាអាជីវករលក់ផ្កាអង្គាសីលនៅទីតាំងដូចគ្នានេះបានរៀបរាប់ថា ផ្ការបស់អ្នកស្រីក៏លក់មិនសូវដាច់ដូចគ្នា ដោយមិនទាន់ឃើញមានភ្ញៀវចុះមកទិញច្រើននោះទេ។ អ្នកស្រី ថា វី លើកឡើងដូច្នេះថា៖ « លក់អត់សូវដាច់ផង បានមួយៗ អត់សូវមានមនុស្សដើរទេ ស្ងាត់ដែរ ចាំមើលក្រែងលកៀកថ្ងៃ មានមនុស្ស តែមកដល់ថ្ងៃនេះមិនទាន់មានមនុស្សដើរទេ។ តម្លៃយើងលក់ធូរថ្លៃជាងរាល់ឆ្នាំ ព្រោះអ្នកទិញគេថាលុយឥឡូវពិបាករក។ បើយើងលក់សល់គឺប្រឈមនឹងការខាត តែត្រូវតែលក់ ព្រោះយើងធ្លាប់រកស៊ី ទោះចំណេញក៏ចំណេញតិចតួច »។ អ្នកស្រី ថារី អាជីវករលក់ដើមផ្កាអង្គាសីល បណ្ដោយផ្លូវហាណូយ អាជីវកររូបនេះ ក៏បានរៀបរាប់ផងដែរថា ផ្កាអង្គាសីលពិបាកថែទាំ អាជីវករត្រូវស្រោចទឹកមើលថែឲ្យវាចេញផ្កាចំថ្ងៃចូលឆ្នាំចិន-វៀតណាម កាលណាបើចេញផ្កាមុនថ្ងៃ ក៏មានបញ្ហាដែរ គឺភ្ញៀវមិនទិញនោះទេ។ ជាទូទៅ ដើមអង្គាសីល ត្រូវកាប់មុនថ្ងៃសែនចូលឆ្នាំចិន-វៀតណាម ១៤ថ្ងៃ។ នេះជាការបញ្ជាក់បន្ថែមរបស់អាជីវករ៕	ភ្នំពេញ៖ ផ្កាអង្គាសីលដាក់បញ្ឈរលក់ នៅតាមបណ្ដោយផ្លូវហាណូយ ក្បែរផ្សារដីហុយ ដែលនេះបង្ហាញថា ពិធីបុណ្យចូលឆ្នាំចិន-វៀតណាមជិតមកដល់។ អាជីវករ ដែលតែងលក់ផ្កាអង្គាសីលរាល់ឆ្នាំបានត្អូញត្អែរថាឆ្នាំនេះផ្កាលក់បានតម្លៃថោក និងមិនសូវមានអ្នកទិញ ព្រោះមានវិបត្តិកូវីដ-១៩។ អាជីវករក៏បានបង្ហាញព្រួយបារម្ភពីការខាតដើមទុន ឬអាចទទួលបានប្រាក់ចំណេញតិចដែលមិនសាកសមជាមួយកម្លាំងផងដែរ។
ចំណុចដ៏ពិសេសបំផុតនោះ គឺតាមរយៈ AMK Mobile App អតិថិជនអេ អឹម ខេ អាចវេរលុយទៅមនុស្សជាទីស្រលាញ់តាមរយៈគណនី ឬលេខកូដ បានងាយស្រួលគ្រប់ពេលវេលា ហើយអ្នកទទួលលុយក៏អាចដកតាមរយៈ បណ្តាយប្រតិបត្តិការយ៉ាងទូលំទូលាយរបស់ អេ អឹម ខេ ដូចជានៅ ការិយាល័យ តាមម៉ាស៊ីនអេធីអឹម (ATM) និង ភ្នាក់ងារ អេ អឹម ខេ ជាង៥,០០០កន្លែង ទូទាំងប្រទេសទៀតផង។ បន្ថែមពីលើនេះ រាល់ការធ្វើការប្រតិបត្តិការតាមរយៈកម្មវិធីទូរស័ព្ទដៃ អេ អឹម ខេ អតិថិជននឹងទទួលបានពិន្ទុដើម្បីប្តូរយក កាដូ ជាច្រើនដូចជា តុក្កតា និងដបទឹកស្អាតៗ ពី អេ អឹម ខេ ! អ្វីដែលកាន់តែពិសេសនេះ រាល់ការធ្វើការប្រតិបត្តិការតាមរយៈកម្មវិធីទូរស័ព្ទដៃ អេ អឹម ខេ អតិថិជននឹងទទួលបានពិន្ទុដើម្បីសន្សំទុកប្តូរយកកាដូជាច្រើនដូចជា តុក្កតា និងដបទឹកស្អាតៗម៉ាក Lock & Lock ពី អេ អឹម ខេ ! កុំឲ្យភ្លេច តោះដោនឡូតកម្មវិធី និងចុះឈ្មោះប្រើប្រាស់នៅទីនេះ http://onelink.to/ss87zk (អត្ថបទពាណិជ្ជកម្ម)	ថ្មីៗនេះ កម្មវិធីទូរសព្ទដៃ អេ អឹម ខេ(AMK Mobile App) បានឲ្យអតិថិតជនរបស់ខ្លួនកាន់តែមានការំភើបជាមួយនឹងមុខងារជាច្រើនដែលផ្តល់ភាពងាយស្រួលចាយលុយតាមបែបច្ចេកវិទ្យា ដូចជា ការបង់វិក្កយបត្រទឹក ភ្លើង សំរាម សេវាអុីនធឺណិត ទូរទស្សន៍ខ្សែកាប ទិញកាតទូរស័ព្ទ បង់ថ្លៃទិញ វេរលុយទៅធនាគារក្នុងស្រុក វ៉ាឡេតបាគង ផាយផេ វេរលុយបរិច្ចាគមូលនិធិសប្បុរសធម៌ និងសេវាផ្សេងៗទៀតជាច្រើន។
ក្រោយយកឈ្នះវៀតណាម ១៣-៨ ក្នុងវគ្គពាក់កណ្តាលផ្តាច់ព្រ័ត្រ កីឡាការិនីប៉េតង់ កែ ឡេង និង អ៊ុក ស្រីមុំ ដែលចាប់ដៃគ្នាលេង លើវិញ្ញាសាវាយគូនារី ត្រូវជួបក្រុមកីឡាការិនីថៃ ក្នុងវគ្គផ្តាច់ព្រ័ត្រ ដើម្បីដណ្តើមមេដាយមាស ប្រចាំព្រឹត្តិការណ៍កីឡាស៊ីហ្គេមលើកទី២៩ នៅទីក្រុងកូឡាឡាំពួរ នាម៉ោង២រសៀល ថ្ងៃទី២៤ សីហានេះ នៅទីលាន Arena Petanque KL។ មុនជួបជាមួយកម្ពុជា នៅវគ្គនេះ ក្រុមកីឡាការិនី ថៃ បានយកឈ្នះឡាវ ១៣-៥ នៅវគ្គ១/២។ កាលជួបគ្នាក្នុងវគ្គជម្រុះតាមពូល កាលពីថ្ងៃទី២៣ ខែសីហា កីឡាការិនី កែ ឡេង ចាប់ដៃគ្នាជាមួយកីឡាការិនី អ៊ុក ស្រីមុំ ដែលសុទ្ធសឹងជាម្ចាស់មេដាយពិភពលោកដូចគ្នា បានយកឈ្នះកីឡាការិនីថៃ ក្នុងលទ្ធផល ១៣-១០៕	កីឡាការិនីប៉េតង់ជម្រើសជាតិ កែ ឡេង និងកីឡាការិនី អ៊ុក ស្រីមុំ ត្រូវជួបប្រកួតជាក្រុមកីឡាការិនីថៃក្នុងវគ្គផ្តាច់ព្រ័ត្រក្នុងព្រឹត្តិការណ៍កីឡាស៊ីហ្គេមលើកទី២៩ នៅទីក្រុងកូឡាឡាំពួរប្រទេសម៉ាឡេស៊ី ដើម្បីដណ្តើមមេដាយមាស លើវិញ្ញាសាវាយគូនារី នៅទីលាន Arena Petanque KL នាម៉ោង២រសៀល ថ្ងៃទី២៤ ខែសីហានេះ។
«យើងមានការលំបាកបន្តិចដែរ សម្រាប់ការប្រមូលផ្តុំកីឡាករ ព្រោះ AFF U23 មិនស្ថិតក្នុង FIFA Day ទើបកីឡាករសំខាន់មួយចំនួនត្រូវអវត្តមាន ប៉ុន្តែពួកយើងទទួលបានកីឡករថ្មីច្រើន យើងរីករាយឱ្យកីឡាករជំនាន់ថ្មីបង្ហាញសមត្ថភាព»។ លោក Felix អះអាងដូច្នេះ ក្នុងសន្និសីទសារព័ត៌មានពូល A មុនការប្រកួតពានរង្វាន់ AFF U23 នៅថ្ងៃទី១៦ ខែសីហា។ នៅអាកាសយានដ្ឋានអន្តរជាតិភ្នំពេញ ដើម្បីត្រៀមចេញទៅទឹកដីថៃនៅថ្ងៃទី១៥ សីហា លោក Felix បានប្រាប់អ្នកសារព័ត៌មានថា ខ្លួនបានជ្រើសកីឡាករល្អសម្រាប់ការប្រកួតក្នុងតំបន់នេះ ហើយសង្ឃឹមថាពួកគេនឹងអាចទទួលបានលទ្ធផលល្អផងដែរ។ ក្នុងពូល A មាន៤ក្រុមលើសពូលផ្សេង ដូចជាម្ចាស់ផ្ទះថៃ កម្ពុជា ព្រុយណេ និងមីយ៉ាន់ម៉ា។ ជំនួបដំបូងក្នុងព្រឹត្តិការណ៍ AFF U23 ធ្វើឡើងរវាង កម្ពុជា ទល់ ព្រុយណេ នៅវេលាម៉ោង៤រសៀល ថ្ងៃទី១៧ សីហា មុនពេលម្ចាស់ថៃ ស្វាគមន៍មីយ៉ាន់ម៉ា នៅម៉ោង៨យប់។ គ្រូបង្វឹកសញ្ជាតិអាហ្សង់ទីន ដែលឡើងជំនួសលោក Keisuke Honda ក្នុងនាមជាអ្នកដឹកនាំក្រុមកម្ពុជាទាំងឈុតធំ និងយុវជន បានលើកសរសើរក្រុមម្ចាស់ផ្ទះថៃ ដែបានរៀបចំទទួលភ្ញៀវបានល្អទាំងការហូបចុក និងកន្លែងស្នាក់នៅផងដែរ។ ទៅដល់ប្រទេសថៃ លោក Felix បានបង្ហាញពីការត្រៀមខ្លួនបានល្អសម្រាប់ក្រុម U23 ដែលលោកហៅថាជាក្រុមជំនាន់ថ្មី ក្នុងការប្រកួតពានរង្វាន់កម្រិតកំពូលក្នុងតំបន់ដំបូង ក្រោមការដឹកនាំរបស់ខ្លួន។ ពូល B មានទីម័រខាងកើត ម៉ាឡេស៊ី និងឥណ្ឌូណេស៊ី ខណៈពូល C មាន ម្ចាស់ការពារជើងឯកវៀតណាម ហ្វីលីពីន និងឡាវ។ ក្រុមលេខ១នៃពូលនីមួយៗ រួមជាមួយក្រុមលេខ២ល្អជាងគេ នឹងឈានទៅវគ្គពាក់កណ្តាលផ្តាច់ព្រ័ត្រ។ ព្រឹត្តិការណ៍នេះ នឹងចាប់ផ្តើមការប្រកួតពីថ្ងៃទី១៧ និងបញ្ចប់វិញនៅថ្ងៃទី២៦ ខែសីហា។ ជំនួបបន្តបន្ទាប់ក្នុងពូល A U23 កម្ពុជា ត្រូវប៉ះមីយ៉ាន់ម៉ានៅថ្ងៃទី១៩ ខែសីហា នៅវេលាម៉ោង៤រសៀល មុនបន្តជួបម្ចាស់ផ្ទះថៃ សម្រាប់ជំនួបចុងក្រោយនៅថ្ងៃទី២១ ខែសីហា វេលាម៉ោង ៨យប់៕	លោក Felix G.Dalmas នឹងដឹកនាំក្រុមជម្រើសជាតិអាយុក្រោម២៣ឆ្នាំកម្ពុជា ប្រកួតបើកឆាកទល់ព្រុយណេក្នុងពូល A ពានរង្វាន់ជើងឯកអាស៊ីអាគ្នេយ៍ AFF U23 នៅថ្ងៃទី១៧ ខែសីហា នាកីឡដ្ឋាន Rayong ប្រទេសថៃ។ ទោះបង្ហាញពីការលំបាកដោយសារអវត្តមានកីឡាករសំខាន់មួយចំនួនដូចជាសៀង ចន្ធា ជាដើម ប៉ុន្តែលោក Felix រីករាយឱ្យកីឡាករជំនាន់ថ្មីបញ្ចេញសមត្ថភាព។
«Mi vieja no me dejo» អក្សរនេះមាននៅលើអាវរបស់លោក Javier ដែលមានន័យថា «ប្រពន្ធខ្ញុំមិនឲ្យខ្ញុំចេញពីផ្ទះឡើយ»។ ប៉ុន្តែតាមរយៈមិត្តភក្តិដ៏ជិតស្និទ្ធ ផ្ទាំងរូបលោក Javier បានធ្វើដំណើរទៅគ្រប់ទីកន្លែងជាមួយមិត្តសំឡាញ់៥នាក់នៅរុស្ស៊ី។ ក្រុមមិត្តភក្តិរបស់លោក Javier បានបង្កើត Group នៅលើហ្វេសប៊ុក ហើយបង្ហោះរូបភាព និងវីដេអូជាច្រើនរបស់ពួកគេ ជាមួយផ្ទាំងរូបភាពរបស់លោក Javier នៅតាមទីកន្លែងនានានៃព្រឹត្តិការណ៍ប្រកួត FIFA World Cup។ ទស្សនារូបភាពដែលផ្សាយនៅលើទំព័រហ្វេសប៊ុក Ingue Su Matrushka ដូចខាងក្រោម៖	មិត្តយល់ចិត្ត! លោក Javier ត្រូវបានប្រពន្ធហាមទៅមើល World Cup នៅរុស្ស៊ី បើទោះបីជាខំប្រាប់ថា វាជាឱកាស៤ឆ្នាំម្តងក៏ដោយ។ ទីបំផុត មិត្តភក្តិម៉ិកស៊ិក បាននាំគ្នាយកផ្ទាំងរូបភាពលោក Javier ដាក់តាមខ្លួនទៅគ្រប់ទីកន្លែងនៅរុស្ស៊ី ជាពិសេសទីតាំងនៃជំនួបរបស់ក្រុមជម្រើសជាតិម៉ិកស៊ិក។
ពិធីបុណ្យចូលឆ្នាំថ្មីប្រពៃណីខ្មែរ ត្រូវបានប្រារព្ធឡើងចំពេល ដែលបងប្អូនប្រជាពលរដ្ឋខ្មែរបានបញ្ចប់រដូវកាលនៃការប្រមូលផល ហើយក៏ជាពេលវេលា ដែលប្រជាពលរដ្ឋខ្មែរទាំងអស់សប្បាយរីករាយក្នុងការទទួលបានភោគផលពីការប្រឹងប្រែងរបស់ខ្លួនផងដែរ។ វា ជាពេលមួយដែលប្រជាពលរដ្ឋ បានសម្រាកពីការងារទាំងឡាយ មុននឹងរដូវវស្សាឈានចូលមកដល់។ ក្នុងអំឡុងពេលចូលឆ្នាំថ្មី ប្រជាពលរដ្ឋខ្មែរតែងតែជូនពរក្រុមគ្រួសារ មិត្តភក្តិ និងញាតិមិត្ត ឲ្យទទួលបានពរជ័យសិរីមង្គល ក្តីស្រឡាញ់ សំណាងល្អ សុខភាពល្អ និងភាពចម្រុងចម្រើន។ ការជូនពរទាំងអស់នេះ ពិតជាមានសារៈសំខាន់ខ្លាំងណាស់សម្រាប់ប្រជាជនកម្ពុជា ហើយក្រុមហ៊ុន កូកា-កូឡា ក៏សូមជូនពរអតិថិជនរបស់ខ្លួននូវពរជ័យសិរីមង្គលវិបុលសុខដូចគ្នានេះដែរ។ ក្រុមហ៊ុន កូកា-កូឡា មានការជឿជាក់យ៉ាងខ្លាំងលើសមត្ថភាព និងភាពច្នៃប្រឌិតរបស់យុវជនខ្មែរ ដូច្នេះហើយទើបក្រុមហ៊ុន បានសហការជាមួយសិល្បករខ្មែរ៤រូប ដែលមានទេពកោសល្យ និងជំនាញខ្ពស់ ដើម្បីរចនាកំប៉ុង កូកា-កូឡា។ ស្នាដៃសិល្បៈនេះ បង្ហាញពីនិមិត្តសញ្ញា រចនាប័ទ្ម (ស្ទីល) និងអត្ថន័យខុសៗគ្នា។ ស្នាដៃនេះ ក៏មានបំណងក្នុងការរំលេចឡើង និងការលើកកម្ពស់វប្បធម៌ដ៏ល្អផូរផង់ និងសម្បូរបែបរបស់ខ្មែរ និងជាការជំរុញឲ្យអតិថិជន បានចែករំលែកពេលវេលានៃភាពសប្បាយរីករាយជាមួយគ្នាក្នុងឱកាសឆ្នាំថ្មី។ ការរចនាកំប៉ុងទាំង៣ម៉ូដនេះ បង្ហាញពីនិមិត្តសញ្ញា រចនាប័ទ្ម (ស្ទីល) និងអត្ថន័យ ៣ផ្សេងគ្នា ដែលបានរចនាឡើងយ៉ាងសម្រិតសម្រាំង ផ្ចិតផ្ចង់ និងយកចិត្តទុកដាក់ជាទីបំផុតពីសិល្បករខ្មែរ៤រូប។ ស្នាដៃសិល្បៈ ទាំងនោះរួមមាន៖ បេះដូង គោមផ្កាយ និងផ្កាម្លិះ។ លោកស្រី គង់ កុសល នាយកប្រចាំប្រទេសផ្នែកពាណិជ្ជកម្មនៃក្រុមហ៊ុនភេសជ្ជៈ កូកា-កូឡា កម្ពុជា បានមានប្រសាសន៍ថា៖«ជារៀងរាល់ឆ្នាំ ក្នុងឱកាសចូលឆ្នាំថ្មីប្រពៃណីជាតិខ្មែរ កូកា-កូឡា តែងតែបានយកចិត្តទុកដាក់ និងតែងតែចូលរួមអបអរឆ្នាំថ្មីជាមួយនិងបងប្អូនប្រជាពលរដ្ឋកម្ពុជាទូទាំងប្រទេស។ ក្នុងនាមជាក្រុមហ៊ុនដែលមានឈ្មោះល្បីទូទាំងពិភពលោក ហើយមានការទទួលស្គាល់ក្នុងស្រុក យើងតែងតែខិតខំចូលរួមលើកកម្ពស់វប្បធម៌ខ្មែរ ចែករំលែកក្តីស្រឡាញ់ និងសុភមង្គលជាមួយសហគមន៍ ដែលយើងកំពុងតែប្រតិបត្តិការ។ ដើម្បីលើកកម្ពស់ និងថែរក្សាភាពសម្បូរបែបនៃវប្បធម៌ខ្មែរ យើងសង្ឃឹមថា ការរចនាថ្មីលើកំប៉ុងនេះនឹងធ្វើឲ្យអតិថិជនរីករាយក្នុងការប្រារព្ធពិធីបុណ្យប្រពៃណីជាតិខ្មែរ ក៏ដូចជាបង្ហាញពីការជូនពររបស់យើងទៅដល់ប្រជាជនកម្ពុជានៅទូទាំងប្រទេស»។ រូបបេះដូង នៅលើកំប៉ុង កូកា-កូឡា ជាគំនិតរបស់សិល្បករវ័យ ៣១ឆ្នាំ នោះគឺ លោក ចាន់ សំអន ដែលបានបញ្ចប់ការសិក្សាពីសាកលវិទ្យាល័យភូមិន្ទវិចិត្រសិល្បៈជំនាញគំនូរ។ លោក សំអន ជឿជាក់ថា រូបបេះដូងតំណាងឲ្យសេចក្តីស្រឡាញ់ និងជាសកម្មភាពក្នុងការចែករំលែកសេចក្តីស្រឡាញ់ទៅកាន់មិត្តភក្តិ ក្រុមគ្រួសារ និងសាច់ញាតិ។ ការរចនារបស់លោក ពិពណ៌នាពីការបង្ហាញសេចក្តីស្រឡាញ់ជាមួយចលនារបស់អ្នករបាំប្រពៃណី។ ការរចនានេះមានបំណងបំផុសស្មារតីរបស់ប្រជាជនកម្ពុជាឲ្យបង្ហាញសេចក្តីស្រឡាញ់ទៅកាន់មនុស្សជាទីស្រឡាញ់របស់ពួកគេ។ ចំពោះការរចនាទី២ គឺរូបគោមផ្កាយ ក្រុមហ៊ុន កូកា-កូឡា បានងៀកទៅរកលោក សន ករុណា អាយុ២៣ឆ្នាំ។ លោក ទើបតែបញ្ចប់ការសិក្សាផ្នែក Interior Design នៅសកលវិទ្យាល័យវិចិត្រសិល្បៈ។ លោកមានជំនាញខាងគំនូរប្រពៃណីខ្មែរ និងគំនូរ doodle។ លោក ករុណា បានរចនារូបគោមផ្កាយ និងរូបដៃជាកាយវិការនៃការប្រសិទ្ធិពរជ័យសិរីមង្គលវិបុលសុខ និងជើងពានផ្កាម្លិះ។ ការរចនានេះមានបំណងឲ្យប្រជាជនកម្ពុជា ចែករំលែកការជូនពរដល់ក្រុមគ្រួសារ សាច់ញាតិ និង មិត្តភក្តិ ។ ស្នាដៃសិល្បៈរបស់លោក ករុណា ដែលបានដាក់តាំងនៅតាមជញ្ជាំងហាងកាហ្វេ ហាងទំនិញ ការិយាល័យ និងភោជនីយដ្ឋាននានា បានលើកទឹកចិត្តមនុស្សជាច្រើនទូទាំងប្រទេស។ ដូច្នេះ ស្នាដៃការរចនាជារូបផ្កាយនេះ ប្រាកដជាជំរុញឲ្យអតិថិជនរបស់ កូកា-កូឡា ចេះចែករំលែកឲ្យគ្នាទៅវិញទៅមកក្នុងថ្ងៃចូលឆ្នាំថ្មីប្រពៃណីជាតិខ្មែរ។ សម្រាប់ការរចនាទី៣ និងចុងក្រោយផងដែរនោះ ផ្តោតលើរូបផ្កាម្លិះ ដែលជាប្រភពនៃសម្រស់ដ៏ស្រស់ត្រកាល និងជារូបតំណាងនាំឲ្យមានសំណាងល្អ និងភាពរុងរឿងដល់ក្រុមគ្រួសារ សាច់ញាតិ និង មិត្តភក្តិ ។ ការរចនានេះ ធ្វើឡើងដោយសិល្បការីដំបូងគេ ដែលគូររូបតាមដងផ្លូវ (urban street) គឺ កញ្ញា ម៉ម លីសា និងសិល្បករ ហ្គ្រាហ្វីទី (Graffiti) រួមទាំង Urban Art Movement visionary Peap Tarr។ រូបផ្កាម្លិះរីក ដែលបង្កើតជាវណ្ឌដប កូកា-កូឡា តំណាងឲ្យការចែករំលែកសំណាង និងភាពរីករាយ។ ការរចនានេះមានបំណងឲ្យប្រជាជនកម្ពុជាជូនពរសំណាងល្អដល់មនុស្សដែលពួកគេស្រឡាញ់ និងជ្រើសយកកូកា-កូឡាជាផ្នែកមួយក្នុងការជូនពរសំណាងល្អ និងភាពរុងរឿងដល់គ្នាទៅវិញទៅមក។ សិល្បករ និងសិល្បការីទាំង៤រូបនេះ ពិតជាមានសេចក្តីសោមនស្សរីករាយឥតឧបមា និងមានមោទកភាព ចំពោះស្នាដៃរបស់ពួកគេ និងឱកាសដែលបានប្រើទេពកោសល្យផ្ទាល់ខ្លួនក្នុងការបញ្ជូនសារនៃក្តីសង្ឃឹម ការស្រឡាញ់ សុភមង្គល ភាពរីករាយ និងសំណាងល្អដល់ប្រជាជនកម្ពុជាទាំងអស់ តាមរយៈក្រុមហ៊ុន កូកា-កូឡា នាឱកាសនៃពិធីបុណ្យចូលឆ្នាំថ្មីប្រពៃណីជាតិខាងមុខនេះ។ លើសពីនេះទៀត ពួកគេ មានកិត្តិយសក្នុងការចូលរួមលើកកម្ពស់ និងថែរក្សាសិល្បៈ និងវប្បធម៌ខ្មែរ ក៏ដូចជាការបង្ហាញពីការច្នៃប្រឌិតរបស់ប្រជាជនកម្ពុជាទៅកាន់ពិភពលោកទាំងមូល។ កំប៉ុងដែលរចនាថ្មី មានតាំងលក់ទូទាំងប្រទេសចាប់ពីថ្ងៃនេះរហូតដល់ថ្ងៃបុណ្យចូលឆ្នាំប្រពៃណីជាតិខ្មែរ។ ព័ត៌មានអំពីក្រុមហ៊ុន កូកា-កូឡា ក្រុមហ៊ុន កូកា-កូឡា គឺជាក្រុមហ៊ុនភេសជ្ជៈដ៏ធំជាងគេនៅលើពិភពលោក។ ក្រុមហ៊ុនបានផ្តល់ ផលិតផលជាង ៥០០ម៉ាក ដល់ប្រទេសជាង ២០០ប្រទេស។ ក្នុងចំណោមម៉ាកដែលមានតម្លៃ ២១ ពាន់លានដុល្លារអាមេរិក យើងមានភេសជ្ជៈចំនួន ១៩មុខ ដែលមានជាតិស្ករទាប ឬគ្មានជាតិស្ករសោះ ដើម្បីកាត់បន្ថយការទទួលទានជាតិស្ករ។ ក្រៅពីភេសជ្ជៈដែលមានឈ្មោះ កូកា កូឡា យើងមានភេសជ្ជៈឈ្មោះល្បីៗនៅលើពិភពលោក ដូចជា៖ ភេសជ្ជៈដែលធ្វើពីសណ្តែកសៀងម៉ាក AdeS តែបៃតងម៉ាក Ayataka ទឹកបរិសុទ្ធម៉ាក Dasani ទឹកផ្លែឈើ និងទឹក Nectar ម៉ាក Del Valle Fanta កាហ្វេម៉ាក Georgia តែ និងកាហ្វេម៉ាក Gold Peak Honest Tea ទឹកផ្លែឈើម៉ាក Minute Maid ភេសជ្ជៈកីឡាម៉ាក Powerade ទឹកផ្លែឈើម៉ាក Simply ទឹកម៉ាក Smartwater Sprite ទឹកម៉ាក Vitaminwater និងទឹកដូងម៉ាក Zico។ នៅក្រុមហ៊ុន កូកា-កូឡា យើងយកចិត្តទុកដាក់លើការចូលរួមចំណែកបែបវិជ្ជមានក្នុងពិភពលោក ។ សកម្មភាពនេះចាប់ផ្តើមពីការកាត់បន្ដយសារជាតិស្ករក្នុងភេសជ្ជៈ ហើយបន្តណែនាំភេសជ្ជៈថ្មីដែលមានប្រយោជន៍។ ក្រុមហ៊ុនយើងក៏ខិតខំប្រឹងប្រែងកាត់បន្ថយផលប៉ះពាល់ដល់បរិស្ថាន ផ្តល់ឱកាសការងារដល់សហការី និងឱកាសសេដ្ឋកិច្ចដល់គ្រប់កន្លែងដែលក្រុមហ៊ុនយើងធ្វើប្រតិបត្តិការ។ ក្រុមហ៊ុនយើងធ្វើការជាដៃគូជាមួយក្រុមហ៊ុនផលិតសំបកដប ហើយបានជ្រើសរើសបុគ្គលិកឲ្យបម្រើការក្នុងក្រុមហ៊ុនយើងចំនួនជាង 700,000 នាក់ ជុំវិញពិភពលោក។ ព័ត៌មានបន្ថែមសូមចូលទៅកាន់ Coca-Cola Journey នៅ www.coca-colacompany.com និង follow ក្រុមហ៊ុន កូកា-កូឡា នៅលើ Twitter Instagram Facebook និង LinkedIn។ ព័ត៌មានអំពីក្រុមហ៊ុនភេសជ្ជៈ កូកា-កូឡា កម្ពុជា ក្រុមហ៊ុនភេសជ្ជៈកម្ពុជា (The Cambodia Beverage Company Limited) ជាក្រុមហ៊ុនបុត្រសម្ព័ន្ធដែលទទួលទុនវិនិយោគ ១០០% ពីក្រុមហ៊ុនវិនិយោគ កូកា-កូឡា Bottling Investments Group (BIG) ដែលជាក្រុមហ៊ុនបុត្រសម្ព័ន្ធ ១00% របស់ ក្រុមហ៊ុន កូកា-កូឡា ។ ក្រុមហ៊ុនភេសជ្ជៈកម្ពុជាមានមោទកភាពដែលបានផ្តាច់មុខលើការផលិត និងការចែកចាយផលិតផលរបស់ក្រុមហ៊ុន កូកា-កូឡា និង ក្រុមហ៊ុន Monster Energy នៅក្នុងប្រទេសកម្ពុជា។ យើងក៏មានមោទកភាពចំពោះផលប្រ័តដ៏ល្អផ្តាច់គេលើម៉ាកផលិតផល ដែលយើងផលិតវេចខ្ចប់ លក់ និងចែកចាយទៅកាន់អតិថិជនរបស់យើងជារៀងរាល់ថ្ងៃ។ ក្រុមហ៊ុនភេសជ្ជៈកម្ពុជាមានភេសជ្ជៈចំនួន 8មុខ ដូចជា៖ កូកា-កូឡា Fanta Sprite Schweppes Aquarius Samurai Minute Maid Refresh និងទឹកពិសា Dasani៕ (អត្ថបទពាណិជ្ជកម្ម)	ភ្នំពេញ៖ ខណៈពិធីបុណ្យចូលឆ្នាំថ្មីប្រពៃណីជាតិខែ្មរ កាន់តែជិតឈានចូលមកដល់ក្នុងរយៈពេលប្រមាណតែ២ខែខាងមុខទៀតប៉ុណ្ណោះ ក្រុមហ៊ុន កូកា-កូឡា បានបញ្ចេញការរចនាកំប៉ុងថ្មីសម្រាប់ជូនជាកាដូដ៏មានតម្លៃ និងមានអត្ថន័យដល់អតិថិជន ក្នុងការចែករំលែក ពេលវេលាល្អៗ ភាពសប្បាយរីករាយ និងសុភមង្គលក្នុងឱកាសដ៏វិសេសវិសាលនេះ។
កាន់តំណែងមិនទាន់បានប៉ុន្មានថ្ងៃផងនោះ ប្រធានាធិបតីថ្មីកូរ៉េខាងត្បូង មូន ចេអ៊ីន បាននិយាយទូរសព្ទជាមួយដៃគូសំខាន់ៗស្ទើរទាំងអស់ទៅហើយ។ ប្រធានាធិបតីអាមេរិក ដូណាល់ ត្រាំ ប្រធានាធិបតីចិន ស៊ី ជីនភីង និងនាយករដ្ឋមន្ត្រីជប៉ុន ស៊ីនហ្សូ អាបេ សុទ្ធតែបានជជែកតាមទូរសព្ទជាមួយលោក មូន ចេអ៊ីន រួចហើយទាំងអស់។ បញ្ហាធំពីរនៃការជជែកតាមទូរសព្ទនេះ គឺទំនាក់ទំនងទ្វេភាគី និងកម្មវិធីនុយក្លេអ៊ែរកូរ៉េខាងជើងតែម្ដង។ មកដល់ថ្ងៃទី១២ ខែឧសភា លោក មូន ចេអ៊ីន ក៏បន្តនិយាយទូរសព្ទជាមួយដៃគូសំខាន់មួយទៀត គឺប្រធានាធិបតីរុស្ស៊ី វ្ល៉ាឌីមៀ ពូទីន។ មិនខុសពីការជជែកតាមទូរសព្ទជាមួយដៃគូសន្ទនាដទៃទៀត មេដឹកនាំកូរ៉េខាងត្បូង និងរុស្ស៊ី ក៏បាននិយាយដល់បញ្ហាកូរ៉េខាងជើងដែរ។ លោក ពូទីន បានប្រាប់សមភាគីថ្មីថ្មោង មូន ចេអ៊ីន ថា រុស្ស៊ី នៅតែរក្សាជំហរជួយដោះស្រាយកម្មវិធីនុយក្លេអ៊ែរនេះឲ្យបានដដែល។ រុស្ស៊ី ដែលមានព្រំដែន១៩គីឡូម៉ែត្រជាមួយកូរ៉េខាងជើង ជាតួអង្គមិនអាចខ្វះបានក្នុងការដោះស្រាយបញ្ហានៅឧបទ្វីបកូរ៉េ។ រុស្ស៊ី ព្រមទាំងចិន គឺជាមហាអំណាចពីរដែលនៅអាចនិយាយគ្នាជាមួយកូរ៉េខាងជើង។ ប៉ុន្តែមួយរយៈពេលចុងក្រោយ ចិនហាក់បង្ហាញជំហរម៉ឺងម៉ាត់ខ្លាំងដាក់កូរ៉េខាងជើង ដែលរឿងនេះធ្វើឲ្យកូរ៉េខាងជើងអន់ចិត្តយ៉ាងខ្លាំង។ នេះ ក៏ព្រោះចិនរងសម្ពាធខ្លាំងពីរដ្ឋបាលប្រធានាធិបតី ដូណាល់ ត្រាំ ដែលតែងរកបញ្ហាពាណិជ្ជកម្មមកសង្កត់ចិនរហូត។ ងាកមករឿងនិយាយទូរសព្ទវិញ មេដឹកនាំរុស្ស៊ី និងកូរ៉េខាងត្បូង ក៏សន្យាពង្រឹងទំនាក់ទំនងទ្វេភាគីឲ្យកាន់តែប្រសើរឡើងដែរ។ បើការផ្សាយរបស់ទីភ្នាក់ងារព័ត៌មាន Reuters ប្រធានាធិបតីប្រទេសទាំងពីរ ក៏បានអញ្ជើញគ្នាទស្សនកិច្ចផ្លូវរដ្ឋនៅប្រទេសរៀងៗខ្លួនដែរ។ ជាមួយគ្នានេះ លោក មូន ចេអ៊ីន ក៏និយាយដែរថា លោក នឹងបញ្ជូនប្រេសិតទៅកាន់រុស្ស៊ីទៀតផង។ លោក ពូទីន ឆ្លើយវិញថា លោកនឹងទទួលប្រេសិតពិសេសកូរ៉េខាងត្បូងដោយផ្ទាល់។ ទំនាក់ទំនងរវាងរុស្ស៊ី និងកូរ៉េខាងត្បូង មិនសូវជាល្អប៉ុន្មានឡើយ មុនការឡើងកាន់អំណាចរបស់លោក មូន ចេអ៊ីន ។ ក្រុងមូស្គូ ជំទាស់យ៉ាងខ្លាំងការពង្រាយប្រព័ន្ធការពារមីស៊ីល THAAD របស់ក្រុងវ៉ាស៊ីនតោននៅឧបទ្វីបកូរ៉េ។ រដ្ឋបាលក្រុងសេអ៊ូលក្រោមអាណត្តិលោកស្រី ប៉ាក ហ្គឺនហេ បានសម្រេចពង្រាយប្រព័ន្ធការពារនេះ ដើម្បីទប់ទល់មីស៊ីលកូរ៉េខាងជើង បើទោះជាក្រុងមូស្គូ និងក្រុងប៉េកាំងលើកឡើងថា ប្រព័ន្ធការពារនេះប៉ះពាល់ដល់អធិបតេយ្យរបស់ពួកគេក៏ដោយ៕	រុស្ស៊ី ត្រៀមខ្លួនរួចរាល់ហើយក្នុងការជួយដោះស្រាយវិបត្តិនុយក្លេអ៊ែរកូរ៉េខាងជើង។ នេះជាអ្វីដែលប្រធានាធិបតីរុស្ស៊ី វ្ល៉ាឌីមៀ ពូទីន និយាយក្នុងទូរសព្ទជាមួយសមភាគីកូរ៉េខាងត្បូង មូន ចេអ៊ីន (Moon Jae-in) ដែលទើបចូលកាន់តំណែងថ្មីៗនេះ។ រុស្ស៊ី ដែលមិនពេញចិត្តវត្តមានប្រព័ន្ធការពារ THAAD នៅកូរ៉េខាងត្បូង មានជំហរដោះស្រាយនុយក្លេអ៊ែរនៅឧបទ្វីបកូរ៉េដោយសន្តិវិធី និងបានជំទាស់ការប្រើប្រាស់កម្លាំងលើកូរ៉េខាងជើងដែរ។
ប្រធានាធិបតីស៊ីមបាវ៉េ លោក Emmerson Mnangagwa បានប្រកាសនៅថ្ងៃទី១២ ខែកញ្ញា ថា ប្រមុខរដ្ឋទាំង១១រូប នឹងចូលរួមពិធីបុណ្យសពថ្នាក់ជាតិរបស់អតីតប្រធានាធិបតី Robert Mugabe នៅថ្ងៃទី១៤ ខែកញ្ញា។ អត្ថបទទាក់ទង លោក Mugabe អតីតប្រធានាធិបតីស៊ីមបាវ៉េ ស្លាប់ក្នុងអាយុ៩៥ឆ្នាំនៅសិង្ហបុរី លោក Emmerson Mnangagwa ដែលអមដំណើរដោយសមាជិកនៃក្រុមប្រឹក្សានយោបាយបក្ស ZANU-PF ដែលកំពុងកាន់អំណាច បានទៅសួរសុខទុក្ខគ្រួសារ Mugabe នៅឯគេហដ្ឋាន និងចូលរួមរំលែកទុក្ខ។ លោក Mugabe បានទទួលមរណភាពក្នុងអាយុ៩៥ឆ្នាំ នៅប្រទេសសឹង្ហបុរីកាលពីថ្ងៃសុក្រសប្តាហ៍មុន។ មរណភាពរបស់លោក Mugabe បានធ្វើឲ្យមានការប្រទាំងប្រទើសរវាងគ្រួសារលោក និងរដ្ឋាភិបាលជុំវិញទីតាំងបញ្ចុះសព។ រដ្ឋាភិបាលស៊ីមបាវ៉េ ចង់បញ្ចុះលោក Mugabe នៅទីលានបញ្ចុះសពវីរបុរស ប៉ុន្តែគ្រួសារអតីតប្រធានាធិបតីរូបនេះ ទាមទារយកសពទៅបញ្ចុះនៅស្រុកកំណើតវិញ។ នៅតាមបណ្ដាញ លោកប្រធានាធិបតី Mnangagwa បានរងការចោទប្រកាន់ថា ព្យាយាមសូកប៉ាន់មេដឹកនាំក្នុងស្រុកដើម្បីឲ្យពួកគេគាំទ្រជំហររដ្ឋាភិបាលលើរឿងទីតាំងបញ្ចុះសព។ ប៉ុន្តែលោក Mnangagwa បានបដិសេធព័ត៌មានទាំងនេះ។ នេះបើតាមការផ្សាយរបស់ទូរទស្សន៍ CGTN ។ ទីលានបញ្ចុះសព National Heroes Acre ដែលជាកន្លែងសម្រាប់បញ្ចុះសពឥស្សរជនធំៗរបស់ស៊ីមបាវ៉េ ជាទីតាំងដែលរដ្ឋាភិបាលចង់បាន ខណៈគ្រួសារសពលោក មូហ្កាបេ ចង់ធ្វើតាមបំណងចុងក្រោយរបស់ Mugabe ដែលគួរតែបញ្ចុះក្បែរផ្ទះម្តាយគាត់នៅស្រុក Zvimba ។ សូមបញ្ជាក់ថា សពរបស់ Mugabe ត្រូវបានដឹកយកពីសឹង្ហបុរីមកដល់គេហដ្ឋាននៅថ្ងៃទី១១ កញ្ញា។ អតីតប្រធានាធិបតីដែលកាន់អំណាច៣៧ឆ្នាំ រូបនេះនឹងនៅតែជានិមិត្តរូប និងជាអ្នកតស៊ូដើម្បីសេរីភាពដែលត្រូវបានប្រជាជនចងចាំជារៀងរហូត ទោះជាលោកបានដឹកនាំប្រទេសទៅរកមហន្តរាយនៅពេលចុងក្រោយក្ដី៕	ដោយ៖ ឈួន ឈីវអ៊ីង
បើតាមការបញ្ជាក់ពីលោក ឆាយ គឹមខឿន អ្នកនាំពាក្យអគ្គស្នងការដ្ឋាននគរបាលជាតិ ក្នុងប្រតិបត្តិការបង្រ្កាបករណីសង្ស័យលួចផលិតវីដេអូអាសភាស សមត្ថកិច្ចបានឃាត់ខ្លួនបានជនសង្ស័យចំនួន៤៥នាក់ ក្នុងនោះមានជនជាតិចិន៣៧នាក់ និងជនជាតិខ្មែរ៨នាក់។ ក្រៅពីជនល្មើស សមត្ថកិច្ចក៏រកឃើញវត្ថុតាងមួយចំនួនផងដែរ។ សូមបញ្ជាក់ថា កាលពីថ្ងៃទី ២៤ ខែតុលា អាជ្ញាធរ បានចុះបង្រ្កាបករណីសង្ស័យលួចផលិតវីដេអូអាសភាស នៅអគារស្នាក់នៅមួយកន្លែងក្នុងសង្កាត់បឹងកេងកងទី១ ខណ្ឌបឹងកេងកង រាជធានីភ្នំពេញ៕	ភ្នំពេញ៖ ជនជាតិចិនចំនួន១០នាក់ ដែលពាក់ព័ន្ធនឹងករណីលួចផលិតវីដេអូអាសភាស ត្រូវបានបញ្ជូនទៅតុលាការ នៅថ្ងៃទី២៧ ខែតុលា។ នេះបើតាមលោក លោក ឆាយ គឹមខឿន អ្នកនាំពាក្យអគ្គស្នងការដ្ឋាននគរបាលជាតិ។
យោងតាមការផ្សាយរបស់គេហទំព័រផ្លូវការ MINUSCA ទស្សនកិច្ចរបស់លោក Peter Thomson មានគោលបំណងបង្ហាញពីជំហរដ៏រឹងមាំរបស់អង្គការសហប្រជាជាតិក្នុងការគាំទ្រអាជ្ញាធរ និងពលរដ្ឋអាហ្វ្រិកកណ្តាល រួមទាំងកងកម្លាំងកងទ័ពមួកខៀវដែលរងការវាយប្រហាវពីសំណាក់ពួកឧទ្ទាម។ ការវាយឆ្នក់កាលពីថ្ងៃទី៨ ខែឧសភា នៅភូមិ Yogofongo ចម្ងាយប្រមាណ២០គីឡូម៉ែត្រពីក្រុង Bangassou បានបណ្តាលឲ្យកងទ័ពមួកខៀវកម្ពុជាស្លាប់រហូតដល់ទៅ៤នាក់ របួស១នាក់ ទ័ពមួកខៀវម៉ារ៉ុកបាត់ខ្លួន១នាក់ និងរបួសជាច្រើននាក់។ នាអំឡុងនៃទស្សនកិច្ចនោះ ថ្នាក់ដឹកនាំជនខ្ពស់ UN សញ្ជាតិហ្វីជី អមដំណើរដោយប្រធានសភាអាហ្វ្រិកកណ្តាល លោក Karim Meckassoua លោកនាយករដ្ឋមន្ត្រីអាហ្វ្រិកកណ្តាលលោក Simplice Sanrandji និងលោក Parfait Onanga-Anyanga ប្រធាន MINUSCA បានចុះទៅសួរសុខទុក្ខទាហានដែលរងរបួសនៅមន្ទីរយោធាផងដែរ។ លោក Thomson បានសម្តែងការគោរពចំពោះពលីកម្មរបស់កងទ័ពមួកខៀវទាំងអស់ ក្នុងបុព្វហេតុរក្សាសន្តិសុខជូនពិភពលោក៕	ពីរថ្ងៃបន្ទាប់ពីការវាយប្រហាររបស់ក្រុមឧទ្ទាម Anti-Balaka ទៅលើកងកម្លាំងរក្សាសន្តិភាពប្រចាំសាធារណអាហ្វ្រិកកណ្តាល (MINUSCA) លោក Peter Thomson ប្រធានមហាសន្និបាតអង្គការសហប្រជាជាតិ បានទៅដល់ទីក្រុង Bangui កាលពីថ្ងៃទី១០ ខែឧសភា។
ទ្រាំមិនបានចំពោះការបន្តចែករំលែកនូវព័ត៌មានមិនពិត មិនផ្លូវការ ថាមានករណីកូរ៉ូណាវីរុសឆ្លងមកដល់ខេត្តសៀមរាប លោក ជា សុខន អ្នកគ្រប់គ្រងសណ្ឋាគារដ៏ធំមួយនៅខេត្តសៀមរាប បានឡាយវីដេអូបញ្ចេញនូវការមិនពេញចិត្តរបស់លោកទាំងយប់ថ្ងៃទី២៨ មករា។ ក្នុងវីដេអូនោះ លោក សុខន បញ្ជាក់ថា ការធ្វើដូច្នេះ ដូចកំពុងសម្លាប់វិស័យទេសចរណ៍ខេត្តសៀមរាបដូច្នោះដែរ។ អ្នកគ្រប់គ្រងសណ្ឋាគាររូបនេះបាននិយាយទៀតថា បុគ្គលខ្លះហាក់សប្បាយរីករាយចំពោះការពាក់ម៉ាសថតបង្ហោះក្នុងបណ្ដាញសង្គម ដោយមិនគិតពីផលប៉ះពាល់បន្ដិចសោះ។ តាមការពន្យល់របស់លោក ជា សុខន សកម្មភាពទាំងនោះ រឹតតែឱ្យភ្ញៀវទេសចរភ័យខ្លាចចំពោះកូរ៉ូណាវីរុសដែលកំពុងរាតត្បាតខ្លាំងក្លា។ លោក ជា សុខន ហាក់មិនយល់ទាល់តែសោះពេលឃើញបុគ្គលដែលកំពុងធ្វើការក្នុងវិស័យទេសចរណ៍ឬជាអ្នកគ្រប់គ្រងសណ្ឋាគារមួយរូបដែរនោះ នាំគ្នាចែករំលែកព័ត៌មានមិនពិត និងពាក់ម៉ាសបង្ហាញអារម្មណ៍ភ័យខ្លាចខ្លាំងពេកក្នុងបណ្ដាញសង្គម ខណៈដែលបុគ្គលទាំងនោះគួរនាំគ្នារក្សាស្ថានការណ៍ឬជួយទ្រទ្រង់ស្ថានការណ៍នេះកុំឱ្យអាក្រក់ខ្លាំង។ លោក ជា សុខន ប្រាប់ថា លោកមិនហាមការចែករំលែកនេះទេ ថាគួរផុសឬចែករំលែកព័ត៌មានទាំងនោះដោយគ្រាន់តែប្រាប់ពីវិធីការពារ ឬវីដេអូអប់រំពីជំងឺនេះ។ ដោយយល់ពីផលប៉ះពាល់ខ្លាំងទៅលើវិស័យទេសចរណ៍ ដែលកើតឡើងដោយសារព័ត៌មានមិនពិតនេះហើយ ទើបស្នងការដ្ឋាននគរបាលខេត្តសៀមរាប បានដុតដៃដុតជើងតាមរកបុគ្គលដែលចែករំលែកសារថាមានជំងឺនេះក្នុងខេត្តសៀមរាប។ ជាលទ្ធផល នៅយប់ថ្ងៃទី២៨ មករា អ្នកគ្រប់គ្រងក្រុមហ៊ុនទេសចរណ៍ចិនមួយរូប បានចូលខ្លួនមកសារភាពជុំវិញការលេចធ្លាយសារដែលប្រាប់ដល់បុគ្គលិកទាំងអស់ឱ្យមានការប្រុងប្រយ័ត្ន និងបន្ថែមសារថាមានជនជាតិចិន៤នាក់កំពុងស្នាក់នៅសណ្ឋាគារមួយក្នុងក្រុងសៀមរាប បានឆ្លងជំងឺនេះ។ បុគ្គលរូបនោះអះអាងថា មានបុគ្គលិកខ្លួនម្នាក់ទៀតបានចែករំលែកសារនោះចេញពីក្រុបសារក្រុមហ៊ុនដល់អ្នកដទៃ ដែលធ្វើឱ្យមានភាពចលាចលលើករណីនេះ។ អាជ្ញាធរបានឱ្យបុគ្គលនោះធ្វើកិច្ចសន្យា និងអប់រំមិនឱ្យធ្វើបែបនេះទៀតនៅពេលក្រោយ។ ជុំវិញករណីនេះដែរ ប្រធានសមាគមមគ្គុទ្ទេសក៍ទេសចរណ៍ភាសាចិន-កម្ពុជា លោក ទៀ គីឡេង ក៏យល់ថា ការបំពុលព័ត៌មានមិនពិតបានធ្វើឱ្យប៉ះពាល់ខ្លាំងដល់វិស័យទេសចរណ៍ខេត្តសៀមរាប។ ប្រធានសមាគមរូបនេះ បានបដិសេធ ជុំវិញការលើកឡើងថាមានមគ្គុទ្ទេសក៍ភាសាចិន-កម្ពុជាឆ្លងមេរោគនេះ។ បន្ថែមពីនេះ តាមការបញ្ជាក់ពីលោក គីឡេង នៅយប់ថ្ងៃទី២៨ មករា លោកបានសម្របសម្រួលជួយបញ្ជូនជនជាតិចិន២១នាក់ ដែលមកតាមជើងហោះហើរជាមួយជនជាតិចិនទាំង៧៩នាក់ ឬជាមួយបុរសដែលរកឃើញមេរោគកូរ៉ូណានៅព្រះសីហនុ ត្រឡប់ទៅប្រទេសចិនវិញហើយ។ លោក ទៀ គីឡេង បញ្ជាប់យ៉ាងដូច្នេះថា៖« សមាគមខ្ញុំបានគ្រប់គ្រងស្ថានការណ៍បាន និងបានសហការជាមួយមន្ទីរទេសចរណ៍ មន្ទីរសុខាភិបាល និងស្ថានកុងស៊ុលចិន ហើយក្រុមហ៊ុនទេសចរណ៍ចិនបានម៉ាវយន្តហោះមួយគ្រឿងបញ្ជូនជនជាតិចិនទាំង២១នាក់ទៅវិញហើយនៅយប់មិញ (យប់ថ្ងៃទី២៨ មករា) ហើយមុនហោះហើរសុខភាពពួកគេល្អប្រសើរទេ គឺមានការត្រួតពិនិត្យសុខភាពពីមន្ត្រីសុខាភិបាល...»។ ប្រធានមន្ទីរសុខាភិបាលខេត្តសៀមរាប លោក ក្រុស សារ៉ាត់ ប្រាប់ថា មកទល់នឹងព្រឹកថ្ងៃទី២៩ មករានេះ មិនទាន់មានករណីសង្ស័យពីមេរោគកូរ៉ូណាវីរុសនៅខេត្តសៀមរាបទេ៕	សៀមរាប៖ ជំងឺរលាកសួតបង្កដោយមេរោគកូរ៉ូណាប្រភេទថ្មី កំពុងរាលដាលនៅប្រទេសចិន និងបណ្តាប្រទេសមួយចំនួន ជាពិសេសពីសំណាក់ពលរដ្ឋចិនពីក្រុងវូហាន ទីកន្លែងដែលជំងឺបានផ្ទុះដំបូង។ កាលពីថ្ងៃទី២៧ ខែមករា កម្ពុជាបានប្រកាសពីការរកឃើញករណីដំបូង ដោយអ្នកជំងឺជាជនជាតិចិនវ័យ៦០ឆ្នាំ នៅខេត្តព្រះសីហនុ។ នៅខេត្តសៀមរាបឯណោះវិញ ព័ត៌មានមិនពិតជុំវិញកូរ៉ូណាវីរុស ត្រូវបានផ្សព្វផ្សាយជាបន្តបន្ទាប់ រហូតដល់មានករណីសមត្ថកិច្ចហៅអ្នកបំប៉ោងព័ត៌មានទៅសាកសួរផងដែរ។ តើព័ត៌មានក្លែងក្លាយកំពុងសម្លាប់វិស័យទេសចរណ៍ខេត្តសៀមរាបឬយ៉ាងណា?
បន្ទាប់ពីកូរ៉េខាងត្បូង បានរាយការណ៍ថា ខ្លួនមិនមានករណីឆ្លងនៅក្នុងស្រុកលើកដំបូង អគ្គលេខាធិការអង្គការសហប្រជាជាតិ លោក អាន់តូនីញ៉ូ ហ្គូតេរ៉េស នៅថ្ងៃទី៣០ ខែមេសា បានលើកឡើងថា កូរ៉េខាងត្បូង បានទប់ស្កាត់ COVID-19 យ៉ាងជោគជ័យ។ អ្វីដែលលោក ហ្គូតេរ៉េស ស្ងើចសរសើរនោះ គឺកូរ៉េខាងត្បូង មិនអាចអាចទប់ស្កាត់ជំងឺ COVID-19 ឡើយ តែអាចដាក់ចេញផែនការដែលជួយដល់ការដោះស្រាយបញ្ហាបម្រែបម្រួលអាកាសធាតុផងដែរ។ លោកបញ្ជាក់ថា ការលុបបំបាត់ COVID-19 ដោយប្រើផែនការដែលល្អសម្រាប់បរិស្ថានដើម្បីស្រោចស្រង់សេដ្ឋកិច្ចឡើងវិញ គឺជាគំរូសម្រាប់ប្រទេសផ្សេងទៀត។ ពាក់ព័ន្ធនឹងបញ្ហានេះ លោក ហ្គូតេរ៉េស បានអះអាងយ៉ាងដូច្នេះ៖«យើងសង្ឃឹមថា នេះគឺជាឧទាហរណ៍របស់កូរ៉េខាងត្បូង សម្រាប់ប្រទេសទាំងអស់នៅលើពិភពលោកយកគំរូតាម»។ ក្នុងន័យនេះ លោកប្រមុខ UN ជំរុញឲ្យប្រទេសទាំងអស់ យកគំរូតាមកូរ៉េខាងត្បូងក្នុងការទប់ស្កាត់ COVID-19 ក៏ដូចជា មានចំណាត់ការត្រឹមត្រូវក្នុងការប្រយុទ្ធជាមួយបម្រែបម្រួលអាកាសធាតុ។ តាមរយៈផែនការប្រឆាំងដោះស្រាយសេដ្ឋកិច្ច កូរ៉េខាងត្បូងបានហាមឃាត់រោងចក្រដំណើរការដោយធ្យូងថ្មថ្មី និងការកាត់បន្ថយការបំភាយឧស្ម័នចេញពីរោងចក្រធ្យូងថ្មចាស់ៗជាដើម ដែលនេះជាវិធានការល្អមួយសម្រាប់បរិស្ថាន។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ កន្លងមករដ្ឋាភិបាលទីក្រុងសេអ៊ូល បានទទួលការសរសើរយ៉ាងខ្លាំងពីសំណាក់សហគមន៍អន្តរជាតិ ក៏ដូចជាអង្គការសុខភាពពិភពលោក ក្នុងការទប់ស្កាត់ COVID-19 និងមានចំណាត់ការច្បាស់លាស់នៅចំពោះមុខជំងឺឆ្លងសកលមួយនេះ។ សូមបញ្ជាក់ថា ក្នុងថ្ងៃទី១ ខែឧសភា មជ្ឈមណ្ឌលទប់ស្កាត់ និងបង្ការជំងឺឆ្លងកូរ៉េខាងត្បូង (KCDC) បានរាយការណ៍ មាន ៩ករណីឆ្លងថ្មីនៅក្នុងទឹកដីកូរ៉េខាងត្បូង ក្នុងនោះ៨ករណី គឺនាំចូលមកពីបរទេស។ តួលេខសរុបរបស់កូរ៉េខាងត្បូងមានចំនួន ១០៧៧៤ ករណី អ្នកស្លាប់ចំនួន ២៤៨នាក់ និងអ្នកជាសះស្បើយមានចំនួន ៩០៧២នាក់៕	អគ្គលេខាធិការអង្គការសហប្រជាជាតិ (UN) លោក អាន់តូនីញ៉ូ ហ្គូតេរ៉េស (Antonio Guterres) បានសរសើរកូរ៉េខាងត្បូងថា អាចប្រយុទ្ធនឹងជំងឺរលាកសួតបង្កដោយកូរ៉ូណាវីរុស (COVID-19) ហើយអាចដោះស្រាយបញ្ហាបម្រែបម្រួលអាកាសធាតុបានក្នុងពេលតែមួយ។។ សម្រាប់លោក ហ្គូតេរ៉េស នេះគឹជាគំរូល្អ សម្រាប់ប្រទេសដទៃទៀតដែលគួរយកតម្រាប់តាម។
ឯកអគ្គរាជទូតវិសាមញ្ញ និងពេញសមត្ថភាព នៃប្រទេសជប៉ុនប្រចាំព្រះរាជាណាចក្រកម្ពុជា លោក មិកាមិ ម៉ាសាហ៊ីរ៉ូ បានចុះហត្ថលេខាលើកិច្ចសន្យាផ្តល់ជំនួយឥតសំណង សម្រាប់គម្រោងទ្រង់ទ្រាយតូចផ្នែកវប្បធម៌គូសាណូណិ និងគម្រោងទ្រង់ទ្រាយតូចសន្តិសុខមនុស្សជាតិគូសាណូណិ កាលពីថ្ងៃទី៥ ខែមីនា ឆ្នាំ២០២១ ដោយធ្វើឡើងតាមរយៈការផ្លាស់ប្តូរកិច្ចសន្យាតាមប្រៃសណីយ៍។ គម្រោងទី១ សម្រាប់វិទ្យាស្ថានជាតិអប់រំកាយ និងកីឡា រដ្ឋាភិបាលជប៉ុននឹងផ្តល់ថវិកា ៩០,៦៤០ ដុល្លារអាមេរិក ដើម្បីសាងសង់ផ្លូវរត់អត្តពលកម្មចំនួន៨ខ្សែ។ គម្រោងនេះនឹងត្រូវបានគាំទ្រតាមរយៈជំនួយឥតសំណង សម្រាប់គម្រោងទ្រង់ទ្រាយតូចផ្នែកវប្បធម៌ ដែលជួយសម្របសម្រួលការផ្លាស់ប្តូរវប្បធម៌ និងរឹតចំណងមិត្តភាព។ ជំនួយឥតសំណងនេះ ក៏នឹងជួយដល់ការយោគយល់គ្នាកាន់តែខ្លាំងឡើង រវាងប្រទេសជប៉ុននិងប្រទេសកម្ពុជា តាមរយៈការគាំទ្រដល់ការកសាងហេដ្ឋារចនាសម្ព័ន្ធនានា ដើម្បីលើកកម្ពស់វប្បធម៌ និងការអប់រំថ្នាក់ឧត្តមសិក្សានៅកម្ពុជា។ គរុសិស្ស និងគ្រូប្រមាណ ៤០០នាក់ នៅNIPES និងសិស្សជាង ៩៣ម៉ឺននាក់មកពីសាលារៀនជិតខាង នៅកម្ពុជា នឹងអាចប្រើប្រាស់ផ្លូវរត់អត្តពលកម្មថ្មីនេះ សម្រាប់ការប្រលង និងព្រឹត្តិការណ៍កីឡាផ្សេងៗ ព្រមទាំងអាចទទួលបានការអប់រំកាយប្រសើរជាងមុន។ ក្នុងគម្រោងទី២ សម្រាប់មន្ទីរអប់រំ យុវជន និងកីឡាខេត្តស្ទឹងត្រែង រដ្ឋាភិបាលជប៉ុននឹងផ្តល់ថវិកាចំនួន ២៥,៥៣៤ ដុល្លារអាមេរិក សម្រាប់ការសាងសង់កន្លែងលាងដៃ និងស៊ីទែនទឹក នៅសាលារៀនចំនួន៦ នៅភាគខាងលិចនៃខេត្តស្ទឹងត្រែង។ តាមការរំពឹង គម្រោងនេះនឹងកែលម្អអនាម័យសម្រាប់សិស្សប្រមាណ៨៤០នាក់ និងគ្រូ៨០នាក់ នៅសាលារៀនចំនួន៦នៅក្នុងតំបន់ ព្រមទាំងជួយការពារពីជម្ងឺឆ្លងផ្សេងៗរួមទាំងកូវីត១៩ផងដែរ។ ចាប់តាំងពីឆ្នាំ១៩៩១ បន្ថែមលើគម្រោងឥណទាននិងជំនួយឥតសំណងខ្នាតធំ រដ្ឋាភិបាលជប៉ុនបាននិងកំពុងអនុវត្តគម្រោង KUSANONE នៅកម្ពុជា ដើម្បីជួយដល់អាជ្ញាធរមូលដ្ឋាន និងអង្គការក្រៅរដ្ឋាភិបាលក្នុងការអនុវត្តគម្រោងរបស់ពួកគាត់។ KUSANONE មានន័យថា ឬសស្មៅ ក្នុងភាសាជប៉ុន។ នៅក្នុងរយៈពេល៣ទសវត្សរ៍ចុងក្រោយនេះ ស្ថានទូតជប៉ុនប្រចាំប្រទេសកម្ពុជា បានចូលរួមចំណែកក្នុងគម្រោងជាង៦០០ តាមរយៈជំនួយឥតសំណង KUSANONE។ រដ្ឋាភិបាលជប៉ុន មានសេចក្តីសោមនស្សរីករាយដែលគម្រោងទាំងនេះ បានចូលរួមចំណែកដោយផ្ទាល់ ក្នុងការកែលម្អគុណភាពនៃជីវភាពរបស់ប្រជាជនកម្ពុជានៅកម្រិតមូលដ្ឋាន និងការលើកកម្ពស់វប្បធម៌ និងការអប់រំថ្នាក់ឧត្តមសិក្សានៅកម្រិតមូលដ្ឋាន៕	ភ្នំពេញ៖ ជប៉ុននឹងផ្ដល់ជំនួយឥតសំណង ដល់គម្រោងសាងសង់ផ្លូវរត់អត្តពលកម្ម ចំនួន៨ខ្សែ និងសាងសង់កន្លែងលាងដៃ នៅក្នុងសាលារៀនចំនួន៦ នៅភាគខាងលិចនៃខេត្តស្ទឹងត្រែង។
ជាងពីរឆ្នាំចុងក្រោយនេះ ចិនបង្កើនសម្ពាធយ៉ាងខ្លាងលើតៃវ៉ាន់ទាំងនយោបាយ យោធា និងសេដ្ឋកិច្ចដើម្បីកំហិតកោះនេះពីការប្រកាសឯករាជ្យ។ បើទោះមិនចោលគំនិតប្រើកម្លាំងយោធាក៏ដោយ រដ្ឋាភិបាលក្រុងប៉េកាំងប្រកាសម្តងហើយម្តងទៀតថានឹងរួបរួមតៃវ៉ាន់ដោយសន្តិវិធី។ ប៉ុន្តែ រដ្ឋាភិបាលក្រុងតៃប៉ិប្រឆាំងដាច់ខាតលើការបង្រួបបង្រួមនេះដោយវាអាស្រ័យលើការសម្រេចចិត្តរបស់ប្រជាជនតៃវ៉ាន់។ ថ្លែងទៅកាន់អ្នកកាសែតក្រៅកិច្ចប្រជុំសភាថ្ងៃទី២០ ខែតុលា ប្រធានការិយាល័យសន្តិសុខជាតិតៃវ៉ាន់លោក Chen Ming-tong ព្រមានថា ប្រធានាធិបតីចិន ស៊ី ជិនភីង នឹងជួបបញ្ហា ប្រសិនបើវាយប្រហារតៃវ៉ាន់តាមការគំរាម។ «លោក ស៊ី នឹងចាញ់ក្នុងការប៉ុនប៉ងបង្រួបបង្រួមជាតិសាសន៍ចិន ហើយនឹងក្លាយជាមនុស្សមានបាបសម្រាប់ប្រជាជនចិន»។ លោក Chen ថ្លែងបែបនេះដោយបញ្ជាក់ថា ការប្រើកម្លាំងវាយប្រហារតៃវ៉ាន់គ្មានលទ្ធភាពទទួលបានជ័យជម្នះទេ ហើយចិនថែមទាំងរងទណ្ឌកម្ម ហើយផាត់ចេញពីសហគមន៍អន្តរជាតិទៀត។ សូមបញ្ជាក់ថា នាថ្ងៃបើកសមាជបក្សកុម្មុយនីស្តចិនលើកទី២០ថ្ងៃទី១៦ ខែតុលា ប្រធានាធិបតីចិន ប្រកាសថាការដោះស្រាយបញ្ហាតៃវ៉ាន់នេះគឺអាស្រ័យលើប្រជាជនចិន ហើយនឹងព្យាយាមរកដំណោះស្រាយប្រកបដោយសន្តិវិធី។ ប៉ុន្តែលោកក៏ប្រកាសដែរថា ចិនមិនដែលប្ដេជ្ញាចិត្តមិនប្រើកម្លាំងវាយដណ្ដើមតៃវ៉ាន់ឡើយ។ កន្លងមក ប្រធានាធិបតីតៃវ៉ាន់ Tsai Ing-wen ទទូចជាញយៗឱ្យភាគីចិនបន្តកិច្ចចរចាដោយផ្អែកលើគោលការណ៍នៃភាពស្មើគ្នា និងការគោរពគ្នាទៅវិញទៅមក។ ប៉ុន្តែទីក្រុងប៉េកាំងតែងច្រានចោលសំណើនេះ ដោយអំពាវនាវឱ្យលោកស្រីទទួលស្គាល់ថាតៃវ៉ាន់ជាផ្នែកមួយរបស់ចិនជាមុនសិន មុនបន្តការចរចា៕	ប្រធានាធិបតីចិន ស៊ី ជិនភីង នឹងក្លាយជាមនុស្សប្រព្រឹត្តបាបកម្មដាក់ប្រជាជនចិនទាំងអស់ ប្រសិនបើលោកហ៊ានវាយប្រហារតៃវ៉ាន់ទៅតាមការគំរាមកន្លងមក។ មិនតែប៉ុណ្ណោះ លោក ស៊ី ក៏មិនអាចគេចពីទណ្ឌកម្មអន្តរជាតិបានដែរ។ មន្រ្តីសន្តិសុខជាតិជាន់ខ្ពស់តៃវ៉ាន់លោក Chen Ming-tong លើកឡើងបែបនេះនៅថ្ងៃទី២០ ខែតុលា។
លោក ហាស់ វាសនា ដែលជាអ្នកបង្កើតរទេះអូសដោយកង់ បាននិយាយថា គោលបំណងនៃការច្នៃនេះ គឺលោកចង់លើកតម្លៃរទេះគោខ្មែរ ដែលចង់បាត់បង់ទៅហើយ។ លោកថា ក្រៅពីគោ រទេះឈើទាំងនោះក៏អាចប្រើកង់អូសទាញបានផងដែរ។ មួយវិញទៀត ដោយសារជាអ្នកជំនាញរកដៃគូជីវិត លោក វាសនា ក៏ប្រើយានជំនិះថ្មីនេះ សម្រាប់ផ្សព្វផ្សាយសេវាកម្មរកដៃគូជីវិតសម្រាប់អ្នកដែលមិនទាន់មានគូផងដែរ។ ក្រៅពីចង់លើកស្ទួយរទេះគោខ្មែរ និងផ្សព្វផ្សាយសេវាកម្មរកដៃគូជីវិតហើយនោះ លោក វាសនា ក៏មានបំណងចង់ឱ្យរទេះគោកង់ដែលលោកទើបនឹងច្នៃថ្មីនេះ ដឹកភ្ញៀវទេសចរកម្សាន្តក្នុងក្រុងផងដែរ។ លោកបានគិតថា តាមរយៈរទេះគោនេះ នឹងអាចទាក់ទាញភ្ញៀវទេសចរ ហើយអាចពន្យាពេលស្នាក់នៅរបស់ពួកគេផង៕ ព័ត៌មានលម្អិតសូមស្ដាប់បទសម្ភាសរវាងអ្នកសារព័ត៌មានថ្មីៗ និងលោក ហាស់ វាសនា អ្នកច្នៃរទេះគោអូសដោយកង់ដូចតទៅ៖	សៀមរាប៖ ពីមុនគេធ្លាប់ឃើញរទេះអូសដោយគោ។ តែពេលនេះ លោក ហាស់ វាសនា ដែលមានរហស្សនាម មីស្ទ័រម៉ាច បានបង្កើតរទេះគោ តែអូសដោយកង់ធាក់វិញម្ដង។ រទេះគោអូសដោយកង់ បានទាក់ទាញមហាជនមួយចំនួន ដែលហាក់ចម្លែកភ្នែក និងកោតសរសើរចំពោះគំនិតរបស់អ្នកច្នៃប្រឌិតថ្មី។
បន្ទាប់ពីដឹងថាខ្លួនត្រូវរង្វាន់ឆ្នោតដែលមានទឹកប្រាក់ជាង១,២លានដុល្លារអាមេរិក បុរសហ្សាម៉ាអ៊ីក ដែលត្រូវបានគេស្គាល់ឈ្មោះយ៉ាងខ្លីថា Campbell មិនដែលមានអារម្មណ៍ស្រណុកក្នុងចិត្តនោះឡើយ។ គេបានចំណាយពេលរហូតដល់ទៅ៥៤ថ្ងៃ ទើបដាច់ចិត្តទៅទទួលរង្វាន់ ដោយក្រុមហ៊ុន Supreme Ventures Limited រង់ចាំមើលយ៉ាងអន្ទះសារ ប៉ុន្តែវាមិនបានរំលងលក្ខន្តិកៈឡើយ ព្រោះជ័យលាភីមានពេលយ៉ាងយូរ៩០ថ្ងៃ ក្នុងការឡើងទៅទទួលរង្វាន់។ ក្នុងពិធីដែលរៀបចំនៅសណ្ឋាគារ Spanish Court Hotel ក្នុងក្រុង St Andrew លោក Campbell បានពាក់មុខខ្មោចដូចក្នុងរឿង Scream ដើម្បីឡើងទៅទទួលរង្វាន់១៥៨ ៤០០ ៤០០ដុល្លារហ្សាម៉ាអ៊ីក (ជិត១,២លានដុល្លារអាមេរិក)។ អ្នកឈ្នះរូបនេះ មិនបានបញ្ជាក់មូលហេតុច្បាស់លាស់ទាក់ទងនឹងការបិទបាំងមុខនេះឡើយ។ តាមការដកស្រង់របស់ Loop News លោក Campbell បានធ្លាក់ខ្លួនឈឺនៅពេលដែលដឹងថាខ្លួនត្រូវឆ្នោតរង្វាន់ធំ។ លោកបញ្ជាក់ថា៖ «ក្បាលខ្ញុំឈឺអស់បីថ្ងៃ ព្រោះតែខ្ញុំបានគិតច្រើនពេក។ ស្ទើរមិនជឿថា សុបិនមួយនេះក្លាយជាការពិត»។ លោក Campbell គឺជាជនជាតិហ្សាម៉ាអ៊ីកទី១៧ ដែលបានឈ្នះឆ្នោត Super Lotto រង្វាន់ធំ។ អ្វីដែលគិតមុនគេបំផុតនោះ គឺការទិញផ្ទះថ្មីមួយ៕	បុរសជនជាតិហ្សាម៉ាអ៊ីកម្នាក់ ត្រូវឆ្នោតរង្វាន់ដ៏ធំប្រចាំតំបន់ការ៉ាអ៊ីប ដែលមានទឹកប្រាក់ ១៥៨ ៤០០ ៤០០ដុល្លារហ្សាម៉ាអ៊ីក (ជិត១,២លានដុល្លារអាមេរិក)។ បើយោងតាមការផ្សាយរបស់ Loop News ដែលជាសារព័ត៌មានដ៏ល្បីនៅតំបន់ការ៉ាអ៊ីប ម្ចាស់រង្វាន់ Super Lotto រូបនោះ បានពាក់មុខខ្មោច ពេលឡើងទទួលរង្វាន់ពីក្រុមហ៊ុន និងស្នើឲ្យលាក់អត្តសញ្ញាណរបស់ខ្លួន។
ក្រុមកម្ពុជា ដែលមានកីឡាករ ហេង ថា កីឡាករ យ៉ា ចាន់ដារ៉ារិទ្ធ កីឡាករ ញ៉ែម បូរ៉ា និងកីឡាករ ថោង ឈឿន បានប្រកួតឈ្នះក្រុមវៀតណាម ១៣-១១ តែចាញ់ក្រុមថៃ ១៣-២ នៅវគ្គជម្រុះ ប៉ុន្តែបានឡើងមកកាន់វគ្គពាក់កណ្តាលផ្តាច់ព្រ័ត្រ ដោយសារវៀតណាមចាញ់ទាំងពីរប្រកួត។ រីឯក្រុមឡាវ (កីឡាករ Phoudthala Keokann កីឡាករ Xay Boutdisipaseut កីឡាករ Khalouy Phetvaly និងកីឡាករ Xokananh Fong) បានយកឈ្នះក្រុមម៉ាឡេស៊ី និងមីយ៉ាន់ម៉ា នៅវគ្គជម្រុះ ដោយបានលេខ១ក្នុងពូល។ ខណៈក្រុមឡាវ និងថៃ ត្រៀមប្រកួតវគ្គផ្តាច់ព្រ័ត្រ កម្ពុជា និងម៉ាឡេស៊ី បានមេដាយសំរឹទ្ធស្ទួន៕	ក្រុមកីឡាករប៉េតង់កម្ពុជា បានប្រកួតចាញ់ក្រុមកីឡាករឡាវ ១៣- ១០ នាការប្រកួតវគ្គពាក់កណ្តាលផ្តាច់ព្រ័ត្រលើវិញ្ញាសា៣ទល់៣ក្នុងព្រឹត្តិការណ៍កីឡាស៊ីហ្គេមលើកទី២៩ នៅទីលាន Arena Petanque ក្រុងគូឡាឡាំពួរ ព្រឹកថ្ងៃទី២៦ ខែសីហា នេះ។ ក្រុមឡាវ ត្រូវប្រជែងមេដាយមាសជាមួយថៃដែលបានយកឈ្នះម្ចាស់ផ្ទះម៉ាឡេស៊ី ១៣-០ ។
សេចក្តីប្រកាសព័ត៌មានរបស់ទីស្តីការគណៈរដ្ឋមន្ត្រី អំពីខ្លឹមសារនៃកិច្ចប្រជុំគណៈរដ្ឋមន្ត្រី បានបញ្ជាក់ថា សេចក្តីព្រាងច្បាប់ស្តីពីវិធានការទប់ស្កាត់ការឆ្លងរាលដាលជំងឺកូវីដ-១៩ និងជំងឺឆ្លងកាចសាហាវប្រកបដោយគ្រោះថ្នាក់ធ្ងន់ធ្ងរផ្សេងទៀត ត្រូវបានតាក់តែងឡើង ក្នុងកាលៈទេសៈ ដែលពិភពលោក កំពុងប្រឈមនឹងការរាលដាលជំងឺកូវីដ-១៩ កាន់តែសាហាវ ហើយបានបង្កឲ្យមានផលប៉ះពាល់យ៉ាងធ្ងន់ធ្ងរដល់សុខភាពសាធារណៈ វិស័យសេដ្ឋកិច្ច ព្រមទាំងជីវភាពរស់នៅរបស់មនុស្សជាតិ។ ម្យ៉ាងទៀត សេចក្តីព្រាងច្បាប់នេះ ក៏លេចរូបរាងឡើង ក្នុងបរិបទ ដែលកម្ពុជា កំពុងមានករណីជំងឺកូវីដ-១៩ ឆ្លងចូលសហគមន៍សាជាថ្មីដែរ (ព្រឹត្តិការណ៍សហគមន៍២០កុម្ភៈ)។ រដ្ឋាភិបាលកម្ពុជា ចាត់ទុកការឆ្លងជំងឺកូវីដ-១៩ ចូលសហគមន៍លើកនេះ ថាមានលក្ខណៈទ្រង់ទ្រាយធំនិងធ្ងន់ធ្ងរជាងលើកមុនៗ។ សេចក្តីប្រកាសព័ត៌មានរបស់ទីស្តីការគណៈរដ្ឋមន្ត្រី បានឲ្យដឹងទៀតថា សេចក្តីព្រាងច្បាប់នេះ បានកំណត់ពីវិធានការសុខាភិបាល និង វិធានការរដ្ឋបាល ជាដើម សម្រាប់អនុវត្តក្នុងការប្រយុទ្ធប្រឆាំងនឹងជំងឺកូវីដ-១៩ និងជំងឺកាចសាហាវផ្សេងទៀត ដើម្បីការពារអាយុជីវិតប្រជាជន សុខភាពសាធារណៈ សណ្តាប់សាធារណៈ ហើយក៏ដើម្បីកាត់បន្ថយការប៉ះពាល់វិស័យសេដ្ឋកិច្ចនៅកម្ពុជាផងដែរ។ សេចក្តីប្រកាសព័ត៌មាន អះអាងថា៖«សេចក្តីព្រាងច្បាប់នេះ បង្កើតឲ្យមានមូលដ្ឋានគតិយុត្តិរឹងមាំបន្ថែមទៀត ដល់ការគ្រប់គ្រងស្ថានការណ៍នៃការឆ្លងរាលដាលជំងឺកូវីដ-១៩ និងជំងឺឆ្លងកាចសាហាវប្រកបដោយគ្រោះថ្នាក់ធ្ងន់ធ្ងរផ្សេងទៀត នៅក្នុងព្រះរាជាណាចក្រកម្ពុជា»។ សេចក្តីព្រាងច្បាប់នេះ មាន៦ជំពូក និង១៨មាត្រា ដោយក្នុងនោះ ក៏មានមាត្រា ដែលកំណត់ពីការដាក់ទោសទណ្ឌដែរ។ លោក ឡេង ប៉េងឡុង អគ្គលេខាធិការនិងជាអ្នកនាំពាក្យរដ្ឋសភា ប្រាប់សារព័ត៌មានថ្មីៗថា រដ្ឋសភា បានទទួលសេចក្តីព្រាងច្បាប់ស្តីពីវិធានការទប់ស្កាត់ការឆ្លងរាលដាលជំងឺកូវីដ-១៩ និងជំងឺឆ្លងកាចសាហាវប្រកបដោយគ្រោះថ្នាក់ធ្ងន់ធ្ងរផ្សេងទៀតរួចហើយ។ ប៉ុន្តែលោក មិនទាន់អាចលើកឡើងពីខ្លឹមសារនៃសេចក្តីព្រាងច្បាប់នេះបានឡើយ ដ្បិតលោក មិនទាន់បានអាន។ ចំណែក លោក ជិន ម៉ាលីន អ្នកនាំពាក្យក្រសួងយុត្តិធម៌ មិនធ្វើអត្ថាធិប្បាយពីខ្លឹមសារនៃសេចក្តីព្រាងច្បាប់នេះទេ ដោយលោក លើកហេតុផលថា សេចក្តីព្រាងច្បាប់នេះ កំពុងស្ថិតក្នុងដំណើរការត្រួតពិនិត្យរបស់រដ្ឋសភានៅឡើយ។ លោក មានប្រសាសន៍ជាមួយសារព័ត៌មានថ្មីៗថា ក្រោយសេចក្តីព្រាងច្បាប់នេះ ត្រូវបានអនុម័តនិងត្រូវបានព្រះមហាក្សត្រ ប្រកាសដាក់ឲ្យប្រើប្រាស់ រដ្ឋាភិបាល នឹងធ្វើសន្និសីទសារព័ត៌មានពន្យល់ជាសាធារណៈតែម្តង។ យ៉ាងណា មន្រ្តីជាន់ខ្ពស់របស់ក្រសួងយុត្តិធម៌ ថ្លែងថា ការតាក់តែងសេចក្តីព្រាងច្បាប់នេះ គឺដើម្បីអនុវត្តវិធានការក្នុងការទប់ស្កាត់ជំងឺកូវីដ-១៩ ឲ្យកាន់តែមានប្រសិទ្ធភាពនិងគ្រប់ជ្រុងជ្រោយ បន្ថែមពីលើច្បាប់និងអនុក្រឹត្យផ្សេងៗ ដែលមានកន្លងមក។ កាលពីពាក់កណ្តាលឆ្នាំ២០២០កន្លងទៅ រដ្ឋាភិបាលកម្ពុជា បានបង្កើតច្បាប់ស្តីពីការដាក់ប្រទេសក្នុងគ្រាមានអាសន្ន សម្រាប់ប្រើប្រាស់ក្នុងការគ្រប់គ្រងសភាពការណ៍ដ៏ចាំបាច់ ពេលប្រទេសជាតិ ជួបភាពវឹកវរឬគ្រោះមហន្តរាយធ្ងន់ធ្ងរណាមួយ ដូចជា គ្រោះមហន្តរាយបង្កឡើងដោយជំងឺរាតត្បាត ជាដើម។ ប៉ុន្តែ មកដល់ពេលនេះ រដ្ឋាភិបាលកម្ពុជា មិនទាន់បានប្រើច្បាប់នេះ ដើម្បីដាក់ប្រទេសក្នុងគ្រាមានអាសន្នឡើយ ហើយប្រមុខរដ្ឋាភិបាល ក៏បានប្រកាសរួចហើយដែរថា មិនចង់ដាក់ប្រទេសក្នុងគ្រាមានអាសន្ននោះទេ ព្រោះខ្លាចប៉ះពាល់ខ្លាំងដល់សេដ្ឋកិច្ចប្រទេសជាតិ។ អត្ថបទទាក់ទង ជនបរទេសត្រូវបណ្តេញចេញ និងមិនឲ្យចូលវិញ បើបំពានវិធានសុខាភិបាលនៅកម្ពុជា ឈ្វេងយល់ពីច្បាប់គ្រប់គ្រងប្រទេសក្នុងគ្រាមានអាសន្ន បច្ចុប្បន្ន យន្តការដ៏សំខាន់មួយ ដែលរដ្ឋាភិបាល ក៏ដូចជា ក្រសួងសុខាភិបាល កំពុងប្រើប្រាស់ ដើម្បីទប់ស្កាត់ជំងឺកូវីដ-១៩ គឺការអនុវត្តអនុក្រឹត្យស្តីពីការដាក់ពិន័យលើអ្នកបំពានវិធានការសុខាភិបាល។ យោងតាមអនុក្រឹត្យនេះ អ្នក មិនព្រមចូលធ្វើចត្តាឡីស័ក ត្រូវពិន័យពី១លានរៀល ដល់៥លានរៀល អ្នក កំពុងស្ថិតក្នុងការធ្វើចត្តាឡីស័ក ហើយលួចរត់ចេញ ត្រូវពិន័យពី១លានរៀល ដល់៥លានរៀលដូចគ្នា ខណៈ អ្នក ដែលនាំអ្នកដទៃ គេចវេះពីការធ្វើចត្តាឡីស័ក ត្រូវពិន័យពី១០លានរៀល ដល់៥០លានរៀល។ ក្រៅពីបង់ប្រាក់ អ្នកបំពានវិធានការចត្តាឡីស័កនេះ ក៏ប្រឈមនឹងការទទួលទោសព្រហ្មទណ្ឌផងដែរ។ បន្ថែមពីនេះ រដ្ឋាភិបាល បានចេញគោលការមួយទៀត គឺនឹងបណ្តេញជនបរទេសចេញពីកម្ពុជា ហើយអាចនឹងលែងអនុញ្ញាតឲ្យចូលកម្ពុជាវិញ បើជនបរទេសនោះ មិនអនុវត្តតាមវិធានការសុខាភិបាល ដូចជា មិនធ្វើចត្តាឡីស័ក គេចវេះមិនព្រមចូលព្យាបាលជំងឺកូវីដ-១៩ និង មិនសហការផ្តល់ព័ត៌មានអំពីការស្រាវជ្រាវ ដើម្បីទប់ស្កាត់ជំងឺកូវីដ-១៩ ជាដើម។ វិធានការកាពារខ្លួនពីជំងឺកូវីដ-១៩ ដែលក្រសួងសុខាភិបាល តែងដាស់តឿនជារឿយៗ ឲ្យប្រជាជនប្រកាន់យក គឺ៣ការពារ និង៣កុំ។ ក្រសួងសុខាភិបាល ប្រាប់ប្រជាជនថា ការចាក់វ៉ាក់សាំង មិនអាចការពារពីការឆ្លងជំងឺកូវីដ-១៩ បាន១០០ភាគរយនោះទេ ដូច្នេះ ត្រូវទាមទារឲ្យប្រុងប្រយ័ត្នដដែល ហើយបន្តអនុវត្តវិធានការ ៣ការពារ និង៣កុំ ទោះជាបានចាក់វ៉ាក់សាំងរួចក៏ដោយ៕	រដ្ឋាភិបាលកម្ពុជា បានតាក់តែងសេចក្តីព្រាងច្បាប់ថ្មីមួយទៀត គឺ «សេចក្តីព្រាងច្បាប់ស្តីពីវិធានការទប់ស្កាត់ការឆ្លងរាលដាលជំងឺកូវីដ-១៩ និងជំងឺឆ្លងកាចសាហាវប្រកបដោយគ្រោះថ្នាក់ធ្ងន់ធ្ងរផ្សេងទៀត»។ សេចក្តីព្រាងច្បាប់នេះ បានឆ្លងកាត់ការអនុម័តក្នុងកិច្ចប្រជុំគណៈរដ្ឋមន្ត្រី ដែលដឹកនាំដោយសម្តេចនាយករដ្ឋមន្ត្រី ហ៊ុន សែន កាលពីថ្ងៃទី២៨ ខែកុម្ភៈ ឆ្នាំ២០២១។
បច្ចុប្បន្ន ក្រុមហ៊ុននេះ ជំរុញឲ្យពលរដ្ឋខ្មែរដាំ កាកាវ ឲ្យបាន១លានដើម និងប្រមូលទិញគ្រាប់កាកាវវិញ ដើម្បីនាំចេញទៅកាន់ទីផ្សារអន្តរជាតិ។ ថ្មីៗនេះ ក្រុមហ៊ុន បានផ្ដល់កូនកាកាវប្រមាណ ៣០ម៉ឺនដើមប៉ុណ្ណោះ ជូនកសិករ។ ក្រុមហ៊ុននេះ ជាក្រុមហ៊ុនលក់កូនកាកាវ ដែលយកពូជពីប្រទេសថៃ និងប្រមូលទិញកាកាវ ដែលបានចុះកិច្ចសន្យជាមួយក្រុមហ៊ុន KUN របស់ប្រទេសថៃ។ «យើងទទួលទិញតែកាកាវ ដែលកសិករបានទិញកូនពីយើងប៉ុនណ្ណោះ។ ហើយយើងកំពុងជំរុញកសិករឲ្យដាំកាកាវ ១លានដើម ពេលនេះទើបបានជាង៣០ម៉ឺនដើមទេ ដោយសារកន្លងមកមានគ្រោះទឹកជំនន់ ធ្វើឲ្យកូនកាកាវជាងពាក់កណ្ដាលបានងាប់»។ នេះជាការលើកឡើងរបស់នាយិកានៃក្រុមហ៊ុន ហ្វេមីលី កាកាវ ដោយបន្ថែមថា ដោយសារកូនកាកាវមួយចំនួនបានងាប់ ដូច្នេះក្រុមហ៊ុនត្រូវការបង្កើនចំនួនអ្នកដាំកាកាវបន្ថែម។ ការដាំកាកាវនេះ មិនមែនជារឿងថ្មីទេសម្រាប់កម្ពុជា ដ្បិតថា កន្លងមក នៅមណ្ឌលគិរី និងរតនគិរី មានកសិករដាំដំណាំនេះច្រើន តែមិនគ្រប់គ្រាន់។ សម្រាប់ពូជកាកាវថៃនេះ វាមិនរើសដី និងធន់នឹងអាកាសធាតុដែលអាចដាំបានគ្រប់ទីកន្លែង។ រយៈពេលចន្លោះពី១៨ ទៅ២៤ខែ កសិករអាចទទួលបានទិន្នផលពីកូនកាកាវ ដែលទិញពីក្រុមហ៊ុន។ បើតាមលោកស្រី សុរស្សី ក្រុមហ៊ុននឹងផ្ដល់បច្ចេកទេសដាំដុះ និងជាទីប្រឹក្សា សម្រាប់កសិករដែលបានទិញកូនកាកាវពីក្រុមហ៊ុនលោកស្រី។ ចំពោះបញ្ហាទីផ្សារវិញ កសិករមិនបាច់ព្រួយបារម្ភនោះទេ ព្រោះក្រុមហ៊ុនជាអ្នកទិញច្នៃ ដើម្បីនាំចេញ។ មានទីផ្សារ តែខ្វះគ្រាប់កាកាវ លោកស្រី ស៊ឹង ចំរើន បុគ្គលិកទីផ្សារនៃក្រុមហ៊ុននេះ បញ្ជាក់ថា សព្វថ្ងៃមានកសិករ ១៦ខេត្ត បានដាំកាកាវ របស់ក្រុមហ៊ុន ខណៈក្រុមហ៊ុន កំពុងត្រូវការទិន្នផលបន្ថែម ដើម្បីឲ្យគ្រប់តាមតម្រូវការរបស់ក្រុមហ៊ុន។ កូនកាកាវ មួយដើមមានតម្លៃ ៣ដុល្លារ។ សម្រាប់តម្លៃកាកាវ ដែលក្រុមហ៊ុនផ្ដល់ប្រមូលទិញពីកសិករ មានតម្លៃ ១ ២០០រៀលទៅ ១ ៨០០រៀល ក្នុងមួយ គីឡូក្រាម(ផ្លែកាកាវទុំស្រស់) និងអាចខ្ពស់ជាងនេះ បើតម្លៃក្រៅប្រទេស មានការកើនឡើង។ «ដំណាំកាកាវ ជាដំណាំមានអាយុកាលវែង(ប្រមាណ៦០ឆ្នាំ) និងផ្ដល់ទិន្នផលបន្តបន្ទាប់។ ក្នុងមួយដើមអាចទទួលផលប្រមាណ ២០គីឡូក្រាមយ៉ាងតិច។ កសិករ ដែលមានដីទំនេរ គួរដាំដំណាំនេះ ព្រោះវាងាយដាំ និងមិនពិបាកថែទាំ»។ នេះបើតាមលោកស្រីទីផ្សារ ស៊ឹង ចំរើន។ គេអាចយកសាច់កាកាវ ច្នៃជា ការ៉េម ភេសជ្ជៈ គ្រឿងសម្អាង ថ្នាំពេទ្យ ជាដើម។ ដោយឡែកសម្បកកាកាវ អាចយកធ្វើជា ចំណីសត្វ និងជីកំប៉ុស្ដិ សម្រាប់ដាំដំណាំផ្សេងៗ។ សម្រាប់អ្នកទិញកូនកាកាវ ១០០ដើមឡើងទៅ ក្រុមហ៊ុននឹងចុះត្រាជាមួយកសិករ ដើម្បីកំណត់តម្លៃដែលសមស្រប នឹងទីផ្សារអន្តរជាតិ ហើយក្រុមហ៊ុន នឹងឲ្យជំពាក់ ៣០ភាគរយ។ អ្នក ទិញកូនកាកាវ ពីក្រុមហ៊ុនចំនួន ៥០០ដើមឡើងទៅ ក្រុមហ៊ុន នឹងចុះកុងត្រា ជាមួយកសិករ រួមទាំងផ្ដល់មេធាវី ដើម្បីឲ្យកសិករមានទំនុកចិត្ត៕ ផ្លែកាកាវដែលប្រមូលផល	ភ្នំពេញ៖ កាកាវ គឺជារុក្ខជាតិមួយប្រភេទ ដែលមានដើមកំណើតនៅតំបន់អាហ្វ្រិច។ រុក្ខជាតិ នេះមានផ្លែដុះនៅកណ្តាលដើម ដូចផ្លែទ្រលឹងទឹងខ្មែរយើងដែរ តែផ្លែវាធំៗជាង។ គ្រាប់កាកាវនេះ មានតម្លៃប្រមាណ៣ដុល្លារអាមេរិកក្នុងមួយគីឡូ។ ជាមួយគ្នានេះ ក្រុមហ៊ុនហ្វេមីលី កាកាវ ត្រូវការទិញគ្រាប់វាពីកសិករដែលសហការជាមួយក្រុមហ៊ុន ដើម្បីលក់ទៅក្រៅប្រទេស។
Eighty journalists have been killed worldwide so far this year -- most notably the Saudi columnist Jamal Khashoggi -- with 348 in jail and 60 more held hostage, according to figures from Reporters Without Borders (RSF). "Violence against journalists has reached unprecedented levels this year, and the situation is now critical," said the organisation's head, Christophe Deloire. "The hatred of journalists sometimes very openly proclaimed by unscrupulous politicians, religious leaders and businessmen... has been reflected in this disturbing increase," he said. RSF did not directly point the finger at US President Donald Trump, who regularly rails against journalists and has branded some "enemies of the people". But Deloire said "expressions of hatred legitimise violence, thereby undermining journalism and democracy itself." - US joins blacklist - The US also became the fifth deadliest country in the world for reporters in 2018 after the shooting of five people at the Capital Gazette newspaper in Maryland in June. Afghanistan was the most dangerous country for journalists, with 15 killed including AFP's Shah Marai, followed by Syria with 11 deaths and Mexico with nine. Deloire said the hate stirred up against journalists is "amplified by social networks, which bear heavy responsibility in this regard." "Murders, imprisonment, hostage-taking and enforced disappearances have all increased," he said, with the death toll of professional journalists up 15 percent after three years of a falling casualty rate. "Journalists have never before been subjected to as much violence and abusive treatment as in 2018," Deloire said. The murders of Khashoggi in the Saudi embassy in Istanbul and the young Slovak data journalist Jan Kuciak and his girlfriend "highlighted the lengths to which press freedom's enemies are prepared to go," he said. Khashoggi's murder in October caused an international outcry and showed the extremes to which "some people will go to silence 'troublesome' journalists", RSF said. More than half of the journalists killed were deliberately targeted, the other 31 were caught in violence. The RSF report said the number of non-professionals killed almost doubled from seven in 2017 to 13 this year. It said citizen journalists now played a key role in helping get news from countries at war or with oppressive regimes, "where it is hard for professional journalists to operate." The overall toll does not include 10 deaths of media workers that the RSF said it was still investigating. - China, Turkey worst jailers - China continues to be the world's top jailer of journalists, the report said, with 60 behind bars, 46 of them non-professional bloggers, some of whom are held in "inhuman conditions for nothing more than a post on social networks." The report also condemned "Turkey's despotic regime" for the "Kafkaesque trials in which journalists are accused of terrorism on the basis of a single word or phone contact." With 33 journalists behind bars, it has more professional reporters incarcerated than any other country despite a fall in the number in prison. The sentencing of three journalists aged 65, 68 and 74 to "aggravated life sentences... under the severest form of isolation, with no possibility of a temporary release or a pardon" was inhuman, it added. Egypt and Iran also made the blacklist of the worst offenders with 38 and 28 reporters and bloggers in prison respectively. The RSF condemned Egypt for the opaqueness of its military justice system, saying 30 reporters in detention had not been tried and others are still held even after the courts ordered their release. fg/pma © Agence France-Presse	Paris, France \| Hatred whipped up by "unscrupulous politicians" has contributed to the shocking rise in the number of journalists murdered in 2018, a media watchdog said Tuesday.
ព្រះភិក្ខុវជិរប្បញ្ញោ គូ សុភាព ជាព្រះសង្ឃខ្មែរមួយអង្គ ដែលមានឈ្មោះដ៏ល្បីល្បាញខាងអប់រំផ្លូវចិត្ត បានចូលរួមរំលែកទុក្ខ និងសូមឱ្យលោក សំបូរ មាណ្ណារ៉ា បានទៅកាន់សុគតិភព។ ព្រះអង្គមានសង្ឃដីកាថា៖«យើងបានបាត់បង់បង់ធនធានមនុស្សដ៏ល្អកម្ររកបានលោកសាស្ត្រាចារ្យ សំបូរ មាណ្ណារ៉ា អ្នកប្រវត្តិសាស្ត្រ អ្នកដាស់តឿនយុវជនឱ្យមានស្មារតីស្រលាញ់ជាតិ»។ ជាមួយគ្នានេះ អ្នកស្រី ចក់ សុភាព នាយិកានៃមជ្ឈមណ្ឌលសិទ្ធិមនុស្សកម្ពុជា ក៏បានបង្ហោះសារចូលរួមមរណទុក្ខដល់លោកសាស្រ្តាចារ្យ សំបូរ មាណ្ណារ៉ា ដោយភ្ជាប់ជាមួយរូបភាពដែលអ្នកស្រីបានទៅសួរសុខទុក្ខលោកសាស្ត្រាចារ្យរូបនេះ កាលពីថ្ងៃទី១៨ ខែមេសា ផងដែរ។ អ្នកស្រី ចក់ សុភាព ដែលជាអតីតសិស្សរបស់លោក សំបូរ មាណ្ណារ៉ា បានសរសេររៀបរាប់យ៉ាងដូច្នេះ៖«លោកគ្រូលែងឈឺចាប់ហើយ (ពេលជួបលោកគ្រូ លោកគ្រូបង្ហាញអាការៈឈឺចាប់មុខរបួសវះ ឈឺកនិយាយខ្សាយៗ សរសៃដៃឡើងខ្មៅ...)ដែលអាការៈទាំងនេះ កូនសិស្សយល់ច្បាស់ ព្រោះមានសាច់ញាតិជិតដិតឆ្លងជំងឺនេះរួចហើយមក។ តែក្នុងសភាពនេះក្តី លោកគ្រូនៅតែប្រឹងនិយាយជាមួយកូនសិស្សម្នាក់នេះ។ លោកគ្រូថែមផ្តាំថា មើលថែឪពុកកូនឱ្យបានល្អ»។ រីឯលោក សា ឌីណា អ្នកប្រើប្រាស់បណ្ដាញសង្គម និងជាអ្នកផ្សព្វផ្សាយទេសចរណ៍ វប្បធម៌ បានសោកស្ដាយចំពោះការបាត់បង់លោក សំបូរ មាណ្ណារ៉ា។ លោក ឌីណា បានចែករំលែកសារបែបនេះ៖«លោកគ្រូ គឺជាបញ្ញវន្តខ្មែរមួយរូបប្រៀបបាននឹងពន្លឺព្រះអាទិត្យបំភ្លឺផ្លូវដល់កូនខ្មែរ តាមរយៈការបណ្តុះស្មារតីស្នេហាជាតិ និងស្គាល់ពីតម្លៃនៃវប្បធម៌ប្រវត្តិសាស្ត្រខ្មែរ។ សូមដួងវិញ្ញាណក្ខន្ធលោកគ្រូអញ្ញើញទៅកាន់ទីឋានបរមសុខ»។ ក្រៅពីនេះ ក៏មានសាធារណជនជាច្រើនបានចូលរួមរំលែកទុក្ខ និងស្តាយស្រណោះចំពោះការទទួលមរណភាពរបស់សាស្រ្តាចារ្យប្រវត្តិសាស្រ្ត និងវប្បធម៌ម្នាក់ ដែលបានបណ្ដុះសីលធម៌ដល់និស្សិត និងកូនខ្មែរ។លើសពីនេះ លោក សំបូរ មាណ្ណារ៉ា តែងតែចំណាយពេលវេលាចែករំលែកពុទ្ធិដល់សាធារណជនតាមរយៈបណ្ដាញសង្គម កាសែត វិទ្យុ និងទូរទស្សន៍ ដែលធ្វើឱ្យសាធារណជនជាច្រើនស្គាល់លោក។ អត្ថបទទាក់ទង សាស្ត្រាចារ្យប្រវត្តិសាស្ត្រ សំបូរ មាណ្ណារ៉ា ទទួលមរណភាពនៅព្រឹកថ្ងៃទី២០ មេសានេះ សូមបញ្ជាក់ថា លោក សំបូរ មាណ្ណារ៉ា សាស្រ្តាចារ្យប្រវត្តិសាស្រ្ត និងវប្បធម៌ខ្មែរ បានទទួលមរណភាពនៅព្រឹកថ្ងៃទី២០ មេសា ដោយរោគាពាធ នៅមន្ទីរពេទ្យកាល់ម៉ែត។ សពរបស់លោក នឹងតម្កល់ធ្វើបុណ្យតាមប្រពៃណីព្រះពុទ្ធសាសនា នៅផ្ទះលេខ ១ ផ្លូវ ៥ A សង្កាត់សំបួរ ខណ្ឌដង្កោ រាជធានីភ្នំពេញ៕	នាព្រលឹមថ្ងៃទី២០មេសានេះ មានការចែកចាយនូវរូបភាពលោក សំបូរ មាណ្ណារ៉ា សាស្រ្តាចារ្យប្រវត្តិសាស្រ្តខ្មែរ ដែលទទួលមរណភាពក្នុងជន្មាយុ ៦៧ឆ្នាំ ដោយរោគាពាធ នៅលើទំព័រហ្វេសប៊ុក។ ក្រោយសាស្រ្តាចារ្យប្រវត្តិសាស្រ្តខ្មែរ ទទួលមរណភាព ព្រះសង្ឃ អតីតនិស្សិត និងអ្នកប្រើប្រាស់បណ្ដាញសង្គមមួយចំនួន សម្ដែងក្ដីស្រណោះ និងសោកស្ដាយ ចំពោះការបាត់បង់ធនធានមនុស្សដ៏ឆ្នើមមួយរូបរបស់កម្ពុជា។
ដើម្បីជ្រាបច្បាស់សូមអញ្ជើញលោក-អ្នកស្តាប់បទសម្ភាសរវាងកញ្ញា អ៊ូ សុខមាននៃសារព័ត៌មានថ្មីៗ ជាមួយកញ្ញា ម៉េង ស្រីលីន សហស្ថាបនិក Smart Farm Assistance ដូចតទៅ៖ សម្រាប់យុវតី ស្រីលីន ការសន្សំសំចៃទឹក ក៏ជាផ្នែកមួយ ដែលឆ្លើយតបនឹងការកើនឡើងកម្តៅផែនដី នាពេលបច្ចុប្បន្នដែរ។ Smart Farm Assistance គឺមានប្រព័ន្ធ ឬឧបករណ៍ចំនួន៣ សម្រាប់បម្រើដល់ការស្រោចស្រពដំណាំ របស់ប្រជាកសិករ តាមរយៈការបញ្ជាប្រព័ន្ធលើទូរសព្ទដៃ។ ក្នុងនោះមាន ឧបករណ៍Smart Pump, Smart Valve និង Smart Simple។ នេះបើតាម កញ្ញា ម៉េង ស្រីលីន ស្ថាបនិកធុរកិច្ចបង្កើតថ្មី Smart Farm Assistance។ «ឧបករណ៍ស្រោចស្រពដំណាំរបស់យើង មានការបញ្ជាបិទ-បើកទឹកពីចម្ងាយ តាមរយៈ App នៅលើទូរសព្ទដៃ»។ នេះជាការលើកឡើងរបស់កញ្ញា ម៉េង ស្រីលីន ដោយបន្ថែមថា App នៅលើទូរសព្ទដៃសម្រាប់បញ្ជាលើប្រព័ន្ធស្រោចស្រពដំណាំរបស់កសិករនេះ គឺមាន២ប្រភេទ ដែលអាចឱ្យកសិករប្រើប្រាស់បានយ៉ាងងាយស្រួល។ ប្រភេទទីមួយ កសិករអាចបញ្ជាប្រព័ន្ធឬឧបករណ៍ស្រោចស្រពដំណាំនៅចម្ការ តាមរយៈសេវាអ៊ីធឺណែត[Internet] នៅលើទូរសព្ទដៃ និងប្រភេទទី២ កសិករអាចបញ្ជាប្រព័ន្ធស្រោចស្រពដំណាំ តាមរយៈសារSMS។ ពាក់ព័ន្ធទៅនឹងការបញ្ជាឧបករណ៍ស្រោចស្រពដំណាំនៅចម្ការ តាមរយៈ SMS យុវតី ម៉េង ស្រីលីន បាននិយាយដូច្នេះ៖«បានជាប្រើសារ SMS សម្រាប់បញ្ជាឧបករណ៍ស្រោចស្រពដំណាំហ្នឹង ដោយសារនៅចម្ការរបស់កសិករនីមួយៗភាគច្រើន ពិបាកនឹងមានសេវាអ៊ីនធឺណិត។ ការប្រើប្រាស់សារ SMS នេះ កសិករគឺអាចបញ្ជាបិទ-បើក ឬគ្រប់គ្រងឧបករណ៍ស្រោចស្រពដំណាំរបស់ខ្លួនបានគ្រប់វេលាពេល ព្រមទាំងមានដំណើរការបានយ៉ាងរលូន នៅក្នុងរាជធានី-ខេត្តទាំង២៥ ដូចការបញ្ជាឧបករណ៍ស្រោចស្រពដំណាំតាមសេវាអ៊ីនធឺណិត ផងដែរ»៕	ភ្នំពេញ៖ Smart Farm Assistance ជាឈ្មោះធុរកិច្ចបើកថ្មី (Startup) របស់យុវតី ម៉េង ស្រីលីន ដែលជួយដោះស្រាយលើបញ្ហាស្រាចស្រាពដំណាំ របស់ប្រជាកសិករ តាមរយៈការបញ្ជាលើប្រព័ន្ធទូរសព្ទដៃ។ បើតាមសហស្ថាបនិក Smart Farm Assistance រូបនេះ កសិករដែលការប្រើនូវប្រព័ន្ធ Smart Farm Assistance មិនត្រឹមតែងាយស្រួល ចំណេញពេលវេលា និងប្រាក់កាសហើយនោះទេ តែថែមទាំងជួយសន្សំសំចៃទឹក បានពី២០ ទៅ៥០ភាគរយផងដែរ។
ការស្នើនេះ ធ្វើឡើងតាមរយៈលិខិត ដែលសម្តេច អំ លឹមហេង សម្តេចសង្ឃនាយករងទី១ សរសេរជួសសម្តេច នន្ទ ង៉ែត ជាសម្តេចសង្ឃនាយក ប្រគេនទៅព្រះមេគណនិងសហការី នៅតាមរាជធានី-ខេត្តទាំង២៥។ ក្នុងលិខិតចុះថ្ងៃទី៣០ ខែមីនា ឆ្នាំ២០២០ សម្តេច អំ លឹមហេង ពិតថេរដីកាទៅកាន់ព្រះមេគណថា ការចាប់ផ្តើមធ្វើចលនាមនុស្សធម៌នេះ គឺជាការចូលរួមចំណែកជាមួយនឹងប្រមុខរដ្ឋាភិបាល ក្នុងការសម្រាលទុក្ខលំបាករបស់ប្រជាពលរដ្ឋ ដោយសារការជះឥទ្ធិពលនៃការរាលដាលវីរុសកូវីដ-១៩។ ក្នុងពិធីជួបសំណេះសំណាលជាមួយក្រុមគ្រូពេទ្យប្រមាណ៤០០នាក់ ដែលស្ម័គ្រចិត្តចូលរួមប្រយុទ្ធប្រឆាំងនឹងវីរុសកូវីដ-១៩ កាលពីថ្ងៃទី២៥ ខែមីនា ឆ្នាំ២០២០ សម្តេចនាយករដ្ឋមន្ត្រី បានបញ្ជាឲ្យមន្ត្រី ចុះដើរចែកស្បៀង ដូចជា អង្ករ និង ត្រីខ ជាដើម រួមទាំងក្រមា ទៅដល់ផ្ទះប្រជាពលរដ្ឋដែលខ្វះខាត។ សម្តេចនាយករដ្ឋមន្ត្រី ទទូចឲ្យប្រជាជន កុំចេញពីផ្ទះ បើគ្មានភាពចាំបាច់ ដើម្បីជៀសវាងការឆ្លងកូវីដ-១៩។ អត្ថបទទាក់ទង នាយករដ្ឋមន្រ្តី បញ្ជាឲ្យមន្រ្តីដើរចែកអង្ករ តាមផ្ទះ សម្រាប់ពលរដ្ឋខ្វះខាត តាមរយៈលិខិតនោះដដែល សម្តេច អំ លឹមហេង បានស្នើឲ្យព្រះមេគណ ណែនាំព្រះសង្ឃនិងប្រជាពលរដ្ឋក្នុងមូលដ្ឋាន ឲ្យអនុវត្តតាមវិធានការការពាររបស់ក្រសួងសុខាភិបាល។ លើសពីនេះ សម្តេចសង្ឃនាយករងទី១ សុំឲ្យព្រះមេគណ ធ្វើរបាយការណ៍ទៅគណៈសង្ឃនាយក ចំពោះការអនុវត្តសកម្មភាព ដែលប្រគេននិងការស្នើសុំខាងលើ។ កាលពីថ្ងៃ១៦ ខែមីនា ឆ្នាំ២០២០ សម្តេច នន្ទ ង៉ែត សម្តេចសង្ឃនាយក បានចេញសេចក្តីប្រកាសម្តងរួចហើយ ស្តីពីការចូលរួមទប់ស្កាត់ការរាលដាលវីរុសកូវីដ-១៩។ ក្នុងសេចក្តីប្រកាសនោះ សម្តេច នន្ទ ង៉ែត អំពាវនាវឲ្យព្រះសង្ឃ បន្តផ្សព្វផ្សាយតាមគ្រប់រូបភាព ទាំងតាមរយៈការទេសនា និងតាមរយៈការចែកចាយឯកសារអប់រំ ដែលផលិតដោយស្ថាប័នសុខាភិបាលជាតិ-អន្តរជាតិ ដល់ប្រជាពុទ្ធបរិស័ទ។ សូមរម្លឹកថា គិតត្រឹមព្រឹកថ្ងៃទី៣១ ខែមីនា ឆ្នាំ២០២០ កម្ពុជា រកឃើញមនុស្ស១០៩នាក់ហើយ ដែលឆ្លងកូវីដ-១៩ ដោយក្នុងនោះ បានជាវិញ២៣នាក់។ ទន្ទឹមនឹងនេះ មនុស្សជាង៣៥០នាក់ ប៉ះពាល់ដោយផ្ទាល់ និងជាង១,៣ពាន់នាក់ទៀត ប៉ះពាល់ដោយប្រយោលជាមួយនឹងអ្នកឆ្លងវីរុសកូវីដ-១៩ នៅកម្ពុជា៕	គណៈសង្ឃនាយក ជាស្ថាប័នគ្រប់គ្រងព្រះសង្ឃនៅកម្ពុជា បានស្នើឲ្យព្រះមេគណទាំង២៥រាជធានី-ខេត្ត សហការជាមួយមន្ទីរធម្មការ ព្រមទាំងអង្គការពាក់ព័ន្ធ រួមគ្នាអំពាវនាវឲ្យវត្តអារាម ដែលសម្បូរធនធានច្រើន ចុះចែករំលែកថវិកា ស្បៀងអាហារ និង គ្រឿងឧបរិភោគចាំបាច់នានា ដល់វត្តអារាមដទៃ និង ប្រជាពលរដ្ឋ នៅតាមជនបទដាច់ស្រយាល ដែលកំពុងជួបការលំបាក និង ខ្វះខាត។
បើតាមការប្រកាសរបស់កងទ័ពឥណ្ឌា យោធាចិន និងឥណ្ឌា ត្រូវបានដកចេញពីកន្លែងឈរជើងនៅចំណុច Gogra ក្នុងតំបន់ Ladakh ដែលជាព្រំដែនរវាងប្រទេសទាំងពីរ។ ការដកទ័ពនេះ ធ្វើឡើងពីរបីថ្ងៃមកហើយ ហើយកងទ័ពប្រទេសទាំងពីរវិលចូលជំរំអចិន្រ្តៃយ៍រៀងៗខ្លួន។ «រចនាសម្ព័ន្ធបណ្ដោះអាសន្ន និងហេដ្ឋារចនាសម្ព័ន្ធនានាដែលត្រូវបានសាងសង់ដោយភាគីទាំងពីរ ត្រូវបានរុះរើ ដោយឆ្លងកាត់ការត្រួតពិនិត្យទៅវិញទៅមក។ ឯសណ្ឋានដី ក៏ត្រូវបានរៀបចំដូចមុនការប្រឈមមុខដែរ។» កងទ័ពឥណ្ឌាបញ្ជាក់បែបនេះ។ មិនទាន់សេចក្ដីប្រកាសណាមួយពីខាងយោធានៅឡើយទេ។ ចំណុច Gogra ជាតំបន់មួយក្នុងចំណោមតំបន់៣ ដែលដាក់លើតុចរចាកាលពីសប្ដាហ៍មុនរវាងមេបញ្ជាការកងទ័ពចិន និងឥណ្ឌាដែលធ្វើនៅតំបន់ព្រំដែនតែម្ដង។ ចំណុចពីរទៀតមានHot Springs និង Depsang នៃតំបន់ Ladakh ដដែលស្ថិតនៅជួរភ្នំហិមាល័យ។ កាលពីខែកុម្ភៈ យោធាចិន និងឥណ្ឌាបានឯកភាពដកទ័ពចេញពីបឹង Pangong Pso ។ ចិន និងឥណ្ឌា បានពង្រាយទ័ពរាប់ម៉ឺននាក់ជាមួយសព្វាវុធជាច្រើនមានរថក្រោះ កាំភ្លើងធំ និងយន្តហោះចម្បាំងនៅតាមបណ្ដោយខ្សែកាន់កាប់ជាក់ស្ដែង ដែលត្រូវបានសន្មត់ជាបន្ទាត់ព្រំដែនរវាងមហាយក្សទាំងពីរ។ កាលឆ្នាំ២០២០ យោធាទាំងពីរបានប៉ះទង្គិចដ៏បង្ហូរមិនធ្លាប់មានជាច្រើនទសវត្សរ៍ដែលបណ្ដាលឱ្យយោធាឥណ្ឌាស្លាប់២០នាក់ និងកងទ័ពចិនស្លាប់៤នាក់ ទោះជាមិនមានការបាញ់កាំភ្លើងអ្វីឡើយពេលនោះ៕	ចិន និងឥណ្ឌា បានដកទ័ពរៀងៗខ្លួនចេញពីតំបន់ប្រឈមមុខគ្នាមួយទៀតនៅតាមព្រំដែន ដែលជាផ្នែកមួយនៃការបន្ថយកម្ដៅនៅខណ្ឌសីមាមហាអំណាចទាំង២ ។ នេះបើតាមការបញ្ជាក់របស់យោធាឥណ្ឌានៅថ្ងៃទី៦ ខែសីហា ក្រោយការចរចាជុំចុងក្រោយរវាងមេបញ្ជាការជាន់ខ្ពស់ភាគីទាំងពីរ។
១៦រដូវកាលនៅ Santiago Bernabéu ខ្សែការពារឆ្នើម Ramos បានជួយក្រុមឈ្នះជើងឯក La Liga ចំនួន៥សម័យ និង Champions League ៤លើក ក្រោយចាកចេញពីក្រុមយុវជន Sevilla កាលពីឆ្នាំ ២០០៥។ កីឡាករអន្តរជាតិអេស្ប៉ាញរូបនេះ បង្ហាញខ្លួនឱ្យ Real Madrid បាន ៦៧១ប្រកួត និងស៊ុតបញ្ចូលទីបាន១០១គ្រាប់។ ១០១គ្រាប់ ជាចំនួនដ៏ច្រើនសម្រាប់ Ramos ដែលជាខ្សែការពារ។ យ៉ាងណាក៏ដោយឈានមកដល់ខែមិថុនា ឆ្នាំ២០២១ ជាពេលវេលាចុងក្រោយសម្រាប់ក្លិបរហស្សនាមអធិរាជស និង Ramos ខណៈកិច្ចសន្យានឹងត្រូវបញ្ចប់នៅចុងខែនេះ។ ក្លិប Real Madrid ក៏បានធ្វើសន្និសិទកាសែត ដើម្បីប្រកាសពីការលាគ្នាជាមួយប្រធានក្រុមខ្លួនផងដែរ។ បើតាមការផ្សាយរបស់កាសែត Marca ខ្សែការពារវ័យ៣៥ឆ្នាំរូបនេះ មិនយល់ព្រមបន្តកិច្ចសន្យាថ្មី១ឆ្នាំទៀតឡើយ ដ្បិត Real ត្រូវកាត់ប្រាក់ឈ្នួលខ្លួនចំនួន១០ភាគរយ។ Ramos ដែលមិនត្រូវបានកោះហៅឱ្យចូលជម្រើសជាតិអេស្ប៉ាញទៅកាន់ការប្រកួត Euro 2020 មានចរចាមអារាមទាក់ទងជាមួយក្លិបធំៗផ្សេងទៀតនៅអឺរ៉ុបដែលក្នុងនោះក៏មាន Manchester City និង Manchester United ផងដែរ៕	Sergio Ramos នឹងចាកចេញពី Real Madrid នៅចុងខែមិថុនានេះ ក្រោយរួមរស់ជាមួយគ្នាអស់រយៈពេល ១៦ឆ្នាំ។ ក្លិបយក្សអេស្ប៉ាញ ប្រកាសលាប្រធានក្រុមវ័យ៣៥ឆ្នាំ នាសន្និសីទសារព័ត៌មាននៅថ្ងៃទី១៦ ខែមិថុនា។
នាយករដ្ឋបាលខេត្តសៀមរាប លោក លី វណ្ណៈ បានប្រាប់សារព័ត៌មានឌីជីថលថ្មីៗ នៅរសៀលថ្ងៃទី៣ តុលា ថា ស្ថានភាពទឹកជំនន់ មិនទាន់ដល់កម្រិតប្រកាសអាសន្ន និងជម្លៀសពលរដ្ឋនៅឡើយទេ គឺគ្រាន់តែជន់លិចក្រោមផ្ទះរបស់ពលរដ្ឋ និងហូរកាត់កំណាត់ផ្លូវ ខ្លះតែប៉ុណ្ណោះ។ លោក វណ្ណៈ បន្ថែមថា ការផ្អាកចរាចរណ៍លើកំណាត់ផ្លូវខ្លះ ដោយសាររដ្ឋបាលខេត្ត បារម្ភផ្លូវទាំងនោះខូចខាតធ្ងន់ធ្ងរ ដោយសាររថយន្តធុនធ្ងន់ បើកកាត់ពេល កំពុងលិច។ លោក វណ្ណៈ ពន្យល់បន្ថែមថា ជំនន់ទឹកភ្លៀងបានជន់លិចនៅប៉ែកខាងលិច រួមមានស្រុកក្រឡាញ់ ពួក អង្គរជុំ ។ ចំណែកប៉ែកខាងកើត មានជីក្រែង សូទ្រនិគម និងស្វាយលើ។ លោកថា តំបន់ខ្លះនៃស្រុកជីក្រែង បានលិចខ្លាំង ដោយសារទឹកហូរពីលើភ្នំមក ខណៈតំបន់ស្រុកក្រឡាញ់ និងពួក ទឹកបានស្រកខ្លះហើយ។ លោកនាយករដ្ឋបាល បញ្ជាក់ថា ជំនន់ទឹកភ្លៀងនេះ នឹងស្រកទៅវិញឆាប់ៗ ក្រោយពេលរាំងភ្លៀង២ទៅ៣ថ្ងៃបន្ទាប់។ «ដោយសារភ្លៀងជាប់ៗគ្នា ធ្វើឱ្យអ្នកនៅក្បែរភ្នំមានទឹកជន់ តែទឹកទន្លេសាបអត់ទាន់មានជំនន់ទេ។ វាអាចស្រកទៅលឿន ក្នុងករណីអត់ភ្លៀង២ទៅ៣ថ្ងៃ»។ នេះជាការបញ្ជាក់ពីលោក លី វណ្ណៈ។ ជំនន់ទឹកភ្លៀងនៅខេត្តសៀមរាប ក៏បានជន់លិចនៅតាមទីវត្តអារាម និងសាលារៀនមួយចំនួនផងដែរ។ គួរបញ្ជាក់ថា កំណាត់ផ្លូវដែលមន្ទីរសាធារណការ និងដឹកជញ្ជូនខេត្តសៀមរាប ប្រកាសផ្អាកចរាចរណ៍បណ្ដោះអាសន្នពីថ្ងៃទី៣ តុលាទៅនេះ រួមមាន កំណាត់ផ្លូវជាតិលេខ៦៤ (ដំដែក-អូរប្រាំព្យាម ព្រំប្រទល់ព្រះវិហារ), ផ្លូវជាតិលេខ៦៧ (ប្រាសាទបាគង-អន្លង់វែង), ផ្លូវខេត្តលេខ២៦៥E (រលួស-កំពង់ភ្លុក), ផ្លូវខេត្តលេខ២៦៦C (ស្វាយធំ-បន្ទាយស្រី), ផ្លូវខេត្តលេខ២៦៦F (ពួក-អង្គរជុំ), ផ្លូវខេត្តលេខ២៦៧៣ (អង្គរជុំ-វ៉ារិន), ផ្លូវខេត្តលេខ២៦៧៦ (ទួលគ្រួស-តាសៀម), ផ្លូវខេត្តលេខ ២៦៤៥ (ស្វាយលើ-ស្រែណូយ) និងផ្លូវខេត្តលេខ៦២-៣ (បេងមាលា-ខ្វាវ)៕	សៀមរាប៖ ភ្លៀងជាប់ៗគ្នារយៈពេល២ទៅ៣ថ្ងៃនេះ ធ្វើឱ្យតំបន់ខ្លះក្នុងភូមិសាស្រ្តខេត្តសៀមរាប មានជំនន់ទឹកភ្លៀង។ រដ្ឋបាលខេត្តបានសម្រេចផ្អាកចរាចរណ៍លើកំណាត់ផ្លូវខ្លះ ខណៈមានទឹកហូរកាត់ខ្លាំង ។
១៖ បាក់រលំអគារកម្ពស់៣ជាន់នៅខេត្ត Karachi ភាគខាងត្បូងនៃប្រទេសប៉ាគីស្ថាន ។ ហេតុការណ៍នេះ បានកើតឡើងកាលពីថ្ងៃទី ២៥ ខែកុម្ភៈ ឆ្នាំ២០១៩ ដែលបានសម្លាប់មនុស្សយ៉ាងតិច ២ នាក់ ។ ២៖ បាក់រលំអគារសាលារៀនកម្ពស់៣ជាន់មួយក្នុងទីក្រុង Lagos នៃប្រទេស នីហ្សេរីយ៉ា ។ ហេតុការណ៍នេះ បានកើតឡើងកាលពីថ្ងៃទី ១៣ មីនា ឆ្នាំ២០១៩ ដែលបានធ្វើឲ្យមនុស្ស ២០នាក់ស្លាប់ ហើយក្នុងនោះភាគច្រើន គឺសុទ្ធតែជាក្មេង។ ៣៖ បាក់រលំអគារកម្ពស់៤ជាន់ ចំនួន២ ក្នុងទីក្រុង Rio de Janeiro នៃប្រទេស ប្រេស៊ីល។ ហេតុការណ៍នេះ បានកើតឡើងកាលពីខែមេសា ឆ្នាំ២០១៩ ដែលបានសម្លាប់មនុស្ស ២៣ នាក់។ អគារនេះ បានបាក់រលំប៉ុន្មានថ្ងៃក្រោយភ្លៀងធ្លាក់ខ្លាំង។ ៤៖ បាក់រលំអគារកម្ពស់២៨ជាន់មួយក្នុងទីក្រុង សៀងហៃ នៃប្រទេសចិន ។ ហេតុការណ៍នេះ បានកើតឡើងកាលពីថ្ងៃ ១៦ ខែឧសភា ឆ្នាំ២០១៩ ដែលបានសម្លាប់មនុស្សយ៉ាងតិច ៩ នាក់។ ទី៥៖ បាក់រលំអគារកម្ពស់៣ជាន់មួយក្នុងខេត្តភាពខាងត្បូងនៃប្រទេសចិន។ ហេតុការណ៍បានកើតឡើងកាលពីថ្ងៃ ២០ ខែឧសភា ឆ្នាំ២០១៩ ដែលបានសម្លាប់មនុស្សយ៉ាងតិច ៣នាក់ ហើយ៨៧នាក់ផ្សេងទៀត រងរបួស។ ទី៦៖ បាក់រលំអគារកម្ពស់៧ជាន់មួយក្នុងខេត្តព្រះសីហនុ ប្រទេសកម្ពុជា។ ហេតុការណ៍បានកើតឡើង កាលពីថ្ងៃ២៣ មិថុនា ឆ្នាំ២០១៩ ដែលបានសម្លាប់មនុស្ស ២៨នាក់។ ទី៧៖ បាក់រលំអគារកម្ពស់៣ជាន់មួយក្នុងទីក្រុង ញូវដេលី ប្រទេសឥណ្ឌា។ ហេតុការណ៍នេះ បានកើតឡើងក្នុងថ្ងៃទី ១៤ ខែកក្កដា ឆ្នាំ២០១៩ ដែលបានសម្លាប់មនុស្ស១២នាក់។ ទី៨៖ បាក់រលំអគារកម្ពស់៤ជាន់មួយក្នុងទីក្រុង Mumbai ប្រទេសឥណ្ឌា។ ហេតុការណ៍នេះ បានកើតឡើងក្នុងថ្ងៃទី ១៦ ខែកក្កដា ឆ្នាំ ២០១៩ ដែលបានសម្លាប់មនុស្ស១៤នាក់។ ទី៩៖ បាក់រលំអគារសណ្ឋាគារដែលស្ថិតកំពុងការសាងសង់ក្នុងទីក្រុង New Orleans ក្នុងរដ្ឋ Louisana សហរដ្ឋអាមេរិក។ ហេតុការណ៍បានកើតឡើងក្នុងខែតុលា ឆ្នាំ២០១៩ដែលបង្កឲ្យមនុស្ស២នាក់ស្លាប់។ ទី១០៖ បាក់រលំអគារកម្ពស់២ជាន់ក្នុងខេត្ត Lucknow ភាគខាងជើងនៃប្រទេសឥណ្ឌា។ ហេតុការណ៍នេះ បានកើតឡើងក្នុងខែតុលា ឆ្នាំ២០១៩ ដែលបានសម្លាប់មនុស្សយ៉ាងតិច ១២នាក់ និង១៣នាក់ផ្សេងទៀតរងរបួស។ ទី១១៖ បាក់រលំអគារកម្ពស់៧ជាន់ក្នុងទីក្រុង Fortaleza នៃប្រទេសប្រេស៊ីល។ ហេតុការណ៍នេះ បានកើតឡើងក្នុងខែតុលា ឆ្នាំ២០១៩ ដែលបានសម្លាប់មនុស្សយ៉ាងតិច៣នាក់។ ទី១២៖ បាក់រលំអគារកម្ពស់៦ជាន់មួយក្នុងរដ្ឋធានី Nairobi នៃប្រទេស កេនយ៉ា។ ហេតុការណ៍នេះ បានកើតឡើងកាលពីដើមខែធ្នូ ឆ្នាំ២០១៩ ដែលបានសម្លាប់មនុស្សយ៉ាងតិច១០នាក់៕	ក្នុងឆ្នាំ ២០១៩ មានករណីបាក់រលំអគារកើតឡើងជាច្រើនដែលបណ្តាលមនុស្សស្លាប់ និងរងរបួស។ខាងក្រោមនេះ ជាឧបទ្ទវហេតុបាក់រលំអគារ ដែលសារព័ត៌មានថ្មីៗ កត់សម្គាល់តាមរយៈសារព័ត៌មានអន្តរជាតិធំៗជាច្រើន៖
លោក កែវ សារ៉េត អគ្គលេខាធិការនៃសហព័ន្ធកីឡាបាល់ទាត់កម្ពុជា ដែលឆ្លើយសំណួររបស់អ្នកសារព័ត៌មាន ក្នុងសន្និសីទកាសែត ស្តីពីការពិន័យមន្ត្រីទាំង៤នាក់ខាងលើ ចាត់ទុកការបោសសម្អាតមន្ត្រីខិលខូច គឺជាការផ្តល់ឱកាសឲ្យមនុស្សជំនាន់ក្រោយ ដែលមានសមត្ថភាពផងដែរ។ បើតាមលោក សារ៉េត បច្ចុប្បន្នកម្ពុជាសម្បូរធនធានផ្នែកវិស័យកីឡាបាល់ទាត់ច្រើនណាស់។ «ថ្នាក់ដឹកនាំនិងគណៈកម្មការប្រតិបត្តិទាំងអស់ គាត់បានពិចារណាថា ធនធានយើងឥឡូវច្រើន ត្រូវតែចិត្តដាច់បន្តិច ព្រោះអ្នកជំនាន់ក្រោយមានច្រើនណាស់ ហើយអ្នកចេះភាសាអង់គ្លេស និងអ្នកស្រឡាញ់បាល់ទាត់កាន់តែសប្បូរ។ យើងដឹងថា ការរៀនជំនាញខាងផែ្នកបាល់ទាត់ ត្រូវការចំណាយពេលច្រើន តែយើងមានធនធានសម្រាប់ត្រៀម»។ នេះជាការបញ្ជាក់របស់លោក កែវ សារ៉េត។ អតីតប្រធានមជ្ឈមណ្ឌលសាលាបាល់ទាត់ជាតិបាទីរូបនេះបានបន្ថែមថា ការលុបបំបាត់អំពើអវិជ្ជមាន ក៏ជាផ្នែកមួយជួយស្តារមុខមាត់ និងរួមចំណែកអភិវឌ្ឍន៍វិស័យកីឡាបាល់ទាត់កម្ពុជា ដែលកំពុងបោះជំហានទៅមុខជាលំដាប់ផងដែរ។ ការធ្វើបែបនេះ ក៏ជាការព្រមានដល់មន្ត្រីផ្សេងៗ កុំឲ្យប្រព្រឹត្តកំហុសឆ្គងបែបនេះ ទៅថ្ងៃអនាគតផងដែរ។ លោក កែវ សារ៉េត បានបន្ថែមថា៖«យើងត្រូវតែចិត្ដដាច់ ក្នុងការបោសសម្អាតអំពើអវិជ្ជមានទាំងអស់នេះ ដើម្បីយើងស្តារមុខមាត់ផង ហើយកុំឲ្យខូច នូវអ្វីដែលទិសដៅរបស់យើង។ គណៈកម្មការប្រតិបត្តិ ជាពិសេសឯកឧត្តម សៅ សុខា តែងតែលើកនូវយុទ្ធសាស្ត្រទាំង១២ចំណុច គឺមានការអភិវឌ្ឍគ្រប់បែបយ៉ាង ក្នុងនោះក៏មានផែ្នកដែលអស់លោកទទួលខុសត្រូវដែរ»។ តែយ៉ាងណា សហព័ន្ធកីឡាបាល់ទាត់កម្ពុជា បានបង្ហាញការសោកស្តាយ ចំពោះការបាត់បង់មន្ត្រីមានសមត្ថភាពទាំង៤រូប ជាពិសេសគុណសម្បត្តិ ដែលពួកគេបានធ្វើកន្លងមក ជាមួយសហព័ន្ធ។ ការសម្រេចចិត្តទាំងបង្ខំរបស់សហព័ន្ធ ធ្វើឡើងក្រោយទោសកំហុសរបស់ពួកគេ មិនអាចទទួលបានការលើកលែង។ លោក កែវ សារ៉េត បានបង្ហាញអារម្មណ៍យ៉ាងដូច្នេះថា៖«ពេលគាត់ចេញទៅ មិនមែនយើងមិនសោកស្តាយនូវគុណប្រយោជន៍ ដែលគាត់បានធ្វើកន្លងមកនោះទេ តែដោយសារគាត់បានប្រព្រឹត្តកំហុស ដែលយើងពិបាកនឹងលើកលែងទោសឲ្យបាន ហើយក៏មានទំពាំងស្នងឫស្សី លើផ្នែកនីមួយៗដែរ»។ សហព័ន្ធកីឡាបាល់ទាត់កម្ពុជា នៅថ្ងៃទី៦ ឧសភា បានចេញសេចក្តីប្រកាសព័ត៌មានមួយ ដោយសម្រេចពិន័យមន្ត្រី៤រូប មិនឲ្យពាក់ព័ន្ធវិស័យកីឡាមួយជីវិត ពាក់ព័ន្ធការកិបកេងថវិកាជាង៥ម៉ឺនដុល្លារ ដែលកម្មវិធីប្រកួតបាល់ទាត់ Tiger Street ផ្តល់ឲ្យសហព័ន្ធ(គិតចាប់ពីឆ្នាំ២០១៥-២០១៩)។ មន្ត្រីទាំង៤រូបនោះ រួមមានលោក ម៉ៃ តុលា អតីតអគ្គលេខាធិការរងសហព័ន្ធ, លោក ឆាំង ពិសិដ្ឋ អតីតប្រធានការិយាល័យរៀបចំការប្រកួត, លោក ទុយ វិច្ឆិកា អតីតប្រធានការិយាល័យអាជ្ញាកណ្តាល និងលោក គល់ សុភារម្យ អតីតប្រធានការិយាល័យរដ្ឋបាល៕	សហព័ន្ធកីឡាបាល់ទាត់កម្ពុជា ចាត់ទុកការពិន័យមន្ត្រី៤រូប មិនឲ្យពាក់ព័ន្ធកីឡាអស់មួយជីវិត ជារឿងមួយដ៏លំបាកសម្រាប់ខ្លួន ខណៈពួកគេសុទ្ធសឹងជាមន្ត្រីមានសមត្ថភាព។ ប៉ុន្តែសហព័ន្ធ ត្រូវតែចិត្តដាច់ ក្នុងការបោសសម្អាតមន្ត្រីពុករលួយនេះ ដើម្បីបង្ហាញពីភាពស្អាតស្អំ ក្នុងវិស័យកីឡាបាល់ទាត់នៅកម្ពុជា។
ខាងក្រោមនេះ ជាអត្ថប្រយោជន៍ទាំង៥នៃរុក្ខជាតិក្រវាញ ដកស្រង់ចេញពីគេហទំព័រសុខភាព Heathline ។ ទី១៖ សម្រួលសម្ពាធឈាម ក្រវាញអាចជួយសម្រួលសម្ពាធឈាមមនុស្សពេញវ័យមួយចំនួនជាមួយនឹងសារធាតុ អង់ទីអុកស៊ីដង់។ ការសិក្សាមួយ ធ្វើឡើងលើមនុស្សវ័យចំណាស់ចំនួន២០នាក់ដែលមានជំងឺលើសឈាម ពួកគេម្នាក់ៗត្រូវបានអ្នកជំនាញ តម្រូវឲ្យបរិភោគម្សៅក្រវាញចំនួន៣ក្រាមក្នុងមួយថ្ងៃ។ ក្រោយ រយៈពេល១២សប្តាហ៍ សម្ពាធឈាមរបស់ពួកគេបានវិលមកកម្រិតមួយសមស្រប និងបរិមាណអង់ទីអុកស៊ីដង់ក្នុងខ្លួនកើនឡើង។ ទី២៖ អាចមានផ្ទុកសារធាតុប្រយុទ្ធប្រឆាំងនឹងជំងឺមហារីក ការសិក្សាមួយនៅក្នុងសត្វកណ្តុរបានបង្ហាញថា ម្សៅក្រវាញបានទៅជួយជំរុញសមាសធាតុ អង់ស៊ីមមួយចំនួនដែលមាននាទីប្រយុទ្ធប្រឆាំងនឹងកោសិកាមហារីក។ ម្យ៉ាងវិញទៀត វាមាននាទីក្នុងការជម្រុញសមត្ថភាពកោសិកាការពាររាង្គកាយក្នុងការប្រយុទ្ធនឹងដុំសាច់មហារីកដែរ។ ទី៣៖ ការពារជំងឺរ៉ាំរ៉ៃ ក្រវាញមានសមាសធាតុមួយចំនួនដែលការពារ និងបង្ការរាងកាយពីការរលាក ដែលនឹងអាចបង្កឲ្យមានជំងឺរ៉ាំរ៉ៃ ដោយការថែរក្សាកោសិការបស់មនុស្ស។ ការសិក្សាមួយទៀតដែលធ្វើឡើយលើសត្វកណ្តុរដដែលគឺ រុក្ខជាតិក្រវាញជួយកាត់បន្ថយការរលាកលើកោសិកាថ្លើម នៅពេលដែលរបបអាហាររបស់សត្វកណ្តុរទាំងនោះពោរពេញទៅដោយខ្លាញ់ និងកាបូអ៊ីដ្រាត។ ទី៤៖ ជួយរំលាយអាហារ បន្ថែមពីលើជួយសម្រួលអារម្មណ៍វិលមុខ ឬចង់ក្អួត ក្រវាញក៏បានសមត្ថភាពក្នុងការព្យាបាលជំងឺប្រព័ន្ធរំលាយអាហារមួយចំនួនផងដែរ។ ការសិក្សាលើសត្វកណ្តុរពីរក្រុមដែលទទួលថ្នាំ Aspirin ដូចគ្នា ដែលក្រុមទីមួយបានទទួលរបបរុក្ខជាតិក្រវាញបន្ថែម និងក្រុមទីពីរមិនបានទទួលរបបរុក្ខជាតិក្រវាញនោះទេបង្ហាញថា ក្រុមកណ្តុរដែលទទួលទានក្រវាញ មានភាគរយកើតជំងឺរំលាយអាហារតិចជាកណ្តុរដែលមិនបានទទួលរបបរុក្ខជាតិក្រវាញ។ ទី៥៖ កាត់បន្ថយក្លិនមាត់ និងការពុកធ្មេញ ក្រវាញ ជារុក្ខជាតិម្យ៉ាងដែលមនុស្សប្រើប្រាស់សម្រាប់សម្អាតធ្មេញអស់រយៈពេលរាប់រយឆ្នាំមកហើយ។ វាមានសមាសធាតុដែលអាចទៅប្រយុទ្ធប្រឆាំងមួយនឹងបាក់តេរីមួយចំនួនដែលរស់នៅក្នុងមាត់ និងបង្កជំងឺពុកធ្មេញ។ ខណៈការសិក្សាមួយចំនួនខាងលើត្រូវបានគេពិសោធតែនៅលើសត្វកណ្តុរក៏ពិតមែន គេមិនអាចទាញយកការសន្និដ្ឋានមួយច្បាស់លាស់ថា វានឹងឥទ្ធិពលវិជ្ជមាននៅលើរាងកាយមនុស្សដែរនោះទេ។ តែដោយសារតែសត្វកណ្តុរជាប្រភេទថនិកសត្វ ដែលមានប្រព័ន្ធរាង្គកាយស្រដៀងគ្នាទៅនឹងមនុស្សដែរនោះ លទ្ធផលមួយចំនួនដែលបានកើតឡើងក្នុងសត្វកណ្តុរ ក៏អាចកើតឡើងលើខ្លួនប្រាណមនុស្សបានដែរ៕	រុក្ខជាតិក្រវាញត្រូវបានគេរកឃើញថា មានដើមកំណើតដំបូងនៅក្នុងទឹកដីឥណ្ឌា។ សព្វថ្ងៃវាបានជារុក្ខជាតិមួយដែលមានវត្តមាននៅលើទឹកដីនៃប្រទេសជាច្រើនទៀត។ គ្រាប់ និងប្រេងរបស់រុក្ខជាតិក្រវាញ ឬ Cardamom ជាភាសាអង់គ្លេស ត្រូវបានគេប្រើប្រាស់សម្រាប់ព្យាបាល ឬសម្រាប់ថែរក្សាសុខភាពអស់រយៈពេលជាច្រើនសតវត្សន៍ណាស់មកហើយ។
នៅព្រឹកថ្ងៃទី១៨ ខែកញ្ញា ជនជាតិអាម៉េរិកចំនួន ៥ នាក់ត្រូវបានរដ្ឋាភិបាលអ៊ីរ៉ង់ដោះលែង និងអនុញ្ញាតឱ្យធ្វើដំណើរចាកចេញពីប្រទេសទៅកាន់កាតាក្រោមកិច្ចព្រមព្រៀងផ្លាស់ប្តូរអ្នកទោសជាមួយអាម៉េរិក។ បុគ្គលទាំងរូបត្រូវបានរដ្ឋាភិបាលអ៊ីរ៉ង់ផ្លាស់ប្តូរពីពន្ធនាគារទៅឃុំខ្លួនក្នុងផ្ទះកាលពីខែសីហា ដែលជាជំហានដំបូងក្នុងកិច្ចព្រមព្រៀង។ បុគ្គលទាំង ៥ ទៅដល់ទៅទីក្រុងវ៉ាស៊ីនតោនហើយ។ «ថ្ងៃនេះ ជនជាតិអាម៉េរិកស្លូតត្រង់៥នាក់ ដែលត្រូវជាប់ពន្ធនាគារនៅអ៊ីរ៉ង់ ទីបំផុតបានត្រលប់មកផ្ទះវិញ»។ ប្រធានាធិបតីអាម៉េរិក លោក ចូ បៃឌិន បានលើកឡើងបែបនេះក្នុងសេចក្តីថ្លែងការណ៍មួយ និងបានថ្លែងអំណរគុណដល់រដ្ឋាភិបាលស្វីស កាតា អូម៉ង់ និងកូរ៉េខាងត្បូងដែលជួយសម្របសម្រួលដល់កិច្ចចរចាកន្លងមក។ ព័ត៌មាននៃការផ្លាស់ប្តូរអ្នកទោសនេះ ត្រូវបានប្រកាសជាសាធារណៈដំបូងនៅព្រឹកថ្ងៃទី១៨ ខែកញ្ញាដោយអ្នកនាំពាក្យក្រសួងការបរទេសអ៊ីរ៉ង់។ ជាផ្នែកមួយនៃកិច្ចព្រមព្រៀងនេះ អាម៉េរិកត្រូវផ្តល់ការលើកលែងទោសដល់ជនជាតិអ៊ីរ៉ង់ចំនួន៥នាក់ដែលត្រូវបានចោទប្រកាន់ ឬផ្តន្ទាទោសពីបទឧក្រិដ្ឋកម្មអហិង្សា។ ពីរនាក់ក្នុងចំណោមប្រាំនាក់នោះ ក៏នឹងត្រូវបញ្ជូនទៅកាតាផងដេរ។ លើសពីនេះ សេតវិមានក៏បានបញ្ជាក់ផងដែរថា អ៊ីរ៉ង់ក៏នឹងទទួលបានប្រាក់ប្រមាណ៦ពាន់លានដុល្លារដែលជាលុយលក់ប្រេងទៅឱ្យកូរ៉េខាងត្បូង តាមរយៈគណនីនៅក្នុងកាតាផងដែរ។ ការលក់នេះ បានកើតឡើងនៅពេលដែលអ៊ីរ៉ង់មិនត្រូវបានដាក់ទណ្ឌកម្ម ប៉ុន្ដែការបង់ប្រាក់ត្រូវបានជាប់គាំងនៅកូរ៉េខាងត្បូងបន្ទាប់ពីមានការដាក់ទណ្ឌកម្ម។ អាម៉េរិក និងអ៊ីរ៉ង់ជួបបញ្ហាតានតឹងកាន់តែខ្លាំងឡើងចាប់តាំងពីឆ្នាំ ២០១៨ នៅពេលដែលអតីតប្រធានាធិបតីអាមេរិកលោក ដូណាល់ ត្រាំ បដិសេធកិច្ចព្រមព្រៀងពហុភាគីដែលឱ្យទីក្រុងតេអេរ៉ង់កាត់បន្ថយកម្មវិធីនុយក្លេអ៊ែររបស់ខ្លួនជាថ្នូរនឹងការដកទណ្ឌកម្មប្រឆាំងនឹងសេដ្ឋកិច្ចរបស់ខ្លួន៕	អាម៉េរិក និងអ៊ីរ៉ង់នៅថ្ងៃទី១៨ ខែកញ្ញា បានផ្លាស់ប្តូរអ្នកទោសគ្នាទៅមក ដែលជាជំហានមួយក្នុងការបន្ធូរបន្ថយភាពតានតឹងរវាងប្រទេសទាំងពីរ។ ការផ្លាស់ប្ដូរអ្នកទោសនេះ ធ្វើឡើងមុនការធ្វើដំណើររបស់ប្រធានាធិបតីអ៊ីរ៉ង់លោក Ebrahim Raisi ទៅទីក្រុងញូវយ៉កដើម្បីចូលរួមកិច្ចប្រជុំមហាសន្និបាតអង្គការសហប្រជាជាតិ។
វិធីលំហាត់៖ លំហាត់ទី១៖ - ដេកផ្ងារ ដៃទាំងពីរដាក់មកក្រោយហើយទ្រានឡើង ជើងទាំងពីរទប់ឲ្យមាំ រួមជាមួយកម្លាំងកនិងក្បាលលើកខ្លួនឡើងលើ។ - ទុកបែបនេះរយៈពេល៣នាទី ហើយទម្លាក់ខ្លួនចុះ សម្រាកបន្តិច ហើយអនុវត្តន៍លំហាត់បន្តទៀតម្ដងទៀត។ លំហាត់ទី២៖ - ដៃទាំង២ទ្រានចុះខាងមុន ជើងស្ដាំដាក់ត្រង់ទៅម្ខាង ជើងឆ្វេងកោងចូល ធ្វើម្ដេចឲ្យចុងជើងទើសនឹងដី។ - អនុវតអូសវែងដងខ្លួន ពន្យឺតសសៃជើង អនុវត្តន៍បែបនេះរវាង ១៥ដល់២០ដង រួចប្ដូរជើងហាត់ដើម្បីលូតកម្ពស់បានល្អបំផុត។ លំហាត់ទី៣៖ - ឈរទ្រានក្បែរកៅអី ជើងទាំងពីរធ្វើជារាងអក្សរ V កែងជើងដាក់ទើសគ្នា កោងជង្គង់ចុះ ម្រាមជើងទាំងអស់បើកជារាងអក្សរ V ទាំងអស់។ -កោងជង្គង់ទាំងពីរចុះ លើកកែងជើងទាំងពីរឡើងសន្សឹមៗពីរបីសង្ទីម៉ែត្រឲ្យផុតពីដី។ រួចទម្លាក់គូទចុះដល់ពេលណាអ្នកមានអារម្មណ៍ថាសសៃទាំងអស់យឺតខ្លាំង។ លើកចុះលើកឡើង ប្រហែល១០ដល់១៥ដង។ លំហាត់ទី៤៖ - ឈរត្រង់ធម្មតា ជើងម្ខាងឈរត្រង់ជើងម្ខាងទាត់ចេញពីខាងម្ដងទៅពីមុខម្ដងរួចដាក់ចុះ។ កត់ចំណាំមិនគួរដាក់ជើងចុះពេលមិនទាន់ហាត់អស់មួយលំហាត់។ - ហាត់ទាត់ជើងបែបនោះរួចដូរជើងវិញ ដល់ពេលមានអារម្មណ៍ថាជើងក្ដៅនិងចេញញើសទើបឈប់។ លំហាត់ទី៥៖ - ដេកផ្អៀកមកខាងស្ដាំ ផ្អែកលើកែងដៃដូចរូប។ ជើងឆ្វេងនៅលើជើងស្ដាំ កោងចូលកន្លែងជង្គង់បន្តិច។ - លើកជើងឆ្វេងឡើងខ្ពស់ រួចទម្លាក់ស្រាលៗចុះបន្តិចម្ដងៗ។ តម្រង់ជើងទាំងពីររួចទម្លាក់ខ្លួនចុះដូចដើមវិញ ជើងខាងក្រោមត្រូវដាក់ផុតពីដី 2,5-5cm ជង្គង់ត្រង់ទៅមុខ។ រាល់ថ្ងៃគ្រាន់តែចំណាយពេល១៥នាទីដើម្បីហាត់ប្រាណ ជឿជាក់ថាអ្នកនឹងទទួលបានរូបរាងស្រលូន និងស្រស់ស្អាតទៀតផង។ ជាមួយនឹងការហាត់ប្រាណខាងលើនេះ លោកអ្នកគួរតែរួមផ្សំនឹងផលិតផលអាហារបំប៉នជំនួយការពន្លូតកម្ពស់មួយនេះដើម្បីទទួលបានប្រសិទ្ធភាពឆាប់រហ័សនិងល្អបំផុត។ ផលិតផលអាហារបំប៉ន Growth Height Pro បានចម្រាញ់ពីធម្មជាតិ ១០០% នោះគឺជាការរួមផ្សំដ៏អស្ចរ្យនូវបណ្ដាសារធាតុជំនួយការលូតកម្ពស់ដូចជា៖ កាល់ស្យូម ស័ង្កសី ម៉ាញេស្យូម និងProbiotics 333, 333 million, មានគុណប្រយោជន៍ជួយអ្នកលូតលាស់កម្ពស់បានល្អនិង ជួយការពារប្រព័ន្ធរំលាយអាហារ ដោយគ្មានផលប៉ះពាល់អីទេ។ Growth Height Pro ជួយលូតលាស់កម្ពស់បានតាមបែបធម្មជាតិ ជំនួយដំណើរការបង្កើតជាលិកាគ្មានជាតិខ្លាញ់ ជំរុញការលូតលាស់ឆ្អឹង នាំមកនូវប្រសិទ្ធភាពក្រោយពេលប្រើប្រាស់ត្រឹម ២ ដល់ ៦ ខែ ទៅតាមសរីរាង្គកាយនៃមនុស្សម្នាក់ៗ។ ក្រៅពីនោះនៅមាន បាក់តេរីដែលមានប្រយោជន៍ Probiotics 333, 333 million, Growth Height Pro មានប្រយោជន៍ពិសេសសម្រាប់ប្រព័ន្ធរំលាយអាហារ កាត់បន្ថយជម្ងឺដែលទាក់ទងដល់ក្រពះ និងបង្កើនសុខភាព ជួយរាងកាយស្រូបយកសារជាតិល្អបំផុតដើម្បីជំនួយការលូតកម្ពស់ឲ្យមានប្រសិទ្ធភាពខ្ពស់។ (អត្ថបទពាណិជ្ជកម្ម)	គ្រាន់តែ៥លំហាត់ខាងក្រោមនេះ អាចជួយឲ្យលោកអ្នកមានសុខភាពល្អ អារម្មណ៍ស្រស់ស្រាល និងជួយឲ្យជើងឆាប់វែងស្រលូនទៀតផង។
ដើម្បីលើកទឹកចិត្តដល់អ្នកប្រើប្រាស់ទាំងអស់ដែលតែងតែគាំទ្រផលិតផលអេឡិចត្រូនិចរបស់សាមសុងពេលនេះក្រុមហ៊ុនសាមសុង បានរៀបចំនូវកម្មវិធីពិសេសមួយគឺ Super Deal Promo សម្រាប់ រាល់ការទិញផលិតផលគ្រឿងអេឡិចត្រូនិចសាមសុង ដូចជា ទូរទស្សន៍ ទូរទឹកកក ម៉ាស៊ីនត្រជាក់ និង ម៉ាស៊ីនបោកសម្លៀកបំពាក់ ចាប់ពី ២ គ្រឿងឡើងទៅ នឹងមានការបង់រំលស់ ដោយគ្មានការប្រាក់ រហូតដល់ ១២ ខែ ជាមួយធនាគារឯកទេស អ៊ីអន (Aeon Specialized Bank)។ ការផ្តល់ជូននេះមានរយៈពេលចាប់ពីថ្ងៃទី ១ ខែ វិច្ឆិកា ដល់ ថ្ងៃទី ៣១ ខែ ធ្នូ ឆ្នាំ ២០១៨។ តោះចឹងចាំអីទៀត! រួសរាន់ឡើង ប្រញាប់មកទទួលយកការផ្តល់ជូនដ៏អស្ចារ្យនេះទៅ! សម្រាប់ពត៌មានលម្អិតសូមទំនាក់ទំនងទៅកាន់ទូរស័ព្ទ៖ 1800 203 232។ សូមបញ្ជាក់ផងដែរ ការផ្ដល់ជូននេះសម្រាប់តែផលិតផលសាមសុងមួយចំនួននិងហាងដែលបានកំណត់តែប៉ុណ្ណោះ៕ (អត្ថបទពាណិជ្ជកម្ម)	លោកអ្នកប្រាកដជាត្រូវការសម្ភារប្រើប្រាស់ក្នុងផ្ទះ ដែលពោរពេញទៅដោយសោភណភាព ភាពទាន់សម័យ, សន្សំសំចៃខ្ពស់ជាពិសេសនោះគឺគុណភាពនិងបច្ចេកវិទ្យាដ៏អស្ចារ្យតែម្តង។ យ៉ាងណាមិញ ផលិតផលសាមសុង គឺជាម៉ាកអេឡិចត្រូនិចមួយដែលមានឈ្មោះល្បីនិងទទួលបានការគាំទ្រយ៉ាងច្រើនសន្ធឹកសន្ធាប់ពីអ្នកប្រើប្រាស់ទូរទាំងពិភពលោកក៏ដូចជាក្នុងប្រទេសកម្ពុជាផងដែរ។
លោក កឹម សុខា តាមរយៈសំណេរលើទំព័រហ្វេសប៊ុក នាថ្ងៃទី៧ ខែកញ្ញា ឆ្នាំ២០២២ បានអរគុណអ្នកគាំទ្រ ដែលតែងនាំគ្នាទៅប្រមូលផ្តុំនៅមុខតុលាការភ្នំពេញ ដើម្បីបង្ហាញការគាំទ្រដល់លោក និងឃ្លាំមើលសវនាការរបស់លោក ជារៀងរាក់ព្រឹកថ្ងៃពុធ។ លោក បង្ហោះរូបភាពមួយចំនួន ដែលបង្ហាញពីអ្នកគាំទ្ររបស់លោកនៅមុខតុលាការភ្នំពេញ។ «ខ្ញុំ សូមកោតសរសើរ និងសូមអរគុណជាអនេកចំពោះសហមេធាវីការពារក្តី សហការី អ្នកគាំទ្រខ្ញុំ និងប្រជាពលរដ្ឋខ្មែរ ដែលតែងតែជួយការពារ លើកទឹកចិត្ត និងផ្តល់យុត្តិធម៌ដល់ខ្ញុំ ដោយបានចូលរួមផ្ទាល់ក្នុងតុលាការ និងតាមដាននៅខាងមុខតុលាការ ទោះបីសវនាការនេះត្រូវបានអូសបន្លាយរយៈពេលយ៉ាងយូររហូតដល់ទី៥៥ហើយក៏ដោយ»។ នេះជាសាររបស់មេដឹកនាំប្រឆាំង ដែលត្រូវបានបិទសិទ្ធិមិនឲ្យធ្វើនយោបាយ។ ជាមួយគ្នានេះ លោក ជម្រាបប្រជាពលរដ្ឋថា លោក នឹងទៅចូលរួមពិធីបុណ្យកាន់បិណ្ឌ តាមវត្តអារាមនានា។ ពិធិបុណ្យកាន់ថ្ងៃទី១ នឹងចាប់ផ្តើមនៅថ្ងៃទី១១ ខែកញ្ញា ឆ្នាំ២០២២។ លោក លើកឡើងដូច្នេះថា៖«ជួបជុំគ្នាធ្វើបុណ្យតាមទំនៀមទម្លាប់ខ្មែរ គឺអំពើជាកុសល»។ សំណុំរឿងរបស់មេដឹកនាំប្រឆាំងរូបនេះ បានអូសបន្លាយអស់រយៈពេល៥ឆ្នាំមកហើយ។ លោក ត្រូវបានកម្លាំងសមត្ថកិច្ចចូលទៅចាប់ដល់គេហដ្ឋានក្នុងរាជធានីភ្នំពេញ កាលពីយប់ថ្ងៃទី២ ឈានចូលថ្ងៃទី៣ ខែកញ្ញា ឆ្នាំ២០១៧ ដោយចោទថា លោក លួចគប់គិតជាមួយបរទេសដើម្បីផ្តួលរំលំរដ្ឋាភិបាលកម្ពុជា៕	«ការសម្រេចដោយអគតិ គឺជាអំពើបាប»។ នេះជាសាររបស់លោក កឹម សុខា ប្រធានអតីតគណបក្សសង្គ្រោះជាតិ ដែលលោក ទំនងជាចង់សំដៅលើការសម្រេចសេចក្តីរបស់តុលាការ។
សេចក្តីថ្លែងការណ៍រួមដ៏កម្រមួយនេះ គឺជាការប្រតិកម្មលើកដំបូងបង្អស់លើអារ៉ាប៊ីសាអូឌីតនៅក្រុមប្រឹក្សាសិទ្ធិមនុស្សរបស់អង្គការសហប្រជាជាតិ គិតចាប់ពីវាត្រូវបានបង្កើតឡើងកាលពីឆ្នាំ២០០៦មក។ ហើយការប្រតិកម្មនេះដែរ ក៏ធ្វើឡើងចំពេលដែលការព្រួយបារម្ភអន្តរជាតិចេះតែកើនឡើងជុំវិញការរំលោភបំពានសេរីភាពនៃការបញ្ចេញមតិពីសំណាក់រដ្ឋាភិបាលអារ៉ាប៊ីសាអូឌីត។ ប្រេសិតម្នាក់មកពីប្រទេសក្នុងតំបន់អឺរ៉ុបបានប្រាប់ទីភ្នាក់ងារព័ត៌មាន Reuters នៅថ្ងៃទី៧ ខែមីនាថា៖«វាគឺជាជោគជ័យមួយសម្រាប់អឺរ៉ុបដែលរួមដៃគ្នាចាត់ការលើរឿងនេះ»។ សេចក្តីថ្លែងការណ៍ដែលពុំធ្លាប់ធ្វើពីមុនមកនេះក៏ត្រូវបានគាំទ្រដោយកាណាដា និងអូស្ត្រាលីផងដែរ ប៉ុន្តែមិនមានសហរដ្ឋអាមេរិកនោះទេ។ វាត្រូវបានអានដោយលោក Harald Aspelund អគ្គរដ្ឋទូតអៀរឡង់ប្រចាំអង្គការសហប្រជាជាតិក្នុងទីក្រុងហ្សឺណែវ។ លោក Aspelund គូសបញ្ជាក់ថា៖ «យើងពិតជាខ្វល់ខ្វាយអំពីការប្រើប្រាស់ច្បាប់ទប់ទល់នឹងអំពើភេរវកម្ម និងច្បាប់សន្តិសុខជាតិផ្សេងៗទៀត ក្នុងគោលដៅប្រឆាំងនឹងរូបវន្តបុគ្គលដែលអនុវត្តសិទ្ធិនិងសេរីភាពរបស់គេដោយសន្តិភាព»។ សេចក្តីថ្លែងការណ៍រួមខាងលើនេះ បានអំពាវនាវឲ្យអាជ្ញាធរអារ៉ាប៊ីសាអូឌីតបង្ហាញពីព័ត៌មានទាំងអស់ដែលខ្លួនមានជុំវិញរឿងក្តីឃាតកម្មលោក Khashoggi អតីតអ្នកកាសែត Washington Post ដែលត្រូវបានសម្លាប់កាលពីថ្ងៃទី២ ខែតុលា ក្នុងស្ថានកុងស៊ុលអារ៉ាប៊ីសាអូឌីតក្នុងទីក្រុង Istanbul តួកគី។ ជាមួយគ្នានេះដែរ សេចក្តីថ្លែងការណ៍រួមដដែលនេះ ក៏បានស្នើឲ្យអារ៉ាប៊ីសាអូឌីតដោះលែងសកម្មជនចំនួន១០នាក់ដែលខ្លួនបានឃុំខ្លួន ក្នុងនោះរួមមាន Loujain Al-Hathloul, Eman Al-Nafjan, Aziza Al-Yousef និង Samar Badawi ។ ជាចុងក្រោយ សភាអឺរ៉ុប និងបណ្តាប្រទេសគាំទ្រ បាននិយាយថា ពួកគេថ្កោលទោសយ៉ាងខ្លាំងចំពោះការសម្លាប់លោក Khashoggi និងក្រើនរំឭកជាថ្មីពីតម្រូវការចាំបាច់ក្នុងការការពារអ្នកសារព័ត៌មាន និងរក្សាឲ្យបាននូវសិទ្ធិក្នុងការបញ្ចេញមតិនៅទូទាំងពិភពលោក៕	កាណាដា, អូស្ត្រាលី, និងសមាជិកសហភាពអឺរ៉ុបទាំងអស់ ស្នើឲ្យអារ៉ាប៊ីសាអូឌីតដោះលែងសកម្មជន១០នាក់ និងរួមសហការជាមួយការស៊ើបអង្កេតដឹកនាំដោយអង្គការសហប្រជាជាតិក្នុងរឿងក្តីឃាតកម្មអ្នកសារព័ត៌មាន Jamal Khashoggi នៅស្ថានកុងស៊ុលខ្លួនប្រចាំទីក្រុង Istanbul ប្រទេសតួកគី។
យោងតាមរបាយការណ៍បឋមរបស់ TI ៨៨ភាគរយ នៃការិយាល័យបោះឆ្នោត បានចាប់ផ្តើមការបោះឆ្នោត តាមកាលកំណត់ ហើយ១០០ភាគរយ នៃអ្នកសង្កតការណ៍បោះឆ្នោតរបស់អង្គការតម្លាភាពកម្ពុជា ត្រូវបានអនុញ្ញាតចូលការិយាល័យបោះឆ្នោតនៅម៉ោង៧ព្រឹក។ TI សង្កេតឃើញផងដែរថា ៩៨ភាគរយ នៃការិយាល័យបោះឆ្នោត មានគ្រប់នូវសម្ភារសំខាន់ៗ នៅពេលបើកការិយាល័យបោះឆ្នោត ៩៩.៨ភាគរយ នៃការិយាល័យបោះឆ្នោត បានបង្ហាញពីហិបឆ្នោតទទេ ការបិទគម្របហិបឆ្នោតដោយចាក់សោរឃុំ និងដាក់នៅកន្លែងដែលអាចមើលឃើញជាសាធារណៈ។ ជាមួយគ្នានេះ TI ឃើញភ្នាក់ងារគណបក្សប្រជាជនកម្ពុជា និងគណបក្សសង្គ្រោះជាតិ មានវត្តមាន៩៤ភាគរយ និង៤៦ភាគរយ ជាភ្នាក់ងារមកពីគណបក្សផ្សេងទៀត។ បញ្ហាដែល TI មើលឃើញនោះ គឺ ៥៩ភាគរយ នៃការិយាល័យបោះឆ្នោត មិនមានជម្រាល សម្រាប់ជនពិការជិះរទេះចេញចូលបាន៕	អង្គការតម្លាភាពកម្ពុជា (TI) បានដាក់ពង្រាយអ្នកគ្រប់គ្រងចំនួន៣៥នាក់ អ្នកសង្កេតការណ៍ចំនួន ៨២២នាក់ នៅតាមការិយាល័យបោះឆ្នោត ចំនួន៤១១ទូទាំងប្រទេស និងអ្នកសង្កេតការណ៍២០០នាក់បន្ថែម នៅ១០០ការិយាល័យ ក្នុងរាជធានីភ្នំពេញ ស្វាយរៀង និងសៀមរាប។ តាមរយៈសំណាកគំរូវិទ្យាសាស្ត្រស្ថិតិ (Sample Based Observation-SBO) រកឃើញភាពវិជ្ជមានច្រើន ក្នុងដំណើរការបោះឆ្នោតឃុំ-សង្កាត់ នាថ្ងៃទី៤ ខែមិថុនានេះ។
ដំណើរទស្សនកិច្ចរបស់ប្រធានាធិបតីតៃវ៉ាន់ លោកស្រី Tsai Ing-wen ទៅកាន់ប្រទេសនៅតំបន់អាម៉េរិកឡាទីន បានកើតឡើងមួយសប្តាហ៍បន្ទាប់ពីប្រទេសហុងឌូរ៉ាសបានផ្តាច់ទំនាក់ទំនងការទូតជាមួយទីក្រុងតៃប៉ិ ដើម្បីគាំទ្រទីក្រុងប៉េកាំងវិញ។ ចាប់តាំងពីការបញ្ចប់សង្គ្រាមស៊ីវិលចិនក្នុងឆ្នាំ១៩៤៩ មក ទាំងភាគីចិន និងតៃវ៉ាន់បានប្រជែងគ្នាដណ្តើមឥទ្ធិពលនៅអាម៉េរិកឡាទីន។ រដ្ឋាភិបាលទីក្រុងប៉េកាំងតែងព្យាយាមអូសទាញប្រទេសផ្សេងៗដែលនៅទទួលស្គាល់តៃវ៉ាន់។ អំឡុងពេលបំពេញទស្សនកិច្ចនៅក្វាតេម៉ាឡា លោកស្រី Tsai Ing-wen បានចុះហត្ថលេខាលើកិច្ចព្រមព្រៀងមួយជាមួយរដ្ឋាភិបាលក្វាតេម៉ាឡាដែលមានទំហំទឹកប្រាក់ ៤ លានដុល្លារដើម្បីធ្វើទំនើបកម្មតំបន់ជនបទហើយបានសន្យាថានឹងជំរុញ និងបង្កើនកិច្ចសហប្រតិបត្តិការរវាងប្រទេសទាំងពីរបន្ថែមទៀត។ «ចាប់ពីពេលនេះតទៅ តៃវ៉ាន់ និងក្វាតេម៉ាឡានឹងបន្តបង្ហាញពីសាមគ្គីភាពចំពោះគ្នាទៅវិញទៅមក ពង្រឹងកិច្ចសហប្រតិបត្តិការលើគ្រប់វិស័យដែលអាចធ្វើទៅបាន ដោយផ្អែកលើគោលបំណងរឹងមាំ សាមគ្គីភាព និងផលប្រយោជន៍ទៅវិញទៅមក»។ លោកស្រី Tsai បានលើកឡើងបែបនេះក្នុងអំឡុងពេលធ្វើដំណើរទស្សនកិច្ច។ មុនពេលទៅដល់ក្វាតេម៉ាឡា ដែលជាប្រទេសមួយក្នុងចំណោមប្រទេសទាំង ១៣ ដែលមានទំនាក់ទំនងការទូតជាមួយតៃវ៉ាន់ លោកស្រី Tsai បានឈប់សម្រាក នៅទីក្រុងញូវយ៉ក ដែលធ្វើឱ្យចិនបង្ហាញការខឹងសម្បារ និងព្រមានមន្ត្រីអាម៉េរិកម្តងហើយម្តងទៀតមិនឱ្យជួបជាមួយលោកស្រី Tsai ។ ឥទ្ធិពលរបស់ចិននៅអាម៉េរិកឡាទីនហាក់បានកើនឡើងក្នុងរយៈពេលប៉ុន្មានឆ្នាំចុងក្រោយនេះ ដោយនីការ៉ាហ្កា អែលសាល់វ៉ាឌ័រ ប៉ាណាម៉ា និងកូស្តារីកា បានបោះបង់ចោលទំនាក់ទំនងជាមួយទីក្រុងតៃប៉ិ និងងាកទៅចាប់ដៃជាមួយទីក្រុងប៉េកាំងវិញ។ បើតាមអតីតរដ្ឋមន្ត្រីការបរទេសក្វាតេម៉ាឡាលោក Edgar Gutierrez ជំហររបស់ក្វាតេម៉ាឡាក្នុងការរក្សាទំនាក់ទំនងជាមួយតៃវ៉ាន់គឺជាវិធីមួយដែលខ្លួនអាចរក្សាទំនាក់ទំនងជាមួយអាម៉េរិក ស្របពេលដែលទំនាក់ទំនងរវាងភាគីទាំងពីរហាក់មានភាពតានតឹង៕	ប្រធានាធិបតីតៃវ៉ាន់ Tsai Ing-wen នៅថ្ងៃទី២ ខែមេសា បានបញ្ចប់ដំណើរទស្សនកិច្ចបីថ្ងៃទៅក្វាតេម៉ាឡា ដោយសម្រេចបានកិច្ចព្រមព្រៀងពង្រឹងកិច្ចសហប្រតិបត្តិការបន្ថែមទៀតជាមួយសម្ព័ន្ធមិត្តមួយនេះ។
លោកបណ្ឌិត ប៉ា ច័ន្ទរឿន នាយកប្រតិបត្តិវិទ្យាស្ថានប្រជាធិបតេយ្យកម្ពុជា ថា ពលរដ្ឋត្រូវជឿលើឯកសារផ្លូវច្បាប់ ដែលបញ្ជាក់ពីការទទួលស្គាល់គុណភាព របស់ផលិតផលនីមួយៗ ដែលត្រូវបានផ្សព្វផ្សាយលក់ ដោយចៀសវាងជឿតែទៅលើតារាល្បី ឬបុគ្គលមានកេរ្ដិ៍ណាមួយក្នុងសង្គម។ លោកបន្ថែមថា តារាល្បីឬបុគ្គលមានកេរ្ដិ៍ឈ្មោះត្រូវបានគេស្គាល់ខ្លះ អាចពុំបានដឹងពីគុណភាព គុណសម្បត្តិ ឬគុណវិបត្តិរបស់ផលិតផល ដែលពួកគេកំពុងផ្សព្វផ្សាយនោះ គ្រប់ជ្រុងជ្រោយក៏ថាបាន។ អ្នកវិភាគសង្គមរូបនេះព្រមានថា ការចេះតែទិញផលិតផល ដោយមិនបានពិនិត្យលើគុណភាព ឬស្គាល់ប្រភពផលិតផលច្បាស់លាស់ នោះអាចមានផលវិបាកទៅថ្ងៃក្រោយ ទាំងសុខភាពផ្ទាល់ខ្លួន និងក្រុមគ្រួសារ ក្នុងរយៈពេលខ្លីនិងវែង ខាតបង់ទាំងថវិកា និងខាតពេលធ្វើការងារជាដើម។ ដើម្បីជ្រាបកាន់តែច្បាស់ តទៅនេះសូមអស់លោក លោកស្រី អញ្ជើញស្ដាប់បទសម្ភាសរវាងកញ្ញា ប៉ូ សាគុន ជាមួយលោក ប៉ា ច័ន្ទរឿន នាយកប្រតិបត្តិវិទ្យាស្ថានប្រជាធិបតេយ្យកម្ពុជា ដោយក្ដីរីករាយ៖ លោក ប៉ា ច័ន្ទរឿន ក៏បានដាស់តឿនដល់តារាឬបុគ្គលសាធារណៈមួយចំនួន ដែលជាមនុស្សល្បីល្បាញមានគេស្គាល់ច្រើនថា ពួកគេគួរតែពិនិត្យមើលកម្មវិធី ឬការលក់ផលិតផលដែលខ្លួនទៅផ្សាយឱ្យនោះ ថាមានគុណភាពកម្រិតណា មានការអនុវត្តិតាមច្បាប់កម្រិតណា មុនទទួលផ្សាយឱ្យក្រុមហ៊ុនឬយកមកលក់បន្ត ព្រោះពួកគេជាមនុស្សមានឥទ្ធិពលក្នុងសង្គម។ «បើកម្មវិធីនោះល្អ ផលិតផលមានគុណភាព មិនប៉ះពាល់ដល់សុខភាពអ្នកប្រើប្រាស់ទេ នោះមិនអីទេ ប៉ុន្តែប្រសិនបើវាប៉ះពាល់សុខភាព ឬរំលោភច្បាប់ទៀត តារាឬបុគ្គលសាធារណនោះ អាចប្រឈមមុខទាំងផ្នែកសីលធម៌ និងបញ្ហាផ្លូវច្បាប់ផងដែរ។ ពួកគាត់អាចជាអ្នកចូលរួមចំណែក ក្នុងការផ្សព្វផ្សាយ ឬលើកកម្ពស់ការលក់ផលិតផលក្លែងក្លាយ ឬសេវាកម្មដែលមិនមានគុណភាព»។ នេះជាការពន្យល់របស់លោក ច័ន្ទរឿន។ បន្ថែមពីនោះលោក ប៉ា ច័ន្ទរឿន បានស្នើដល់អាជ្ញាធរមានសមត្ថកិច្ច ដែលធ្វើការលើការលើកកម្ពស់សុខុមាលភាពពលរដ្ឋ ត្រូវតែពិនិត្យមើល តាមដានការផលិត និងការចែកចាយផលិតផលមួយចំនួន ដែលអាចប៉ះពាល់ដល់សុខភាពរបស់ប្រជាជន រយៈពេលខ្លីនិងរយៈពេលវែង។ បើមិនដូច្នោះទេ សង្គមនឹងប្រឈមមុខទាំងការខាតបង់ផ្នែកសេដ្ឋកិច្ច រួមទាំងបាត់បង់សមត្ថភាពការងារ ដោយសារតែជំងឺដែលកើតឡើងដោយប្រការណាមួយ ពីការប្រើប្រាស់ផលិតផលក្លែងក្លាយ ទាំងបម្អូបអាហារ គ្រឿងបរិភោគផ្សេងៗ និងគ្រឿងសម្អាង ដែលមិនគោរពតាមស្ដង់ដាវេជ្ជសាស្ត្រ និងសុខសុវត្ថិភាពត្រឹមត្រូវ៕	ភ្នំពេញ៖ អ្នកដែលមានបំណងទិញផលិតផលថែរក្សាសម្រស់ ឬផលិតផលថែរក្សាសុខភាព និងផលិតផលផ្សេងៗទៀត គួរស្វែងរកព័ត៌មានលម្អិត ពីគុណភាពរបស់ផលិតផលទាំងនោះឱ្យបានច្បាស់ ដើម្បីសុវត្ថិភាពសុខភាពផ្ទាល់ខ្លួន ដោយចៀសវាងការផ្ដល់ទំនុកចិត្តខ្ពស់តែទៅលើបុគ្គលល្បីៗ ដែលផ្សាយផលិតផលទាំងនោះ។ នេះជាការក្រើនរំឭករបស់លោកបណ្ឌិត ប៉ា ច័ន្ទរឿន នាយកប្រតិបត្តិវិទ្យាស្ថានប្រជាធិបតេយ្យកម្ពុជា។
ទោះបីដឹងថា ការវិនិយោគលើវិស័យកីឡាបាល់ទាត់ត្រូវចំណាយថវិកាច្រើន និងមិនបានផ្តល់ប្រាក់ចំណេញក៏ដោយ តែអ្នកស្រី ពុធ ធីតា ប្រធានក្លិបថ្មីរបស់បឹងកេត ហាក់បង្ហាញជំហរឹងមាំចំពោះការវិនិយោគលើវិស័យកីឡាបាល់ទាត់នៅកម្ពុជា។ ម្ចាស់ក្លិបបឹងកេតរូបនេះប្តេជ្ញាថា នឹងមិនបោះបង់ចោលវិស័យមួយនេះឡើយ ទោះបីអាចប្រឈមនឹងការខាតបង់រយៈពេលវែងក៏ដោយ។ ក្នុងបទសម្ភាសជាមួយសារព័ត៌មានថ្មី អ្នកស្រី ពុធ ធីតា បានបញ្ជាក់ថា៖«ទោះបីត្រូវខាតបង់ធនធានក្នុងរយៈពេលវែងក៏ដោយ ខ្ញុំនៅតែប្រកាន់ជំហរក្នុងការវិនិយោគលើវិស័យកីឡាបាល់ទាត់។ ពេលយើងធ្វើស្តាតរួចរាល់ ហើយខ្ញុំជាអ្នករកស៊ីស្រាប់ សម្រាប់ការបើកអាជីវកម្មដើម្បីរកប្រាក់ចំណូលមកទ្រទ្រងក្លិប ខ្ញុំនឹងពុះពារធ្វើ»។ បច្ចុប្បន្នការវិនិយោគលើវិស័យកីឡាបាល់ទាត់នៅកម្ពុជាមិនទាន់អាចផ្តល់ប្រាក់ចំណេញនៅឡើយទេ។ ប៉ុន្តែអ្នកជំនួញវ័យ៣៧ឆ្នាំរូបនេះជឿជាក់ថា វិស័យនេះនឹងផ្តល់ប្រាក់ចំណេញត្រឡប់មកវិញក្នុងពេលដ៏ខ្លីខាងមុខ បើសិនក្លិបមានការរៀបចំត្រឹមត្រូវ។ ក្នុងន័យនេះ អ្នកស្រី ពុធ ធីតា ចង់សំដៅលើការសាងសង់ទីលាន ព្រោះបច្ចុប្បន្នក្លិបមិនទាន់មានទីលានផ្ទាល់ខ្លួននៅឡើយទេ។ ការស្រលាញ់ និងចង់ជួយឲ្យវិស័យកីឡាបាល់ទាត់កម្ពុជាមានការរីកចម្រើន ត្រូវបានប្រធានក្លិបបឹងកេតរូបនេះ ចាត់ទុកជាហេតុផល ដែលជំរុញឲ្យខ្លួន មកវិនិយោគលើវិស័យនេះ។ ប្រធានក្លិបមានដើមកំណើតមកពីខេត្តកោះកុងរូបនេះបន្ថែមថា៖«យើងដឹងហើយ ការវិនិយោគលើវិស័យកីឡាបាល់ទាត់នៅកម្ពុជា គឺមិនមានផលចំណេញនោះទេ តែដោយសារការស្រលាញ់។ ប៉ុន្តែខ្ញុំប្តេជ្ញាចិត្តថា នឹងធ្វើឲ្យក្លិបមានចំណូល។ ដូចខ្ញុំបាននិយាយ ដើម្បីឲ្យក្លិបអាចរកចំណូលបាន លុះត្រាក្លិបមានទីលាន ដែលមានទីតាំងអាចប្រកបអាជីវកម្មបាន»។ អ្នកស្រី ពុធ ធីតា មានទស្សនវិស័យថា ក្រោយព្រឹត្តិការណ៍ស៊ីហ្គេមឆ្នាំ២០២៣ ដែលកម្ពុជាធ្វើជាម្ចាស់ផ្ទះរួច វិស័យកីឡាបាល់ទាត់នៅកម្ពុជានឹងមានភាពល្អប្រសើរជាងមុខ។ ហើយអ្នកស្រីរំពឹងថា ពីរឆ្នាំក្រោយនៃការសាងសង់ទីលាន ក្លិបបឹងកេតនឹងមានចំណូលគ្រប់គ្រាន់ក្នុងការផ្គត់ផ្គង់ក្លិប។ ប៉ុន្តែបច្ចុប្បន្ន ក្លិបនេះមិនទាន់រកឃើញទីតាំងក្នុងការសាងសង់ទីលាននៅឡើយទេ។ បើយោងតាមអ្នកស្រី ពុធ ធីតា ក្លិបត្រូវចំណាយថវិកាពី៥០ទៅ៦០ម៉ឺនដុល្លារក្នុងមួយឆ្នាំក្នុងការទ្រទ្រង់ការចំណាយលើកការហូបចុកស្នាក់នៅនិងប្រាក់បៀរវត្សរ៍របស់កីឡាករនិងមន្ត្រី។ ហើយសម្រាប់ការវិនិយោគក្នុងការសាងសង់ទីលានអាចចំណាយជាង១លានដុល្លារសម្រាប់ទីលាននៅតាមខេត្ត និងពី៦ទៅ៧លានដុល្លារសម្រាប់ទីលាននៅភ្នំពេញ៕	អ្នកស្រី ពុធ ធីតា ប្រធានក្លិបបឹងកេត អាចចាត់ទុកជាស្ត្រីខ្មែរដំបូងគេ ដែលបានលះបង់ធនធានថវិកា និងពេលវេលា វិនិយោគលើវិស័យកីឡាបាល់ទាត់ ទាំងដឹងថា វិស័យនេះ មិនអាចផ្តល់ប្រាក់ចំណេញ។ ការស្រលាញ់ និងចង់ជួយឲ្យវិស័យកីឡាបាល់ទាត់កម្ពុជាមានការរីកចម្រើន ត្រូវបានប្រធានក្លិបបឹងកេតរូបនេះ ចាត់ទុកជាហេតុផល ដែលជំរុញឲ្យអ្នកស្រី វិនិយោគលើវិស័យនេះ។ ទន្ទឹមនឹងប្រកាន់ជំហរមិនបោះបង់ក្នុងការវិនិយោគ អ្នកជំនួញមកពីខេត្តកោះកុងរូបនេះ ហាក់មានជំនឿចិត្តថា វិស័យនេះនឹងអាចផ្តល់ប្រាក់ចំណូលនាអនាគតដ៏ខ្លីខាងមុខ។ តែអ្វីដែលម្ចាស់ក្លិបវ័យ៣៧ឆ្នាំរូបនេះត្រូវគិតគូមុនគេ គឺការសាងសង់ទីលាន ព្រោះបច្ចុប្បន្នក្លិបមិនទាន់មានកីឡដ្ឋានផ្ទាល់ខ្លួននៅឡើយ។
ជំនួបចុងក្រោយសម្រាប់កាត់សេចក្តីនៅក្នុងពូលB ដែលប្រព្រឹត្តទៅនៅថ្ងៃទី២២ កុម្ភៈនេះ នឹងមានការប្រកួតចំនួន២គូ រវាងក្រុមជម្រើសជាតិអាយុក្រោម២២ឆ្នាំ កម្ពុជា និងក្រុមឥណ្ឌូណេស៊ី ខណៈក្រុមជម្រើសជាតិម៉ាឡេស៊ីត្រូវតទល់ជាមួយមីយ៉ាន់ម៉ា។ កម្ពុជា ដែលមាន៦ពិន្ទុក្នុងដៃ បានកក់កៅអីឡើងទៅវគ្គបន្តរួចហើយ នៅឡើយតែក្រុមចំនួន៣ទៀត ដែលត្រូវប្រកួតយកឈ្នះដាច់ខាត ដើម្បីទទួលបានឱកាសឡើងទៅវគ្គ១/២ផ្ដាច់ព្រ័ត្រ។ ក្រុមជម្រើសជាតិឥណ្ឌូណេស៊ី ដែលមានពីរពិន្ទុក្នុងដៃ ក្រោយប្រកួត២លើក ស្មើជាមួយម៉ាឡេស៊ី ២ទល់២ និងសូន្យស្មើជាមួយមីយ៉ាន់ម៉ានោះ ត្រូវការឈ្នះកម្ពុជា ឲ្យខាងតែបាន ដើម្បីឆ្លងទៅប្រកួតវគ្គបន្ត។ ប៉ុន្តែបើក្រុមឥណ្ឌូណេស៊ី ប្រកួតបានត្រឹមស្មើជាមួយកម្ពុជា នៅប្រកួតចុងក្រោយទៀតនោះ គឺក្រុមនេះ នឹងមាន៣ពិន្ទុក្នុងដៃ ហើយត្រូវរង់ចាំអ៊ុតមើលលទ្ធផលការប្រកួតរវាងម៉ាឡេស៊ីនិងមីយ៉ាន់ម៉ា។ នោះក៏ព្រោះតែក្រុមទាំងពីរនេះ ក៏នៅមានឱកាសប្រជែងគ្នា យកកៅអីវគ្គ១/២ ដែរ។ បច្ចុប្បន្ននេះ ក្រុមម៉ាឡេស៊ី មាន១ពិន្ទុក្នុងដៃ ស្ថិតនៅលេខរៀងទី៣ ក្នុងពូលB ក្រោយប្រកួតចាញ់កម្ពុជា ១ទល់០ និងបានត្រឹមស្មើជាមួយឥណ្ឌូណេស៊ី ២ទល់២ ទាំងប្រផិតប្រផើយ នាការប្រកួតនៅកីឡដ្ឋានជាតិអូឡាំពិក កាលពីថ្ងៃទី២០ កុម្ភៈកន្លងមក។ ចំណែកក្រុមមីយ៉ាន់ម៉ាវិញ ក៏មាន១ពិន្ទុក្នុងពូលដែរ បន្ទាប់ពីប្រកួតបានត្រឹមស្មើជាមួយឥណ្ឌូណេស៊ី និងចាញ់កម្ពុជា២ ទល់០ ។ ដូច្នេះសរុបមក ក្រុមទាំង៣ នៅក្នុងពូលB នេះ សុទ្ធតែត្រូវការ៣ពិន្ទុរៀងខ្លួន ។ ថ្វីត្បិតតែកម្ពុជា ទទួលបានចំណាត់ថ្នាក់លេខមួយក្នុងពូលដោយស្វ័យប្រវត្តិ ហើយត្រៀមជួបថៃ នៅវគ្គពាក់កណ្តាលផ្តាច់ព្រ័ត្រក៏ដោយ ប៉ុន្តែក្រុមដែលដឹកនាំដោយគ្រូបង្វឹកអាហ្សង់ទីន លោក Felix Dalmas ចង់បង្កើតប្រវត្តិសាស្ត្រថ្មី ជាមួយនឹងជ័យជម្នះទាំងបីប្រកួតនៅក្នុងពូល ឬឈានដល់ការរារាំងមិនឲ្យមានការស៊ុតបាល់បញ្ចូលទីលើខ្លួន (Cleansheet)។ អត្ថបទទាក់ទង AFF U22៖ ថៃ ជាក្រុមដែលត្រូវប៉ះកម្ពុជានៅវគ្គ១/២ផ្តាច់ព្រ័ត្រ សម្រាប់ការប្រកួតកាត់សេចក្តីចុងក្រោយនៅក្នុងពូលBនេះ គឺក្រុមជម្រើសជាតិអាយុក្រោម២២ឆ្នាំកម្ពុជា ជួបក្រុមឥណ្ឌូណេស៊ី នៅកីឡដ្ឋានជាតិអូឡាំពិក ស្របពេលក្រុមមីយ៉ាន់ម៉ា ត្រូវតទល់ជាមួយក្រុមម៉ាឡេស៊ី នៅកីឡដ្ឋាន RSN ។ ការប្រកួតទាំងពីរគូនេះ នឹងប្រព្រឹត្តទៅនៅម៉ោង៦ និង៣០ នាទីល្ងាចដូចគ្នា៕	ភ្នំពេញ៖ ក្រុមជម្រើសជាតិអាយុក្រោម២២ឆ្នាំ កម្ពុជា ត្រូវជួបជាមួយក្រុមឥណ្ឌូណេស៊ី ខណៈក្រុមជម្រើសជាតិម៉ាឡេស៊ីត្រូវតទល់ជាមួយមីយ៉ាន់ម៉ា នៅក្នុងពូល Bនៃព្រឹត្តិការណ៍ AFF U22 Championship ។ វាជាជំនួបសំខាន់ចុងក្រោយសម្រាប់ឥណ្ឌូណេស៊ី ម៉ាឡេស៊ី និងមីយ៉ាន់ម៉ា ដែលត្រូវការឈ្នះរៀងខ្លួន ដើម្បីឡើងទៅវគ្គ១/២ ផ្ដាច់ព្រ័ត្រជាមួយក្រុមជម្រើសជាតិកម្ពុជា។
ភ្នំពេញ៖ ដំរីអាស៊ីប្រភេទជិតផុតពូជនៅលើពិភពលោក ត្រូវថតបានដោយម៉ាស៊ីនស្វ័យប្រវត្តិ នៅតំបន់ការពារធម្មជាតិកម្ពុជា។ នេះបើតាមក្រសួងបរិស្ថាន នៅថ្ងៃទី២ ខែកក្កដា។ បើតាមក្រសួងបរិស្ថាន ដំរីអាស៊ីនេះ ចូលចិត្តរស់នៅជាហ្វូង នឹងមានកូនតូចៗផងដែរ។ រូបភាពដំរីទាំងនេះ ត្រូវបានថតជាប់ ដោយម៉ាស៊ីនស្វ័យប្រវត្តិ ដែលបានដាក់នៅក្នុងតំបន់ការពារធម្មជាតិ នៅចន្លោះខែមីនា ដល់ខែឧសភាឆ្នាំ២០២១ ។ លោក នេត្រ ភក្រ្តា អ្នកនាំពាក្យក្រសួងបរិស្ថាន បានបញ្ជាក់ថា បច្ចុប្បន្នកម្ពុជា មានដំរីអាស៊ី ចន្លោះពី ៤០០ ទៅ ៦០០ ក្បាល។ បើតាមលោក ភត្ត្រា ដំរីប្រភេទនេះ ភាគច្រើនរស់នៅក្នុងតំបន់ជួរភ្នំក្រវាញ តំបន់ខ្ពង់រាបខាងជើងទន្លេសាប និងតំបន់ទេសភាពខ្ពង់រាបភាគខាងកើត ដែលជាតំបន់ជីវៈចម្រុះដ៏សំបូរបែប ប្រព័ន្ធអេកូទ្បូស៊ី និងតាមទីជម្រាលភ្នំ។ អ្នកនាំពាក្យខាងលើបានបន្ថែមថា៖ « យោងតាមការសិក្សាស្រាវជ្រាវរបស់អ្នកជំនាញ ក្នុងរយៈពេល ៦០ ទៅ ៧០ ឆ្នាំចុងក្រោយនេះ ចំនួនដំរីអាស៊ីនៅលើពិភពលោកបានថយចុះប្រហែល៥០ភាគរយ ចំណែកឯទីជម្រករបស់វាបានបាត់បង់អស់ជិត ៩០ភាគរយ»។ បច្ចុប្បន្ន ដំរីអាស៊ីសរុបប្រមាណពី ៣៩, ៤៦៣ ក្បាលទៅ ៤៧,៤២៧ ក្បាល ដែលកំពុងរស់នៅក្នុងព្រៃ ក្នុងនោះប្រហែល ៧៥ភាគរយរស់នៅក្នុងប្រទេសឥណ្ឌា និងស្រីលង្កា។ ពួកវាកំពុងតែទទួលរងការគំរាមកំហែងធ្ងន់ធ្ងរ ដោយសារការរិចរិលទីជម្រក ការរស់នៅបែកហ្វូង និងគ្មានសុវត្ថិភាពជាដើម ។ ដើម្បីជាដំណោះស្រាយដែលអាចអភិរក្សសត្វដំរីអាស៊ី ឱ្យនៅគង់វង្ស ក្រុមអភិរក្សដំរីព្រៃនៅកម្ពុជា(CECG)ចូលរួមពីក្រសួងបរិស្ថាន រដ្ឋបាលព្រៃឈើ និងអង្គការសត្វព្រៃ និងរុក្ខជាតិអន្តរជាតិ បានរៀបចំផែនការដូចជា កាត់បន្ថយការបាត់បង់ទីជម្រក, ការអភិរក្សនិងតភ្ជាប់ច្រករបៀង និងហ្វូងដំរីព្រៃឡើងវិញ ,ការពង្រឹងការអនុវត្តច្បាប់ ,បង្ការមិនឱ្យមានការចាប់ដំរីព្រៃមកចិញ្ចឹម, ការបន្ធូរបន្ថយជម្លោះរវាងសត្វដំរីព្រៃនិងមនុស្ស, អប់រំផ្សព្វផ្សាយ និងដាក់ចេញសកម្មភាពយុទ្ធសាស្ត្រសម្រាប់ដោះស្រាយបញ្ហាជាដើម។ ដំរីអាស៊ី ត្រូវបានចាត់បញ្ចូលជាប្រភេទជិតផុតពូជ នៅក្នុងបញ្ជីក្រហមរបស់អង្គការសហភាពអន្ដរជាតិ ដើម្បីការអភិរក្សធម្មជាតិ(IUCN)។ វាច្រើនរស់នៅតាមព្រៃរបោះ វាលស្មៅ ព្រៃឫស្សី ព្រៃជាំទឹកតាមដងអូរ ព្រៃពាក់កណ្តាលស្រោង និងព្រៃស្រោង វាស៊ីសំបកឈើ ស្លឹកឈើ មើមឈើ ឫសឈើខ្លីៗ ទំពាំងឫស្សី ផ្តៅ និងវល្លិ៍ជាដើម។ ដំរីផឹកទឹករហូតដល់ ២០០ លីត្រក្នុងមួយថ្ងៃ ។ អ្នកបរិស្ថាន និងក្រុមអ្នកអភិរក្សសង្ឃឹមថា វត្តមានកូនដំរីតូចៗ ដែលទើបនឹងកើតនៅក្នុងហ្វូងដំរីធំៗថតបានដោយ ម៉ាស៊ីនថតស្វ័យប្រវត្តិកន្លងមក គឺជាប្រសិទ្ធភាពនៃការការពារនិងអភិរក្សព្រៃឈើ ដែលជាទីជម្រករបស់ពួកវាកន្លងមក របស់កម្ពុជា៕	ដោយ៖ ប៉ូ សុភា
Sam-A Gaiyanghadao ត្រូវបានគេចាត់ទុកថាជាកីឡាករល្អបំផុតម្នាក់ក្នុងចំណោមកីឡាករប្រដាល់ក្នុងប្រវត្តិសាស្ត្រថៃ។ Sam-A មានកំណត់ត្រាប្រកួត ៤២៣ដង ក្នុងនោះឈ្នះ ៣៦៧ដង ចាញ់ ៤៧ដង និង ស្មើ៩ដង។ អ្នកប្រដាល់ខ្មែរសុរិន្ទរូបនេះ ធ្លាប់ឈ្នះពានកីឡាករល្អប្រចាំឆ្នាំនៅសង្វៀនល្បីឈ្មោះ Lumpinee ឬហៅថា Lumpinee Fighter of the Year និងឈ្នះខ្សែក្រវាត់ Lumpinee Stadium World Titles ច្រើនសម័យកាលក្នុងប្រភេទទម្ងន់ពីរផ្សេងគ្នា។ Sam-A ដែលបានអះអាងថាជាខ្មែរសុរិន្ទនោះបានកើតក្នុងត្រកូលក្រីក្រមួយនៅនៅតំបន់ដាច់ស្រយាលនៅប្រទេសថៃដែលមានឳពុកម្ដាយជាកសិករ។ Sam-A បានរស់នៅតាមបែបកសិករមានជីវភាពមិនល្អប្រសើរ ប៉ុន្តែមានឱកាសប្រឡូកក្នុងក្បាច់គុនមួយថៃកាលនៅក្មេង និង បានធ្វើឲ្យជីវិតរបស់គេកាន់តែល្អប្រសើរឡើង។ កីឡាករខ្មែរសុរិន្ទរូបនេះរំលឹកថា៖«កាលខ្ញុំអាយុ ៩ ឆ្នាំ ខ្ញុំចាំបានថាមានកម្មវិធីបុណ្យមួយនៅស្រុកកំណើត ហើយកាលនោះមានរេញប្រកួតក្បាច់គុនមួយថៃនៅក្បែរវិហារវត្ត។ ពេលនោះ ពូរបស់ខ្ញុំជាអ្នករៀបចំគូប្រកួត»។ កីឡាករដដែលបន្ថែមថា ពូរបស់ខ្លួនបានសួរនៅមនុស្សម្នានិងក្មេងៗជាច្រើនថា មានអ្នកណាចង់ប្រកួតក្បាច់គុនទេ? ស្រាប់តែពេលនោះ Sam-A ឆ្លើយស្ម័គ្រចិត្តថាប្រកួតទោះអត់មានបទពិសោធន៍បន្តិចក៏ដោយ។ Sam-A សង្កត់ធ្ងន់ថា៖«ពេលនោះស្រាប់តែ មនុស្សអ៊ូអរបែរជាស្ងាត់បន្តិចហើយ ខ្ញុំមើលមនុស្សជុំវិញ និយាយថា ហេតុអ្វីអត់យកខ្ញុំប្រកួត។ ខ្ញុំបានប្រាប់ពូរបស់ខ្ញុំ ហើយខ្ញុំចង់ប្រកួត។ គាត់មើលមកខ្ញុំ ក៏ប្រាប់ខ្ញុំថា កុំអី ព្រោះមិនដែលប្រកួតពីមុនទេ។ គាត់មិនយកខ្ញុំប្រកួតទេ ប៉ុន្តែខ្ញុំចង់ប្រកួតខ្លាំងណាស់ ហើយថែមទាំងដេញឲ្យខ្ញុំទៅផ្ទះដើម្បីសុំឪពុកម្ដាយរបស់ខ្ញុំទៀតផង»។ បែបណាក្ដី ឳពុកម្ដាយរបស់ Sam-A មិនជំទាស់ហាក់បីដូចចង់ឲ្យកូនប្រកួតទោះបីជាអត់ដែលមានពិសោធន៍ក៏ដោយ បន្ទាប់ពីរូបគេបានបញ្ចុះបញ្ចូលអង្វរកមួយសន្ទុះ។ Sam-A បញ្ជាក់ថា៖«ខ្ញុំសុំឪពុកម្ដាយរបស់ខ្ញុំ ពួកគាត់មើលមកខ្ញុំ និងមិនឆ្លើយភ្លាមៗទេ។ ពួកគាត់សម្លឹងមើលខ្ញុំ និង បានគោះក្បាលខ្ញុំ។ ក្រោយមកខ្ញុំក៏ននៀលដី និង យំ។ ត្រឹមពីរបីនាទីបន្ទាប់ពីយំខ្លាំងនិងស្រែកខ្លាំងផងនោះ ឳពុកម្ដាយខ្ញុំក៏មិនដឹងធ្វើយ៉ាងម៉េច ហើយក៏យល់ព្រមឲ្យខ្ញុំទៅប្រកួត»។ Sam-A មិនធ្វើឲ្យពូ និងឳពុកម្ដាយខកចិត្តទេដោយប្រកួតទាំងសប្បាយចិត្ត និង ឈ្នះការប្រកួតដំបូងទល់នឹងក្មេងនៅក្នុងមូលដ្ឋាន។ ការប្រកួតដំបូងនោះធ្វើឲ្យគេស្រលាញ់មួយថៃកាន់តែខ្លាំង និងបន្តទៅផ្លាស់ប្ដូរជីវិតប្រសើរឡើងទាំងស្រុង។ កីឡាករមកពីខេត្តបូរីរាំ បន្តថា៖« ក្រោយចប់ ៣ទឹក គ្មានអ្នកណារំភើបជាងខ្ញុំទេ ពេលអាជ្ញាកណ្ដាលលើកដៃខ្ញុំ។ ខ្ញុំឈ្នះការប្រកួតនោះ។ យ៉ាងណាក្ដី ឳពុកម្ដាយខ្ញុំក៏សប្បាយចិត្តចំពោះជ័យជម្នះរបស់ខ្ញុំដែរ តែពួកគាត់មិនបានគិតថាខ្ញុំនឹងក្លាយជាកីឡាករទេ។ ខ្ញុំក៏មានប្រកួតលើកទី២ តែខ្ញុំចាញ់ការប្រកួតនោះ»។ https://www.onefc.com/videos/daren-rolland-vs-sam-a-gaiyanghadao/ ស្ថិតក្នុងកាលៈទេសៈណាក្ដី ឪពុកម្ដាយបានគិតថា Sam-A នឹងមិនបោះបង់នោះឡើយព្រោះតែចិត្តគេចង់ និង ដក់ចិត្តស្រលាញ់ពេក ដើម្បីក្លាយជាកីឡាករលំដាប់ពិភពលោក។ ទីបំផុត ឳពុកម្ដាយរបស់ Sam-A ងាកមកផ្ដល់ការគាំទ្រគ្រប់បែបយ៉ាងពេញទីដោយពួកគាត់បានជួលគ្រូបង្ហាត់ដល់កូនប្រុសតែម្ដង។ កីឡាករវ័យ៣៦ឆ្នាំរៀបរាប់ថា៖«អ្វីៗមិនអាចកើតចេញពីគ្រួសារអ្នកមានទាំងអស់នោះទេ ប៉ុន្តែឳពុកម្ដាយរបស់ខ្ញុំមានគុណធំធេង គាត់បីបាច់ថែរក្សាខ្ញុំ និង យកចិត្តទុកដាក់ខ្ញុំណាស់ និង សម្រេចបំណងរបស់ខ្ញុំ។ យើងមិនមានលុយទិញសម្ភារទំនើប ប៉ុន្តែពួកគាត់រៀបចំឥវ៉ាន់សម្រាប់កីឡាប្រដាល់ឲ្យខ្ញុំ មានបាយសាក់ចាស់មួយញាត់ខ្សាច់ចូលដើម្បីដាល់និង ទាត់។ ខ្ញុំបានហាត់រាល់ថ្ងៃក្រោយចេញពីសាលា។ មួយថៃជាជីវិតរបស់ខ្ញុំ»។ លើសពីនេះទៅទៀត Sam-A បានក្លាយជាកីឡាករគំរូល្អម្នាក់ និង កំពុងបង្ហាត់ក្មេងៗជំនាន់ក្រោយនៅក្លិប Evolve MMA នាប្រទេសសិង្ហបុរី ជាប្រទេសដែលគេរស់នៅបច្ចុប្បន្ន។ ពេលនេះ Sam-A ក៏នៅតែមានការចាប់គូប្រកួតជារឿយៗដែរព្រោះរូបគេជាកីឡាករជាប់កិច្ចសន្យានៅសង្វៀន ONE Championship។ ដោយកើតចេញពីគ្រួសារក្រខ្សត់មុនក្លាយជាវីរបុរសម្នាក់ក្នុងក្បាច់គុនមួយថៃ Sam-A បន្តដើរតាមវិថីដែលខ្លួនស្រលាញ់ដដែលគិតត្រឹមអាយុ៣៦ឆ្នាំនេះ។ Sam-A គូសបញ្ជាក់ថា៖«មួយថៃបានផ្លាស់ប្ដូរជីវិតរបស់ខ្ញុំឲ្យល្អប្រសើរឡើង។ ខ្ញុំជឿជាក់ថាវានឹងបន្តលើកទឹកចិត្តដល់កីឡាករផ្សេងៗដែលបានទស្សនាការប្រកួតរបស់ខ្ញុំ»។ កម្មវិធីបន្ទាប់ សូមកុំភ្លេចទស្សនាកម្មវិធីប្រកួតបន្ទាប់នៅ ONE: AGE OF DRAGONSនៅ ថ្ងៃ ទី ១៦ វិច្ឆិកា ខាងមុខ ពីប៉េកាំង ចាប់ពីម៉ោង ៦ ល្ងាច តទៅ (ម៉ោងកម្ពុជា) តាមរយៈ Facebook, Twitter, YouTube, ONE Super App, និង ផ្សាយបន្តផ្ទាល់ដោយ CBS៕	អត្ថបទ៖ ស៊ីធី
ក្រុមសូលទីឡូអង្គរ ដែលចាញ់វិសាខា ២-១ សប្តាហ៍មុន ត្រូវបើកទ្វារកីឡដ្ឋានខេត្តសៀមរាប ទទួលស្វាគមន៍ភ្ញៀវណាហ្គាវើល សម្រាប់ជំនួបសប្តាហ៍ទី១៩នៃពានរង្វាន់ក្របខណ្ឌខេមបូឌានលីគនៅម៉ោង៣:៣០នាទីរសៀល។ ណាហ្គាវើល ត្រូវការឈ្នះក្នុងជំនួបក្រៅដីមួយនេះ ដើម្បីបន្តគ្រងកំពូលតារាង។ បច្ចុប្បន្នក្រុមនេះ កំពុងឈរកំពូលតារាងមាន៤៤ពិន្ទុ បន្ទាប់ពីពួកគេយកឈ្នះបឹងកេត ២-០ កាលពីសប្តាហ៍មុន។ ក្នុងចំណោម១៨ប្រកួត ណាហ្គាវើលឈ្នះ១៤ ស្មើ២ និងចាញ់២។ ចំណែកក្រុមប្រើប្រាស់កីឡដ្ឋានខេតសៀមរាបជាមូលដ្ឋានសូលទីឡូអង្គរ ស្ថិតនៅ១០ក្នុងតារាងមាន១៦ពិន្ទុ។ សម្រាប់៤ប្រកួតចុងក្រោយក្រុមនេះស្មើ២និងចាញ់២។ ជាមួយគ្នានេះ ក្រុមស្ថិតនៅលេខ៧ក្នុងតារាងអគ្គស្នងការនគរបាលជាតិ ត្រូវប្រើប្រាស់ពហុកីឡដ្ឋានជាតិទទួលក្រុមភ្ញៀវភ្នំពេញក្រោននៅម៉ោង៦ល្ងាច។ បច្ចុប្បន្នប៉ូលិសមាន២៤ពិន្ទុក្នុងដៃ ក្រោយឈ្នះ៧ ស្មើ៣ និងចាញ់៨។ សម្រាប់៣ប្រកួតចុងក្រោយ ប៉ូលិសស្មើ១ និងចាញ់២។ ចំណែកភ្នំពេញក្រោនស្ថិតនៅលេខ៥ក្នុងតារាងមាន២៧ពិន្ទុ ក្រោយ១៨ប្រកួតឈ្នះ៨ ស្មើ៣ និងចាញ់៧។ កាលពីសប្តាហ៍មុនភ្នំពេញក្រោនចាញ់អង្គរថាយហ្គឺរក្នុងលទ្ធផល ៤-០ នៅលើទឹកដីខ្លួនឯង។ នៅម៉ោង៦ល្ងាចនេះដែរ ក្រុមក្រសួងការពារជាតិ ត្រូវប្រជែងជាមួយក្រុមចំណូលថ្មីវិសាខា នៅកីឡដ្ឋានស្តាតចាស់។ វានឹងក្លាយជាជំនួបដ៏ស្វិតស្វាញ និងជក់ចិត្តបំផុត ព្រោះក្រុមទាំងពីរសុទ្ធតែត្រូវការឈ្នះដូចគ្នា ដើម្បីបន្តឱកាសប្រជែងដណ្តើមជើងឯកនៅឆ្នាំនេះ។ បច្ចុប្បន្នក្រសួងការពារជាតិស្ថិតនៅលេខ៤ក្នុងតារាងមាន៣៨ពិន្ទុ ខណៈវិសាខាស្ថិតនៅលេខ៣មាន៤១ពិន្ទុ។ កាលពីជើងទី១ វិសាខាបានយកឈ្នះក្រសួងការពារជាតិក្នុងលទ្ធផល ២-០។ សម្រាប់ការប្រកួតល្ងាចនេះ ក្រសួងការពារជាតិមិនមានការបញ្ជាផ្ទាល់ពីគ្រូបង្គោលលោក ភា សុភ័ក្ត្រា នោះទេ បន្ទាប់ពីគ្រូបង្វឹករូបនេះជាប់ពិន័យពីគណៈកម្មការវិន័យ៕	ការប្រកួតបាល់ទាត់ដណ្តើមពានរង្វាន់ក្របខណ្ឌមិត្តហ្វូនខេមបូឌានលីគបានឈានដល់ការប្រកួតសប្តាហ៍ទី១៩ ដោយនៅថ្ងៃទី២៥ ខែសីហា ឆ្នាំ២០១៨នេះមានការប្រកួតចំនួន៣គូ ដែលរៀបចំនៅទីលានផ្សេងៗគ្នា។ សូលទីឡូអង្គរ បើកទ្វារកីឡដ្ឋានខេត្តសៀមរាបស្វាគមន៍ណាហ្គាវើល មុនអគ្គស្នងការនគរបាលជាតិ(ប៉ូលិស)ប៉ះភ្នំពេញក្រោននៅពហុកីឡដ្ឋាន និងក្រសួងការពារជាតិជួបវិសាខានៅកីឡដ្ឋានស្តាតចាស់។
ថវិកានេះ នឹងត្រូវប្រើប្រាស់ដើម្បីលើកកម្ពស់សុខុមាលភាពសង្គម និងគាំទ្រដល់ប្រជាសហគមន៍ដែលងាយរងគ្រោះ តាមរយៈការទទួលបានអាហារ ប្រាក់ចំណូល និងសេវាជាមូលដ្ឋានប្រកបដោយនិរន្តរភាព។ ការគាំទ្រនេះ ក៏នឹងរួមចំណែកធ្វើឱ្យមានការអភិវឌ្ឍន៍សង្គម និងសេដ្ឋកិច្ចប្រកប ដោយសមធម៌នៅក្នុងសហគមន៍កម្ពុជាផងដែរ។ លោក អាឡិន ថៃ អគ្គនាយក នៃក្រុមហ៊ុន ដាយ អុិឈិ ឡាយហ្វ៍ មានប្រសាសន៍ថា÷ «យើងមានសេចក្តីរំភើបរីករាយដែលបានចាប់ដៃគូជាមួយអង្គការ ការីតាសអូស្ត្រាលី ដើម្បីគាំទ្រដល់សុខុមាលភាពរបស់ប្រជាជនងាយរងគ្រោះនៅក្នុងប្រទេសកម្ពុជា។ កិច្ចព្រមព្រៀងនេះ គឺជាទំនួលខុសត្រូវក្នុងសង្គមមួយក្នុងចំណោមសកម្មភាពជាច្រើនដែលក្រុមហ៊ុន ដាយ អុិឈិ ឡាយហ្វ៍ បាន និងកំពុងអនុវត្តន៍នៅក្នុងប្រទេសកម្ពុជា។ យើងមានបំណងចូលរួមចំណែកជួយដល់សហគមន៍ដែលយើងផ្តល់សេវាកម្មធានារ៉ាប់រងអាយុជីវិត»។ កម្មវិធី UCDT គ្រប់គ្រងដោយអង្គការ ការីតាសអូស្ត្រាលី ដោយសហការជាដៃគូជាមួយអង្គការមិនមែនរដ្ឋាភិបាលក្នុងស្រុកចំនួន៨ផ្សេងទៀត។ កម្មវិធីនេះ អនុវត្តនៅក្នុងភូមិគោលដៅចំនួន៥១ នៃស្រុកចំនួន១១ ស្ថិត នៅក្នុងខេត្តកំពង់ស្ពឺ កំពង់ឆ្នាំង ពោធិ៍សាត់ និងសៀមរាប។ រួមជាមួយនឹងការគាំទ្រដ៏សប្បុរសពីក្រុមហ៊ុនធានារ៉ាប់រងអាយុជីវិត ដាយ អុិឈិ ឡាយហ្វ៍ កម្ពុជា កម្មវិធីនេះត្រូវបានគាំទ្រដោយរដ្ឋាភិបាលអូស្ត្រាលី តាមរយៈកម្មវិធីសហប្រតិបត្តិការនៃអង្គការក្រៅរដ្ឋាភិបាលអូស្ត្រាលី។ លោក ឡាយ សុធី តំណាងអង្គការការីតាសអូស្ត្រាលី ប្រចាំប្រទេសកម្ពុជាបាននិយាយថា÷«យើងពិតជារីករាយណាស់ដែលបានចាប់ដៃគូជាមួយក្រុមហ៊ុនធានារ៉ាប់រងអាយុជីវិត ដាយ អុិឈិ ឡាយហ្វ៍ កម្ពុជា។ វាពិតអស្ចារ្យណាស់ក្នុងការធ្វើការជាមួយស្ថាប័ននានាដែលមានគោលដៅបង្កើតការផ្លាស់ប្តូរជាវិជ្ជមាននៅក្នុងសហគមន៍»។ កម្មវិធីរួមគ្នាលើកកម្ពស់សេចក្តីថ្លៃថ្នូរសហគមន៍(UCDT) ផ្តោតលើចំណុចខ្លាំងដែលមានស្រាប់នៅក្នុងសហគមន៍ដោយប្រើប្រាស់ធនធាន និងកម្លាំងពលកម្មក្នុងស្រុក។ យើងអាចបង្កើនចំនួនធុងទឹក អណ្តូងទឹក ប្រព័ន្ធចែកចាយទឹក និងបង្គន់អនាម័យដែលត្រូវបានសាងសង់ឡើងដោយគ្រួសារនីមួយៗក្នុងការចូលរួមចំណែកសាងសង់ដោយខ្លួនឯង។ នេះវាក៏មានន័យថា សហគមន៍បានបណ្តាក់ទុនកាន់តែច្រើនដើម្បីបានជាលទ្ធផលព្រោះពួកគេមានមោទនភាពចំពោះការរួមចំណែក និងលទ្ធផលនៃការខិតខំប្រឹងប្រែងរបស់ពួកគេ៕ (អត្ថបទពាណិជ្ជកម្ម)	ភ្នំពេញ ថ្ងៃទី១៣ ខែមករា ឆ្នាំ២០២២ ថ្ងៃនេះ ក្រុមហ៊ុនធានារ៉ាប់រងអាយុជីវិត ដាយ អុិឈិ ឡាយហ្វ៍ កម្ពុជា បានចុះហត្ថលេខាលើកិច្ចព្រមព្រៀងជាមួយអង្គការការីតាសអូស្ត្រាលី ដើម្បីផ្តល់ការគាំទ្របន្ថែមដល់កម្មវិធី Upholding Community Dignity Together (UCDT) នៅក្នុងប្រទេសកម្ពុជា ដោយការបរិច្ចាគថវិកាចំនួន២ម៉ឺនដុល្លារអាមេរិក។
ដើម្បីបានជ្រាបច្បាស់ពីការប្រកបមុខរបរត្បាញបបុសនេះ សូមនាងកញ្ញា លោក លោកស្រី អញ្ជើញស្ដាប់បទយកការណ៍ដែលរៀបរៀងដោយកញ្ញា ប៉ូ សាគុន ដូចតទៅ៖ បើគេធ្វើដំណើរពីរាជធានីភ្នំពេញតាមផ្លូវជាតិលេខ១ ប្រមាណជាង៦០គីឡូម៉ែត្រ ដោយឆ្លងកាត់គល់ស្ពានអ្នកលឿងត្រើយខាងលិចប្រហែលតែ១០០ម៉ែត្រតែប៉ុណ្ណោះ គេនឹងឃើញមានដើមបបុស ដែលអ្នកភូមិហាលនៅកណ្ដាលថ្នល់ដើម្បីឱ្យឡាន និងម៉ូតូកិនបំបែក។ ដើមបបុសខ្លះ ត្រូវបានដាក់ហាលនៅក្បែរចិញ្ចើមផ្លូវ ខ្លះទៀតត្រូវចងបញ្ឈរផ្អោបជាប់និងដើមឈើធំល្មម។ នៅទីនេះគឺភូមិ៣ ឃុំអំបិលទឹក ស្រុកលើកដែកខេត្តកណ្ដាល ដែលមានអ្នកប្រកបរបរកាប់និងត្បាញបបុសនេះប្រមាណជា៤គ្រួសារដែលសុទ្ធតែជាប់ខ្សែស្រឡាយនឹងគ្នា។ ជាអ្នកកាប់បបុសមួយរូប គឺលោក ហ៊ុង ខ្មៅ បានប្រកបរបរនេះរយៈពេល៥ឆ្នាំមកហើយ។ ត្រូវក្រោកពីម៉ោង៣ទៀបភ្លឺ ដើម្បីដើរទៅកាប់បបុសជាមួយប្រពន្ធ ក្នុងព្រៃមួយដែលស្ថិតនៅចំងាយ២គីឡូម៉ែត្រពីភូមិ លោក ខ្មៅ ត្រូវនៅក្នុងព្រៃនោះពីម៉ោង៥ព្រឹករហូតដល់ម៉ោង២រសៀល ដើម្បីលោកអាចកាប់ដើមបបុសបានប្រមាណ៥បាច់ ដែលមួយបាច់អាចត្បាញបាន២សន្លឹក។ ក្នុងមួយថ្ងៃ លោក ហុង ខ្មៅ និងភរិយា ត្រូវចំណាយពេល៤ម៉ោង ដើម្បីដើរពីផ្ទះទៅព្រៃ និងត្រឡប់មក វិញ នៅលើផ្លូវដ៏ពិបាកដោយអន្លើ។ ធ្វើដំណើរឆ្ងាយជារឿងមួយ ប៉ុន្ដែអ្វីដែលជាបញ្ហានោះ គឺការដើររកដើមបបុសតែម្ដង ព្រោះវាកាន់តែខ្យត់។ ទោះយ៉ាងណាក៏ដោយ ដោយសារតែគ្មានមធ្យោបាយដឹកជញ្ជូនផ្ទាល់ខ្លួន លោក ខ្មៅ ត្រូវទុកដើមបបុសគរគ្នានៅក្នុងព្រៃរហូតដល់ដល់បានច្រើន ទើបលោកជួលគោយន្តអ្នកជិតខាងទៅដឹកជញ្ជូនមកផ្ទះម្តង។ ធ្លាប់ទៅធ្វើសំណង់ច្រើនលើក តែជួបតែមេការមិនបើកប្រាក់ខែឱ្យ លោក ខ្មៅ ស៊ូនៅរករបរកាប់ដើមបបុសនេះ បើទោះតែវាមិនបានប្រាក់ច្រើនក៏ដោយចុះ ក៏លោកអាចនៅមើលថែគ្រួសារបាន។ លោក ហ៊ុង ខ្មៅ បញ្ជាក់៖«ពិបាកផ្លូវដើរ ហើយវាឆ្ងាយ។ ពិបាកដើររកកាប់ណាស់ទម្រាំរកបាន ពីមុននៅតែក្រោយផ្ទះក៏រកបានដែរ ដល់ឥឡូវគេកាប់ព្រៃអស់វាស្បើយ»។ អង្គុយលើគ្រែដែលមានដាក់ចានឆ្នាំងផងនោះ អ្នកស្រី យឹន ធីតា អាយុ២៩ឆ្នាំ ជាអ្នកប្រកបរបរកាប់បបុសត្បាញធ្វើកន្ទេល ឬហៅម្យ៉ាងទៀតថា ត្បាញស្លឹកលាប តពីឪពុកម្ដាយតាំងពីក្មេងមក។ ពាក់អាវដៃខ្លី ដៃស្ដាំចេះតែអេះដៃឆ្វេងត្រង់សាច់ដំដៃមិនឈប់ ក្នុងពេលកំពុងឆ្លើយឆ្លងជាមួយខ្ញុំ អ្នកស្រី ធីតា ពោលថា ក្នុងមួយថ្ងៃ អ្នកស្រីអាចត្បាញបបុសបាន១០សន្លឹក ដែលក្នុងមួយសន្លឹកទំហំ១ម៉ែត្រ៦តឹក។ បបុសមួយសន្លឹកមានតម្លៃ២៥០០រៀល។ ម្រាមដៃខ្លីៗដែលមានសភាពក្រិនគ្រប់ម្រាមនិងពេញផ្ទៃប្រអប់ដៃ អ្នកស្រី ធីតា និយាយថា ទម្រាំត្បាញបានមួយសន្លឹកៗ អ្នកស្រីត្រូវមុតដៃ ពេលខ្លះ រសក បបុសចាក់ចូលក្នុងក្រចកដៃក៏មានដែរ ទោះបីតែគាត់ពាក់ស្រោមដៃហើយក៏ដោយ។ «ជួយកាលរយះដៃ ថ្ងៃមុនរសកបបុសចូលក្រចកដៃមិនទាន់យកចេញបានផង។ ពិបាកណាស់ មានតែមុខរបរហ្នឹង បើយើងមិនរកបានអីឱ្យកូនហូប»។ នេះជាការបញ្ជាក់របស់ អ្នកស្រី ធីតា។ គេត្រូវចំណាយពេលហាលថ្ងៃប្រមាណជាង១សប្ដាហ៍ បន្ទាប់មកត្រូវយកឱ្យឡាន ឬម៉ូតូដែលបើកតាមផ្លូវជាតិលេខ១ កិនឱ្យបែកសិន និងយកទៅឆូតឱ្យក្លាយជាបន្ទះដើម្បីងាយស្រួលត្បាញ ទើបយកមកត្បាញបាន។ និយាយបណ្តើរ ងាកទៅមើលទីតាំងទុកបបុសដែលនៅឆ្ងាយពីខ្លួនបណ្ដើរ អ្នកស្រី ធីតា គេត្រូវហាលបបុសឱ្យស្ងួត ពោលគឺត្រូវតែឱ្យប្រាកដថា វាបានដូរពីពណ៌ខៀវទៅពណ៌ស បើពុំនោះទេ ឈ្មួញនឹងមិនទិញស្លឹកលាបនេះឡើយ។ រស់នៅខាងក្រោមផ្ទះរបស់ម្ដាយបង្កើតខ្លួន ដែលមានសភាពចាស់ជិតទ្រុឌទ្រោមទៅហើយនោះ គ្រួសាររបស់អ្នកស្រី ធីតា មានតែក្ដារកង់ផ្លាកេពណ៌ខ្មៅមួយបន្ទះ គ្មានជញ្ជាំងបិទបាំង ដែលក្រាលលើដីដើម្បីអាស្រ័យសម្រាប់សមាជិកប្រាំនាក់។ មុខរបរតពីឪពុកម្ដាយមួយនេះ មិនអាចធ្វើឱ្យគ្រួសាររបស់អ្នកស្រី ធីតា មានជីវភាពធូរធារឡើយ។ អ្នកស្រីថា វាគ្រាន់តែជួយដោះទាល់បានមួយគ្រាៗតែប៉ុណ្ណោះ ព្រោះតម្លៃនៅថោក ហើយទម្រាំត្បាញបានមួយសន្លឹកត្រូវចំណាយពេលយូរនិងកម្លាំងច្រើន។ អ្នកស្រី ធីតា បន្ថែម៖«ពេលខ្លះទៅខ្ចីអ្នកទិញស្លឹកលាប៥ពាន់មកទិញអង្ករឱ្យកូនចាយសិន អត់ហ៊ានខ្ចីគេច្រើនទេ។ ពេលខ្លះគេអត់លុយដែរ ដល់ពេលគេយកស្លឹកលាបទៅលក់ បានគេបានឱ្យដែរ។ តម្លៃនៅថោក តែមិនដឹងទៅរកអី។ បើលក់ឱ្យអ្នកដំណើរបានមួយសន្លឹក៤ពាន់ដែរ»។ កំពុងអង្គុយឆូតដើមបបុស ក្រោយពីយកឱ្យឡានឬម៉ូតូកិនបំបែកហើយនោះ អ្នកស្រី ឃឹម សាន វ័យ៦៧ឆ្នាំ រាងស្គម ថ្ពាល់ផត ត្រូវជាម្ដាយរបស់ អ្នកស្រី ធីតា បានប្រកបរបរត្បាញដើមបបុសនេះអស់រយៈពេលប្រមាណ២០ឆ្នាំមកហើយ។ ដោយសារតែកម្លាំងធ្លាក់ចុះ សព្វថ្ងៃនេះ អ្នកស្រី សាន បានត្រឹមតែអង្គុយឆូតដើមបបុសតែប៉ុណ្ណោះ ដោយក្នុងមួយថ្ងៃអាចអ្នកស្រីឆូតបាន២បាច់។ មុនបានបបុសឆូត គេត្រូវយកវាទៅឱ្យឡានដែលបើកលើថ្នល់ កិនឱ្យបែកសិន ការណ៍នេះបានធ្វើឱ្យអ្នកដំណើរមួយចំនួនមិនពេញចិត្ត។ មិនពេញចិត្តក៏ព្រោះតែពួកគេទាំងនោះ ភ័យខ្លាចមានគ្រោះថ្នាក់ដោយប្រការណាមួយ ដែលកើតពីដើមបបុសនេះ។ មិនត្រឹមតែអ្នកដំណើរឡើយ សូម្បីអាជ្ញាធរនៅក្នុងមូលដ្ឋាននោះ ក៏បានហាមឃាត់ ដោយធ្លាប់ប្រមូលបបុសដែលអ្នកភូមិហាលកណ្ដាលផ្លូវជាតិលេខ១នេះ យកទៅដុតចោលដែរ។ ប៉ុន្ដែមកដល់ពេលបច្ចុប្បន្ននេះ ដោយឃើញការអង្គុយដំត្រូវចំណាយពេលយូរ និងហត់ផង អាជ្ញាធរក្នុងតំបន់នេះ បានអនុញ្ញាតឱ្យក្រុមអ្នកប្រកបរបរត្បាញបបុសនេះហាលឡើងវិញ ដោយគ្រាន់តែឱ្យបោសសំរាមឱ្យស្អាតតែប៉ុណ្ណោះ។ នេះបើតាមការបញ្ជាក់របស់អ្នកស្រី ឃឹម សាន។ «ដោយសារកូនទេ ជួយឆូតកូនទៅហើយគេឱ្យប្រាក់ខ្លះទៅ។ ពីមុនគេមិនឱ្យហាលលើថ្នល់ទេ គេថាខ្លាចប៉ះពាល់ដល់អ្នកដំណើរ តែឥឡូវគេឱ្យហាលកិនវិញហើយ ព្រោះគេឃើញយើងដំពិបាកពេកទម្រាំបាន១ៗ ហើយបានគេធ្វើស្ពាននៅទីនោះផងលែងអីហើយ»។ នេះជាការបញ្ជាក់បន្ថែមរបស់អ្នកស្រី ឃឹម សាន។ ងាកមកអ្នកត្បាញបបុសមួយរូបទៀត គឺអ្នកស្រី ភឹម សារ៉ន។ អ្នកស្រីក៏ត្រូវទៅកាប់ផងនិងត្បាញផងដែរ។ ដៃលើកដាក់ដើមបបុសត្បាញនៅជាប់នឹងចញ្ចើមផ្លូវជាតិលេខ១ ក្រោមរោងដែលគេធ្វើសម្រាប់ដាក់ដើមបបុស អ្នកស្រី សារ៉ន អាចត្បាញមួយល្ងាចបានតែ៣បន្ទះតែប៉ុណ្ណោះ។ ក្រោយពីរៀនជិះម៉ូតូមិនបានជោគជ័យ ស្ត្រីវ័យ៣៦ឆ្នាំរូបនេះ ត្រូវដើរទៅកាប់ដើមបបុសនៅព្រៃឆ្ងាយ ដែលត្រូវធ្វើដំណើរពីម៉ោង៥ព្រឹកជាមួយអ្នកភូមិឯទៀត ដោយក្នុងមួយថ្ងៃបានតែ២បាច់តែប៉ុណ្ណោះ។ ទោះបីជាមុខរបរត្បាញបបុស មិនសូវរកចំណូលបានច្រើន ហើយត្រូវចំណាយកម្លាំងច្រើនក្ដី តែអ្នកស្រី សារ៉ន មិនអាចប្ដូររបរនេះ ទៅធ្វើការរោងចក្រឡើយ ព្រោះអ្នកស្រីយល់ថាខ្លួនមិនអាចធ្វើការនៅទីនោះបាន។ អ្នកស្រី សារ៉ន បញ្ជាក់៖ «ពិបាកយើងទៅកាប់ផងមកវិញក្រងទៀត ឱ្យម៉ែឆូតឱ្យទៅ។ ទម្រាំដល់ល្ងាចបាន៣ទៅ៤អីចឹងទៅ៕	កណ្ដាល៖ ពីដើមឡើយដើមបបុសដែលគេត្បាញធ្វើជាកន្ទេល ដើម្បីបានយកទៅប្រើប្រាស់ជាជញ្ជាំងផ្ទះសម្រាប់ប្រជាជននៅតាមទីជនបទ។ ប៉ុន្តែបច្ចុប្បន្ននេះ បបុសត្បាញ ឬហៅម្យ៉ាងទៀតថាជាស្លឹកលាបនោះ ពេញនិយមសម្រាប់យកទៅធ្វើជារោងសម្រាកលំហែ នៅតាមតំបន់រមណីយដ្ឋាន។ មានទីផ្សារសម្រាប់លក់ តែអ្នកប្រកបរបរនេះ ថាតម្លៃនៅថោក ហើយដើមបបុសកាន់តែខ្សត់។ ទោះយ៉ាងណា អ្នកភូមិ៣នៃស្រុកលើកដែក ក្បែរគល់ស្ពានអ្នកលឿងត្រើយខាងលិច បានសុខចិត្តនៅប្រកបរបរកាប់ និងត្បាញដើមបបុសនេះ ដោយមិនព្រមចាកចេញពីភូមិទៅធ្វើការក្នុងរាជធានី ឬទីកន្លែងផ្សេងឡើយ។ អ្នកភូមិនេះ ចង់នៅថែរក្សាគ្រួសារជាង។
យោងតាមសហព័ន្ធកីឡាបាល់ទាត់ឡាវ U23 ឡាវ បានរៀបចំការប្រកួតមិត្តភាពពីរប្រកួត ដើម្បីជាការ កម្ដៅ សាច់ដុំ ក៏ដូចជាការហ្វឹកហាត់ត្រៀមប្រកួតពានរង្វាន់ AFF U23 Championship 2022 នៅកម្ពុជា ខណៈ កម្ពុជាកំពុងធ្វើការតេស្ដសមត្ថភាព និងហ្វឹកហាត់ ជម្រើសជាតិបន្ថែម ដើម្បីត្រៀមប្រកួតដូចគ្នា ។ នាថ្ងៃទី៦ ខែកុម្ភៈ ឆ្នាំ២០២២ នៅ កីឡដ្ឋាន Champasak (LK2) U23 ឡាវ បានយកឈ្នះក្រុម Salavan ដែលជាក្រុមខេត្តមួយក្នុងប្រទេសឡាវ ២-០ ហើយនៅថ្ងៃទី៩ ខែកុម្ភៈ ពួកគេនឹងប្រកួតជាមួយ Champasack Football Club នៅកីឡដ្ឋាន Champasack (MK2)។ សម្រាប់ការប្រកួតព្រឹត្តិការណ៍ AFF U23 Championship 2022 ជម្រើសជាតិឡាវ ស្ថិតក្នុងពូល B នឹងត្រូវប្រកួត ថ្ងៃទី១៥ ខែកុម្ភៈ ជាមួយ ជម្រើសជាតិឥណ្ឌូនេស៊ី, ថ្ងៃទី១៨ ខែកុម្ភៈ ប្រកួតជាមួយ ម៉ាឡេស៊ី និងថ្ងៃទី២១ ខែកុម្ភៈ ជួបជាមួយ មីយ៉ាន់ម៉ា ។ សម្រាប់ការប្រកួត ក្នុងពូលB នឹងត្រូវធ្វើការប្រកួតនៅក្នុងកីឡដ្ឋានព្រីនស៍។ គួរបញ្ជាក់ថា U23 ឡាវ បានត្រៀមខ្លួន និងហ្វឹកហាត់សម្រាប់ត្រៀមប្រកួតព្រឹត្តិការណ៍មួយនេះ តាំងពីថ្ងៃទី១៧ ខែមករា ឆ្នាំ២០២២មក ។ នេះបើតាមការបញ្ជាក់ពីទំព័រហ្វេសប៊ុកសហព័ន្ធបាល់ទាត់ឡាវ ។	ក្រុម U23 ជម្រើសជាតិឡាវ នឹងមានការប្រកួតមិត្តភាព២ប្រកួត ដើម្បីកម្ដៅសាច់ដុំមុន ការប្រកួត AFF U23 Championship 2022 ដែលនឹងប្រព្រឹត្តទៅចាប់ពីថ្ងៃទី១៤-២៦ ខែកុម្ភៈ ឆ្នាំ២០២២ នៅពហុកីឡដ្ឋានជាតិមរតកតេជោ និងកីឡដ្ឋានព្រីនស៍ ប្រទេសកម្ពុជា។
នៅក្នុងសុន្ទរកថាកាលពីថ្ងៃច័ន្ទនៅរដ្ឋធានីវ៉ាស៊ីនតោនអ្នកស្រី Katherine Tai អ្នកតំណាងវិស័យពាណិជ្ជកម្មសហរដ្ឋអាមេរិក បាននិយាយថា៖ «ប្រទេសចិនបានប្តេជ្ញាចិត្តក្នុងគោលបំណងផ្តល់ផលប្រយោជន៍ខ្លះដល់ឧស្សាហកម្មអាមេរិក រួមទាំងវិស័យកសិកម្ម ដែលយើងត្រូវតែពង្រឹង»។ ប្រទេសចិនបានប្តេជ្ញាបន្ថែមទឹកប្រាក់ចំនួន ២០០ពាន់លានដុល្លារទិញទំនិញនាំចេញរបស់សហរដ្ឋអាមេរិក ដែលជាផ្នែកមួយនៃកិច្ចព្រមព្រៀងពាណិជ្ជកម្មដំណាក់កាលទី១ ដែលបានចរចាក្នុងអំឡុងរដ្ឋបាលលោកអតីតប្រធានាធិបតី Donald Trump។ អ្នកស្រី Tai បាននិយាយថា ប្រទេសចិនបានទិញមិនគ្រប់តាមការសន្យាហើយអ្នកស្រីបាននិយាយថា អ្នកស្រីនឹងស្វែងរកកិច្ចប្រជុំជាមួយសមភាគីចិន គឺលោកឧបនាយករដ្ឋមន្ត្រី Liu He ដើម្បីពិនិត្យមើលបញ្ហានេះ។ នៅក្នុងពិធីកាលពីថ្ងៃច័ន្ទ រៀបចំដោយមជ្ឈមណ្ឌលដើម្បីការសិក្សាយុទ្ធសាស្ត្រ និងអន្តរជាតិ (CSIS) អ្នកស្រី Tai បានថ្លែងថា៖ «សំខាន់ជាងគេបំផុតនោះ គឺយើងត្រូវតែការពារផលប្រយោជន៍សេដ្ឋកិច្ចរបស់យើងឲ្យខាងតែបាន»។ បន្តយុទ្ធសាស្ត្ររបស់លោក Trump លោក William Adams អនុប្រធានជាន់ខ្ពស់ និងជាសេដ្ឋវិទូជាន់ខ្ពស់របស់ឧបសម្ព័ន្ធសេវាកម្មហិរញ្ញវត្ថុ PNC បានចាត់ទុកសារទាំងមូលនៃសុន្ទរកថារបស់អ្នកស្រី Tai ថា ជា«ការបន្តយុទ្ធសាស្ត្ររបស់រដ្ឋបាលលោក Trump ចំពោះទំនាក់ទំនងពាណិជ្ជកម្មអាមេរិក-ចិន»។ ប្រធានាធិបតីអាមេរិកលោក Joe Biden បានរក្សាពន្ធគយកំណត់ដោយលោក Trump ខណៈអ្នកស្រី Tai បានធ្វើការត្រួតពិនិត្យរយៈពេលមួយខែពេញលើគោលនយោបាយពាណិជ្ជកម្មសហរដ្ឋអាមេរិកជាមួយប្រទេសចិន។ អ្នកស្រី Tai បាននិយាយកាលពីថ្ងៃច័ន្ទថា តទៅមុខ រដ្ឋបាលរបស់លោក Biden នឹងដកពន្ធគយខ្លះចេញពីទំនិញនាំចូលរបស់ចិនមួយចំនួនដែលកំណត់ដោយរដ្ឋបាលលោក Trump ។ ការលើកលែងពន្ធគយពីមុនភាគច្រើនបានផុតកំណត់នៅចុងឆ្នាំមុន៕ (Yinan Wang, Lin Yang និង Forest Cong វីអូអេភាសាចិនកុកងឺ (Mandarin) រួមចំណែកក្នុងសេចក្តីរាយការណ៍នេះ) អានព័ត៌មានផ្ទាល់លើ VOA	មន្ត្រីកំពូលរបស់សហរដ្ឋអាម៉េរិកផ្នែកចរចាពាណិជ្ជកម្មបាននិយាយថាប្រទេសចិនមិនបានធ្វើតាមការប្តេជ្ញាចិត្តផ្នែកពាណិជ្ជកម្មរបស់ខ្លួនកាលពីឆ្នាំមុន ហើយថារដ្ឋាភិបាលក្រុងវ៉ាស៊ីនតោននឹងធ្វើការសន្ទនាដោយចំហជាមួយរដ្ឋាភិបាលក្រុងប៉េកាំងក្នុងពេលឆាប់ៗនេះ។
លោកស្រី ពុធ ធីតា និងស្វាមីជនជាតិថៃគឺលោក វ៉ាសូណាន់ នឹងដឹកនាំក្លិបបឹងកេតជំនួសលោក ស៊ីវ ថា អតីតប្រធានក្លិបបឹងកេត ដែលបានលាឈប់កាលពីអំឡុងខែមករាដើមឆ្នាំ២០១៨កន្លងទៅ។ ទោះបីមិនទាន់មានឯកសារតែងតាំងជាផ្លូវការក៏ដោយ តែលោក ពុធ ធីតា ជាស្ត្រីខ្មែរដំបូងគេ ដែលបានលះបង់ពេលវេលា និងធនធានក្នុងការអភិវឌ្ឍវិស័យកីឡាបាល់ទាត់នៅកម្ពុជា។ នាពិធីជួបជុំក្រៅផ្លូវការមួយកាលពីយប់ថ្ងៃទី១ ឧសភា ស្ត្រីអ្នកជំនួញរូបនេះ បាននិយាយថា៖«ទាក់ទងនឹងក្លិបរបស់យើងរាល់ថ្ងៃ គឺល្អមែនទែន ពោលគឺនៅខ្វះខាតចំណុចតិចតួចត្រង់ថា យើងមិនទាន់មានទីលានផ្ទាល់ខ្លួន ដែលថ្នាក់ដឹកនាំ និងកីឡាករយើងចង់បាន។ បញ្ហាទីលានយើងកំពុងមើលនៅរាជភ្នំពេញ និងតាមខេត្ត។ តែឥឡូវនេះយើងរកឃើញហើយ យើងកំពុងពិចារណាថា តើយើងទិញយកមកធ្វើជាទីលានផ្ទាល់ខ្លួន ឬជួលក្នុងរយៈពេលវែង»។ លោកស្រីបានបន្ថែមថា សម្រាប់វត្តមានលោកស្រីក្នុងក្លិបបឹងកេត គឺមានការកែប្រែទ្រង់ទ្រាយអ្វីនោះឡើយ ពោលគឺគ្រាន់តែចូលរួមចំណែកសហការគ្នាជួយអភិវឌ្ឍន៍ក្លិបបឹងកេតឲ្យកាន់តែមានភាពប្រសើរឡើង និងមានការទទួលស្គាល់តែប៉ុណ្ណោះ។ លោកស្រី ធីតា រំពឹងថា ក្រោមវត្តមានរបស់លោកស្រីបឹងកេត នឹងក្លាយជាក្លិបមួយដ៏ខ្លាំងនាស៊ីហ្គេមឆ្នាំ២០២៣។ «យើងមិនមានពេលច្រើននោះទេ ដូច្នេះយើងត្រូវតែប្តេជ្ញាថា ស៊ីហ្គេមឆ្នាំ២០២៣ យើងត្រូវតែជាក្លិបមួយដ៏រឹងមាំ ខ្លាំង ដែលគេទទួលស្គាល់នៅឆ្នាំ២០២៣»។ នេះជាការលើកឡើងរបស់លោកស្រី ពុធ ធីតា ហើយលោកស្រីបានក្រើនរំលឹងថា ការរីកចម្រើនរបស់ក្លិប គឺអាស្រ័យលើការខិតខំរបស់កីឡាករនិងថ្នាក់ដឹកនាំ ពោលគឺមិនអាស្រ័យលើទឹកប្រាក់នោះទេ។ លោកស្រី ពុធ ធីតា និងលោក វ៉ាសូណាន់ ជាឪពុកម្តាយបង្កើតរបស់កីឡាករ Dasidef Vasunan យុវជនថ្នាលបឹងកេត ដែលបានចេញទៅហ្វឹកហាត់នៅក្លិបបាសេឡូណា(Bacelona) កាលពីខែមីនាកន្លងទៅ។ បើទោះបីជាក្លិបមានក្បាលម៉ាស៊ីនថ្មីក៏ដោយ ក៏លោក បែ មករា អ្នកចាត់ការទូទៅ រំលឹកជានិច្ចនូវគុណបំណាច់លោក ស៊ីវ ថា ដែលជាស្ថាបនិក។ បឹងកេតដែលមានឈ្មោះដើមថា «នាគខៀវ» ត្រូវបានបង្កើតឡើងនៅឆ្នាំ២០០៨ ដោយចាប់ផ្តើមលេងនៅក្របខណ្ឌក២ និងបានជើងឯកនៅឆ្នាំ២០១០។ បន្ទាប់មក ក្លិបដែលដំបូងឡើយមានមូលដ្ឋាននៅខេត្តកំពង់ចាមមួយនេះ បានជាប់ចំណាត់ថ្នាក់លេខ២នៅក្របខណ្ឌក១នៅឆ្នាំ២០១១។ បង្ហាញខ្លួននៅក្របខណ្ឌកំពូលតែមួយឆ្នាំ បឹងកេត ដែលមានលោក ស៊ីវ ថាជាម្ចាស់ក្លិប ឈ្នះពានមិត្តហ្វូនខេមបូឌានលីកជាប្រវត្តិសាស្ត្រនៅឆ្នាំ២០១២ ហើយឈ្នះបន្ថែមពីរលើកទៀតនៅឆ្នាំ២០១៦ និងឆ្នាំ២០១៧។ នៅលើឆាកអន្តរជាតិ បឹងកេតបានឈានដល់វគ្គផ្តាច់ព្រ័ត្រនៃពានរង្វាន់ Mekong Club Championship នៅឆ្នាំ២០១៥ តែចាញ់ Buriram United របស់ថៃ ១-០ ។ លោក បែ មករា បានសរសេរនៅលើហ្វេសប៊ុករបស់ខ្លួនថា៖ «ជំនួសមុខឲ្យក្រុមការងារក្លិបកីឡាបាល់ទាត់បឹងកេត ខ្ញុំបាទសូមគោរពថ្លែងអំណរគុណដ៏ជ្រាលជ្រៅដល់លោកប្រធានក្លិបចាស់ ស៊ីវ ថា និងលោកស្រីព្រមទាំងក្រុមគ្រួសារ ដែលបានលះបង់នូវកំលាំងកាយចិត្ត និងថវិកាយ៉ាងច្រើនដើម្បីដំណើរការក្លិបបឹងកេតអោយមានឈ្មោះល្បីល្បាញរហូតដល់ថ្ងៃនេះ ពួកយើងនឹងចងចាំទុកមិនមានថ្ងៃភ្លេចចំពោះការលះបង់កន្លងមក សូមគោរពជូនពរ អោយលោក និងក្រុមគ្រួសារមានសុខភាពល្អ និងជោគជ័យគ្រប់ភារកិច្ច»៕	ក្រោយការចាកចេញរបស់ លោក ស៊ីវ ថា ស្ថាបនិក និងជាអតីតប្រធានក្លិបបឹកកេត កាលពីអំឡុងខែមករាកន្លងទៅ បឹងកេតបានបង្ហាញមុខប្រធានថ្មី ដើម្បីដឹកនាំបន្តនិរន្តភាពរបស់ខ្លួន។ លោកស្រី ពុធ ធីតា អ្នកជំនួញ ដែលមានស្វាមីជាជនជាតិថៃ ទំនងក្លាយជាស្ត្រីខ្មែរដំបូងគេដែលបានជាប្រធានក្លិបបាល់ទាត់នៅកម្ពុជា។ ទោះបីមិនទាន់មានពិធីតែងតាំងជាផ្លូវការក៏ដោយ តែលោកស្រី ពុធ ធីតា បានបង្ហាញគម្រោងថា បញ្ហាទីលានផ្ទាល់ខ្លួនសម្រាប់បឹងកេតជាកត្តាចម្បងដែលអ្នកស្រីត្រូវដោះស្រាយដំបូងគេ។
ខាងក្រោមនេះយើង នឹងបង្ហាញឲ្យដឹងពីរបៀបនៃការរស់នៅដែលអ្នកគួរអនុវត្តន៍ដើម្បីប្រយុទ្ធប្រឆាំងនឹងបញ្ហានៃការធ្លាក់ទឹកចិត្ត ៖ ១. គេងឲ្យបានគ្រប់គ្រាន់ ផលវិបាកមួយនៃជំងឺធ្លាក់ទឹកចិត្ត គឺការគេងមិនលក់។ ហើយនៅពេលអ្នកមិនបានគេងសោះនោះ អ្នកនឹងមានអារម្មណ៍មិនស្រួលដែលអាចធ្វើឲ្យបញ្ហានៃការធ្លាក់ទឹកចិត្តកាន់តែធ្ងន់ធ្ងរឡើង។ ដូច្នេះការប្រើប្រាស់ថ្នាំ ឬរូបមន្តបែបធម្មជាតិណាមួយដែលជួយឲ្យងងុយគេង គឺជាអ្វីដែលអ្នកគួរសាកល្បងដើម្បីអាចគេងលក់បានស្កប់គ្រប់គ្រាន់រាល់យប់។ ២. គ្រប់គ្រងភាពតានតឹង មនុស្សគ្រប់គ្នា គឺងាយនឹងទទួលរងនូវភាពតានតឹង។ ទោះជាយ៉ាងណា អ្នកដែលទទួលរងនូវជំងឺធ្លាក់ទឹកចិត្ត គឺកាន់តែងាយប្រឈមមុននឹងបញ្ហានៃភាពតានតឹងជាងធម្មតា ហើយឥទ្ធិពលនៃភាពតានតឹងទៅលើទាំងចិត្ត និងរាងកាយ អាចមានសភាពខ្លាំងក្លាមែនទែន! ប្រសិនបើអ្នកមានជំងឺធ្លាក់ទឹកចិត្ត ហើយជីវិតរបស់អ្នក គឺពោរពេញដោយភាពតានតឹងទៀតនោះ ចូរព្យាយាមធ្វើនូវសកម្មភាពណាមួយដែលជួយកាត់បន្ថយនូវភាពតានតឹងអាចជា ការធ្វើសមាធិ, អានសៀវភៅ, មើលរឿង ឬកម្មវិធីទូរទស្សន៍ណាមួយដែលអ្នកចួលចិត្ត និងស្ដាប់តន្ត្រី។ ៣. ធ្វើលំហាត់ប្រាណជាប្រចាំ វិធីសាស្ត្រដ៏ល្អមួយទៀត ដើម្បីទប់ទល់នឹងភាពស្ត្រេសតានតឹង គឺការធ្វើលំហាត់ប្រាណទៀងទាត់។ ទោះជាយ៉ាងណាក៏ដោយ នៅមានមូលហេតុមួយទៀតដែលអ្នកគួរហាត់ប្រាណរាល់ថ្ងៃនោះ គឺលំហាត់ប្រាណជាប្រចាំអាចជួយកាត់បន្ថយជំងឺធ្លាក់ទឹកចិត្ត ដោយវាជួយជម្រុញនូវអ័រម៉ូនរីករាយក្នុងខួរក្បាល។ មិនត្រឹមតែធ្វើឲ្យអ្នកមានអារម្មណ៍ល្អប៉ុណ្ណោះទេ ប៉ុន្តែក៏ជួយដោះស្រាយនូវបញ្ហាឈឺចាប់រ៉ាំរ៉ៃដែលជាអាការៈមួយនៃជំងឺធ្លាក់ទឹកចិត្តផងដែរ។ ៤. ទទួលទានអាហារសុខភាពល្អ វាក៏ពិតជាសំខាន់ខ្លាំងផងដែរក្នុងការប្រកាន់ខ្ជាប់នូវរបបអាហារមួយដែលមានតុល្យភាពល្អ ប្រសិនបើអ្នកកំពុងទទួលរងនូវជំងឺការធ្លាក់ទឹកចិត្ត ដោយសារតែសារធាតុចិញ្ចឹមជាក់លាក់អាចជួយក្នុងការទប់ទល់នឹងបញ្ហាបាន។ ឧទាហរណ៍ អាស៊ីតខ្លាញ់អូមេហ្គា ៣ និង អូមេហ្កា ៦ អាចជួយក្នុងការគ្រប់គ្រងអារម្មណ៍ល្អប្រសើរ។ ហើយប្រូតេអ៊ីនអាចជួយឲ្យអ្នកមានអារម្មណ៍ល្អតាមរយៈការជួយសំយោគអ័រម៉ូន និងសរសៃប្រសាទដែលមានសារៈសំខាន់សម្រាប់រក្សាសុខភាពផ្លូវចិត្តបានល្អបំផុត។ ៥. ថែរក្សារបស់មានជីវិតណាមួយ អ្នកជំនាញជាច្រើនបានឲ្យដឹងថា វានឹងជួយបានច្រើនណាស់ ប្រសិនបើអ្នកមានសត្វចិញ្ចឹមមួយក្បាល ក៏ព្រោះវា គឺជាអ្វីដែលអាចរក្សាគ្រប់គ្រងសភាពផ្លូវចិត្ត ឬអារម្មណ៍របស់អ្នក។ ប្រសិនបើអ្នកមិនអាចចិញ្ចឹមឆ្កែ ឬឆ្មារ ឬសត្វអ្វីផ្សេងទៀតបាននោះ អ្នកអាចសាកល្បងដាំកូនរុក្ខជាតិ ដោយវាក៏នឹងផ្ដល់ផលចំពោះអារម្មណ៍របស់អ្នកបានដូចគ្នា៕ ត្រួតពិនិត្យដោយ www.health.com.kh	វា គឺជារឿងធម្មតាមួយសម្រាប់មនុស្សគ្រប់គ្នាដែលមានអារម្មណ៏ពិបាកចិត្ត ឬក្រៀមក្រំម្ដងម្កាលនៅពេលណាមួយ ។ ប៉ុន្តែប្រសិនបើអារម្មណ៍បែបនេះជាប្រចាំ និងថែមទាំងធ្ងន់ធ្ងរឡើងៗ នោះវាច្បាស់ណាស់ថា គឺមានអ្វីមួយខុសប្រក្រតីហើយ។ ផ្ទុយពីអ្វីដែលគេនិយាយតៗគ្នា ការពិបាកចិត្ត ឬភាពក្រៀមក្រំ គឺមិនមែនជាអាការៈតែមួយគត់នៃជំងឺធ្លាក់ទឹកចិត្តនោះទេ។ ភាពអស់កម្លាំង, គិតតែរឿងអវិជ្ជមាន, គេងមិនលក់, បាត់បង់ចំណង់អាហារ ឬទទួលទានច្រើនហួស, ការឈឺចាប់រ៉ាំរ៉ៃ, បញ្ហារំលាយអាហារ, ពិបាកក្នុងការផ្ចង់អារម្មណ៍ និងបាត់បង់ចំណាប់អារម្មណ៍លើអ្វីដែលធ្លាប់ធ្វើឲ្យរីករាយ ទាំងនេះក៏ជាអាការៈចង្អុលពីជំងឺធ្លាក់ទឹកចិត្តផងដែរ។ អ្នកអាចប្រើប្រាស់ថ្នាំប្រឆាំងជំងឺធ្លាក់ទឹកចិត្ត និងទទួលយកការព្យាបាលជាមួយអ្នកជំនាញ ដើម្បីទប់ទល់ជាមួយបញ្ហានេះ ប៉ុន្តែទោះជាយ៉ាងណាអ្នកអាចបរាជ័យហើយធ្លាក់ចូលជ្រៅក្នុងជំងឺនេះដដែល ប្រសិនបើអ្នកមិនធ្វើការផ្លាស់ប្ដូររបៀបរបបនៃការរស់នៅខ្លះ។
កងទ័ពអាកាសរំដោះប្រជាជនចិន បានបង្កើនការហោះហើរកាន់តែញឹកញាប់លើបន្ទាត់ព្រំដែនរវាងចិននិងតៃវ៉ាន់ក្នុងរយៈពេល៤ខែចុងក្រោយ។ នេះបើយោងតាមរបាយការណ៍ពីក្រសួងការពារជាតិតៃវ៉ាន់។ យន្តហោះចម្បាំងរបស់ចិនចំនួន១៨គ្រឿង បានហោះឆ្លងកាត់ផ្លូវអាកាសរបស់តៃវ៉ាន់កាលពីថ្ងៃទី១៨ ខែកញ្ញា ហើយបន្ទាប់មក នៅថ្ងៃទី១៩ ខែកញ្ញា មានយន្តហោះ១៩គ្រឿងទៀត នេះបើតាមក្រសួងការពារជាតិតៃវ៉ាន់។ មន្ត្រីការពារជាតិបាននិយាយថា កាលពីពាក់កណ្តាលខែកញ្ញា យន្តហោះ បានហោះជាទម្រង់បែបវាយប្រហារពីខាងមុខ ខាងក្រោយ និងទាំងសងខាង។ យន្តហោះខ្លះត្រូវបានឃើញលើដែនអាកាសតែវ៉ាន់ លើផ្ទៃទឹកដែលមានចម្ងាយប្រហែល៨០ គីឡូម៉ែត្រ ពីតៃវ៉ាន់ នេះបើយោងតាមផែនទីនានាដែលបង្ហោះលើគេហទំព័រសារព័ត៌មានក្នុងស្រុក។ ដើម្បីជាការឆ្លើយតប ក្រសួងការពារជាតិតៃវ៉ាន់បាននិយាយថា ខ្លួនមានសិទ្ធិក្នុងការ«ការពារខ្លួននិងវាយតបត»។ ក្រសួងការពារជាតិតៃវ៉ាន់បាននិយាយនៅក្នុងសេចក្តីថ្លែងការណ៍ថា៖ «ដោយសារតែយោធាកុម្មុយនីស្ត បានបង្កើតការត្រៀមទ័ពយោធានៅពាក់កណ្តាលខែកញ្ញា ហើយសមត្ថភាពក្នុងការវាយប្រហាររបស់ប្រទេសនោះលើតៃវ៉ាន់បន្តកើនឡើង កងទ័ពតៃវ៉ាន់ បានរៀបចំយុទ្ធសាស្ត្រប្រយុទ្ធដ៏ពិបាកបំផុតអំឡុងពេលសមយុទ្ធ Han Kuang ដើម្បីទប់ទល់នឹងការវិវត្តនិងការគំរាមកំហែងថ្មីនេះ»។ លោក Alexander Huang សាស្ត្រាចារ្យសិក្សាយុទ្ធសាស្ត្រនៃសាកលវិទ្យាល័យ Tamkang នៅតៃវ៉ាន់បានថ្លែងថា៖ «ខ្ញុំគិតថា សាធារណៈជនទូទៅមិនបានត្រៀមចិត្តសម្រាប់ជម្លោះយោធាពិតប្រាកដមួយនោះទេ»។ និស្សិតថ្នាក់បណ្ឌិតតៃវ៉ាន់ម្នាក់ គឺលោក Wu Yi-hsuan អាយុ២៩ឆ្នាំ និយាយថា ចលនាយន្តហោះចម្បាំងរបស់ចិន បានបង្កឲ្យមាន«ការព្រួយបារម្ភ»។ លោក Wu ក្នុងនាមជាពលរដ្ឋបុរសម្នាក់ បារម្ភថា លោកនឹងត្រូវគេកោះហៅដើម្បីកាត្វកិច្ចយោធាបាននិយាយថា៖ «យោធារបស់ចិនហាក់ដូចជាបង្កឲ្យមានភាពច្របូកច្របល់ ហើយចង់ដឹងពីសមត្ថភាពក្នុងការតបតរបស់យើង»។ ការស្ទង់មតិតាមគេហទំព័រ Yahoo កាលពីដើមខែកញ្ញានេះបានរកឃើញថា៦៤ភាគរយនៃប្រជាជនតៃវ៉ាន់ បារម្ភអំពីជម្លោះ ហើយ៣៣,៥ ភាគរយទៀត មិនមានការបារម្ភឡើយ ហើយ២,៥ភាគរយ មិនមានមតិយោបល់។ ប្រទេសចិនបានអះអាងអធិបតេយ្យភាពទឹកដីលើតៃវ៉ាន់ដែលមានការគ្រប់គ្រងដោយខ្លួនឯងតាំងពីទសវត្សរ៍១៩៤០ នៅពេលដែលគណៈបក្សជាតិនិយមរបស់លោក Chiang Kai-shek បានចាញ់សង្គ្រាមស៊ីវិលចិនជាមួយនឹងគណៈបក្សកុម្មុយនីស្តរបស់លោក ម៉ៅ សេទុង ហើយបានប្តូរមូលដ្ឋានមកតៃប៉ិ។ ប្រទេសចិន មិនដែលប្រកាសជាផ្លូវការថា បោះបង់ការគំរាមប្រើកម្លាំងនោះទេ បើសិនជាចាំបាច់ដើម្បីរួបរួមភាគីទាំងពីរនោះ។ កងកម្លាំងអាកាសរបស់រដ្ឋាភិបាលក្រុងប៉េកាំង បានចាប់ផ្តើមហោះយន្តហោះរបស់ខ្លួនជារឿយៗក្បែរកោះតៃវ៉ាន់ បន្ទាប់ពីអ្នកស្រី Tsai Ing-wen បានក្លាយជាប្រធានាធិបតីតៃវ៉ាន់ និងបានច្រានចោលលក្ខខណ្ឌរបស់រដ្ឋាភិបាលក្រុងប៉េកាំងសម្រាប់កិច្ចចរចាដែលភាគីទាំងពីរ នឹងកំណត់ថាជាផ្នែកនៃប្រទេសចិន។ អ្នកវិភាគយោធាជឿថា ចិនក៏មានគ្រាប់មីស៊ីលលើដីដែលតម្រង់ទៅតៃវ៉ាន់ដែរ។ លោក Wang Wenbin អ្នកនាំពាក្យក្រសួងការបរទេសចិន បានប្រាប់ក្រុមអ្នកសារព័ត៌មាននៅក្នុងទីក្រុងប៉េកាំងថា៖ «តៃវ៉ាន់ គឺជាផ្នែកមួយក្នុងដែនដីចិនដែលមិនអាចបំបែកបាន។ ខ្សែបន្ទាត់ពុះចែកតៃវ៉ាន់មិនដែលមាននោះទេ»។ ប្រជាជនតៃវ៉ាន់ភាគច្រើន មិនយល់ស្របនឹងការរួបរួមជាមួយចិននោះទេ។ នេះបើយោងតាមការស្ទង់មតិរបស់រដ្ឋាភិបាលនៅក្នុងទីក្រុងតៃប៉ិ កាលពីឆ្នាំ២០១៩៕ សូមចុចទៅប្រភពដើម VOA ត្រង់នេះ	ការលុកលុយកាន់តាំងខ្លាំងឡើងដោយកងកម្លាំងអាកាសរបស់ចិនចាប់ផ្តើមរំខានចិត្តពលរដ្ឋតៃវ៉ាន់ ដែលឆ្ងល់ថា តើគូប្រជែងនយោបាយប្រដាប់អាវុធធុនធ្ងន់ ទីបំផុតមានគម្រោងវាយប្រហារ ឬយ៉ាងណា បន្ទាប់ពីបានគំរាមកំហែងអស់ជាច្រើនទសវត្សរ៍មកនេះ។ នេះ បើយោងតាមការស្ទង់មតិ និងអ្នកវិភាគ។
អ្នកចាត់ការវ័យ ៥៥ឆ្នាំ ដែលឡើងដឹកនាំ Southampton រយៈពេល៨ខែ បាននាំក្រុមបានចំណាត់ថ្នាក់ទី១៨ ក្នុងតារាង Premier League ដែលជាតំបន់ត្រូវកាច់ចោល។ ឆ្លងកាត់ការប្រកួត១៤លើក Southampton ស្គាល់ជ័យជម្នះតែមួយលើកប៉ុណ្ណោះ ក្នុងនោះចាញ់៧ និងស្មើ៦ដង មាន៩ពិន្ទុ។ បច្ចុប្បនក្លិបកំពុងប្រកាសរកអ្នកចាត់ការថ្មីដើម្បីមកស្តាក្រុមឡើងវិញ ខណៈជំនួយការគ្រូបង្វឹកលោក Kelvin Davis នឹងទទួលបន្ទុកដឹកនាំក្រុមបណ្តោះអាសន្នពេលធ្វើដំណើរទៅជួប Tottenham Hotspur នៅរាត្រីថ្ងៃទី៥ ខែធ្នូនេះ សម្រាប់ការប្រកួតក្នុងលីគសប្តាហ៍ទី១៥៕	ក្លិប Southampton បានសម្រេចបញ្ចប់លោក Mark Hughes ពីតំណែងអ្នកចាត់ការទូទៅរបស់ខ្លួនបន្ទាប់ពីដឹកនាំក្រុមមិនសូវទទួលបានលទ្ធផលល្អក្នុងរដូវកាលនេះ។
ឧបករណ៍ប្រើប្រាស់ដ៏អស្ចារ្យពី Growth Height Pro គោលដៅដែលផលិត Growth Height Pro គឺសំរាប់ជួយកុមារនិងមនុស្សដែលត្រូវការកើនកំពស់និងការរំលាយអាហារឱ្យល្អប្រសើរ។ ឧបករណ៍ប្រើប្រាស់ដ៏អស្ចារ្យដែល Growth Height Pro នាំមកគឺបន្ថែមសារធាតុរ៉ែសំខាន់ដូចជាកាល់ស្យូម, ម៉ាញ៉េស្យូម, ស័ង្កសី...ដែលរាងកាយស្រូបយកមិនគ្រប់គ្រាន់ដើម្បីជំនួយការកើនកំពស់កាន់តែប្រសើរឡើង បញ្ចូលបន្ថែមបាក់តេរី Probiotic ដែលមានប្រយោជន៍ជួយការពារប្រព័ន្ធរំលាយអាហារ មានចំណង់អាហារ។ សូមទស្សនាវីដេអូខាងក្រោមនេះ៖ វិញ្ញាបនបត្របញ្ជាក់អនាម័យផលិតផលចំណីអាហាររបស់សុខាភិបាល ទំនាក់ទំនងទិញ Hotline + line : 070 98 77 78,066 98 77 78,012 722 108 facebook link: https://www.facebook.com/Growthheightproforyou/ អាស័យដ្ឋាន៖ ផ្ទះលេខ13គ ផ្លូវ 271 ភូមិត្រពាំងឈូក សង្កាត់ទឹកថ្លា ខ័ណ្ឌ សែនសុខ រាជធានីភ្នំពេញ៕ (អត្ថបទពាណិជ្ជកម្ម)	ភ្នំពេញ៖កម្ពស់គឺជាកត្តាដ៏សំខាន់បំផុតសម្រាប់ការឈានដល់ក្ដីសុបិនរបស់កុមារ ដូច្នេះអ្នកគួររៀបចំបណ្ដុះកម្ពស់កុមារពីពេលនេះតទៅ ផលិតផល Growth Height Pro គឺជាជម្រើសល្អបំផុតសម្រាប់កូនអ្នក ផលិតផលនេះផលិតចេញពីគ្រឿងផ្សំដែលមានអត្ថប្រយោជន៍សម្រាប់ជំងឺរលាកសន្លាក់ឆ្អឹង Growth Height Pro ជំនួយការផ្លាស់ប្ដូការកើនកម្ពស់របស់កុមាររៀងរាល់ថ្ងៃ។
Bose នឹងចូលរួមជាមតិវាយតម្លៃលើកីឡាករខ្លាំងៗ ១៦ រូប ដែលចូលមកប្រកួតប្រជែងទាំងផ្នែកកាយសម្បទា និង មុខជំនួញ។ កម្មវិធីខាងលើនេះត្រូវបានលោក Sityodtong ពិពណ៌នាថាជាកម្មវិធីដ៏លំបាកមួយ និងស្វែងរកជើងខ្លាំងមិនត្រឹមតែការប្រកួតលើសង្វៀននោះទេ ប៉ុន្តែ ស្វែងរកអ្នកខ្លាំងលើការងារជំនួញផងដែរ។ លោក Chatri Sityodtong ជាប្រធាន និងជានាយកប្រតិបត្តិ របស់ ONE Championship បានរៀបរាប់ឲ្យដឹងបែបនេះ ៖«ខ្ញុំមានកិត្តិយសសូមប្រកាសថា Ankiti Bose ដែលជាសហស្ថាបនិក និងជានាយកប្រតិបត្តិរបស់ក្រុមហ៊ុន Zilingo ត្រូវបានចាត់ចូលជាក្រុមអ្នកវាយតម្លៃក្នុងចំណោមនាយកប្រតិបត្តិ ១២ រូបផ្សេងទៀតនៅក្នុងកម្មវិធី The Apprentice: ONE Championship Edition។ Ankiti គឺជាមនុស្សម្នាក់ដែលលើកទឹកចិត្តខ្លាំងក្លាដល់ស្ត្រីក្មេងៗជាច្រើននិងដើម្បីឲ្យពួកគេសម្រេចក្ដីសុបិនរបស់ខ្លួន។ គាត់ក៏មានមុខជំនួញដ៏រឹងមាំ ហើយវាគ្មានអ្វីត្រូវសង្ស័យនោះឡើយក្នុងការជ្រើសរើសគាត់មកវាយតម្លៃបេក្ខភាពទាំង ១៦ នាក់។ ខ្ញុំពិតជារីករាយដែល Ankiti មកចូលរួមធ្វើការងារនេះជាមួយពួកយើង»។ គួរដឹងថានៅឆ្នាំ២០១៥ Bose ដែលមានវ័យត្រឹម ២៣ ឆ្នាំបានបង្កើតក្រុមហ៊ុន Zilingo នេះឡើង។ ក្រោមការដឹកនាំរបស់ Bose ក្រុមហ៊ុន Zilingo បានរីកចម្រើនកើនគួរឲ្យកត់សម្គាល់រហូតមានទឹកប្រាក់ ៣០០លានដុល្លារអាមេរិក (៣០០,០០០,០០០ ដុល្លារអាមេរិក) និង បង្កើតបានជាក្រុមហ៊ុនជំនួញធំបំផុតមួយ (B2B) នៅតំបន់អាស៊ី។ Bose បានចាប់ផ្ដើមអាជីពជាអ្នកប្រឹក្សាយោបល់ផ្នែកគ្រប់គ្រង (Management Consultant) នៅក្រុមហ៊ុន McKinsey & Company មុនចូលចូលបម្រើការនៅ Sequoia Capital។ បទពិសោធន៍ទាំងនេះ ធ្វើឲ្យ Bose កាន់តែមានលក្ខណៈសម្បត្តិគ្រប់គ្រាន់ដើម្បីវាយតម្លៃដល់សហគ្រិនជំនន់ក្រោយ។ បន្ទាប់ពីត្រូវបានជ្រើសរើស Ankiti Bose ដែលជាសហស្ថាបនិក និងជានាយកប្រតិបត្តិរបស់ក្រុមហ៊ុន Zilingo បានថ្លែងថា ៖«ខ្ញុំពិតជាសប្បាយចិត្តណាស់ដែលបានចូលរួមវាយតម្លៃជាមួយ Chatri ក្នុងកម្មវិធីនេះ។ វាជាបទពិសោធន៍ដ៏អស្ចារ្យមួយសម្រាប់អ្នកប្រកួតប្រជែង និង ទន្ទឹងរង់ចាំស្វែងរកអ្នកដែលមានភាពឈ្លាសវៃដ៏ល្អឯកក្នុងពិភពជំនួញពីសំណាក់បេក្ខភាពប្រកួតប្រជែង»។ កម្មវិធី «The Apprentice: ONE Championship Edition» នឹងអញ្ជើញបេក្ខភាពជើងខ្លាំងម្ចាស់ខ្សែក្រវាត់ ១៦ រូបជុំវិញពិភពលោកមកប្រកួតប្រជែងទាំងផ្នែកកាយសម្បទា និង មុខជំនួញ។ ចំណែកអ្នកឈ្នះនឹងទទួលបានប្រាក់រង្វាន់ ២៥ ម៉ឺនដុល្លារអាមេរិក និង ទទួលបានការងារធ្វើរយៈពេលមួយឆ្នាំក្រោមការគ្រប់គ្រងរបស់លោក Sityodtong ដែលមានទីស្នាក់ការធំនៅប្រទេសសិង្ហបុរី៕	ONE Championship (ONE) ដែលជាស្ថាប័នរៀបចំព្រឹត្តិការណ៍កីឡាធំបំផុតក្នុងប្រវត្តិសាស្ត្រទ្វីបអាស៊ីបានប្រកាសថាអ្នកស្រី Ankiti Bose សហស្ថាបនិក និងជានាយកប្រតិបត្តិរបស់ក្រុមហ៊ុន Zilingo នឹងចូលរួមជាមួយលោក Chatri Sityodtong ប្រធាន និងនាយកប្រតិបត្តិរបស់ ONE Championship ដើម្បីធ្វើជាអ្នកវាយតម្លៃក្នុងកម្មវិធី The Apprentice: ONE Championship Edition ចំណោមនាយកប្រតិបត្តិ១២រូបផ្សេងទៀត។
របាយការណ៍ដដែលបញ្ជាក់តែករណីឆ្លងសរុបនៅតាមវត្តអារាមទាំង១៥៣ នៅក្នុងខណ្ឌនីមួយៗ ហើយក្នុងចំណោមខណ្ឌទាំង១៤នៅភ្នំពេញ គឺវត្តនៅក្នុងខណ្ឌច្បារអំពៅ មានព្រះសង្ឃ យាយជី តាជី ឆ្លងច្រើនជាងគេ គឺរហូតដល់ទៅ៨៨អង្គ/នាក់ ឯណោះ។ ចំណែកវត្តនានា ក្នុងខណ្ឌមានជ័យ និងខណ្ឌ ៧មករា មានព្រះសង្ឃ និងយាយជី តាជី តេស្តវិជ្ជមានកូវីដ-១៩ ចំនួន ១២អង្គ/នាក់ រៀងខ្លួន។ វត្តនៅក្នុងខណ្ឌដូនពេញ មាន៦ករណីឆ្លងថ្មី និង៥ករណីថ្មី ត្រូវបានរកឃើញរៀងខ្លួន ក្នុងវត្ត នៅខណ្ឌកំបូល និងខណ្ឌឫស្សីកែវ។ វត្តនានាក្នុងខណ្ឌ ពោធិ៍សែនជ័យ មាន៤ករណីថ្មី ខណៈវត្តក្នុងទួលគោក និងព្រែកព្នៅ មាន៣ករណីថ្មី រៀងខ្លួន។ វត្តក្នុងខណ្ឌបឹងកេងកងមាន ២ករណី និងក្នុងខណ្ឌដង្កោមាន១ករណីប៉ុណ្ណោះ ខណៈវត្តក្នុងខណ្ឌចំការមន សែនសុខ និងជ្រោយចង្វារ មិនមានករណីឆ្លងកូវីដ-១៩ នោះទេ។ សូមបញ្ជាក់ថា រាជរដ្ឋាភិបាលកម្ពុជា នាយប់ថ្ងៃទី២៣កញ្ញា បានសម្រេចផ្អាករៀបចំពិធីបុណ្យកាន់បិណ្ឌ និងភ្ជុំបិណ្ឌ ចាប់ពីបិណ្ឌ៤ រហូតដល់ថ្ងៃភ្ជុំបិណ្ឌ ដើម្បីបង្ការ និងទប់ស្កាត់ជំងឺកូវីដ-១៩ ដែលកំពុងវាយលុកខ្លាំង។ ការសម្រេចនេះ ធ្វើឡើងក្រោយមានករណីវិជ្ជមានកូវីដ-១៩ ជាង៤០ករណី នៅក្នុងវត្តចំពុះក្អែក នៅខណ្ឌច្បារអំពៅ រាជធានីភ្នំពេញ៕ អត្ថបទទាក់ទង វត្តស្ទើរតែពាក់កណ្ដាលនៅភ្នំពេញ មានករណីឆ្លងកូវីដ-១៩ សម្តេច ហ៊ុន សែន៖ រក្សាជីវិតឲ្យបាន យើងនៅមានឱកាសធ្វើបុណ្យធ្វើទានរាប់ឆ្នាំទៀត	ភ្នំពេញ៖ ព្រះសង្ឃចំនួន ៩៧អង្គ និងអាចារ្យ គណៈកម្មការ យាយជីតាជី សិស្សនិស្សិតស្នាក់នៅវត្តនានាក្នុងរាជធានីភ្នំពេញ ចំនួន ៤៤នាក់ទៀត បានតេស្តវិជ្ជមានជំងឺកូវីដ-១៩ ចាប់ពីថ្ងៃទី២២ ដល់ថ្ងៃទី២៥ ខែកញ្ញា។ នេះបើតាមរបាយការណ៍ របស់មន្ទីរធម្មការ និងសាសនា រាជធានីភ្នំពេញ។
រយៈពេលប្រូម៉ូសិន៖ ចាប់ពីថ្ងៃទី២១ ខែមិថុនា រហូតដល់ ថ្ងៃទី២០ ខែកញ្ញា ឆ្នាំ២០២៣ លក្ខន្តិកៈ៖ សម្រាប់អតិថិជនទាំងអស់ដែលបានជ្រើសរើស អេ អឹម ខេ ជាដៃគូធនាគារ ក្នុងពេលចុះឈ្មោះ សម្រាប់តែអតិថិជន ២០០នាក់ដំបូងប៉ុណ្ណោះ ទិញទំនិញចាប់ពី ៥០ដុល្លារឡើងទៅ លក្ខខណ្ឌផ្សេងៗត្រូវបានអនុវត្ត ប្រសិនបើមានចម្ងល់ សូមទំនាក់ទំនងមកកាន់សេវាបម្រើអតិថិជនតាមរយៈលេខ ០២៣ ២២០ ២០២/១៨០០ ២០០ ២០០ (ឥតគិតថ្លៃ) ឬហ្វេសប៊ុកផេក AMK អេ អឹម ខេ។ *សម្គាល់៖ អេ អឹម ខេ នឹងផ្ទេរប្រាក់ជូនអតិថិជនចំនួន៤ដុល្លារ បន្ទាប់ពីការអនុម័តទទួលបានជោគជ័យ។ (អត្ថបទពាណិជ្ជកម្ម)	ការផ្ដល់ជូនពិសេស! អេ អឹម ខេ នឹងផ្ដល់ជូន ៤ដុល្លារ ជូនអតិថិជនទាំងអស់ ដែលបានជ្រើសរើស AMK ជាដៃគូធនាគារ នៅលើកម្មវិធីទូរស័ព្ទ Mora។ ដើម្បីទទួលបានការផ្ដល់ជូនពិសេស លោកអ្នកគ្រាន់តែបញ្ចូលលេខ 0001 ឬស្កេន QR Code របស់ អេ អឹម ខេ ក្នុងពេលចុះឈ្មោះប្រើប្រាស់កម្មវិធី Mora។ Mora ជាកម្មវិធីជួយសម្រួលដល់លំហូរសាច់ប្រាក់ និងហិរញ្ញវត្ថុរបស់អតិថិជន ដោយលោកអ្នកអាចទិញទំនិញបានភ្លាមៗ និងទូទាត់តាមក្រោយ ដោយមិនមានការប្រាក់។
វចនានុក្រមខ្មែរបានបញ្ជាក់ពាក្យ«រមណីយដ្ឋាន» ជាតំបន់ដែលគួរឲ្យរីករាយ គួរត្រេកអរ សប្បាយ ចាប់ចិត្ត។ «រមណីយដ្ឋាន»ត្រូវបានគេចាត់ទុកថា ជាទីកន្លែងមួយដែលគេរៀបចំឡើងដែលពោរពេញទៅដោយធម្មជាតិ ដែលមានជាដើមឈើ សួនច្បារ សួនផ្កា និងមានជាបឹងបួរ និងមានកន្លែងកម្សាន្តផ្សេងៗ។ បើនិយាយពីពាក្យ«ភោជនីយដ្ឋាន»វិញ ជាកន្លែងមួយសម្រាប់បរិភោគ។ និយាយជារួម ជាកន្លែងដែលមានអាហារច្រើនបែបសម្រាប់ឲ្យមនុស្សបរិភោគ៕	«រមណីយដ្ឋាន»សំដៅលើទីកន្លែងដែលផ្តល់ភាពរីករាយ។ ចំណែក«ភោជនីយដ្ឋាន»សំដៅលើទីកន្លែងសម្រាប់បរិភោគ។ នេះបើយោងតាមវចនានុក្រមខ្មែរ។
ប្រធានាធិបតីអាម៉េរិក ចូ បៃដិន នៅថ្ងៃទី ១៤ ខែកញ្ញា និយាយថា ព្រឹត្តិការណ៍អាកាសធាតុធ្ងន់ធ្ងរដូចជាភ្លើងឆេះព្រៃ និងខ្យល់ព្យុះ នឹងធ្វើឱ្យអាម៉េរិកខាតបង់ទឹកប្រាក់ជាង១០០ពាន់លានដុល្លារនៅឆ្នាំ២០២១នេះ។ លោក បៃឌិន និយាយបែបនេះពីរដ្ឋ Colorado អំឡុងការចុះដើម្បីត្រួតពិនិត្យពីផលប៉ះពាល់ដោយគ្រោះធម្មជាតិនៅភាគខាងលិចអាម៉េរិក។ រដ្ឋ Colorado ជាគោលដៅចុងក្រោយដំណើរត្រួតពិនិត្យបស់លោក ចូ បៃដិន នៅរដ្ឋបីនៃភាគខាងលិចអាម៉េរិក ។ លោក បៃឌិន ក៏បានទៅដល់រដ្ឋ California និងរដ្ឋ Idaho ដើម្បីទទួលការរាយការណ៍ពីផលប៉ះពាល់នៃការឡើងកម្តៅភពផែនដីទៅលើតំបន់នេះ ខណៈនៅផ្នែកផ្សេងទៀតនៃប្រទេស ជួបប្រទះព្យុះសង្ឃរាដែលបណ្តាលឱ្យមានទឹកជំនន់ និងស្លាប់មនុស្សរាប់សិបនាក់។ នៅពីថ្ងៃទី១៤ ខែកញ្ញា ព្យុះត្រូពិចនីកូឡាស បានបោកបក់មកលើឆ្នេរសមុទ្ររដ្ឋ Texas និងរដ្ឋ Louisiana ដោយធ្វើឱ្យជន់លិចផ្លូវ និងផ្តាច់ថាមពលអគ្គីសនីអាជីវកម្ម និងផ្ទះរាប់សែនខ្នង។ ជុំវិញបញ្ហានេះ លោក បៃដិន បានប៉ាន់ប្រមាណការខូចខាតសេដ្ឋកិច្ចដែលបណ្តាលមកពីព្រឹត្តិការណ៍បែបនេះនៅឆ្នាំ២០២១ នឹងមានចំនួនដល់ទៅ១០០ពាន់លានដុល្លារឯណោះ។ សម្រាប់ឆ្នាំ២០២០ លោក បៃឌិន អះអាងនៅថ្ងៃទី១៣ ខែកញ្ញា ថា វាបានធ្វើឱ្យខាតបង់ទឹកប្រាក់៩៩ពាន់លានដុល្លារផងដែរ។ «យើងត្រូវតែធ្វើការវិនិយោគណាដែលនឹងរួមចំណែកដល់ការកាត់បន្ថយបម្រែបម្រួលអាកាសធាតុនៅថ្ងៃនេះមិនមែនថ្ងៃស្អែកទេ»។ ប្រធានាធិបតីអាម៉េរិកលើកឡើងបែបនេះបន្ទាប់ពីធ្វើទស្សនកិច្ចនៅមន្ទីរពិសោធន៍ថាមពលកកើតឡើងវិញនៅរដ្ឋ Colorado ។ លោកបានបន្ថែមទៀតថា ព្រឹត្តិការណ៍អាកាសធាតុធ្ងន់ធ្ងរនាពេលថ្មីៗនេះ នឹងមានភាពសាហាវជាងមុន។ ជាមួយនឹងគ្រោះធម្មជាតិដែលកើតមានកាន់តែញឹកញាប់ និងកាន់តែមហន្តរាយបែបនេះ លោក បៃឌិន សង្ឃឹមថា បញ្ហាអាកាសធាតុនេះអាចធ្វើឱ្យមានអ្នកគាំទ្រច្រើនសម្រាប់គម្រោងហេដ្ឋារចនាសម្ព័ន្ធរបស់លោកដោយនឹងចាយទឹកប្រាក់ជាង៣,៥ទ្រីលានដុល្លារ។ គម្រោងនេះ ស្ថិតនៅក្នុងដៃសភាអាម៉េរិក។ យ៉ាងណាមិញបក្សសាធារណរដ្ឋជំទាស់ បានគម្រោងនេះដោយសារតែគម្រោងចំណាយដ៏ច្រើន និងការប្រមូលពន្ធពីអ្នកមានដើម្បីផ្គត់ផ្គង់គម្រោង។ ចំណែកឯគណបក្សប្រជាធិបតេយ្យដែលមានសំឡេងច្រើននៅក្នុងសភាតំណាងរាស្រ្តនិងព្រឹទ្ធសភា សង្ឃឹមថា នឹងអនុម័តគម្រោងដ៏ធំមួយនេះសម្រាប់លោក បៃឌិន ៕	ដោយ៖ឡាយ ស្រីពេជ្រ
កិច្ចប្រជុំត្រីភាគី ចិន កូរ៉េខាងត្បូង ជប៉ុន នឹងចាប់ផ្តើមប្រារព្ធឡើងនៅថ្ងៃទី ២៤ ខែធ្នូ ដើម្បីជជែកពីបញ្ហាពាណិជ្ជកម្មសេរី បញ្ហាកូរ៉េខាងជើង និងទំនាក់ទំនងរវាងចិន និងជប៉ុនជាដើម។ ក្នុងជំនួបក្រៅកិច្ចប្រជុំត្រីភាគីនេះ ប្រធានាធិបតីកូរ៉េខាងត្បូង មូន ចេអ៊ីន និងនាយករដ្ឋមន្ត្រីជប៉ុន ស៊ិនហ្សូ អាបេ នឹងមានកិច្ចប្រជុំមួយទល់ជាមួយគ្នា ដើម្បីជជែកដោះស្រាយវិវាទរវាងកូរ៉េខាងត្បូង និងជប៉ុន។ ប្រាប់អ្នកកាសែត លោក Kim Hyun-chong អនុទីប្រឹក្សាសន្តិសុខជាតិកូរ៉េខាងត្បូង បានប្រាប់យ៉ាងដូច្នេះថា លោកមូន និងលោក អាបេ នឹងដោះដូរគំនិតគ្នា ជុំវិញបញ្ហាទំនាក់ទំនងរវាងទីក្រុងសេអ៊ូល និងទីក្រុងតូក្យូ។ បើតាមទីប្រឹក្សារូបនេះ ជំនួបរវាងលោកប្រធានាធិបតីកូរ៉េខាងត្បូង និងនាយករដ្ឋមន្ត្រីជប៉ុន គឺវាសំខាន់ណាស់ ដើម្បីដោះស្រាយ និងកែលម្អទំនាក់ទំនងប្រទេសទាំងពីរ។ នេះបើតាមការចុះផ្សាយរបស់ទីភ្នាក់ងារព័ត៌មានYonhap។ បើតាមការរំពឹងទុក លោកមូន នឹងលើកយកបញ្ហាការរឹតត្បិតការនាំចេញធាតុកម្របីប្រភេទរបស់ជប៉ុនទៅកូរ៉េខាងត្បូង និងបញ្ហាផ្សេងទៀត ទៅពិភាក្សាជាមួយលោកអាបេ។ ពិតណាស់ ការរឹតត្បិតធាតុកម្រនេះ គឺកើតចេញពីរឿងតុលាការកូរ៉េខាងត្បូង បានចេញសាលក្រមឲ្យក្រុមហ៊ុនជប៉ុន សងថ្លៃជំងឺចិត្តទៅជនរងគ្រោះកូរ៉េ ដែលត្រូវបានគេបង្វំឲ្យធ្វើការក្នុងសម័យអាណានិគមជប៉ុន។ សូមបញ្ជាក់ថា ទំនាស់នេះ បានបង្កឲ្យប្រទេសកូរ៉េខាងត្បូង ដកជប៉ុនចេញពីបញ្ជីពាណិជ្ជកម្មគួរឲ្យទុកចិត្ត។ ចំណែកជប៉ុនវិញ បានដកកូរ៉េខាងត្បូងចេញពីបញ្ជីពាណិជ្ជកម្មមួយនេះដូចគ្នា។ ប៉ុន្តែទើបតែមួយរយៈចុងក្រោយនេះទេ ទំនាក់ទំនងប្រទេសហាក់ដូចជាប្រសើរឡើងវិញ បន្ទាប់ពីកូរ៉េខាងត្បូងសម្រេច មិនផ្តាច់កិច្ចព្រមព្រៀងព័ត៌មានសំខាន់យោធាជាមួយជប៉ុន៕	វិមានរដ្ឋាភិបាលកូរ៉េខាងត្បូង Cheong Wa Dae នៅថ្ងៃទី២០ ខែធ្នូ បានប្រកាសថា ប្រធានាធិបតីកូរ៉េខាងត្បូងមូន ចេអ៊ីន និងនាយករដ្ឋមន្ត្រីជប៉ុន ស៊ិនហ្សូ អាបេ នឹងមានជំនួបមួយទល់នឹងមួយជាមួយគ្នា នៅក្នុងប្រទេសចិន ក្នុងជំនួបប្រជុំត្រីភាគី។
«ការចាប់ផ្តើមផ្សព្វផ្សាយនឹងធ្វើឡើងត្រឹមសមាមាត្រ៣០ភាគរយប៉ុណ្ណោះ តាមទីតាំងមួយចំនួនដែលបានកំណត់លើការផ្សព្វផ្សាយតាមឡានបិទផ្ទាំង Banner ផ្ទាំង LED នៅតាមដងផ្លូវមួយចំនួនក្នុងរាជធានីភ្នំពេញ»។ លោក វ៉ាត់ ចំរើន អគ្គលេខាធិការគណៈ CAMSOC លើកឡើងដូច្នេះក្នុងកិច្ចប្រជុំគណៈអចិន្ត្រៃយ៍ នៅទីស្នាក់ការគណៈកម្មការកីឡាអូឡាំពិកកម្ពុជា(NOCC) ថ្ងៃទី៣ ខែមករា កន្លងទៅ។ លោក វ៉ាត់ ចំរើន(ស្តាំ) អគ្គលេខាធិការគណៈកម្មាធិការជាតិ CAMSOCក្នុងកិច្ចប្រជុំគណៈកម្មការអចិន្ត្រៃយ៍។ បន្ថែមពីលើនោះទៀត លោក វ៉ាត់ ចំរើន បានសង្កតធ្ងត់ថា៖«សម្រាប់ចំនុចដែលត្រូវផ្តោតសំខាន់ជាងគេ គឺនៅព្រលាន្តយន្តហោះអន្តរជាតិភ្នំពេញ ដែលជាទីតាំងមានភ្ញៀវជាតិ និងអន្តរជាតិចេញចូលច្រើន ដែល CAMSOC ត្រូវធ្វើឱ្យបានទាន់ពេលវេលាមុនស៊ីហ្គេម ២០២៣ មកដល់»។ លោក វ៉ាត់ ចំរើន បានបន្តថា នៅថ្ងៃទី៦ ខែកុម្ភៈ តទៅការផ្សព្វផ្សាយពីដំណើរស៊ីហ្គេម នឹងធ្វើឱ្យបានពេញលក្ខណៈទ្រង់ទ្រាយធំ ១០០ភាគរយ នៅតាមដងផ្លូវ តាមទីសាធារណៈ ផ្សារទំនើបធំៗ តាមសណ្ឋាគារ ច្រកទ្វារចូលពហុកីឡដ្ឋានជាតិ ក៏ដូចជាច្រកចូលទីលានប្រកួត នឹងត្រូវបិទផ្សាយផ្ទាំងប៉ាណូ អំពីការមកដល់នៃព្រឹត្តិការណ៍កីឡាស៊ីហ្គេម៕	បដាផ្សព្វផ្សាយដំណើរឆ្ពោះទៅការប្រកួតកីឡាស៊ីហ្គេមលើកទី៣២ ឆ្នាំ២០២៣ នឹងចាប់ផ្តើមធ្វើពីថ្ងៃទី១៥ ខែមករា នេះតទៅ តាមបរិវេណធំៗ។ ព្រលានយន្តហោះអន្តរជាតិភ្នំពេញជាទីតាំងសំខាន់សម្រាប់ការផ្សព្វផ្សាយ រួមនឹងតាមទីសាធារណៈ និងតាមផ្លូវរង្វង់មូលផ្សេងៗ។ នេះបើតាមការលើកឡើងរបស់លោក វ៉ាត់ ចំរើន អគ្គលេខាធិការគណៈកម្មាធិការជាតិរៀបចំការប្រកួតកីឡាស៊ីហ្គេមក្នុងកិច្ចប្រជុំគណៈកម្មការអចិន្ត្រៃយ៍នៅថ្ងៃទី៣ ខែមករា។
លោក Taoufik Moalla បានរៀបរាប់ប្រាប់អ្នកសារព័ត៌មានថា គាត់បានបើករថយន្តទៅទិញទឹកនៅហាងមួយកន្លែង ដោយក្នុងពេលធ្វើដំណើរគាត់បានឮបទចម្រៀងឆ្នាំ១៩៩០ Gonna Make You Sweat (Everybody Dance Now) របស់ផលិតកម្ម C&C Music Factory ដែលចាក់នៅក្នុងវិទ្យុ។ លោក Moalla បានបញ្ជាក់ថា៖ «នៅពេលដែលខ្ញុំឮបទចចម្រៀងនេះ ខ្ញុំបានច្រៀងតាម និងធ្វើកាយវិការតាមចង្វាក់ភ្លេង»។ ដោយសារតែឃើញកាយវិការ និងសំឡេងខ្ទរចេញពីរថយន្តបែបនេះ ប៉ូលិសចរាចរនៅក្រុងម៉ុងរ៉េអាល់ បានឃាត់រថយន្ត ហើយបានសួរថា ហេតុអ្វីបានគាត់ [Moalla] ស្រែកតាមផ្លូវ? លោក Moalla ព្យាយាមពន្យល់សមត្ថកិច្ចថា ខ្លួនច្រៀងតាមវិទ្យុ ប៉ុន្តែប៉ូលិសមិនទទួលយកអំណះអំណាង ហើយក៏សម្រេចធ្វើការពិន័យគាត់។ លោក Moalla បានសម្តែងការខកចិត្តចំពោះការពិន័យលើខ្លួនរហូតដល់ទៅ១១៦ដុល្លារអាមេរិក ដោយខ្លួនគ្រាន់តែច្រៀងនៅក្នុងរថយន្ត។ គាត់បានលើកឡើងថា៖ «ខ្ញុំមិនដឹងសោះថា សំឡេងរបស់ខ្ញុំអាក្រក់បែបនេះ។ ពិតណាស់ ប៉ូលិសធ្វើតាមភារកិច្ចរបស់ខ្លួន ប៉ុន្តែខ្ញុំមិនបានចាប់ជំរិតអ្នកណាម្នាក់ ឬផ្ទុកសម្ភារគ្រោះថ្នាក់នៅក្នុងរថយន្តនោះឡើយ។ ខ្ញុំមិនដែលឃើញករណីបែបនេះឡើយពីមុនមក»។ លោក Moalla ប្រកាសថា លោកនឹងយកសំណុំរឿងនេះ ទៅប្តឹងនៅតុលាការ។ ចំណែកខាងប៉ូលិសវិញ អ្នកបើកបររថយន្តមិនមែនរងពិន័យដោយសារតែការច្រៀងនោះឡើយ ប៉ុន្តែគាត់បានស្រែករំខានដល់សណ្តាប់ធ្នាប់សាធារណៈ៕	ប៉ូលិសនៅទីក្រុងម៉ុងរ៉េអាល់ ប្រទេសកាណាដា កាលពីពេលថ្មីៗកន្លងមកនេះ បានពិន័យអ្នកបើកបរម្នាក់ចំនួន១៤៩ដុល្លារកាណាដា [ប្រមាណ១១៦ដុល្លារអាមេរិក] ដោយសារតែគាត់បានស្រែកច្រៀងយ៉ាងខ្លាំងពីក្នុងរថយន្ត។ នេះបើតាមការផ្សាយរបស់ទូរទស្សន៍ CTV News។
វនានុក្រម លើកយកពាក្យ «ស្មុតទ្រុឌ» មកពន្យល់ ដោយបញ្ជាក់ថា ពាក្យនេះ ត្រូវបាននិយាយក្លាយជា «ស៊ុតទ្រុឌ» ដែលមានន័យថា ដែលចេះតែទ្រុឌទ្រោមចុះ, ស្រុតចុះ; ដែលទន់ទាប, ដុនដាប, ថោកទាប; ទ័លក្រក្រៃពេក។ មនុស្សស្មុតទ្រុឌ, ខ្សត់ខ្សោយស្មុតទ្រុឌ។ «ទ្រុឌ» មានន័យថា ស្រុត, ស្រុតចុះ, លិចចុះ; ផតខូងចុះ។ ស្ពានបេតុងចាស់ទ្រុឌមួយកន្លែងត្រង់ផ្ទៃកណ្ដាល ។ ទ្រុឌទ្រោម ទ្រុឌផងទ្រោមផង , រាងកាយទ្រុឌទ្រោម រាងកាយដែលចាស់គ្រាំគ្រាណាស់ ៕	ស្មុតទ្រុឌ និង ស៊ុតទ្រុឌ អាចសរសេរបានដូចគ្នា។ នេះបើតាមការពន្យល់ក្នុងវចនានុក្រមខ្មែរ សម្តេចព្រះសង្ឃរាជ ជួន ណាត។
សូមអញ្ជើញលោកអ្នកនាងទស្សនាវីដេអូដូចខាងក្រោម៖ ក្នុងនាមជាមេបញ្ជាការនារីនៃកងម្ទេចគ្រឿងផ្ទុះលេខ៩៨ ដែលត្រៀមចេញទៅបំពេញបេសកកម្មអង្គការសហប្រជាជាតិ នៅសាធារណរដ្ឋអាហ្រ្វិកកណ្តាល នាយប់ថ្ងៃទី២១ ខែកុម្ភៈ ឆ្នាំ២០២៣នេះ បានបង្ហាញការប្តេជ្ញាប្រឹងបំពេញភារកិច្ច ឱ្យអស់ពីកម្លាំងកាយចិត្ត ដោយស្មារតីទទួលខុសត្រូវជូនតំបន់បេសកកម្ម និងប្រទេសជាតិ។ ដ្បិតនេះជាកងថ្មី ដែលទៅបំពេញបេសកកម្មនៅសាធារណរដ្ឋអាហ្រ្វិកកណ្តាល វិរសេនីយ៍ឯក កឹម បូរ៉ានី បានបង្ហាញពីមោទកភាពក្នុងជាស្រ្តីមួយរូប ដែលបានក្លាយជាមេបញ្ជាការដូច្នេះ៖«ក្នុងនាមខ្ញុំជាស្រ្តីម្នាក់ ដែលជាមេកងដំបូង នាងខ្ញុំពិតជាមានមោទនភាពសម្រាប់ប្រទេសជាតិ។ នាងខ្ញុំ និងគ្រួសារ មានកិត្តិយស ដោយសារការចូលរួមបំពេញបេសកកម្មនេះ»។ វិរសេនីយ៍ឯក កឹម បូរ៉ានី ជាមេបញ្ជាការនារីនៃកងកម្លាំងកម្ទេចគ្រឿងផ្ទុះលេខ៩៨ ឈរនៅចំកណ្តាលនៃអ្នកកាន់ទង់ជាបុរសទាំងពីរ។ រូបភាព៖ ហុង ស្រីណា ទន្ទឹមនោះ វិរសេនីយ៍ឯក បូរ៉ានី ក៏បានផ្ញើរសារលើកទឹកចិត្តដល់នារីកម្ពុជាគ្រប់រូប ឱ្យមានភាពក្លាហាន ការតាំងចិត្ត និងត្រូវជម្នះរាល់ឧបសគ្គ ព្រោះគ្មានអ្វីដែលស្រ្តីធ្វើមិនបានឡើយ។ «ស្រ្តីអាចធ្វើការល្អជាងបុរសទៅទៀត នៅពេលដែលតំបន់ខ្លះពិបាកបំផុត មិនអាចឱ្យបុរសចូលបាន។ កន្លែងនេះហើយ ជាលក្ខណៈពិសេសរបស់ស្រ្តី ។ ស្រ្តីមានភាពអត់ធ្មត់ខ្លាំង ចេះសម្របសម្រួល អាចបង្រួមស្ថានការណ៍ឱ្យត្រជាក់»។ វិរសេនីយ៍ឯក កឹម បូរ៉ានី មេបញ្ជាការកងកម្ទេចគ្រឿងផ្ទុះលេខ៩៨ បានលើកឡើងដូច្នេះ។ បើតាមនាយឧត្តមសេនីយ៍ សែម សុវណ្ណនី អគ្គនាយកនៃមជ្ឈមណ្ឌលជាតិរក្សាសន្តិភាព កងកម្ទេចគ្រឿងផ្ទុះលេខ៩៨ ជាជំនាញថ្មី សម្រាប់បេសកកម្មនៅសាធារណរដ្ឋអាហ្វ្រិកកណ្តាល ហើយនារីត្រូវបានតែងតាំងជាមេបញ្ជាការកង ជាលើកដំបូង និងមានសមត្ថភាពប្រើប្រាស់ភាសាបារាំង និងអង់គ្លេស។ នេះជាការឆ្លើយតបទៅនឹង «សកម្មភាពដើម្បីសន្តិភាពបូក» និង «យុទ្ធសាស្រ្តសមភាពយេនឌ័រ ឆ្នាំ២០២៨ របស់អង្គការសហប្រជាជាតិ»៕	ភ្នំពេញ៖ កងកម្លាំងមួកខៀវនារី កំពុងដើរតួនាទីយ៉ាងសកម្ម ក្នុងបេសកកម្មរក្សាសន្តិភាពក្រោមឆ័ត្រអង្គការសហប្រជាជាតិ។ វិរសេនីយ៍ឯក កឹម បូរ៉ានី ជាមេបញ្ជាការនារីនៃកងកម្លាំងកម្ទេចគ្រឿងផ្ទុះលេខ៩៨ បានលើកឡើងថា ស្រ្តី មានសមត្ថភាពមិនចាញ់បុរសឡើយ ។ ជាពិសេសស្រ្តី មានភាពអត់ធ្មត់ខ្លាំង ក្នុងការសម្របសម្រួលឱ្យស្ថានភាពតឹងរឹង ប្រែមកជាល្អប្រសើរវិញ។
អត្រាគាំទ្រប្រទេសអាល្លឺម៉ង់មាន៤៦%ក្នុងឆ្នាំ២០២៣ ចំណែកឯសហរដ្ឋអាមេរិកវិញនៅក្រោយបន្ទាប់ដោយមានការគាំទ្រ៤១%។ ក្នុងឋានៈជាប្រទេសមានសេដ្ឋកិច្ចធំបំផុតនៅទ្វីបអឺរ៉ុប ប្រទេសអាល្លឺម៉ង់មានការគាំទ្រខាងភាពជាមេដឹកនាំចំនួន៦០%នៅលើទ្វីបអឺរ៉ុប ដោយលើសការគាំទ្រអាមេរិកដោយតួលេខពីរខ្ទង់។ សហរដ្ឋអាមេរិកដែលជាប្រទេសមហាអំណាចធំជាងគេជាប្រវត្តិសាស្ត្រ មានការចុះថយបន្តិចក្នុងការគាំទ្រខាងភាពជាមេដឹកនាំនៅក្នុងប្រទេសអាហ្វ្រិកខ្លះនិងប្រទេសឥណ្ឌាដែលជាប្រទេសមានមនុស្សច្រើនជាងគេក្នុងពិភពលោក។ ការមិនគាំទ្រដល់ភាពជាមេដឹកនាំរបស់សហរដ្ឋអាមេរិកបានកើនឡើងដល់៣៦% ដោយមានកំណើន១%ពីឆ្នាំ២០២២។ សង្គ្រាមនៅតំបន់ហ្កាហ្សាហាក់ដូចជាមានឥទ្ធិពលលើអត្រាគាំទ្រសហរដ្ឋអាមេរិកក្នុងប្រទេសខ្លះ។ ក្រុមហ៊ុន Gallup កត់សម្គាល់អំពីការចុះថយការគាំទ្របន្តិចនៅក្នុងបណ្តាពួកប្រទេសត្រូវស្ទង់មតិនៅក្រោយសង្ក្រាមនេះចាប់ផ្តើម។ ការគាំទ្រគ្មានងាករេរបស់សហរដ្ឋអាមេរិកដល់ប្រទេសអ៊ីស្រាអែលហាក់ដូចជាបង្កើនការគាំទ្រអាមេរិកនៅក្នុងប្រទេសអ៊ីស្រាអែលដល់៨១% តែការគាំទ្រអាមេរិកបានចុះថយនៅត្រឹម១១%«ក្នុងរដ្ឋប៉ាឡេស្ទីន»៕	បើតាមការស្ទង់មតិថ្មីមួយដោយក្រុមហ៊ុន Gallup ចេញផ្សាយកាលពីថ្ងៃទី២៣ មេសា ផ្អែកលើការស្ទង់មតិក្នុងប្រទេស១៣៣ ប្រទេសអាល្លឺម៉ង់ជាប្រទេសមានការគាំទ្រខ្ពស់បំផុតសម្រាប់ភាពជាមេដឹកនាំសាកល។
ភ្នំSemeru ដែលជាភ្នំដែលខ្ពស់ជាងគេបង្អស់នៅកោះជ្វា បានផ្ទុះចេញភ្នំភ្លើងនៅថ្ងៃទី៤ ខែ ធ្នូ ហើយធូលីចេញពីភ្នំភ្លើងបានគ្រប់ដណ្ដប់ភូមិក្បែរនោះ ដែលនៅភាគខាងកើតនៃកោះជ្វា។ អាជ្ញាធរបាន លើកឡើងថា ការផ្ទុះនេះបានបំផ្លាញស្ពានសំខាន់មួយដែលតភ្ជាប់តំបន់ពីរនៅក្នុងស្រុក Lumajang ក្បែរនោះ ជាមួយទីក្រុង Malang។ អគារនៅតំបន់នោះក៏ត្រូវបាន បំផ្លាញផងដែរ។ ទាក់ទិននឹងករណីផ្ទុះភ្នំភ្លើង មន្ត្រីទីភ្នាក់ងារ BNPB បានលើកឡើងក្នុងសេចក្ដីប្រកាសព័ត៌មានមួយថា មនុស្ស ១៣នាក់ ត្រូវបានស្លាប់ក្រោយការផ្ទុះភ្នំភ្លើង ដែលក្នុងនោះជនរងគ្រោះពីរនាក់ ត្រូវបានស្គាល់អត្តសញ្ញាណ។ ប្រជាជន៩៨នាក់ទៀតត្រូវបានរងរបួស ហើយក្នុងនោះក៏រួមមានស្ត្រីមានផ្ទៃពោះពីរនាក់ផងដែរ។ ក្រៅពីនេះប្រជាជនចំនួន៩០២នាក់ត្រូវបានជម្លៀស ចេញទៅតំបន់មានសុវត្ថិភាព។ បន្ថែមពីនេះ ទីភ្នាក់ងារ (BNPB) បានបន្ថែមថាថា យ៉ាងហោចណាស់មនុស្ស ៣៥នាក់ត្រូវ បានបញ្ជូនទៅមន្ទីរពេទ្យ ខណៈអនុប្រធានស្រុក Lumajang បានបញ្ជាក់ថាមនុស្ស ៤១ នាក់បានរងរបួសដោយសាររលាកភ្លើង។ គួរបញ្ជាក់ថា ភ្នំ Semeru ជាភ្នំភ្លើងសកម្មមួយក្នុងចំណោមភ្នំភ្លើងសកម្មជាង១៣០ទៀតនៅ ឥណ្ឌូណេស៊ី។ ភ្នំនេះបានផ្ទុះឡើងក្នុងខែមករាម្ដងហើយ ប៉ុន្តែវាមិនបានបណ្តាលឲ្យមានអ្នករងរបួសនោះទេ៕	ទីភ្នាក់ងារកាត់បន្ថយគ្រោះមហន្តរាយឥណ្ឌូណេស៊ី (BNPB) នៅថ្ងៃទី៥ ខែធ្នូ បានរាយការណ៍ថា ករណីអ្នកស្លាប់ដោយសារការផ្ទុះភ្នំភ្លើង Semeru បានកើនដល់ ១៣នាក់ ហើយ អ្នករងរបួសមានចំនួនរាប់សិបនាក់។ អាជ្ញាធរ ក៏បានជម្លៀសប្រជាជនរាប់រយនាក់ទៀត ទៅកាន់កន្លែងសុវត្ថិភាពផងដែរ។
តាមសេចក្តីប្រកាសរបស់ក្រុមហ៊ុន NagaCorp ដែលចុះបញ្ជីនៅក្នុងក្រុងហុងកុង នៅថ្ងៃទី១០ ខែធ្នូ លោក Chen Lip Keong មហាសេដ្ឋីលំដាប់ទី៧ នៅម៉ាឡេស៊ី និងជាស្ថាបនិកក្រុមហ៊ុន NagaCorp បានទទួលមរណភាព ដោយសារជំងឺ នៅវ័យ ៧៥ឆ្នាំ។ «ក្រុមប្រឹក្សាភិបាលនៃក្រុមហ៊ុន NagaCorp និងសាខារបស់ខ្លួន ចូលរួមរំលែកទុក្ខចំពោះមរណភាពរបស់លោក Chen Lip Keong»។ ក្រុមហ៊ុន NagaCorp បានបញ្ជាក់បែបនេះ នៅក្នុងសេចក្តីថ្លែងការណ៍មួយ ដោយបន្តសរសើរពីស្នាដៃ និងការដឹកនាំរបស់ជាមហាសេដ្ឋីទី៧ ម៉ាឡេស៊ី ក្នុងអំឡុងពេលដឹកនាំក្រុមហ៊ុន។ ទន្ទឹមនេះ ក្រុមហ៊ុន NagaCorp បានប្រកាសតែងតាំង លោក Chen Yiy Fon ដែលជាកូនប្រុសមួយរូបរបស់លោក Chen Lip Keong និងជានាយកប្រតិបត្តិនៃក្រុមហ៊ុនកន្លងមក ឱ្យក្លាយជាប្រធានប្រតិបត្តិ (CEO) ថ្មី ចាប់ពីថ្ងៃទី១០ ខែធ្នូ ដោយកូនប្រុសរូបនេះ ត្រូវកាន់តំណែង និងមានការទទួលខុសត្រូវ ដូចឪពុករបស់ខ្លួនធ្លាប់កាន់ពីមុនមក។ តាមការចុះផ្សាយរបស់ទស្សនាវដ្តីអាម៉េរិក Forb គិតត្រឹមខែឧសភា ឆ្នាំ២០២៣ លោក Chen Lip Keong ជាមហាសេដ្ឋីមានជាងគេលំដាប់ទី ៧ នៅម៉ាឡេស៊ី ដោយមានទ្រព្យសម្បត្តិប្រមាណ ២,៣ពាន់លានដុល្លារ។ នៅក្នុងវេបសាយរបស់ខ្លួន ក្រុមហ៊ុន NagaCorp ទទួលបានអាជ្ញាប័ណ្ណបើកកាស៊ីណូរហូតដល់ឆ្នាំ២០៦៥ នៅកម្ពុជា និងមានសិទ្ធិផ្តាច់មុខ ក្នុងការដំណើរការកាស៊ីណូ ក្នុងចម្ងាយ ២០០គីឡូម៉ែត្រ នៅក្នុងក្រុងភ្នំពេញ រហូតដល់ ២០៤៥៕	លោក Chen Lip Keong មហាសេដ្ឋីលំដាប់ទី៧ នៅម៉ាឡេស៊ី និងជាស្ថាបនិកក្រុមហ៊ុន NagaCorp ដែលមានសាខានៅកម្ពុជាផងដែរ បានទទួលមរណភាពនៅវ័យ ៧៥ឆ្នាំ ដោយសារជំងឺ។ បុរសរូបនេះ មានទ្រព្យសម្បត្តិប្រមាណ ២,៨ ពាន់លានដុល្លារ។
មុននឹងធ្វើដំណើរ មកដល់រមណីយដ្ឋានទឹកធ្លាក់លែងអង លែងឃិន ដែលមានជនជាតិដើមភាគតិច ជាអ្នកចម្អិនម្ហូបអាហារប្រចាំតំបន់ដោយប្រើស្លឹកចេក និងដើមឫស្សី គឺត្រូវឆ្លងកាត់វាលស្មៅពណ៌បៃតងខ្ចី និងព្រៃដ៏ស្រស់បំព្រង ក្នុងចម្ងាយ៤គីឡូម៉ែត្រ។ សហគមន៍ជនជាតិដើមភាគតិចព្នង ដែលរស់នៅក្នុងរមណីយដ្ឋានទឹកធ្លាក់នេះ មានប្រពៃណីវេចខ្ចប់អាហារ ពីស្លឹកចេក និងបំពង់ឫស្សីសម្រាប់ឲ្យភ្ញៀវទេសចរ ដែលមកកម្សាន្តលេងនៅរមណីយដ្ឋាននេះតាំងពីដូនតាមកហើយ។ ម្ហូបអាហារដែលដាក់ក្នុងបំពង់ឫស្សីសម្រាប់ឲ្យភ្ញៀវទេសចរបរិភោគ អ្នកស្រី ណាក់ នីតា តំណាងឲ្យសហគមន៍ពូហ្យាម និងជាសមាជិកអង្គការសមាគមអភិរក្សសត្វព្រៃ នៅរមណីយដ្ឋានទឹកធ្លាក់លែងអង លែងឃិន បានបញ្ជាក់ប្រាប់សារព័ត៌មានថ្មីៗថា ពេលមានភ្ញៀវទេសចរ មកកម្ម៉ង់អាហារនៅរមណីយដ្ឋានទឹកធ្លាក់នេះ សហគមន៍តែងរៀបចំបាយដោយខ្ចប់ពីស្លឹកចេក ម្ហូបចម្អិននៅក្នុងបំពង់ឫស្សី ហើយក៏ប្រើបំពង់ឫស្សី ធ្វើជាចានដាក់ម្ហូបអាហារ។ កំពុងតម្រៀបចំណីអាហារ ដែលបានវេចខ្ចប់នឹងស្លឹកចេក ដែលស្ងោរហើយ និងចម្អិនម្ហូបនឹងបំពង់ឫស្សីរួចជាស្រេច នៅលើតុវែងមួយសម្រាប់ឲ្យភ្ញៀវទេសចរ អ្នកស្រី ណាក់ នីតា បានបញ្ជាក់ថា មូលហេតុដែលសហគមន៍ ប្រើប្រាស់ស្លឹកចេក និងបំពង់ឫស្សីសម្រាប់ខ្ចប់អាហារ និងចម្អិនអាហារ ដោយយល់ថាវិធីនោះ គឺផ្តល់ភាពងាយស្រួលដល់ចុងភៅ អាហារមានរសជាតិឈ្ងុយ ចូលរួមកាត់បន្ថយសំរាមប្លាស្ទិក បរិស្ថានស្អាត និងជួយទាក់ទាញភ្ញៀវទេសចរផងដែរ។ អ្នកស្រី ណាក់ នីតា បានរៀបរាប់ដូច្នេះថា៖«ការប្រើប្រាស់ស្លឹកចេក និងដើមឫស្សី វាជួយកាត់បន្ថយការប្រើប្រាស់ប្លាស្ទិក។ បើយើងប្រើប្លាស្ទិក វាប៉ះពាល់ដល់បរិស្ថាន ដោយសារប្លាស្ទិកវាមិនងាយរលាយទេ។ យើងស្រួលប្រមូលសំរាមទៀត។ ប៉ុន្តែបើប្រើស្លឹកចេកអ៊ីចឹង វាឆាប់រលាយ។ ពេលវារលាយ យើងអាចយកវាធ្វើជាជីបានទៀត។ ម្យ៉ាងទៀតក៏ជួយទាក់ទាញភ្ញៀវទេសចរផងដែរ ពីព្រោះសព្វថ្ងៃ ភ្ញៀវគឺត្រូវការកន្លែងណា ដែលមានសោភ័ណភាពល្អ អនាម័យ និងរៀបចំបរិស្ថានល្អ។ បើយើងប្រើប្លាស្ទិក ធ្វើឲ្យមានសំរាមជុំវិញហ្នឹង អ៊ីចឹងភ្ញៀវអត់ចូលចិត្ត មកលេងទេ»។ បាយដែលខ្ចប់ពីស្លឹកចេក និងចងដោយខ្សែឫស្សី អាហារប្រចាំតំបន់សហគមន៍ជនជាតិដើមភាគតិចពូហ្យាម ដែលភ្ញៀវនិយមបរិភាគនោះ គឺសម្លប្រូង។ អ្នកស្រី ណាក់ នីតា បានរៀបរាប់ពីការចម្អិនអាហារ ដោយប្រើដើមឫស្សីជំនួសឲ្យការប្រើឆ្នាំងនេះដូច្នេះថា៖«ការចម្អិនអាហារដោយបំពង់ឫស្សី គឺរាងយូរជាងចម្អិនដោយឆ្នាំង។ បើចម្អិនដោយឆ្នាំង យើងដាក់ទឹកច្រើន។ តែបើយើងចម្អិនដោយឫស្សី យើងដាក់ទឹកតិចបំផុត ដោយវាចេញទឹកពីបំពង់ឫស្សី ហើយបន្លែសម្លប្រូង ក៏មានចេញជាតិទឹកដែរ។ បំពង់ឫស្សី យើងស្លទៅវាឈ្ងុយក្លិនពីឫស្សី។ សម្លប្រូងហ្នឹង បើយើងស្លនៅនឹងឆ្នាំង គឺវាអត់ឆ្ងាញ់ទេ។ អាហារដែលចម្អិនដោយឫស្សី គឺយើងអាចទុកបានដល់១ថ្ងៃ»។ តាមរយៈការរៀបចំវេចខ្ចប់អាហារ ពីស្លឹកចេក និងចម្អិនអាហារនឹងដើមឫស្សី សហគមន៍ជនជាតិដើមភាគតិចព្នង ត្រូវបានទទួលការសរសើរ និងលើកទឹកចិត្តពីភ្ញៀវទេសចរ ដែលមកទស្សនាទឹកធ្លាក់មិនដាច់ពីមាត់ឡើយ។ អ្នកស្រី នីតាបានរៀបរាប់ដូច្នេះថា៖«ភ្ញៀវថាសហគមន៍យើងចេះរៀបចំបានល្អទាំងការវេចខ្ចប់ និងទាំងបរិស្ថានល្អ»។ ទឹកធ្លាក់លែងអង លែងឃិន នៅខេត្តមណ្ឌលគិរី បើតាមអ្នកស្រី នីតា នៅក្នុងសហគមន៍ជនជាតិដើមភាគតិចព្នង អាចមានធនធានស្លឹកចេក និងដើមឫស្សីគ្រប់គ្រាន់ សម្រាប់ដាក់អាហារ និងវេចខ្ចប់ឲ្យភ្ញៀវទេសចរ ដែលមកកម្សាន្តលេង ពីព្រោះសហគមន៍តែងតែគិតគូរ ដាំជាបន្តបន្ទាប់។ អ្នកស្រី នីតាបានរៀបរាប់ដូច្នេះថា៖«សម្រាប់តំបន់នេះ គឺមានដើមឫស្សីច្រើន មើលតែដើមឫស្សីណារាងចាស់ គឺយើងកាត់ ហើយ ដើមណារាងខ្ចី គឺយើងទុកឲ្យវាលូតលាស់ទៀត។ ដើម្បីឲ្យគ្រប់គ្រាន់ សម្រាប់វេចខ្ចប់។ សហគមន៍របស់ខ្ញុំ នឹងជំរុញឲ្យមានការដាំឫស្សីជាបន្តទៀត»។ ដើម្បីទាក់ទាញភ្ញៀវទេសចរ ឲ្យមកកម្សាន្តលេងនៅទីរមណីយដ្ឋានទឹកធ្លាក់លែងអង លែងឃិន សហគមន៍ជនជាតិដើមភាគតិចព្នង នឹងបង្ហាញពីប្រពៃណីទំនៀមទម្លាប់ ដោយផ្សារភ្ជាប់បរិស្ថានល្អ អនាម័យជូនដល់ភ្ញៀវទេសចរ និងរក្សាធនធានធម្មជាតិ៕ អ្នកស្រី ណាក់ នីតា តំណាងឲ្យសហគមន៍ពូហ្យាម និងជាសមាជិកអង្គការសមាគមអភិរក្សសត្វព្រៃ នៅរមណីយដ្ឋានទឹកធ្លាក់លែងអង លែងឃិន ម្ហូបអាហារដែលវេចខ្ចប់នឹងស្លឹកចេក និងដើមឫស្សីរបស់សហគមន៍ជនជាតិដើមភាគតិចព្នង សម្លប្រូងដែលជាឈ្មោះសម្លជនជាតិដើមភាគតិចព្នងនៅតំបន់ទឹកធ្លាក់លែងអង លែងឃិន ក្នុងភូមិពូហ្យាម ឃុំសែនមនោរម្យ ស្រុកអូររាំង ខេត្តមណ្ឌលគិរី ចំអិននឹងដើមឫស្សី ដើមឫស្សីដែលសហគមន៍ជនជាតិដើមភាគតិចព្នងយកទៅប្រើប្រាស់ជារបស់សម្រាប់ចំអិនអាហារ ទី៣ ទឹកធ្លាក់លែងអង លែងឃិន នៅខេត្តមណ្ឌលគិរី	ភ្នំពេញ៖ សហគមន៍ជនជាតិដើមភាគតិចព្នង នៅភូមិពូហ្យាម ឃុំសែនមនោរម្យ ស្រុកអូររាំង ខេត្តមណ្ឌលគិរី តែងប្រើប្រាស់ស្លឹកចេក និងដើមឫស្សីសម្រាប់វេចខ្ចប់ និងចម្អិនអាហារសម្រាប់ឲ្យភ្ញៀវទេសចរ ដែលមកកម្សាន្តលេងនៅរមណីយដ្ឋានទឹកធ្លាក់លែងអង លែងឃិន ដើម្បីកាត់បន្ថយសំរាមប្លាស្ទិក និងធានាបាននូវបរិស្ថានល្អ នៅក្នុងសហគមន៍។
ការប្រកួតរវាងក្រុមទាំងពីរ មិនមានការវាយសម្រុកគ្នាទៅវិញទៅមកខ្លាំងនោះឡើយ។ ប៉ុន្តែនៅចុងម៉ោង ឯណោះទេ ទើបSpurs រងការខកចិត្ត ដែលត្រូវបានម្ចាស់ផ្ទះ Sporting ស៊ុត២គ្រាប់ដណ្តើមយកជ័យជម្នះ។ ២គ្រាប់នេះ ធ្វើបានដោយកីឡាករ Paulinho នាទី៩០+១ និង Authur នាទី៩០+៣ ដើម្បីជួយក្រុមព័រទុហ្កាល់ ទទួលបាន៣ពិន្ទុបន្ថែម និងឈរកំពូលតារាងពូល D។ លោក Conte អ្នកចាត់ការ Spurs មិនជឿសោះថា កូនក្រុមខ្លួនបែជាចាញ់ក្នុងជំនួបនេះ ខណៈលោកបានរកចំណុចខ្វះខាតក្រោយសម្រាប់បំពេញបន្ថែមនៅប្រកួតបន្ទាប់ពេលប៉ះ Eintracht Frankfurt។ «ការប្រកួតក្នុងវគ្គទីមួយគឺមានតុល្យភាពល្អប្រសើរវាងក្រុមទាំងសងខាង ពិតណាស់ក្នុងវគ្គទីពីរ យើងមានអារម្មណ៍ថាទទួលបានឱកាសស្វែករកគ្រាប់ ព្រមទាំងឱកាស ៣ពិន្ទុ និងឈ្នះការប្រកួត ប៉ុន្តែអ្វីដែលយើងទទួលបានគឺបរាជ័យទៅវិញ។ [] យើងបានព្យាយាមគ្រប់បែបយ៉ាង យើងគួរតែទទួលលទ្ធផលឈ្នះ នេះបានបង្ហាញឱ្យឃើញថា Champions League គឺស្ថិតនៅគម្រិតដ៏ខ្ពស់មួយ យើងដឹងដឹងថាយើងត្រូវការកាត់បន្ថយកំហុស បើមិនអ៊ីចឹងទេលទ្ធផលគឺដូចរាត្រីនេះអ៊ីចឹង។»។ លោក Conte និយាយក្នុងសន្និសីទកាសែតបែបនេះក្រោយចប់ការប្រកួត។ ក្រោយឆ្លងកាត់ការប្រកួតនេះ Spurs បន្តឈរចំណាត់ថ្នាក់លេខ ២ ក្នុងតារាងពូល D ដោយមាន ៣ពិន្ទុ, Sporting CP នាំមុខកំពូលតារាងមាន ៦ពិន្ទុ ចំណែក Eintracht Frankfurt ឈរលេខ៣ តាមពីក្រោយមាន ៣ពិន្ទុ ខណៈ Olympique Marseille ស្ថិតនៅបាតតារាងគ្មានពិន្ទុ។ ការប្រកួតបន្ទាប់របស់ Tottenham hotspur នឹងត្រូវស្វាគមន៍ក្រុមភ្ញៀវ Leicester City នាថ្ងៃទី១៧ ខែកញ្ញា មុនទៅប៉ះ Arsenal ថ្ងៃទី១ ខែសីហានាក្របខណ្ឌលីគកំពូលអង់គ្លេស និងប៉ះ Eintracht Frankfurt ថ្ងៃទី៥ ខែសីហា៕	លោក Antonio Conte ថ្ងៃទី១៣ ខែកញ្ញា ខកចិត្តចំពោះបរាជ័យចុងម៉ោងរបស់ Tottenham Hotspur ក្រោមថ្វីជើង Sporting Lisbon ក្នុងលទ្ធផល ២-០ នាជំនួបលើកទី២ ពូល D នៅរាត្រីថ្ងៃទី១៣ ខែកញ្ញា។
១. ទទួលទានតែខ្ញី បញ្ហាពិបាករំលាយអាហារក៏ជាអ្វីមួយដែលបង្កអាការៈឈឺចុងដង្ហើមដែរ។ នៅរាល់ពេលអាហារសម្បូរខ្លាញ់ ឬហឹរផ្ដល់ឱ្យអ្នកនូវភាពមិនស្រួលក្នុងខ្លួន ចូរទទួលទានតែខ្ញីស្រស់ៗ ១ ពែង។ ខ្ញីមានប្រសិទ្ធភាពបន្សាបអាស៊ីតក្រពះ ក៏ដូចជាសម្រាលការរលាកនៃស្រទាប់បំពង់ប្រព័ន្ធរំលាយអាហារគួរឱ្យកត់សម្គាល់។ ២. ទទួលទានតែផ្កា Chamomile រូបមន្តធម្មជាតិដ៏មានប្រសិទ្ធភាពខ្ពស់មួយទៀតសម្រាប់ព្យាយាមអាការៈឈឺចុកឆ្អល់ចុងដង្ហើមដោយសារពិបាករំលាយអាហារនោះ គឺការទទួលទានតែផ្កា chamomile។ ៣. តែជីអង្កាម ភេសជ្ជៈនេះក៏ល្អបំផុតសម្រាប់ដោះស្រាយបញ្ហាពិបាករំលាយអាហារបំបាត់អាការៈឈឺចុកចុងដង្ហើមដែរ។ អ្វីដែលអ្នកត្រូវធ្វើ គឺគ្រាន់តែទទួលទានតែជីអង្កាមក្ដៅៗមួយពែង។ ទោះជាយ៉ាងណាភេសជ្ជៈនេះមិនសាកសមសម្រាប់អ្នកមានបញ្ហាច្រាលទឹកអាស៊ីតក្រពះឡើយ។ ៤. ម្សៅ Baking soda អ្វីដែលអ្នកត្រូវធ្វើគឺគ្រាន់តែលាយម្សៅ Baking soda ១ ស្លាបព្រាកាហ្វេក្នុងទឹកក្ដៅឧណ្ហៗ ១ កែវ។ កូរឱ្យសព្វ សឹមទទួលទាន។ ប្រសិនបើអាស៊ីតក្រពះឡើងខ្លាំងអ្នកអាចប្រើប្រាស់ម្សៅ Baking soda ចំនួន ២ ស្លាបព្រាកាហ្វេ។ ៥. ទទួលទានទឹកប្រទាលកន្ទុយក្រពើស្រស់ ជាភេសជ្ជៈដែលប្រសិទ្ធភាពខ្ពស់បំផុតមួយសម្រាប់ដោះស្រាយបញ្ហាផ្សេងៗពាក់ព័ន្ធនឹងក្រពះ ពិសេសអាការៈឈឺចុកឆ្អល់ចុងដង្ហើម។ ទោះជាយ៉ាងណាត្រូវប្រាកដថាទឹកប្រទាលកន្ទុយក្រពើស្រស់ដែលអ្នកទទួលទាន គឺសុទ្ធ ១០០ភាគរយ។ ៦. ទទួលទានយ៉ាអួរសុទ្ធ អ្វីដែលអ្នកត្រូវធ្វើ គឺគ្រាន់តែទទួលទានយ៉ាអួរសុទ្ធជាការស្រេច។ យ៉ាអួរជួយផ្ដល់ឱ្យពោះវៀននូវបាក់តេរីល្អៗ។ អាហារសម្រន់នេះក៏ជាប្រភពដ៏ប្រសើរនៃកាល់ស្យូមនិងសារធាតុចិញ្ចឹមដទៃទៀតផងដែរ៕ ត្រួតពិនិត្យដោយ www.health.com.kh	ការឈឺចុងដង្ហើមច្រើនតែកើតមានដោយអមមកជាមួយនូវអាការៈទូទៅផ្សេងទៀតនៃបញ្ហាពាក់ព័ន្ធប្រព័ន្ធរំលាយអាហាររួមបញ្ចូលទាំងអាការៈហើមពោះ ក្រហាយទ្រូង និងឡើងហ្គាសជាដើម។ ទោះជាយ៉ាងណាមិនចាំបាច់ត្រូវតែប្រើថ្នាំទើបបញ្ហាឈឺចុងដង្ហើមអាចដោះស្រាយបានយ៉ាងងាយជាមួយរូបមន្តបែបធម្មជាតិ។ មានអ្វីខ្លះទៅ? កុំបារម្ភ! ខាងក្រោមវេបសាយសុខភាព Health.com.kh នឹងបង្ហាញឱ្យដឹងពីរូបមន្តបែបធម្មជាតិព្យាបាលបញ្ហាឈឺចុងដង្ហើម ៖
អត្ថបទទាក់ទង ហេតុអ្វីបានជាកូរ៉េខាងត្បូង អាចទប់ស្កាត់ COVID-19 ល្អជាងអឺរ៉ុប និងអាមេរិក? មួយរយៈមុន កូរ៉េខាងត្បូង ត្រូវបានគេរកឃើញករណីCOVID-19 លើសពី១០០ករណីជារៀងរាល់ថ្ងៃ ហើយភាគច្រើននាំករណីទាំងនោះ គឺមានពាក់ព័ន្ធនឹងព្រះវិហារសាសនា។ បញ្ហានេះ បានទាមទារឲ្យរដ្ឋាភិបាលកូរ៉េខាងត្បូង បិទសាលារៀនមួយចំនួន និងការប្រមូលផ្គុំជាច្រើននាក់។ យ៉ាងណាក៏ដោយ មួយរយៈចុងក្រោយនេះ ស្ថានការណ៍ COVID-19 ហាក់ដូចជាថមថយ។ នៅថ្ងៃទី៦ ខែមេសា កូរ៉េខាងត្បុងប្រកាសថា នៅថ្ងៃទី៥ ខែមេសា មានការឆ្លងត្រឹម៤៧ករណីប៉ុណ្ណោះ។ ចំនួន៤៧នេះ គឺជាតួលេខតិចបំផុតចាប់តាំងពីចុងខែកុម្ភៈកន្លងមក។ នេះបើតាមការចុះផ្សាយរបស់ទីភ្នាក់ងារព័ត៌មាន Yonhap។ យ៉ាងណាក៏ដោយ លោកKim Ganglip អនុរដ្ឋមន្ត្រីសុខាភិបាលកូរ៉េខាងត្បូង បានបញ្ជាក់ថា ការរកឃើញអ្នកឆ្លងតិចបែបនេះ មិនមែនដោយសារតែតួលេខធ្លាក់ចុះទេ ប៉ុន្តែដោយសារការធ្វើតេស្តតិចជាងមុន។ បើតាមលោក គីម នាថ្ងៃធម្មតាកូរ៉េខាងត្បូងធ្វើតេស្តមួយថ្ងៃ មានរហូតដល់ ១ម៉ឺនដងឯណោះ ខណៈពេលចុងសប្តាហ៍មានត្រឹមតែ ៦ពាន់ដងតែប៉ុណ្ណោះ។ ការណ៍នេះ វានៅមានករណីផ្សេងទៀត ដែលមិនទាន់រកឃើញ។ គិតត្រឹមថ្ងៃទី៦ ខែមេសា កូរ៉េខាងត្បូងមានករណី COVID-19 សរុបចំនួនជាង ១ម៉ឺនករណី អ្នកស្លាប់ ១៨៦ករណី និងអ្នកជាសះស្បើយមានចំនួនប្រមាណ ៦ពាន់ករណី។ តំបន់ ដែលរងគ្រោះខ្លាំងជាងគេគឺក្រុង Daegu និងខេត្ត North Gyeongsang ចំណែកតំបន់ផ្សេងទៀត គឺមានករណី COVID-19 តិចតួចតែប៉ុណ្ណោះ។ សូមបញ្ជក់ថា តាមរយៈវិធានទប់ស្កាត់ COVID-19 កន្លងមក កូរ៉េខាងត្បូងត្រូវបានគេមើលឃើញថា មានវិធានល្អជាងបណ្តាប្រទេសមួយចំនួន។ សូម្បីតែអាមេរិក និងប្រទេសអឺរ៉ុបមួយចំនួន ក៏យកតាមគំរូទប់ស្កាត់របស់កូរ៉េខាងត្បូងផងដែរ៕	កូរ៉េខាងត្បូង នាថ្ងៃទី៦ ខែមេសា បានរាយការណ៍ពីករណីឆ្លងថ្មី នៃជំងឺរលាកសួត ដែលបង្កដោយកូរ៉ូណាវីរុស (COVID-19) ចំនួន ៤៧ករណីបន្ថែមទៀត។ នេះ ជាចំនួនឆ្លងតិចបំផុតចាប់តាំងពីចុងខែកុម្ភៈកន្លងមក ពេលដែលករណីផ្ទុះចាប់ផ្ដើមហក់ឡើងខ្លាំង។
មូលនិធិកូកា-កូឡា គឺជាស្ថាប័នសប្បុរសធម៌សាកល របស់ក្រុមហ៊ុនកូកា-កូឡា ដែលបានផ្តល់ជំនួយដល់មូលនិធិ Planet Water ដើម្បីដាក់ពង្រាយប៉មចម្រោះទឹកស្អាត AquaTowers ទាំងនេះក្នុងព្រះរាជាណាចក្រកម្ពុជា។ លោកស្រី Saadia Madsbjerg ប្រធានមូលនិធិកូកា-កូឡា មានប្រសាសន៍ថា៖ «មូលនិធិកូកា-កូឡា មានប្រវត្តិយូរអង្វែងមកហើយនៅទូទាំងពិភពលោក ក្នុងការគាំទ្រគម្រោងនានា លើកិច្ចការពារ និងផ្តល់លទ្ធភាព ទទួលបានធនធានទឹកស្អាតសម្រាប់ប្រើប្រាស់។ នៅប្រទេសកម្ពុជាវិញ យើងមានមោទកភាព ដែលការឧបត្ថម្ភគាំទ្ររបស់យើង ដល់មូលនិធិ Planet Water នឹងអាចផ្តល់លទ្ធភាព ទទួលបានទឹកពិសាប្រកបដោយសុវត្ថិភាព និងឥតគិតថ្លៃ សម្រាប់ប្រជាសហគមន៍។ គម្រោងនេះ នឹងគ្របដណ្តប់នៅទូទាំងប្រទេសកម្ពុជា គិតត្រឹមបំណាច់ឆ្នាំ២០២២នេះ»។ បច្ចេកវិទ្យាប៉មចម្រោះទឹកស្អាត AquaTower របស់មូលនិធិ Planet Water មានសមត្ថភាពកម្ចាត់បាក់តេរី ប្រូតូហ្សូអា វីរុស ភ្នាក់ងារបង្ករោគ និងសារធាតុកខ្វក់ផ្សេងទៀត ដែលធំជាង ០,០១មីក្រូន ហើយផ្តល់ឱ្យកុមារ និងប្រជាសហគមន៍ នូវទឹកស្អាតសម្រាប់បរិភោគប្រកបដោយសុវត្ថិភាព។ ចាប់តាំងពីឆ្នាំ២០១៦ មក តាមរយៈការគាំទ្រពីមូលនិធិកូកា-កូឡា មូលនិធិ Planet Water បានសាងសង់ប៉មចម្រោះទឹកស្អាត AquaTowers ចំនួន៣៤ និងផ្តល់អត្ថប្រយោជន៍ដល់ប្រជាពលរដ្ឋជាង ៥៥ ០០០នាក់ ក្នុងខេត្តចំនួន១៨ នៅទូទាំងប្រទេសកម្ពុជា។ គិតត្រឹមបំណាច់ឆ្នាំ២០២២នេះ យើងនឹងអាចសម្រេចបានប៉មចម្រោះទឹកស្អាត AquaTowers ចំនួន៤១ នៅគ្រប់ខេត្តទាំងអស់ នៅទូទាំងប្រទេសកម្ពុជា ដោយផ្តល់ជូនសហគមន៍ នូវប្រព័ន្ធចម្រោះទឹកស្អាត និងកម្មវិធីអប់រំសុខភាពអនាម័យ។ ក្រៅពីទឹកស្អាតសម្រាប់បរិភោគ គម្រោងAquaTower ក៏ផ្តល់ជូនសាលារៀន និងសហគមន៍ ជនបទនូវកន្លែងលាងសម្អាតដៃ និងអនាម័យផងដែរ។ កន្លែងលាងដៃ ត្រូវបានបំពាក់ទៅនឹងតួប៉មចម្រោះទឹកស្អាត AquaTowerនីមួយៗ ហើយបម្រើជាធនធានអនាម័យសំខាន់មួយដល់សាលារៀន ដោយកន្លែងលាងដៃនីមួយៗ មានផ្តល់ជូនឧបករណ៍ដាក់សាប៊ូលាងដៃ និងបដាផ្ទាំងផ្សព្វផ្សាយ អមដោយសារយល់ដឹងអំពីការលាងដៃ និងការអនុវត្តល្អបំផុតសម្រាប់អ្នកប្រើប្រាស់ប៉មនេះ។ គម្រោងនេះ ក៏មានគាំទ្រកម្មវិធីអប់រំអនាម័យ ដោយអនុវត្តជាក់ស្តែងដល់សិស្សានុសិស្សផងដែរ។ កម្មវិធីនៅតាមសាលារៀន និងសហគមន៍ទាំងនេះ ត្រូវបានរៀបចំឡើងក្នុងគោលបំណងអប់រំ និងផ្តល់សិទ្ធិអំណាចដល់កុមារ និងអ្នកថែទាំកុមារ ក្នុងការផ្លាស់ប្តូរគោលគំនិត និងអាកប្បកិរិយា ចំពោះសុខភាពទឹក និងអនាម័យ។ លោក Mark Steele ស្ថាបនិក និងជានាយកប្រតិបត្តិរបស់មូលនិធិ Planet Water បានមានប្រសាសន៍ថា៖ «ខ្ញុំសូមថ្លែងអំណរគុណយ៉ាងជ្រាលជ្រៅ ចំពោះការគាំទ្រដែលយើងបានទទួល និងបន្តទទួលបានពីអ្នកឧបត្ថម្ភ និងដៃគូសាជីវកម្មរបស់យើង រួមទាំងមូលនិធិកូកា-កូឡា ផងដែរ»។ លោកបន្ថែមថា៖ «ឥទ្ធិពលដែលយើងកំពុងបង្កើត មិនអាចវាស់បានដោយតួលេខនោះទេ តែតាមរយៈការនាំយកទឹកស្អាត ទៅកាន់សហគមន៍ដែលខ្វះខាត ពួកយើងកំពុងធ្វើឱ្យប្រសើរឡើង នូវសុខភាព និងគុណភាពជីវិត សម្រាប់បុគ្គលរាប់ពាន់នាក់ ដែលឥឡូវនេះ ពួកគាត់អាចបង្វែរការយកចិត្តទុកដាក់របស់ខ្លួន ទៅកាន់ទិដ្ឋភាពផ្សេងទៀត នៃជីវិត ជំនួសឱ្យការនៅតែបន្តបារម្ភអំពីបញ្ហាប្រឈមនេះ»។ ក្នុងឱកាសទិវាទឹកពិភពលោក នៅថ្ងៃទី២២ ខែមីនា ឆ្នាំ២០២២ មូលនិធិ Planet Water ក៏នឹងរៀបចំព្រឹត្តិការណ៍មួយ ដើម្បីនាំយកទឹកស្អាតទៅកាន់អ្នកទទួលផលជាង ៥០ ០០០នាក់ដែលរស់នៅក្នុងសហគមន៍ក្រីក្រ និងលើកកម្ពស់ការយល់ដឹងរបស់ប្រជាជន ចំនួន ២,២ពាន់លាននាក់ ដែលកំពុងរស់នៅដោយគ្មានទឹកស្អាត នៅទូទាំងទ្វីបអាស៊ី។ ចាប់តាំងពីឆ្នាំ២០១០មក មូលនិធិកូកា-កូឡា បានបរិច្ចាគថវិកាជាង ១៣លានដុល្លារ ដល់កិច្ចសហប្រតិបត្តិការទឹកនានា នៅក្នុងបណ្តាប្រទេសនានា នៅទូទាំងតំបន់អាស៊ីអាគ្នេយ៍៕ (អត្ថបទពាណិជ្ជកម្ម)	ថ្ងៃទី២៤ ខែមីនា ឆ្នាំ២០២២៖ កិច្ចសហការជាមួយមូលនិធិ Planet Water បាននាំមកនូវការដាក់ពង្រាយប៉មចម្រោះទឹកស្អាត AquaTowers នៅទូទាំងប្រទេសកម្ពុជា ដោយបានផ្តល់ជូនសហគមន៍នូវប្រព័ន្ធចម្រោះទឹកស្អាត ព្រមទាំងកម្មវិធីអប់រំសុខភាពអនាម័យ។ នេះក៏សូមថ្លែងអំណរគុណ ដល់ការឧបត្ថម្ភគាំទ្រពីមូលនិធិកូកា-កូឡា (The Coca-Cola Foundation)។
កំពត៖ យុវតី សែត សុជាតិ ជាសិស្សថ្នាក់ទី១១ នៃវិទ្យាល័យព្រះនរោត្តមរណឫទ្ធិ ស្ថិតនៅខេត្តកំពត។ ដ្បិតមានពិការភាពតាំងពីកំណើតមកមែន ប៉ុន្តែយុវតីរូបនេះ ទទួលបានការយកចិត្តទុកដាក់ និងជ្រោមជ្រែងយ៉ាងពេញលេញ ពីក្រុមគ្រួសារ និងមនុស្សជុំវិញខ្លួន។ សុជាតិ ទទួលបានការជំរុញ និងឱ្យខ្លួនមានលទ្ធភាពសិក្សាតាមចំណូលចិត្តរបស់ខ្លួនផងដែរ។ ការណ៍នេះ បានធ្វើឱ្យ យុវសិស្សរូបនេះ សប្បាយចិត្ត និងមិនអស់សង្ឃឹមក្នុងជីវិតនោះទេ។ សុជាតិ ថែមទាំងបានប្តេជ្ញាចិត្តខិតខំសិក្សា ដើម្បីតបស្នងទៅនឹងការជ្រោមជ្រែងរបស់គ្រួសារ និងសង្គមជាតិទៀតផង។ យុវសិស្សរូបនេះថ្លែងដូច្នេះ «ខ្ញុំសប្បាយចិត្ត ដែលខ្ញុំបានមករៀន មានការលើកទឹកចិត្តពីលោកគ្រូ អ្នកគ្រូ មិត្តភ័ក្ក និងអាណាព្យាបាល។ ទោះយ៉ាងណាក៏ខ្ញុំមិនអស់សង្ឃឹម ខ្ញុំនឹងខិតខំរៀនសូត្របន្តទៀត ទោះជាខ្ញុំពិការក្ដី ខ្ញុំនៅតែមានក្ដីសង្ឃឹម បន្តទៅមុខ»។ ដើម្បីជ្រាបច្បាស់សូមអញ្ជើញលោកអ្នកនាង ទស្សនាវីដេអខាងក្រោមដូចតទៅ៖ អានអត្ថបទពាក់ព័ន្ធផ្សេងទៀត៖ យុវជនសកម្ម សេវាល្អ អត្ថបទនិង វីដេអូ គឺជាស្នាដៃរបស់ក្រុមយុវជន នឹងត្រូវបានរៀបរៀងឡើង ក្រោមជំនួយហិរញ្ញវត្ថុរបស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារនៅក្នុង អត្ថបទនិងវីដេអូ នេះគឺជាការទទួលខុសត្រូវ របស់ស្មេរ/ផលិតករ ហើយមិនឆ្លុះបញ្ចាំងអំពីទស្សនៈ របស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែតនោះទេ៕	ដោយ៖ ហ៊ាវ ចិន្តា (យុវជនឃុំកូនសត្វ )
កាលពីថ្ងៃឆ្លងឆ្នាំកន្លងផុតទៅថ្មីៗនេះ JINRO IS BACK បានជូនកាដូដល់តារាល្បីលើបណ្ដាញសង្គម ចំនួន ១១នាក់រួមមាន Yuriyiru, Scarlett, Van Thaii, Raven Blaze, Lyderzz Evans, Soy Senghour, Heng, Anna Din, Sociallyneath, Omg Girls Dance Crew, Maily ក្រោយពីបើកប្រអប់កាដូហើយភ្លាម ម្នាក់ក្នុងចំណោមអ្នកទាំង១១ ដែលបានទទួលកាដូពី JINRO IS BACK គឺកញ្ញា Scarlett Bii បានសម្តែងអារម្មណ៍សប្បាយរីករាយយ៉ាងខ្លាំងក្នុងពេលដែលបានឃើញកាដូក្នុងប្រអប់នោះដែលរួមមានស្រា Jinro Is Back ចំនួន ៤ដប តុកត្តាគីង្គក់ពណ៌ខៀវដ៏គួរឲ្យស្រលាញ់ និងរបស់ផ្សេងៗទៀត។ និយាយលាយឡំនឹងសំណើចក្នុងពេលបើកប្រអប់មើលកាដូទាំងនេះ កញ្ញា Scarlett បាននិយាយថា៖ «ហូរ ស្ទីកឃ័រឡើងឃ្យូត (Cute) រូបគីង្គក់។ អូយ! មានបណ្តោងសោរទៀត បណ្តោងសោររូបគីង្គក់។ ហូរ! ចុងក្រោយតើនេះជាអ្វី? អូព្រះជាម្ចាស់ [OMG] តុក្កតាគីង្គក់ ឃ្យូត»។ ហេតុអ្វីបានជាវត្ថុអនុស្សាវរីយ៍ទាំងនេះមានពណ៌ខៀវ? តើតុក្កតាគីង្គក់ពណ៌ខៀវនេះតំណាងឱ្យអ្វី? ជាការពិត ពណ៌ខៀវ និងតុក្កតាគីង្គក់នេះគឺ តំណាងឱ្យស្រា JINRO IS BACK ដែលជាស្រាកូរ៉េមានឈ្មោះល្បីល្បាញតាំងពីឆ្នាំ ១៩២៤មក។ ចំណែកឯ កញ្ញា Maily វិញ បាននិយាយទាំងញញឹមស្រស់ថា តុក្កតានេះស្អាតខ្លាំងណាស់ អាចយកដាក់តាំងបានទៀតចាស ខ្ញុំស្រលាញ់ពណ៌ហ្នឹងខ្លាំងមែនទែន។ សូម្បីតែអ្នកគាំទ្ររបស់ Maily ក៏ចង់បានតុក្កតានេះដែរ ថែមទាំងនិយាយថា ពណ៏ខៀវពិតថាផ្ដល់ភាពស្រស់ថ្លាខ្លាំងណាស់។ បើសិនអ្នកចូលចិត្តតុក្កតាគីង្គក់ពណ៌ខៀវនេះ កុំភ្លេចទៅរកទិញស្រា JINRO IS BACK និងភ្លក់រសជាតិស្រាដ៏ល្បីល្បាញមួយនេះទាំងអស់គ្នា។ បើចង់ឃើញអោយកាន់តែច្បាស់ថា តុក្កតាគីង្គក់គួរអោយស្រលាញ់ខ្លាំងប៉ុណ្ណា កុំភ្លេចចូលទស្សនាវីដេអូទាំងអស់គ្នាណា៎! (អត្ថបទពាណិជ្ជកម្ម)	គួរអោយស្រលាញ់មែនទែន! តុក្កតាគីង្គក់ពណ៌ខៀវនៅក្នុងប្រអប់ពិសេសរបស់ JINRO IS BACK ដែលត្រូវបានជូនជាកាដូដល់តារាល្បីឈ្មោះក្នុងបណ្ដាញសង្គមគឺ ទទួលបានការពេញចិត្ត និងចាប់អារម្មណ៍យ៉ាងខ្លាំង។
គិតមកត្រឹមពេលនេះ អ្នកស្លាប់ដោយសារជំងឺរលាកសួត ដែលបង្កដោយកូរ៉ូណាវីរុស បានកើនឡើងដល់៨១នាក់ ខណៈពេលអ្នកជំងឺផ្ទុកវីរុសប្រភេទនេះ បានកើនឡើងដល់២៨០០នាក់ហើយ។ បន្ថែមពីលើនេះ វីរុសប្រភេទនេះ ក៏បានទៅដល់តំបន់ផ្សេងផងដែរក្រៅពីប្រទេសចិនដូចជា ថៃ វៀតណាម ជប៉ុន អាមេរិក អូស្ត្រាលី កូរ៉េខាងត្បូង កាណាដា ម៉ាឡេស៊ី សិង្ហបុរី បារាំង និងណេប៉ាល់, ម៉ាកាវ, ហុងកុង, តៃវ៉ាន់ជាដើម។ អត្ថបទទាក់ទង កូរ៉ូណាវីរុស៖ អ្នកស្លាប់នៅចិនមាន៨១នាក់ ខណៈអាមេរិក និងអូស្ត្រាលីរកឃើញករណីទី៥ កូរ៉ូណាវីរុស៖ ចិនបន្តពេលវិស្សមកាល ឯសាលារៀនទាំងអស់លើកថ្ងៃបើកបវេសនកាល កូរ៉ូណាវីរុស៖ ថៃឡើងដល់៨ករណី ដោយ៥ករណីព្យាបាលសះស្បើយ ដើម្បីការពារសុវត្ថិភាពប្រជាជនរបស់ខ្លួន រដ្ឋាភិបាលថៃ បានចេញបញ្ជាជម្លៀសប្រជាជនរបស់ខ្លួនតាំងពីខែធ្នូ ឆ្នាំ២០១៩មកម្លេះ ចំណែកក្រុមវេជ្ជបណ្ឌិត និងការៀបចំជើងហោះហើរក៏បានត្រៀមរួចរាល់ដែរ។ ជាពិសេស បញ្ជីឈ្មោះប្រជាជនថៃ ដែលចង់ត្រលប់មកស្រុកកំណើតវិញ ស្ថានទូតថៃប្រចាំនៅចិន ក៏បានធ្វើរួចរាល់អស់ដែរ។ នេះបើតាមការអះអាងរបស់លោក ប្រាយុទ្ធ ចន្ទអូចា នាយករដ្ឋមន្ត្រីថៃ ថ្លែងពីខេត្ត Nakhon Nayok។ ប៉ុន្តែគម្រោងជម្លៀសនេះ ត្រូវផ្អាកបណ្តោះអាសន្នសិន ព្រោះរដ្ឋាភិបាលចិនបដិសេធ ដោយសំអាងថាទីក្រុងប៉េកាំង អាចគ្រប់គ្រងស្ថានការណ៍បាន ហើយការជម្លៀសប្រជាជនថៃ ក៏មិនចាំបាច់ដែរ។ បើតាមលោក ប្រាយុទ្ធ ថៃមានរបាយការណ៍គ្រប់គ្រាន់ហើយនៅក្នុងដៃ ក្នុងការជម្លៀសប្រជាជន ចំណែកការប្រកាសផ្សេងទៀត នឹងធ្វើឡើងនៅពេលក្រោយ។ ទន្ទឹមនេះ លោកនាយករដ្ឋមន្ត្រីថៃ បានបន្ថែមទៀតថា មជ្ឈមណ្ឌលមួយចំនួន នឹងត្រូវបង្កើតឡើងនាពេលខាងមុខ ដើម្បីដោះស្រាយបញ្ហាជម្លៀសប្រជាជននេះ។ ឧបនាយករដ្ឋមន្ត្រី និងរដ្ឋមន្ត្រីសុខាភិបាលសាធារណៈ លោក Anutin Charnvirakul បានអះអាងនៅថ្ងៃទី២៧ ខែមករា ថា ជនជាតិថៃ ដែលរស់នៅក្នុងក្រុងវូហានមានចំនួន ២០០ ទៅ ៣០០នាក់។ លោកបានអះអាងទៀតថា ដើម្បីទប់ស្កាត់ការរីកសាយភាយកូរ៉ូណាវីរុសមកក្នុងប្រទេស ថៃបានផ្អាកជើងហោះហើរ ពីទីក្រុងទាំងអស់របស់ចិន ដែលបានឆ្លងវីរុសថ្មីនេះ។ នេះបើតាមការផ្សាយរបស់កាសែតបាងកកប៉ុស្តិ៍។ សូមបញ្ជាក់ថា ប្រសិនជាមានការជម្លៀសប្រជាជនចេញពីទីក្រុងវូហានមែន មេបញ្ជាការកងទ័ពជើងអាកាសថៃ លោក Manat Wongwat នឹងចេញបញ្ជាឲ្យយន្តហោះ ប្រភេទ C-130 ជាច្រើនគ្រឿង ទៅជម្លៀសប្រជាជនថៃ។ យន្តហោះប្រភេទនេះ ប្រើពេលតែ ៥ម៉ោងប៉ុណ្ណោះពីថៃ ទៅក្រុងវូហាន។ គិតមកត្រឹមពេលនេះ ថៃបានរកឃើញ ៨ករណីហើយ ខណៈពេលអ្នកជំងឺ ៥នាក់ បានជាសះស្បើយ និង៣នាក់ទៀត កំពុងស្ថិតក្រោមការព្យាបាលយ៉ាងដិតដល់៕	បន្ទាប់ពីកូរ៉ូណាវីរុសនៅក្នុងប្រទេសចិន កាន់តែមានសភាពធ្ងន់ធ្ងរឡើង ជាពិសេសនៅក្នុងក្រុងវូហាន ដែលមានអ្នកស្លាប់ និងអ្នកឆ្លងវីរុសប្រភេទនេះកាន់តែច្រើន ប្រមុខរដ្ឋាភិបាលថៃ លោកប្រាយុទ្ធ ចន្ទអូចា នៅថ្ងៃទី២៧ បានអះអាងថា រដ្ឋាភិបាលរបស់លោក បានត្រៀមយន្តហោះរួចរាល់ហើយ ដើម្បីជម្លៀសប្រជាជនចេញពីក្រុងវូហាន ប៉ុន្តែត្រូវរដ្ឋាភិបាលចិនបដិសេធ។
អត្ថបទទាក់ទង អបអរសាទរ! តំបន់ប្រាសាទកោះកេរ អតីតរាជធានីលិង្គបុរ ចូលក្នុងបញ្ជីបេតិកភណ្ឌវប្បធម៌ពិភពលោក ក្រសួងវប្បធម៌ និងវិចិត្រសិល្បៈ បានគូសបញ្ជាក់អំពីលក្ខណៈវិនិច្ឆ័យចំនួនពីរ ដែលមានចែងក្នុងគោលការណ៍ណែនាំប្រតិបត្តិនៃអនុសញ្ញាឆ្នាំ១៩៧២ ហើយកត្តាដែលនាំឱ្យគណៈកម្មាធិការបេតិកភណ្ឌពិភពលោកបានសម្រេចជាឯកច្ឆន្ទចុះ «រមណីយដ្ឋានបុរាណវិទ្យា» មួយនេះ ក្នុងបញ្ជីបេតិកភណ្ឌពិភពលោកនៃអង្គការយូណេស្កូ។ ស្ថិតក្នុងលក្ខណៈវិនិច្ឆ័យទី ២ (Criteria ii) នៃអនុសញ្ញាឆ្នាំ១៩៧២ រមណីយដ្ឋានបុរាណវិទ្យាកោះកេរ បង្ហាញក្នុងលក្ខណៈ ដ៏វិសេសវិសាលមួយ នូវចំណុចគួបប្រសព្វរវាងតម្លៃមនុស្សដែលបង្កើតបានជារចនាបថកោះកេរ ដែលក្នុងនោះក្បាច់ចម្លាក់បដិមាបង្ហាញពីភាពក្លាហាន រូបភាពបង្កប់នូវការស្រមៃ និងវិញ្ញាណរស់ រវើកអំពីចលនារបស់ក្បាច់ចម្លាក់ដែលកើតចេញពីការបញ្ចូលគ្នានៃនិមិត្តរូបសាសនា និងសិល្បៈ របស់ឥណ្ឌា ជាមួយគោលគំនិតរចនាក្នុងស្រុក និងសិល្បៈហត្ថកម្ម។ ទោះបីត្រូវបានបង្កើតឡើង ក្នុងរយៈពេលដ៏ខ្លីត្រឹមតែ២៣ឆ្នាំក្នុងសតវត្សទី១០ក៏ដោយ ក៏រចនាបថកោះកេរបានជះឥទ្ធិពល យូរអង្វែងទៅលើការបញ្ចេញទឹកដៃសិល្បៈ នៅក្នុងសម័យកាលក្រោយៗមកទៀតនៃអាណាចក ខ្មែរ និងនៅតាមបណ្តាប្រទេសអាស៊ីអាគ្នេយ៍ផ្សេងទៀត។ ផ្អែកលើលក្ខណៈវិនិច្ឆ័យទី ៤ (Criteria iv) រមណីយដ្ឋានបុរាណវិទ្យាកោះកេរ គឺជាគំរូដើមស្ដីពី ដែនទេសភាពទីក្រុងថ្មីដែលមានសំណង់អគារធំៗ ដោយសារការប្រើប្រាស់ផ្ទាំងថ្មដុំធំៗដ៏ច្រើន សន្ធឹកសន្ធាប់នៅក្នុងការសាងសង់ និងការឆ្លាក់ក្បាច់និងបដិមា គំរូដើមនេះបានសម្ពោធឡើង នូវសម័យកាលនៃការសាងសង់ប្រាសាទថ្មអស់ជាច្រើនសតវត្សនៅទូទាំងអាណាចក្រខ្មែរ ហើយ បានក្លាយជាប្រភពនៃការបំផុសគំនិតសម្រាប់ការសាងសង់ប្រាសាទដ៏អស្ចារ្យនានានៅអង្គរ និង នៅក្នុងអាស៊ីអាគ្នេយ៍ ក្នុងសតវត្សក្រោយៗមកទៀត។ ការទទួលស្គាល់ជាផ្លូវការ រមណីយដ្ឋានប្រាសាទកោះកេរ ជាបេតិកភណ្ឌពិភពលោកនា ពេលនេះ គឺជាមោទនភាពជាតិដ៏ធំធេងថ្មីមួយទៀតបន្ទាប់ពី តំបន់រមណីយដ្ឋានអង្គរ តំបន់ប្រាសាទព្រះវិហារ និងតំបន់ប្រាសាទសំបូរព្រៃគុក ត្រូវបានចុះក្នុងបញ្ជីបេតិកភណ្ឌពិភពលោកជាបន្តបន្ទាប់៕	រមណីយដ្ឋានបុរាណប្រាសាទកោះកេរ (អតីតរាជធានីលិង្គបុរ ឬឆោកគគីរ) ត្រូវបានចុះក្នុងបញ្ជីសម្បត្តិបេតិកភណ្ឌវប្បធម៌ពិភពលោករបស់អង្គការយូណេស្កូ ក្នុងកិច្ចប្រជុំលើកទី៤៥ នៃគណៈកម្មការបេតិកភណ្ឌពិភពលោក នាថ្ងៃទី១៧ ខែកញ្ញា នៅក្រុងរីយ៉ាដ ប្រទេសអារ៉ាប៊ីសាអូឌីត។ យូណេស្កូ ទទួលស្គាល់ពីសារសំខាន់ផ្នែកប្រវត្តិសាស្ត្រ និងស្ថាបត្យកម្មពិសេសនៃរមណីយដ្ឋានបុរាណវិទ្យានេះ និងតម្លៃជាសាកលដ៏លេចធ្លោរបស់ខ្លួន ដែលជាកិត្តិយសដល់កេរដំណែលដ៏យូរអង្វែងនៃអរិយធម៌ខ្មែរ និងការខិតខំប្រឹងប្រែងរបស់កម្ពុជា ដើម្បីការពាររតនសម្បត្តិរបស់ខ្លួនសម្រាប់មនុស្សជាតិជំនាន់ក្រោយ។
លោក រត្នមុនី ដែលបានផលិតវីដេអូឯកសារមួយជាមួយក្រុមការងារនៃទូរទស្សន៍រុស្ស៊ី RT ដោយដាក់ចំណងជើងថា «ម្តាយខ្ញុំ លក់ខ្ញុំ» ត្រូវបានតុលាការកម្ពុជាសម្រេចឃុំខ្លួន។ អ្នកស្រី ឡុង គឹមហ៊ាង ជាភរិយា ដែលកំពុងកាន់បដាទាមទារក្នុងដៃ ជាមួយនឹងសម្រែក ដោះលែងលោករត្នមុនី បានឲ្យដឹងថាអ្នកស្រីមកជាលើកទី២នេះដើម្បីតាមដានញ្ញត្តិរបស់អ្នកស្រីដែលត្រូវបានផ្ញើទៅកាន់ស្ថានទូតរុស្ស៊ីតាមរយៈសារអេឡិចត្រូនិក និង Twitter កាលពីពេលថ្មីនេះ។ អ្នកស្រីបានអំពាវនាវឲ្យស្ថានទូតរុស្ស៊ីជួយស្វាមីអ្នកស្រីឲ្យមានសេរីភាពវិញ។ ដែលស្នើឲ្យទូតជួយអន្តរាគមន៍ឲ្យមានការដោះលែងប្តីរបស់អ្នកស្រី។ អ្នកស្រីក៏បានឲ្យដឹងថាខាងទូរទស្សន៍រុស្ស៊ី RT ក៏បានដាក់ញ្ញត្តិទៅរដ្ឋាភិបាលរុស្ស៊ីនៅទីក្រុងម៉ូស្គូ។ អ្នកស្រីនិយាយថា៖« ពួកខ្ញុំមកនេះដើម្បីតាមដានញ្ញត្តិទាំងអស់នោះ ហើយក៏ស្នើសុំឲ្យរដ្ឋាភិបាលរុស្ស៊ីធ្វើអន្តរាគមន៍តាមការស្នើសុំរបស់ពួកខ្ញុំ និងតាមការស្នើរសុំរបស់កាសែត RT ដើម្បីទាមទារឲ្យមានការដោះលែងប្តីខ្ញុំចេញពីពន្ធនាគារ។ ប៉ុន្តែខ្ញុំមិនបានដឹងខ្លឹមសារញ្ញត្តិរបស់ការសែត RT ទេ គ្រាន់តែដឹងថាគេបានដាក់ញត្តិទៅរដ្ឋាភិបាលរុស្ស៊ីរួចរាល់ហើយ»។ អ្នកស្រីបានអះអាងថា អ្នកស្រីនឹងទាមទារនៅមុខស្ថានទូតរុស្ស៊ី រហូតមានការឆ្លើយតប។ អ្នកស្រី ក៏ស្នើឲ្យរដ្ឋបាភិបាលកម្ពុជា និងតុលាការ កោះហៅតំណាងទូរទស្សន៍ RT មកសួរដោយផ្ទាល់ដើម្បីរកការពិត ដោយមិនត្រូវចាប់ស្វាមីរបស់អ្នកស្រី តែម្នាក់នោះទេ។ អ្នកស្រីបារម្ភខ្លាំងពីសុខភាពប្តីរបស់អ្នកស្រីដោយលោកមានសភាពស្គមជាងមុន និងកំពុងមានជំងឺ ក្រោយអ្នកស្រីចូលសួរសុខទុក្ខកាលពីពេលថ្មីៗនេះ។ ក្រោយភាពយន្តឯកសារ «ម្តាយខ្ញុំ លក់ខ្ញុំ» ចេញផ្សាយជាសាធារណៈក្នុងខែតុលា ដោយទូរទស្សន៍ RT អាជ្ញាធរខ្មែរ អះអាងថា ភាពយន្តឯកសារនេះ ដែលនិយាយពីការជួញដូរផ្លូវភេទ គឺជារឿងប្រឌិត ដែលធ្វើឲ្យប៉ះពាល់ដល់កិត្តិយសរបស់កម្ពុជា។ លោក រ៉ាត់ រត្នមុនី កំពុងជាប់ឃុំបណ្តោះអាសន្នក្នុងពន្ធនាគារព្រៃស៕	ភរិយាលោក រ៉ាត់ រត្នមុនី និងសកម្មជនប្រមាណ១០ នាក់ បានជួបជុំគ្នាជាថ្មីម្ដងទៀតនៅមុខស្ថានទូតរុស្សីប្រចាំនៅកម្ពុជា ដើម្បីសុំឲ្យស្ថានទូតមួយនេះអន្តរាគមន៍ទៅរដ្ឋាភិបាលកម្ពុជាដើម្បីជួយស្វាមីរបស់អ្នកស្រី។
ក្រុមអត្តពលិកកីឡាសូហ្វតិន្នីសក្រសួងមហាផ្ទៃឈ្នះមេដាយមាស៨ ប្រាក់៥ និងសំរឹទ្ធ៤ ក្រោយប្រកួតយ៉ាងស្វិតស្វាញរយៈពេល៣ថ្ងៃចាប់ពីថ្ងៃទី១៣ ដល់ថ្ងៃទី១៥ ខែតុលា នៅទីលានសូហ្វតិន្នីសនៃមជ្ឈមណ្ឌលកីឡាសូហ្វតិន្នីស និងវាយកូនបាល់កម្ពុជាក្នុងពហុកីឡដ្ឋានជាតិ។ ជ័យជម្នះដ៏ធំធេងនេះ ជួយឲ្យក្លិបក្រសួងមហាផ្ទៃឈរចំណាត់ថ្នាក់លេខ១ប្រចាំពានរង្វាន់សម្តេច ស ខេង លើកទី៤ក្នុងចំណោម៧ក្លិប-សមាគមចូលរួម។ នាពិធីបិទការប្រកួតកាលពីព្រឹកថ្ងៃទី១៥ ខែតុលា អគ្គលេខាធិការសព័ន្ធកីឡាសូហ្វតិន្នីសកម្ពុជាលោក ជា ប៊ុនហេង បានវាយតម្លៃថា កីឡាករកីឡាការិនីចូលរួមនៅឆ្នាំនេះមានបច្ចេកទេស និងសមត្ថភាពរីកចម្រើនខ្លាំងគួរឲ្យកត់សម្គាល់បើធៀបទៅនឹងឆ្នាំមុនៗ។ លោកបានអះអាងថា តាមរយៈការប្រកួតនេះសហព័ន្ធចម្រាញ់បានកីឡាករកីឡាការិនីចំនួន១៤រូប សម្រាប់ត្រៀមការប្រកួតជើងឯកអាស៊ីអាគេ្នយ៍នៅហ្វីលីពីននាខែវិច្ឆិកា ខាងមុខផងដែរ។ តាមរយៈភាពរីកចម្រើន និងជោគជ័យលើឆាកអន្តរជាតិបានជួយឲ្យសហព័ន្ធកីឡាសូហ្វតិន្នីសកម្ពុជា ដែលបង្កើតក្នុងអំឡុងឆ្នាំ២០១៤ ឈរលេខរៀងទី១០នៃចំណាត់ថ្នាក់ពិភពលោកក្នុងចំណោម៤៥ប្រទេស។ ទន្ទឹមនឹងនេះ លោក ជា ប៊ុនហេង ប្រធានអង្គភាពកីឡាក្រសួងមហាផ្ទៃបានប្តេជ្ញាថា នឹងខិតខំប្រឹងប្រែងអភិវឌ្ឍកីឡានេះឲ្យកាន់តែរីកចម្រើនថែមទៀត ដើម្បីត្រៀមប្រជែងដណ្តើមជើងឯកលើឆាកអន្តរជាតិ ជាពិសេសការប្រកួតកីឡាស៊ីហ្គេមលើកទី៣២ឆ្នាំ២០២៣ ដែលកម្ពុជាធ្វើជាម្ចាស់ផ្ទះ។ គួរបញ្ជាក់ថា ការប្រកួតកីឡាសូហ្វតិន្នីសជ្រើសរើសជើងឯកពានរង្វាន់សម្តេច ស ខេង ប្រចាំឆ្នាំ២០១៧ មានអត្តពលិក១០១រូបមកពី៧ក្លិប-សមាគមចូលរួម ដោយអត្តពលិកទាំងនេះប្រកួតលើ៩ប្រភេទវិញ្ញាសា។ ជាលទ្ធផលក្រសួងមហាផ្ទៃដណ្តើមបានមេដាយមាស៨ ប្រាក់៥ និងសំរឹទ្ធ៤, កងយោធពលខេមរភូមិន្ទមាស១ សំរឹទ្ធ១, អគ្គស្នងការនគរបាលជាតិប្រាក់៣ សំរឹទ្ធ៣, អង្គការមិត្តសំលាញ់ប្រាក់១ និងខេត្តកំពង់ស្ពឺបានសំរឹទ្ធ១៕	ក្លិបក្រសួងមហាផ្ទៃបានគ្រងជើងឯកពានរង្វាន់សម្តេច ស ខេង ប្រចាំឆ្នាំ២០១៧ ក្រោយឆ្លងកាត់ការប្រកួត៣ថ្ងៃនៅទីលាននៃមជ្ឈមណ្ឌលកីឡាសូហ្វតិន្នីសនិងវាយកូនបាល់កម្ពុជាក្នុងពហុកីឡដ្ឋានជាតិក្រុមអត្តពលិកដណ្តើមបានមេដាយសរុបចំនួន១៧។ លោក ជា ប៊ុនហេង អគ្គលេខាធិការសហព័ន្ធកីឡាសូហ្វតិន្នីសកម្ពុជាប្តេជ្ញាថា នឹងខិតខំប្រឹងប្រែងអភិវឌ្ឍន៍កីឡាសូហ្វតិន្នីសឲ្យកាន់តែរីកចម្រើនថែមទៀត ដើម្បីត្រៀមប្រជែងក្នុងព្រឹត្តិការណ៍កីឡាស៊ីហ្គេមលើកទី៣២ដែលកម្ពុជាធ្វើជាម្ចាស់ផ្ទះ។
ភ្នំពេញ៖ អំឡុងពេលឈប់សម្រាកបុណ្យអុំទូករយៈពេល៣ថ្ងៃខាងមុខនេះ រដ្ឋបាលខេត្តពោធិ៍សាត់ និងខេត្តបាត់ដំបង រំពឹងថាទេសចរនឹងមកកម្សាន្តនៅតាមតំបន់ទេសចរណ៍ពេញនិយម ក្នុងខេត្តនីមួយៗ។ បើទោះជាខេត្តទាំងពីរនេះ បានរៀបចំព្រឹត្តិការណ៍អុំទូករួចយ៉ាងណាក្តី ប៉ុន្តែអាជ្ញាធរសង្ឃឹមថាភ្ញៀវទេសចរនឹងមកលេងកាន់តែច្រើន។ កាលពីថ្ងៃទី០៩ដល់១០ ខែតុលា ខេត្តបាត់ដំបងបានប្រារព្ធពិធីប្រណាំងទូក ដែលទាក់ទាញទេសចរជាច្រើនជិត ២០ម៉ឺននាក់។ លោក សុខ លូ អភិបាលខេត្តបាត់ដំបង បានលើកឡើងថា៖ «ថ្ងៃឈប់សម្រាកបុណ្យអុំទូកខាងមុខនេះ ខេត្តបាត់ដំបងនឹងរំពឹងថាភ្ញៀវទេសចរនឹងមកលេងច្រើនដដែល ពីព្រោះខេត្តបាត់ដំបងសម្បូរតំបន់គោលដៅទេសចរណ៍ជាច្រើន។ ក្នុងពិធីបុណ្យអុំទូក ខ្ញុំជឿថា ទេសចរជាច្រើន នឹងនៅតែទៅកម្សាន្តនៅខេត្តបាត់ដំបង»។ លោក សុខ លូ អភិបាលខេត្តបាត់ដំបង។ រូបភាពពី រដ្ឋបាលខេត្តបាត់ដំបង ខេត្តបាត់ដំបង បានរៀបចំសណ្ដាប់ធ្នាប់ និងពិនិត្យការអនុវត្តវិធានសុវត្ថិភាពតាមរមណីយដ្ឋាន និងគោលដៅទេសចរណ៍ទាំងអស់ ដើម្បីត្រៀមទទួលទេសចរបុណ្យអុំទុកខាងមុខនេះ។ លើសពីនេះ សម្រាប់ថ្ងៃឈប់សម្រាកបុណ្យអុំទូកខាងមុខនេះ ទេសចរអាចកម្សាន្តនៅតាមរមណីយដ្ឋានទេសចរណ៍នានាក្នុងខេត្តបាត់ដំបងដោយសប្បាយរីករាយជាមួយធម្មជាតិ និងរមណីយដ្ឋានធម្មជាតិកែច្នៃជាច្រើនកន្លែង។ នេះជាការបន្ថែមរបស់ អភិបាលខេត្តបាត់ដំបង។ បន្ថែមពីនេះ ភ្ញៀវទេសចរក៏អាចទៅសម្រាក បរិភោគអាហារថ្ងៃត្រង់ និងបោះតង់សម្រាកកម្សាន្ត នៅរមណីយដ្ឋានជាច្រើនដូចជា ទឹកធ្លាក់ចម្ការស្វាយ រមណីយដ្ឋានចម្ការមៀន ទឹកធ្លាក់ថ្មដាចម្ការទុរេន ទឹកធ្លាក់ចម្ការទុរេនអូតង និងតំបន់រមណីយដ្ឋានជាច្រើនផងដែរ។ បើតាមលោក សុខ លូ តំបន់ទេសចរណ៍សំខាន់ៗ រួមមាន អាងកំពីងពួយ ទឹកធ្លាក់៥៣ ភ្នំព្រឹក សហគមន៍អេកូទេសចរណ៍ទឹកធ្លាក់អូរជាំ ល្អាងភ្នំប្រាំពីរ មណ្ឌលកម្សាន្តឡូរី ជើងភ្នំបាណន់ សួនទឹកសុភមង្គល សួនទឹកហ្គោលឌិនហ៊ីន និងផ្ទះផ្កា ចំការស្វាយ ស្ទឹងថ្មដាចំការធុរេន ដែលជាកន្លែងធម្មជាតិទាក់ទាញទេសចរមកកម្សាន្តជាច្រើនជារៀងរាល់ឆ្នាំ។ ដោយឡែកខេត្តពោធិ៍សាត់វិញ ក៏រំពឹងថាមានភ្ញៀវទេសចរទៅកម្សាន្តក្នុងឱកាសឈប់សម្រាកបុណ្យអុំទូកផងដែរ។ លោក សាយ សុជាតិ អភិបាលរងខេត្តពោធិ៍សាត់ បាននិយាយថា៖ «ខេត្តពោធិ៍សាត់ រំពឹងថាបុណ្យអុំទូក នឹងមានភ្ញៀវទេសចរមកកម្សាន្តតាមរមណីយដ្ឋានក្នុងខេត្តលើស៥០ភាគរយ នៃឆ្នាំ២០២១ ដោយសារបញ្ហាកូវីដ-១៩ កាន់តែធូស្រាលខ្លាំង និងដោយសារខេត្តពោធិ៍សាត់សម្បូរតំបន់ទេសចរច្រើន»។ ខេត្តពោធិ៍សាត់ មានតំបន់ទេសចរណ៍ចំនួន៣៩កន្លែង ក្នុងនោះមានរមណីយដ្ឋានវប្បធម៌-ប្រវត្តិសាស្រ្តចំនួន៣កន្លែង វប្បធម៌-ធម្មជាតិ មាន២កន្លែង រមណីយដ្ឋានធម្មជាតិមាន៩កន្លែង កសិទេសចរណ៍មាន៤កន្លែង កែច្នៃមាន១១កន្លែង និងនិងសហគមន៍ អេកូទេសចរណ៍មាន១០កន្លែង។ ដោយឡែក ភ្ញៀវទេសចរភាគច្រើនទៅកម្សាន្ត រមណីយដ្ឋានទឹកធ្លាក់ច្រកល្អៀង សួនកម្សាន្តតាលោសែនជ័យ តំបន់ទេសចរណ៍ក្នុងស្រុកវាលវែង និងរមណីយដ្ឋានភ្នំនាគ ស។ នេះបើតាម លោក សាយ សុជាតិ អភិបាលរងខេត្តពោធិ៍សាត់។ ខេត្តពោធិ៍សាត់ បានត្រៀមកន្លែងស្នាក់នៅជាច្រើន ដើម្បីទទួលទេសចរកម្សាន្តក្នុងពិធីបុណ្យអុំទូកខាងមុខនេះ ដែលមានកន្លែងស្នាក់នៅចំនួន៨០ ក្នុងនោះសណ្ឋាគារ៦កន្លែង និងផ្ទះសំណាក់៧៤កន្លែង។ លើសពីនេះ កន្លែងស្នាក់មួយចំនួនក៏មានភ្ញៀវកក់បណ្តើរៗ ជាពិសេសគឺនៅក្នុងស្រុកវាលវែង ដែលភ្ញៀវទៅកម្សាន្តតាមដងផ្លូវបុប្ផាលាក់ខ្លួន(ភ្នំ១៥០០) និងតាមតំបន់កម្សាន្តនៅទីនោះ។ សូមបញ្ជាក់ដែរ មន្ទីរទេសចរណ៍ខេត្តទាំង២ បានអំពាវនាវ ដល់មូលដ្ឋានអាជីវកម្ម សេវាកម្មទេសចរណ៍សេវាកម្មស្នាក់នៅ សេវាកម្មកម្សាន្ត និងសេវាកម្មម្ហូបអាហារទាំងអស់ឱ្យពង្រឹងគុណភាពសេវាកម្ម និងតម្លៃសេវាកម្ម ព្រមទាំងការធ្វើបដិសណ្ឋារកិច្ចចំពោះភ្ញៀវផងដែរ៕	ដោយ៖ សែម ប្រាក់ដាវ
លោក ងួន ពិសិដ្ឋ នាយកអនុវិទ្យាល័យឈូកខ្សាច់ ក្នុងឃុំឈូកខ្សាច់ ស្រុកបារាយណ៍ ខេត្តកំពង់ធំ បានបញ្ជាក់ថា លោកគ្រូអ្នកគ្រូ ទទួលបន្ទុកតាមថ្នាក់នីមួយៗ បានដឹកនាំសិស្សដាំបន្លែអស់រយៈពេល១ឆ្នាំកន្លះហើយ ដែលមានសិស្សានុសិស្សប្រមាណ៥០០នាក់ គឺសុទ្ធតែបានកប់ដី ដាំបន្លែ ដាក់ជី និង ថែទាំដំណាំឲ្យទទួលបានផលល្អ។ បើតាមលោក ងួន ពិសិដ្ឋ ដំណាំដែលសាលាកំពុងតែដាំក្នុងទំហំផ្ទៃដី៦ពាន់ម៉ែត្រការ៉េ ដែលមានស្រះជម្រៅ៣ម៉ែត្រសម្រាប់ចិញ្ចឹមត្រីផងនោះ គឺចាប់ផ្តើមដាំតាំងពីឆ្នាំ២០១៨ ដោយមានសប្បុរសជន អង្គការ និងអតីតសិស្សអនុវិទ្យាល័យឈូកខ្សាច់ បានផ្តល់ជាថវិកាសម្រាប់ទិញដីរបស់កសិករឲ្យទៅខាងសាលាដើម្បីឲ្យសិស្សបានដាំបន្លែ និងសម្រាប់ជាមូលដ្ឋានគ្រឹះដល់សិស្សឲ្យស្រឡាញ់ផ្នែកការងារកសិកម្ម។ សកម្មភាព លោកគ្រូកំពុងតែពន្យល់មេរៀនអំពី ការដាំដំណាំ និងការថែទាំបន្លែ ទៅដល់សិស្សានុសិស្សក្នុងអនុវិទ្យាល័យឈូកខ្សាច់ ខេត្តកំពង់ធំ រូបភាពពីលោកគ្រូ ងួន ពិសិដ្ឋ ក្នុងបទសម្ភាសជាមួយសារព័ត៌មានថ្មីៗតាមទូរសព្ទ លោក ងួន ពិសិដ្ឋ បានបញ្ជាក់ដូច្នេះថា៖«ពេលដាំបន្លែ យើងបានបង្រៀនពួកគាត់ដាំ តាមការស្រាវជ្រាវពី Youtube ឲ្យសិស្សស្តាប់ អំពីរបៀបដាំយ៉ាងម៉េច ហើយគាត់ស្តាប់ទៅ គាត់សរសេរ។ ពេលគាត់សរសេរហើយ ឲ្យគាត់ឡើងមករាយការណ៍ ដើម្បីចង់ដឹងថាតើពូកគាត់អាចស្តាប់បានប៉ុនណា»។ លោក ងួន ពិសិដ្ឋ បានលើកឡើងថា សាលាឲ្យសិស្សដាំបន្លែនៅក្នុងសាលាគឺដើម្បីឲ្យសិស្សចេះកាន់ចប ចេះដាំ ចេះថែទាំបន្លែ និងស្គាល់ពីប្រភេទបន្លែ ហើយជាមូលដ្ឋានគ្រឹះដល់សិស្សក្នុងការយកជំនាញកសិកម្មទៅដាំនៅតាមសាលារៀន ផ្ទះ ឬកសិដ្ឋានណាមួយ នៅថ្ងៃអនាគតជាពិសេសជាវិធីសាស្ត្រសម្រាប់ទាក់ទាញសិស្សឲ្យមករៀនផងដែរ។ លោក មានប្រសាសន៍ថា៖«យើងចង់ឲ្យសិស្សហ្នឹងមានបំណិនក្នុងការដាំដុះ កុំឲ្យសិស្សខ្លះមិនដឹងថាកាន់ចបយ៉ាងម៉េច និងដាំយ៉ាងម៉េច។ បន្ទាប់ពីយើងបានណែនាំឲ្យគាត់ចេះដាំមក គឺពួកគាត់ប្លែកច្រើនណាស់ ឲ្យតែដល់ពេលស្រោចទឹកគឺពួកគាត់មកស្រោចទឹកខ្លួនឯង ដែលជាទម្លាប់ល្អសម្រាប់ពួកគាត់។ ហើយពួកគាត់មានចំណេះដឹងមួយគឺពូកគាត់ទំនេរពីការសិក្សា គឺគាត់កាត់បន្លែយកទៅលក់យកលុយទុកឲ្យសាលា។ លោកនាយករូបនេះ បន្ថែមថា៖«យើងបណ្តុះគំនិតឲ្យពួកគាត់ សម្រាប់ទៅថ្ងៃក្រោយទៀត។ មិនមែនមានន័យថាពួកគាត់ជាអ្នកដាំរហូតទេ ជួនណាពួកគាត់ចេះបច្ចេកទេស ពួកគាត់ធ្លាប់ដាំអ៊ីចឹងទៅ ហើយពួកគាត់រៀនបន្ថែមទៀត ហើយពួកគាត់មានទន់ពីក្រោមទៅផង ពួកគាត់នឹងអាចក្លាយជាម្ចាស់សួន ម្ចាស់ចិញ្ចឹមត្រី ម្ចាស់សួនបន្លែនៅថ្ងៃអនាគត»៕ អត្ថបទទាក់ទង វិទ្យាល័យហ៊ុនសែនឧត្តរមានជ័យ ដាំបន្លែលក់យកប្រាក់ទិញសៀវភៅដាក់បណ្ណាល័យ សួនបន្លែនៅតាមសាលារៀន ធ្វើឲ្យសិស្សយល់ពីបច្ចេកទេសដាំដំណាំ និងស្រឡាញ់ការធ្វើកសិកម្ម សួនបន្លែដែលសិស្សអនុវិទ្យាល័យឈូកខ្សាច់បានដាំ និងថែទាំដោយស្រោចទឹក បោចស្មៅជាប្រចាំថ្ងៃ រូបភាពពីលោកគ្រូ ងួន ពិសិដ្ឋ នាយកអនុវិទ្យាល័យឈូកខ្សាច់ ខេត្តកំពង់ធំ សកម្មភាពសិស្សានុសិស្សនៅក្នុងអនុវិទ្យាល័យឈូកខ្សាច់ ខេត្តកំពងធំ ដែលកំពុងតែស្រោចទឹក និងបោចស្មៅ រូបភាពពីលោកគ្រូ ងួន ពិសិដ្ឋ នាយកអនុវិទ្យាល័យឈូកខ្សាច់ ខេត្តកំពង់ធំ	ភ្នំពេញ៖ លោកគ្រូ អ្នកគ្រូ នៅអនុវិទ្យាល័យឈូកខ្សាច់ ខេត្តកំពង់ធំ បានដឹកនាំសិស្សានុសិស្សដាំបន្លែជាច្រើនប្រភេទ លើផ្ទៃដី៦ពាន់ម៉ែត្រការ៉េ ដែលអតីតសិស្ស សប្បុរសជន និងអង្គការ ជាអ្នកទិញឲ្យ។ បន្លែដែលខាងអនុវិទ្យាល័យឈូកខ្សាច់បានដាំនោះ មានដូចជា ត្រកួន ត្រឡាច ននោង ចេក ស្វាយ ជី និង គល់ស្លឹកគ្រៃ ដែលដាំដោយប្រើជីធម្មជាតិ និងមានការថែទាំយ៉ាងដិតដល់ពីលោកគ្រូ អ្នកគ្រូ និងសិស្សថា្នក់ទី៧ដល់ថ្នាក់ទី៩ ស្រោចទឹក និងបោចស្មៅជាប្រចាំថ្ងៃ។
ប៉ុន្តែមានផ្នែកមួយផ្សេងទៀតដែលជាផ្នែកមួយនៃការរលាក ដែលគួរអោយចង់ដឹងបន្ថែម។ ការរលាក រួមចំណែកដល់ជំងឺបេះដូង ជំងឺមហារីក ទឹកនោមផ្អែមប្រភេទទី 2 និងលក្ខខណ្ឌផ្សេងទៀត។ រកឱ្យឃើញច្បាស់ថា តើការរលាកមានអាចប្រែជាមានគ្រោះថ្នាក់ ហើយអ្វីដែលអ្នកអាចធ្វើបាន។ .ការពារបេះដូងរបស់អ្នក៖ ស្វែងយល់ពីរបៀបដែលការរលាកដើរតួនាទីយ៉ាងសំខាន់ក្នុងជំហាននីមួយៗនៃដំណើរការជំងឺបេះដូង ការធ្វើតេស្តតែមួយដែលអាចវាយតម្លៃហានិភ័យរបស់អ្នកទាក់ទងនឹងការរលាកដែលទាក់ទងនឹងការរលាក បូករួមជាមួយយុទ្ធសាស្ត្រនិងរបៀបរស់នៅបែបវេជ្ជសាស្ត្រសាមញ្ញដែលអាចជួយការពារ បេះដូងអ្នក។ .ការពារខួរក្បាលរបស់អ្នក៖ ស្វែងយល់ពីវិធីគួរឱ្យភ្ញាក់ផ្អើល ដែលការរលាកអាចនាំឱ្យមានការថយចុះការយល់ដឹង, ជំងឺដាច់សរសៃឈាមខួរក្បាល, ជំងឺវង្វេង និងជំងឺធ្លាក់ទឹកចិត្ត។ ដូចគ្នានេះផងដែររៀនអំពីការស្រាវជ្រាវចុងក្រោយបំផុតក្នុងការព្យាបាលប្រឆាំងនឹងការរលាក និងរបបអាហារជាក់លាក់ដែលត្រូវបានបង្ហាញ ដើម្បីបំបាត់ការរលាកនៅក្នុងខួរក្បាល។ .ជំងឺទឹកនោមផ្អែមប្រភេទ ២ និងរោគសញ្ញារំលាយអាហារ ដែលបានជះឥទ្ធិពលយ៉ាងធ្ងន់ធ្ងរដល់ចំនួនប្រជាជនទូទាំងពិភពលោក។ .ប្រយុទ្ធប្រឆាំងនឹងជំងឺមហារីក៖ ស្វែងយល់ពីវិធីដែលមហារីក ២០% ចាប់ផ្តើមដោយសារលទ្ធផលនៃការរលាក បូករួមនឹងវិធីដែលអ្នកវិទ្យាសាស្ត្រកំពុងធ្វើការ ដើម្បីពង្រឹងប្រព័ន្ធភាពស៊ាំដើម្បីប្រឆាំងនឹងជំងឺមហារីក។ ត្រួតពិនិត្យដោយ www.health.com.kh	ការរលាកគឺជាផ្នែកសំខាន់មួយនៃប្រព័ន្ធការពារប្រឆាំងនឹងការឆ្លងរោគដល់រាងកាយរបស់យើង ដែលគាំទ្រដល់ការរស់រានមានជីវិតរបស់យើង ដោយប្រយុទ្ធប្រឆាំងនឹងមេរោគ និងព្យាបាលរបួសរបស់យើង។
ម៉ោងជា១រសៀល យុវតី២នាក់ និងយុវជនម្នាក់ កំពុងអង្គុយជុំគ្នាទល់មុខលោកតា ដួង ញ៉ឹក ដែលអ្នកភូមិក្នុងតំបន់អារ៉ែងស្គាល់ថា ជាគ្រូផ្លុំឧបករណ៍ភ្លេងបុរាណ ភ្លយ។ ភ្លយមានសំឡេងស្រដៀងទៅនឹងសំឡេងសត្វកន្លង់។ សំឡេងរអាក់រអួល ចេញពីឧបករណ៍ភ្លយ ផ្សំនឹងការណែនាំយ៉ាងយកចិត្តទុកដាក់ពីលោកតា ញ៉ឹក ផងនោះ ធ្វើឲ្យយើងដឹងថា កូនសិស្សភ្លេងទាំងបី នៅមិនទាន់ស្ទាត់ជំនាញនៅឡើយ។ ទោះយ៉ាងនេះក្តី អ្នកទាំងបី គឺជាអ្នកបន្តវេនឧបករណ៍ភ្លយ ក្នុងតំបន់អារ៉ែងនៃខេត្តកោះកុងនេះហើយ។ ពួកគេបានតាំងចិត្តហាត់រៀនឧបករណ៍ ភ្លយ នៅក្នុងថ្នាក់រៀនដែលបានកើតឡើងដោយចៃដន្យកាលពីពេលថ្មីៗនេះ ក្រោយពីរថយន្តតន្ត្រីទិព្វខ្មែរបានមកដល់ភូមិស្វាយ ឃុំថ្មដូនពៅនៃស្រុកថ្មបាំងក្នុងខេត្តកោះកុង។ រថយន្តតន្ត្រីទិព្វខ្មែរធ្វើការទៅលើការនាំយកឧបករណ៍បុរាណខ្មែរទៅសម្ដែងនៅតាមបណ្ដាខេត្តនានាក្នុងប្រទេសកម្ពុជា ដោយទទួលបានជំនួយភាគច្រើនពីក្រៅប្រទេស។ ដោយមើលឃើញថាឧបរណ៍ភ្លេងខ្មែរជាច្រើន កំពុងតែរៀបនឹងបាត់បង់ ហើយឧបករណ៍ខ្លះទៀតក៏បានបាត់បង់ទៅច្រើនហើយ ដោយបន្សល់ទុកតែឈ្មោះ ទើបបានជារថយន្តតន្ត្រីទិព្វប្រឹងប្រែងស្រាវជ្រាវនៅតាមតំបន់នានាក្នុងប្រទេសកម្ពុជា ដើម្បីយកទៅបង្ហាញ និងបើកថ្នាក់បង្រៀន។ ស្រី ថន សីមា ដែលជាស្ថាបនិករថយន្តតន្ត្រីទិព្វខ្មែរ ដែលបានស្វែងរកឧបករណ៍ភ្លេងភ្លយតាំងពីឆ្នាំ២០១២។ ដោយដឹងថា ភ្លយត្រូវបានគំរាមកំហែងដោយការបាត់បង់ ទើបលោកស្រី សីមា ព្យាយាមបើកថ្នាក់បង្រៀនដោយផ្តល់ការឧត្ថម្ភខ្លះសម្រាប់ការបង្រៀនរបស់ព្រឹទ្ធាចារ្យ ឌួង ញ៉ឹក ដែលមានវ័យ៨៣ឆ្នាំហើយ។ អ្នកស្រី សីមា បានពន្យល់យ៉ាងដូច្នេះ៖«យើងបានសហការជាមួយសហគមន៍អារ៉ែង ដើម្បីឲ្យគាត់ជួយយើង។ យើងបានទទូចឲ្យលោកតាជួយយើង ស្នើឲ្យគាត់ធ្វើឧបករណ៍ភ្លយ ហើយយើងទិញគាត់។ យើងធ្វើឲ្យលោកតាជឿជាក់ថា យើងពិតជាធ្វើមែន»។ ក្រុមរថយន្តតន្ត្រីនេះ ត្រូវធ្វើការងារដោយប្រាកដជាមួយលោកតា ញ៉ឹក ពីព្រោះពួកគេបានដឹងមកថា ក្នុងពេលកន្លងមក មានមនុស្សជាច្រើនបានមកទាក់ទងលោកតាឲ្យជួយបង្រៀនផង ឲ្យធ្វើឧករណ៍ភ្លយនេះផង និងការសន្យានានាទៀត ប៉ុន្តែសុទ្ធតែត្រូវបានបោះបង់ចោលវិញ។ ការណ៍នេះបានធ្វើឲ្យលោកតា ញ៉ឹក អស់ជំនឿចិត្តយ៉ាងខ្លាំង។ ការបណ្តុះបណ្តាលអ្នកលេងឧបករណ៍ភ្លយ គឺជាផ្នែកមួយនៃការពង្រីកការផ្សព្វផ្សាយពីតំបន់អេកូទេសចរណ៍។ ស្ថាបនិករថយន្តតន្ត្រីទិព្វ អ្នកស្រី សីមា មានគម្រោងសហការជាមួយសហគមន៍តំបន់អេកូទេចរណ៍ស្ទឹងអារ៉ែងដើម្បីបង្កើត និងផ្សព្វផ្សាយអេកូទេសចរណ៍អារ៉ែង ដែលនៅទីនោះ អ្នកទេសចរណ៍នឹងមិនត្រឹមតែអាចកម្សាន្តដោយមើលទេសភាព ព្រៃព្រឹក្សាធម្មជាតិក្នុងតំបន់នោះឡើយ ប៉ុន្តែពួកគេក៏អាចរីករាយជាមួយសកម្មភាពសិល្បៈរបស់នជាតិជងផងដែរ។ ហេតុដូច្នេះហើយការធ្វើទំនាក់ទំនងជាមួយលោកតា ឌួង ញ៉ឹក គឺជារឿងដ៏សំខាន់របស់ក្រុមរថយន្តតន្ត្រីរបស់អ្នកស្រី សីមា។ លោកតា ឌួង ញ៉ឹក ជាជនជាតិដើមភាគតិចជង គឺជាគ្រូបង្រៀនឧបករណ៍ភ្លេងភ្លយនៅក្នុងភូមិស្វាយ ឃុំថ្មដូនពៅ ស្រុកថ្មបាំង ខេត្តកោះកុង។ ទោះបីមិនមានឯកសារស្រាវជ្រាវណាមួយច្បាស់លាស់ក៏ពិតមែន តែបើតាមអ្នកសិល្បៈមួយចំនួន សន្និដ្ឋានថា ក្នុងប្រទេសកម្ពុជាអាចមានតែលោកតា ឌួង ញ៉ឹក តែម្នាក់ប៉ុណ្ណោះដែលចេះទាំងធ្វើនិងផ្លុំឧបករណ៍ភ្លយ។ លោកតា ញ៉ឹក ដែលចេះផ្លុំឧបករណ៍ភ្លេងភ្លយតាំងពីអាយុ១៥ឆ្នាំ បានបញ្ជាក់ពីពិធីបុណ្យដែលអាចយកឧបករណ៍ភ្លេងភ្លយទៅលេងយ៉ាងដូច្នេះ ៖«រៀបបញ្ជាន់គ្រូក៏គេលេង។ គ្រូខាងអ្នកតា។ ដូចខ្ញុំថាគ្រូខាងអ្នកតាស្រុកស្រែក៏លែង ហើយថាមានប្រពៃណី ដូចការប្ដីប្រពន្ធ គ្រូយកទៅលេងហើយ។ មិនមានលេងក្នុងពិធីបុណ្យចូលឆ្នាំនិងភ្ជុំទេ។ ឧបករណ៍ភ្លេងនេះមិនរើសឧបករណ៍ទេ លេងជាមួយឧបករណ៍អ្វីក៏បាន»។ ជាសិស្សភ្លយមួយរូបកញ្ញា ទិត្យ នីន ដែលមានអាយុ១៧ឆ្នាំ មករៀនភ្លយក៏ព្រោះតែចង់ផ្ទេរចំណេះទៅក្មេងជំនាន់ក្រោយបន្តទៀត។ ក្មេងស្រីដែលរស់នៅភូមិចំណា ឃុំប្រឡាយ ស្រុកថ្មបាំង ខេត្តកោះកុងរូបនេះ រៀនភ្លយបានប្រមាណ៤ខែដោយចេះបីបទ។ នីន បានរៀបរាប់ពីផលលំបាកក្នុងការរៀនយ៉ាងដូច្នេះ ៖«ចេះបានបីបទ បទត្រពាំងពាយមួយ បទគ្លាំងមូយ និងបទរ៉ៃយំមួយ។ ពិបាកនៅត្រង់យើងផ្លុំ ៗពីដើមយើងតឹង និងពិបាកធ្វើដៃ ជិតមូយខែទើបបានមួយបទ»។ ត្រូវជាបងប្អូនជីដូនមួយជាមួយនឹង ទិត្យ នីន កញ្ញា ទិត្យ គឿន ក៏បានមករៀនឧបករណ៍ភ្លេងភ្លយដែរ។ នារីវ័យ១៨ឆ្នាំរូបនេះ មករៀនឧបករណ៍ភ្លេងភ្លយដំបូងឡើយម្ដាយឪពុកមិនសូវជាចង់ឱ្យរៀននោះឡើយ នាងបញ្ជាក់ថា ៖«អត់មានអ្នកមករៀន ហើយក៏ចាប់អារម្មណ៍រៀន។ ម្ដាយឪពុកធ្លាប់ប្រាប់ខ្លះដែរ ប៉ុន្តែឥឡូវនេះគាត់ខ្លះជំរុញខ្លះអត់ របៀបថាស្រួលឬក៏អត់ចឹង ហើយទៅឆ្ងាយណាស់ណា ណាមួយអត់មានលុយឱ្យទៅតាម»។ ចំណែកលោក ព្រំ ចិន វ័យ២១ឆ្នាំ រស់នៅភូមិជាមួយគ្នានឹងសិស្សខាងលើ មករៀនភ្លយព្រោះខ្លាចមិនមានអ្នកបន្តវេនឧបករណ៍មួយប្រភេទនេះ។ ជិន តែងឆ្លៀតពេលបន្តិចបន្ទួចហាត់ផ្លុំភ្លយ ក្រោយសម្រាកពីធ្វើស្រែ។ បុរសរូបនេះក៏រៀនធ្វើឧបករណ៍ភ្លេងភ្លយដែរ។ លោកបន្ថែម ៖« ខ្ញុំឮគេនិយាយថាភ្លយៗ ខ្ញុំក៏ចាប់អារម្មណ៍។ ទៅមុខខ្ញុំយកចំណេះដឹងនេះទៅផ្លុំផ្សេងៗទៀត។ ថាដូចយើងជិតបាត់បង់ភ្លយទៅ ណាមួយមិនមានអ្នកសូវស្នងតំណែងគាត់។ ពេលសម្រាកថ្ងៃត្រង់ខ្ញុំផ្លុំ មួយថ្ងៃហាត់ពីរដង»៕	កោះកុង៖ រថយន្តតន្ត្រីទិព្វខ្មែរបានបើកថ្នាក់បង្រៀនឧបករណ៍ភ្លេងភ្លយនៅតំបន់អារ៉ែងនាខេត្តកោះកុង ដើម្បីរួមចំណែកថែរក្សាឧបករណ៍ភ្លេងបុរាណរបស់ជនជាតិដើមភាគតិចជង ក៏ដើម្បីឱ្យក្មេងជំនាន់ក្រោយបន្តវេនឧបករណ៍មួយប្រភេទនេះដែរ។ បច្ចុប្បន្នគ្រូបង្រៀនឧបករណ៍ភ្លយមានវ័យ៨៣ឆ្នាំនិងមានសិស្សបីនាក់។ គ្រូបង្រៀនលោកតា ឌួង ញ៉ឹក ថាសិស្សទាំងបីនាក់នោះ អាចបន្តវេនពីលោកបាន។
៤គ្រាប់របស់ឥណ្ឌាសម្រាប់ការប្រកួតបើកឆាកនេះធ្វើបានដោយ Sunil Chhetri ២គ្រាប់ម្នាក់ឯង រូមទាំង Anirudh Thapa និងJeje Lalpekhlua ស៊ុតម្នាក់មួយគ្រាប់ ខណៈមួយគ្រាប់របស់ថៃសម្រេចទីដោយប្រធានក្រុម Teerasil Dangda។ ក្រោមការដឹកនាំរបស់គ្រូវសញ្ជាតិស៊ែប៊ី Milovan ថៃទទួលបានលទ្ធផលមិនគាប់ប្រសើរនោះទេ ដោយធ្លាក់ត្រឹមវគ្គពាក់កណ្តាលផ្តាត់ព្រ័ត្រពាន AFF Suzuki Cup ដោយសារក្រុមម៉ាឡេស៊ីកន្លងមក។ តាំងពីពេលនោះមក Milovan ក៏ទទួលរងសម្ពាធពី FAT រហូតដល់ក្រុមបន្តចាញ់ឥណ្ឌាលើកនេះទៀតយ៉ាងចាស់ដៃទើបពួកគេសម្រេចបញ្ចប់តំណែងលោកតែម្តងបើទោះជាប្រកួតដំបូងនៃព្រឹត្តិការណ៍តំបន់អាស៊ីនេះក៏ដោយ។ ថៃនៅសល់ឱកាសប្រជែងទៅវគ្គបន្តនៅឡើយដោយត្រូវតទល់ជាមួយ បារ៉ែន នឹងអេមីរ៉ាតអារ៉ាប់រួម។ សម្រាប់ការប្រកួតដែលសេសសល់ លោក Choketawee Promrat ដឹកនាំជំនួស។ ដោយឡែកកាលពីថ្ងៃប្រកួតបើកឆាកកម្មវិធីនេះដែលធ្វើឡើងនៅយប់ថ្ងៃទី៥ ខែមករា នាទីក្រុងទីក្រុងអាប៊ុយដាប៊ី ម្ចាស់ផ្ទះអេមីរ៉ាតអារ៉ាប់រួមទទួលលទ្ធផលត្រឹមស្មើគ្នា ១-១ ជាមួយបារ៉ែនប៉ុណ្ណោះ។ ដូច្នេះក្នុងពូល A នេះ ឥណ្ឌាឈរនៅកំពូលតារាងបណ្តោះអាសន្នមាន៣ពិន្ទុ បារ៉ែននិង អារ៉ាប់រួមអាមេរ៉ាតមាន១ពិន្ទុដូចគ្នា ខណៈថៃសូន្យពិន្ទុក្រោយឆ្លងកាត់មួយប្រកួតដូចគ្នា។ ចំណែកពូល B ឯណោះវិញក៏បានឆ្លងកាត់ការប្រកួតលើកដំបូងទាំងពីរគូររួចរាល់ហើយដែរ។ ម្ចាស់ការពារតំណែងជើងឯកអូស្ត្រាលីទទួលបានត្រឹមលទ្ធផលខកចិត្តក្រោយចាញ់ហ្សកដានី ១-០ ហើយស៊ីរីសូន្យស្មើជាមួយប៉ាឡេស្ទីន៕ អត្ថបទទាក់ទង ម៉ាឡេស៊ីទម្លាក់ថៃ ដើម្បីកក់កៅអីទៅកាន់វគ្គផ្តាច់ព្រ័ត្រ Suzuki Cup 2018	ក្រុមកីឡាបាល់ទាត់ជម្រើសជាតិថៃបានទទួលរងបរាជ័យក្រោមថ្វីជើងឥណ្ឌាដោយលទ្ធផល ៤-១ នាជំនួបដំបូងសម្រាប់ការប្រកួតវគ្គសន្សំពិន្ទុពូល A នៃពានរង្វាន់ AFC Asian Cup ឆ្នាំ២០១៩ នៅយប់ថ្ងៃទី៦ ខែមករា។ បរាជ័យបែបនេះសហព័ន្ធកីឡាបាល់ទាត់ថៃ (FAT) បានសម្រេចបញ្ចប់តំណែងលោក Milovan Rajevac ជាគ្រូបង្វឹកភ្លាមៗតែម្តង។
បើតាមរាជបញ្ជាដែលចុះក្នុងរាជកិច្ចនៅថ្ងៃទី២ ខែកញ្ញា លោក សេដ្ឋា ថាវីស៊ីន ជានាយករដ្ឋមន្រ្តីផង និងជារដ្ឋមន្រ្តីហិរញ្ញវត្ថុផង។ លោក សេដ្ឋា កាន់តំណែងរដ្ឋមន្រ្តីនេះមួយទៀត ដើម្បីជំរុញដល់ការស្តារសេដ្ឋកិច្ចរថៃឡើងវិញ ប្រឈមមុខបន្ទាប់ពីភាពមិនច្បាស់លាស់ដ៏យូរនៅក្រោយការបោះឆ្នោតខែឧសភា។ ជាមួយគ្នានេះ បក្សភឿថៃនឹងដឹកនាំក្រសួងការពារជាតិ ដឹកជញ្ជូន ពាណិជ្ជកម្ម សុខាភិបាល និងក្រសួងការបរទេស។ លោក Parnpree Bahiddha-Nukara ជាឧបនាយករដ្ឋមន្រ្តី និងជារដ្ឋមន្រ្តីការបរទេស។ ការដឹកនាំក្រសួងសំខាន់ៗនៃវិស័យសេដ្ឋកិច្ច ពិតជាសំខាន់សម្រាប់បក្សក្នុងការអនុវត្តគោលនយោបាយរបស់ខ្លួន រួមទាំងការផ្ដល់ប្រាក់ចំនួន១សែនបាតដល់ប្រជាជនផង។ ឯដៃគូធំជាងគេក្នុងសម្ព័ន្ធភាព គឺបក្សភូមិចៃថៃ នឹងដឹកនាំក្រសួងអប់រំ មហាផ្ទៃ និងការងារ។ ក្រុមបក្សមាននិន្នាការអភិរក្ស និងគាំទ្រយោធា នឹងដឹកនាំក្រសួងថាមពល កសិកម្ម និងបរិស្ថាន។ លោក សេដ្ឋា និងរដ្ឋមន្ត្រីចំនួន៣៣រូប នឹងធ្វើសច្ចាប្រណិធាននៅចំពោះមុខព្រះមហាក្សត្រ បន្ទាប់មកថ្លែងសុន្ទរកថាគោលនយោបាយនៅសភាមុនបំពេញការងារ៕	មហាក្សត្រថៃ មហា វជិរាលង្ករណ៍ សម្រេចឯកភាពលើសមាសភាពគណៈរដ្ឋមន្រ្តីថ្មីដែលដឹកនាំដោយនាយករដ្ឋមន្រ្តី សេដ្ឋា ថាវីស៊ីន ។ សមាជិកគណៈរដ្ឋមន្រ្តីថ្មី ត្រូវធ្វើសច្ចាប្រណិធាន មុនចូលកាន់តំណែងក្នុងខែកញ្ញានេះ។

Subsets and Splits

No community queries yet

The top public SQL queries from the community will appear here once available.